
, A cselvetés cselvetést szül, az erőszak erőszakot. " 
THOMAS THORILD, 1793 


Első rész 
A Rendőrség Kísértete 


1793 ŐSZE 


, Minékünk pediglen nagy ijedtségben vala részünk. Ezernyi hír 
szálldosván, az egyik hihetetlenebb, mint a másik. 
Lehetetlenségnek tetszik biztos felvilágosítást kapni, mivel az 
utazók is mind különb-féle képpen beszélnek, s mindenikük a 
maga történetének poétája. A bűntett kegyetlensége, amint 
beszélik, olly rettenetes, hogy magam nem tudom, mit gondoljak 
felőle." 


CARL GUSIAF AF LEOPOLD, 1793 


Mickel Cardell lebeg a hideg vízben. A szabad jobb kezével galléron 
ragadja Johan Hjelmet. Hjelm teste mozdulatlanul lóg mellette, szája 
sarkában vöröses hab. Az egyenruha síkos a vértől és a tengervíztől, és 
amikor egy hullám kiragadja Cardell kezéből, legszívesebben ordítana, 
de csupán nyöszörgés tör fel a torkából. Hjelm gyorsan süllyed lefelé. 
Cardell lebukik a víz alá, néhány pillanatig követi a test útját a mélybe. 
Lázálmában valami mást sejt odalenn a mélyben, ahova az érzékei már 
nem érnek el. A tengerészek megcsonkított holttestei ezrével hullanak 
alá a pokol kapuja felé. A halál angyala kitárja feléjük szárnyait. A 
szárnyakat koronázó koponyák állkapcsa néma gúnykacajra nyílik a 
vízben. 


— STRÁZSAMESTER URAM! Mickel! Uram, ébredjen! 

Amikor Cardell a szűnni nem akaró lökdösés hatására kezd magához térni, 
még néhány pillanatig érzi a fájdalmat a nem létező bal karjában. A hiányzó 
végtag helyén bükkfából faragott fakéz lóg. A csonk egy kivájt mélyedésbe 
illeszkedik, a fadarabot bőrszíjak tartják a könyökhöz erősítve. A szíjak 
belevágnak a húsába. Mostanra már lehetne annyi esze, hogy meglazítja a 
szíjakat, mielőtt elbóbiskol. 


Cardell kelletlenül kinyitja a szemét, mire egy foltos asztallap látképe tárul 
elé. Megpróbálja felemelni a fejét, de az arca beleragadt valamibe az 
asztalon. A ragacs letépi a fejéről a parókát, mikor felegyenesedik. 
Szentségel egyet, és szórakozottan bedugja a parókát a kabátja belsejébe, 
miután letörölte vele a képét. A kalapja legurult a padlóra, a teteje 
behorpadt. Kiütögeti kerekre, aztán a fejébe húzza. 

Kezd visszatérni az emlékezete. Még mindig a Hamburg pincéjében van, 
alighanem eszméletlenre itta magát az asztalnál. Egy körbepillantás 
elárulja, hogy még mások is vannak hasonló állapotban. Az a néhány részeg 
vendég, akiket a kocsmáros eléggé jómódúnak ítélt ahhoz, hogy ne hajítsa 
ki őket az utcára, szanaszéjjel fekszik a padokon meg az asztalok alatt, 
várván, hogy jöjjön a reggel, amikor majd hazadülöngélve állhatják az 
otthoniak szidalmait. Cardellt aztán nem szidja senki. Nyomorék, úgyhogy 
egyedül él, a maga ura, az idejével is egyedül rendelkezik. 

— Mickel, jöjjön már, na! Egy hóttest van a Kamarába! 


Két utcagyerek keltegeti. Haloványan rémlik neki az arcuk, de a nevükre 
nem emlékszik. Mögöttük tornyosul a Bogár, a Nordströmné hájas lovagja, 


a kocsmárosné jobbkeze. Puffadt, vörös képpel áll a gyerekek és a kék 
pohárszék között, amiben a kocsma büszkeségét őrzik hét lakat alatt: egy 
sereg vésett poharat. 

Itt, a Hamburg pincéjénél áll meg a szekér, amelyik a halálraítélteket 
viszi a Skanstull akasztódombjára, hogy a szerencsétlenek haláluk előtt még 
egy utolsó pohárkával igyanak. A poharat aztán gondosan megőrzik, 
rávésik a nevet, és bekerül a gyűjteménybe. Ezekből inni csak szigorú 
ellenőrzés mellett lehet, az ár a kivégzett bűnös nevezetességétől függ. A 
pohár állítólag szerencsét hoz, Cardell sose értette, miért. 


Cardell kidörgöli a csipát a szeméből, érzi, hogy még mindig részeg. Kásás 
hangon szólal meg: 

— Mi a fene van? 

Az idősebbik válaszol, a lány. A fiú nyúlszájú, a hasonlóságból ítélve az 
öccse lehet. Elhúzza az orrát Cardell leheletét érezve, és fedezékbe húzódik 
a nővére mögé. 

— Egy meghótt ember van a vízbe", egész a partnál. 

A gyerek hangja egyszerre rémült és izgatott. Cardell halántékán majd 
szétpattannak az erek. A szívverése szinte túlharsogja a parányi szellemi 
erőfeszítést, amire képes. 

— Aztán énnekem meg mi dolgom vele? 

— Kérem, uram, nem találtunk senki mást, és tudtuk, hogy maga itt van. 

Cardell megdörzsöli a halántékát, de hiába remél enyhülést. 


A Södermalm dombja fölött még alig pirkad. Az éj sötétje fent időz az 
égbolton, a nap még nem emelkedett a Sickla szigete fölé a Danviken- 
öbölben. Cardell kitámolyog a Hamburg lépcsőjén, és tovább a 
Borgmástaregatanon a gyerekek után. Fél füllel hallja, hogy valami szomjas 
ökörről hadarnak, ami inni akart a Kamarából, de megriadt, és ijedtében 
elszökött a Danto felé. 

— Egész a hóttesthez ért az orra neki, oszt az meg körbefordult a vízben. 

Ahogy közelednek a tóhoz, az utca kőburkolatát sár váltja fel. Cardellnek 
már rég nem volt dolga errefelé a Kamara partján, de most látja, hogy 
semmi nem változott. Az örökös tervekből, hogy majd megtisztítják a 
partot, és rakpartot meg hidakat építenek, sosem lesz semmi: de ez nem is 
csoda, csőd szélén tántorog a város is, az állam is — tudja ezt ő is, nagyon is 


jól, hisz ezért kell a sovány javadalmazását mindenfajta külön bevétellel 
kiegészítenie. A tó partján fekvő udvarházakat manufaktúrákká alakították. 
A műhelyek egyenesen a vízbe öntik a hulladékot, a deszkakerítéssel 
körülvett latrina meg csurig tele van, és senki nem jár oda. Cardell cifrát 
káromkodik, amikor megcsúszik, a csizmája sarka árkot szánt a sárba, ép 
karjával hadonászva próbálja visszanyerni az egyensúlyát. 

—A jószágotok attól ijedt meg, hogy ráköszönt egy oszlófélben lévő 
rokona. A mészáros is a tóba dobja a szemetét. Azért keltettetek föl, hogy 
kihalásszak nektek egy ökörszegyet vagy egy disznógerincet. 

— De egy arcot láttunk a vízben, egy embernek az arcát! 

A Kamara vize sárgás tajtékot vetve nyaldossa a partot. A kölyköknek 
igazuk van, valami rothadó dolog lebeg egy pár méterre a vízben, egy sötét 
csomag. Cardell első gondolata, hogy ez nem lehet egy ember. Ahhoz túl 
kicsi. 

— Mondtam, hogy a böllér hulladéka. Valami döglött állat. 

A lány erősködik. Az öccse is bólogat. Cardell megadóan felsóhajt. 

— Részeg vagyok, értitek? Hóttrészeg. Kaputt. Majd jusson eszetekbe, 
mikor valaki kérdezi, hogy hogy is volt, amikor becsalogattátok a 
strázsamestert a Kamarába fürdeni, és aztán ellátta a bajotokat mikor 
csuromvizesen és dühösen kimászott. 

A fél kezével nehézkesen lehámozza magáról a kabátot. A paróka 
kicsúszik a bélésből, egyenesen a sárba. Ott egye meg a fene. Néhány 
garasért vette, már úgyis kiment a divatból, meg aztán csak azért hordja, 
mert a csinos külső javítja az esélyét, hogy valaki ingyen pálinkához juttat 
egy szegény háborús nyomorékot. Cardell felnéz az égre. Magasan a feje 
fölött, az Árstafjárden irányában fényes pántlikaként ragyognak a csillagok. 
Behunyja a szemét, hogy gondolatban elraktározza a szépséget, és a jobb 
lábával előrelép a Kamarába. 

A mocsaras part nem bírja Cardell súlyát. Térdig besüpped, érzi, ahogy a 
víz beáramlik a csizmája szárába, a csizma aztán ott is marad az iszapban, 
ahogy estében maga után húzza a lábát. Félig úszva, félig kúszva próbál 
előre jutni. 

A víz sűrű, iszamós, az ujjai között érzi, hogy van abban minden, amit 
még a Södermalm nyomornegyede sem tart megőrzésre érdemesnek. 

Az ital megcsalja az érzékeit. Jeges rémület kúszik felfele a mellkasában, 
ahogy elveszti a talajt a lába alól. Ez a pocsolya mélyebb, mint amire 


számított, és hirtelen újra ott találja magát a Svensksundnél, három évvel 
ezelőtt, az örvénylő tenger rettenetében, az elvonuló svéd front mögött. 

Ahogy a vízben kapálódzva közelebb ér, átkarolja a testet. Első 
gondolata, hogy igaza volt, ez nem emberi lény. Valami állat maradványa, 
amit a mészáros legényei behajítottak a tóba, és ahogy a belek a rothadástól 
gázokkal teltek meg, a test most bójaként lebeg a vízen. Aztán hirtelen 
átfordul a csomag, és szemtől szembe kerül vele. 

Nem is oszlik még egyáltalán, de mégis üres szemgödrökkel bámul 
vissza rá. A felhasadt ajkak mögül hiányoznak a fogak. A hulla haja 
megcsillan a sötétben — bár a Kamara nyálkás vize meg az éjszaka megteszi 
a magáét, tisztán látszik, hogy világosszőke üstöke van. Ahogy Cardell 
felhördül, benyel egy kis tóvizet. 

Miután kiköhögte magát, csak fekszik, és lebeg a halott mellett. Nézi a 
megcsúfolt arcvonásokat. A partról a gyerekek felől egy pisszenés sem 
hallatszik. Némán várják, hogy visszaússzon. Megfordul a vízben, és rúgni 
kezdi magát a lábával, ki, a part felé. 


Kijjebb, a dágványos partnál, ahol a sekély víz már nem viszi a súlyukat, 
nehezebben megy a mentés. Cardell átgördül a hátára, és két lábával 
egyszerre rúgja magát felfelé, húzza maga után a zsákmányt a rongyoknál 
fogva, amikbe bebugyolálták. A gyerekek nem segítenek, sőt riadtan 
hátrálnak a part felé, orrukat befogva. Cardell felkrákog egy kis 
mocsárvizet, és kiköp az iszapra. 

— Fussatok a Zsiliphez, és hívjátok az őrséget! 

A két kölyök meg se mozdul, tisztes távolságot tartva próbálnak egy 
pillantást vetni a zsákmányra. Csak akkor indulnak el, amikor Cardell 
hozzájuk vág egy marék iszapot. 

— Szedjétek a lábatokat, futás az őrségre, és hozzatok egy átkozott 
kékkabátost, az ördögbe is! 

Mikor a kis lábak dobogása elhal, oldalra fordul, és öklendezni kezd. A 
partra leszáll a csend, és ahogy ott fekszik egyedül, Cardell érzi, ahogy egy 
jeges szorítás kipréseli a levegőt a tüdejéből, és nem engedi lélegezni. A 
szíve egyre hevesebben kalapál, nyakán kidagadnak az erek, fojtogató 
rémület lesz úrrá rajta. Nagyon is jól tudja, hogy mi következik. Érzi, ahogy 
a nem létező karja mintha összesűrűsödve kiválna a sötétből, mígnem egész 
lényével tudja, hogy a hiányzó végtag újra a helyén van, és az alkarjában 


érzett fájdalomtól ordítani akar, vasfogú állkapocs rágja a csontját és a 
húsát. 

Teljes pánikban tépi le magáról a szíjakat, a fakéz lehuppan a sárba, jobb 
kézzel megragadja a csonkot, és gyömöszöli a heges bőrt, hogy érzékei újra 
belássák, hogy a kar, amit éreznek, már nincs ott többé, és a seb, ami fáj, 
már rég begyógyult. 

A roham nem tart egy percnél tovább. Ismét kap levegőt, kezdetben 
szaggatottan, majd egyre mélyebben, nyugodtabban lélegzik. A rémület 
eloszlik, a világ újra megszokott formáját ölti fel. Három éve kínozzák a 
hirtelen pánikrohamok, mióta egy karral és egy bajtárssal szegényebben 
visszatért a szárazföldre. Bár a legutolsó roham már elég régen volt. Már 
kezdte azt hinni, megtalálta a módját, hogyan tartsa távol a rémálmokat. 
Pálinkával. Meg verekedéssel. Cardell vigaszt keresve körülnéz, de csak ők 
ketten vannak ott a holttesttel. Előre-hátra ringatja magát ültében, szorosan 
markolva a karja csonkját. 


kk 


Észre sem veszi, mennyi idő telik el, csak ül a parton, és bámul maga elé. 
Vizes ruhája teljesen áthűlt, de az ereiben keringő szesz még melegen tartja. 
Végre jön az őrség, két kék kabátos férfi fehér nadrágban, bajonettes 
puskával az oldalán. A járásuk elárulja, hogy ittak, amiért büntetés jár, 
mégis mindennapos vétség. Az egyiküket névről is ismeri. A rend fenntartói 
közül sokan szeretik italba fojtani a sovány zsold felett érzett bánatukat, a 
kocsmák meg egymást érik a városban. 

— Nicsak, ez Mickel Cardell, úszóleckét vesz a városi pöcegödörben! 
Csak nem valami kincset keresel, amit néhány napja lenyeltél, és 
elfelejtettél kihalászni az éjjeliedényből? Vagy egy tengerre szökött kurvát 
hajkurászol? 

— Pofa be, Solberg. Lehet, hogy én szartól bűzlök, de nektek meg olyan 
pálinkaszagotok van, hogy jobb lesz, ha lementek a vízhez öblögetni egyet, 
mielőtt jelentkeztek az őrmesternél. 

Cardell feláll, és kihúzza elmerevedett hátát. A lábánál fekvő holttestre 
mutat. 

— Ott van. 

Kalle Solberg hátrahőköl, ahogy a hulla közelébe ér. 


— Hű, a pokolba! 

— Bizony. Legjobb lesz, ha egyikőtök itt marad, a másik meg ellohol a 
Slottsbackenre a rendőrségre egy pandúrért. 

Cardell belegyűri a kabátjába a fakezet, és hóna alá veszi a batyut. Pár 
lépést tesz, mikor eszébe jut az elveszett csizmája, leereszti a földre a 
csomagot, megfordul, és amilyen méltóságteljesen csak tud, merev lábbal 
visszalépked a saját lábnyomaiban, míg rá nem talál a megfelelő gödörre, 
ahol aztán kirántja a csizmát az iszapból, ami csalódott cuppanással engedi 
el a zsákmányt. Solberg már a város felé vezető emelkedőn baktat felfelé. A 
társa húzta a rövidebbet, neki kell maradnia, de már hallgat, nem nevet, és 
nem is gúnyolódik. Bizonyosan fél egyedül maradni a sötétben a halottal. 
Cardell odabiccent neki egyet, mikor otthagyja. Van egy rokona a 
környéken, akinek van kútja, meg remélhetőleg egy kanna szappanja is, 
amiből neki is jut egy kevés. 


AZ ÍRÓASZTALON EGY PAPÍRLAP FEKSZIK, rajta kézzel rajzolt négyzetrácsminta. 
Cecil Winge maga elé helyezi a zsebóráját az asztallapra, leakasztja róla a 
láncot, és közelebb húzza magához a gyertyatartót a sercegő 
viaszgyertyával. Az asztalon előtte sorakoznak a vésői, egy csipesz és 
néhány apró fogó. A gyertyaláng fényében maga elé tartja a kezeit, és 
megszemléli őket. Most nem remegnek. 

Nagy körültekintéssel lát munkához. Felnyitja az órát, meglazítja az 
óramutatókat tartó peckeket, leemeli a mutatókat a számlapról, és 
egyenként a papírra helyezi őket, a megfelelő négyzetrácsba. Kiemeli a 
számlapot, ezzel láthatóvá válik az óramű, amit így már könnyedén kiemel 
a helyéről. Lassacskán kiveszi a fogaskerekeket, egyiket a másik után, és 
tintával húzott ketreceikbe helyezi őket. Ahogy kiszabadul börtönéből, a 
laprugó terebélyes csigavonallá ugrik szét. Alatta a gátszerkezet, majd a 
rugóház. Varrótűnél alig nagyobb vésőkkel csalogatja ki az apró csavarokat 
a helyükről. 

Minthogy saját időmérőjétől megfosztotta magát, a templomok 
toronyórái jelzik Winge számára az idő múlását. A Ladugárdslandet fölött a 
Hedvig Eleonóra nagyharangja kong, a tenger felől halkan felel rá a 
visszhang a Katalin tornyából a hegyen. Telnek az órák. 

Amikor elkészült a szerkezet szétszedésével, újrakezdi a mozdulatokat, 
csak most fordított sorrendben. Az óra lassanként formát ölt, ahogy minden 
darab újra a helyére kerül. Winge finom ujjai görcsbe állnak, szüneteket kell 
beiktatnia, hogy pihentesse az inakat és izmokat. Ökölbe szorítja, majd 
kifeszíti az ujjait, egymáshoz dörzsöli a két tenyerét, a térdére szorítva 
nyújtja az ízületeket. Elmerevedett a kényelmetlen testhelyzetben, egyre 


jobban fészkelődik a széken, ahogy a görcsös fájdalom, amit mostanában 
gyakran érez a csípőjében, átsugárzik az ülepébe. 

Amikor a mutatók is újra a helyükön vannak, belehelyezi az aprócska 
kulcsot a lukba, és ahogy óvatosan elfordítja, érzi a rugó ellenállását. 
Elengedi a kulcsot, és ahogy meghallja a jól ismert ketyegést, ismét eszébe 
jut a nyár óta már százszor elgondolt gondolat: pontosan ilyen kellene, hogy 
legyen a világ. Racionális és érthető, ahol minden kis fogaskeréknek 
megvan a maga helye, és minden mozdulat hatása pontosan kiszámítható. 

A gondolat csak futó vigaszt nyújt. Ahogy elenyészik, a körülötte lévő 
világ, amelyben egy szempillantásra megállt az idő, újból alakot ölt. 
Cikázni kezdenek a gondolatai. Hüvelykujját a csuklójára szorítva számolni 
kezdi a szívverését, mialatt a másodpercmutató egyszer körbesiklik a 
számlapon, amin ott az órásmester neve: Beurling, Stockholm. Percenként 
száznegyven. A vésők és a többi szerszám a helyükön, éppen nekifogna, 
hogy újból szétszedje az órát, mikor megérzi a friss étel illatát, hallja a 
cselédlány kopogását az ajtón, egy hang vacsorához hívja. 


A kék mintás levesestál már az asztalon vár. A házigazda, Olof Roselius 
kötélverőmester fejét lehajtva gyors áldást mond, majd a fedőért nyúl, hogy 
leemelje. Az ujjait rázogatva elharap a fogai közt egy szitkozódást, ahogy 
megégeti a kezét a forró fogóval. 

Winge, aki a kötélverőmester jobbján ül, úgy tesz, mintha az asztallap 
erezetét tanulmányozná, amelyre kacskaringós árnyakat vet a gyertyák 
lángja, mialatt a cselédlány a gazda megmentésére siet egy konyharuhával. 
A főtt zöldség és a hús felszálló illata kisimítja a kötélverő homlokán a 
ráncokat. Haja és szakálla ősz, a hetven év minden színt kiszívott belőlük, 
görnyedten ül a helyén. Roselius jóravaló ember hírében áll, évek óta szívén 
viseli a Hedvig Eleonóra-templom melletti szegényház lakóinak sorsát, 
nagylelkű támogatást nyújt a vagyonából, ami egykor még ahhoz is elég 
hatalmas volt, hogy megvásárolja a Spen grófok birtokát a Ladugárdslandet 
szélén, a város határában. Öregségére szerencsétlen üzletekbe rángatta bele 
a szomszédja, Ekman, egy kamarás a kancelláriáról. Winge sejti, hogy 
Roselius keserűen hányja fel a sorsnak méltánytalanságát az évtizedes 
jótékonykodás után. A keserűség, mint egy üvegbúra borul az egész 
birtokra. 


Winge csak szobát bérel nála, nem tehet róla, hogy ő maga is, mint egy 
vészmadár, régi, rossz emlékeket juttat az öreg eszébe. Ma este Roselius 
kedve még a szokásosnál is komorabb, minden kanál ételt mély sóhajjal 
kísér. Mikor végre felkrákogja, ami a torkán akadt és megtöri a csendet, már 
csak egy pár kanálnyi leves úszik a tányérja alján. 

— Keserves dolog tanácsot adni a fiataloknak, mert az ember csak 
pimaszságot kap cserébe. Mégis beszédem van veled, Cecil fiam, légy oly 
kedves, hallgass meg. A javadat akarom. 

Roselius mélyet sóhajt, mintha erőt gyűjtene a folytatáshoz. 

— Amit teszel, a természet ellen való. Egy férjnek az asszony mellett a 
helye. Megesküdtél, hogy jóban, rosszban el nem hagyod. Menj vissza 
hozzá! 

A vér Winge sápadt arcába fut. Az érzelmek hevessége megdöbbenti. 
Nem illendő, hogy az értelem emberének ítélőképességét elhomályosítsa a 
harag. Mély levegőt vesz, a halántékán érzi, ahogy szaporán dobog a szíve, 
úrrá kell lennie az érzelmein, mielőtt válaszol. Winge tudja, hogy hiába 
múltak az évek, Roselius még mindig híresen agyafúrt, ami annak idején a 
céh első emberévé tette. Majdhogynem hallja, ahogy a kötélverő 
összeráncolt homloka mögött vágtáznak a gondolatok. Egyre nő a 
feszültség a két férfi között, ahogy mindketten hallgatnak. Roselius 
hátradőlve felsóhajt, megadó mozdulattal feltartja a kezét. 

— Régóta eszel az asztalomnál, sok vacsorát megosztottunk, te meg én. 
Olvasott, éles eszű ember vagy. Ismerlek, tudom, hogy nem vagy 
rosszindulatú, épp ellenkezőleg. De elvakítottak ezek az új eszmék, fiam, 
azt hiszed, hogy a gondolkodás ereje mindent képes megoldani. A te 
gondolataid ereje. Tévedsz. Az érzelmek nem hagyják, hogy így terelgessék 
őket. Menj vissza a feleségedhez, mindkettőtök érdekében, s ha vétettél 
ellene valamit, kérj tőle bocsánatot. 

— Amit tettem, az ő érdekét szolgálja. Gondosan mérlegeltem. 

Még a saját fülében is gyerekes makacskodásnak hangzik a válasza. 

— Bármit is akartál elérni, Cecil, nem sikerült. 

Winge kiereszti a kezéből a kanalat, hogy palástolja keze heves 
remegését. Feszélyezetten hallja a saját hangját, ahogy rekedt suttogásként 
tör fel a torkából: 

— Sikerülnie kellett volna. 

Roselius lágyabb hangon válaszol: 


— Láttam őt ma, fiam, a feleségedet, a Macska-öbölben a halasnál. 
Gyermeket vár. Már nem tudja elrejteni a hasát. 

Winge megremeg a széken ülve, és most először felnéz a kötélverő 
szemébe. 

— Egyedül volt? 

Roselius bólint, és kinyújtja a kezét, hogy megszorítsa Cecil karját, de ő 
villámgyorsan elhúzza előle a kezét. Az ösztönös mozdulat őt magát is 
meglepi. 

Winge behunyja a szemét, és míg visszanyeri uralmát az érzései felett, 
bensőjének képzeletbeli könyvtárában találja magát, ahol a polcokon 
sorakozó könyveket szemléli. Egy Ovidius-kötetet választ, találomra 
kinyitja: Omnia mutantur, nihil interit. Minden változik, semmi el nem 
pusztul. Ebben megtalálja a vigaszt. 

Amikor újra felnyitja a szemét, arca már semmiféle érzelmet nem árul el. 
Rettentő erőfeszítéssel uralkodva remegő kezei felett, visszahelyezi kanalát 
pontosan a helyére, hátratolja székét és feláll az asztaltól. 

— Tisztelettel köszönöm a levest is meg a törődést is, de azt hiszem, 
mostantól a szobámban fogyasztom el a vacsorát. 

A kötélverőmester hangja elkíséri, egészen ki az előtérbe: 

— Ha a gondolat sugall valamit, de a valóság mást mutat, akkor a 
gondolatban kell a hibának lennie. Hogyhogy épp te nem érted ezt a 
klasszikus műveltségeddel? 

Winge erre nem tud mit mondani, de ahogy távolodik, úgy tesz, mintha 
nem is hallaná. 


Bizonytalan lábakon támolyog ki a folyosóra, majd fel a lépcsőn a szobáig, 
amit nyár óta bérel a kötélverőnél. Elfogy belőle a szusz, meg kell állnia, 
előrehajolva, az ajtófélfának támaszkodva liheg. 

Az ablaka alatt csendesen terül el a birtok. Már lement a nap. A 
tengerpart felé eső lejtőn gyümölcsöskert nyúlik végig. A fák koronáin 
túlról derengenek a Skeppsholmen fényei, ahol a hajóslegények lassan 
abbahagyják a munkát, hogy végre nyugovóra térjenek. Még messzebbre a 
Katalin tornya látszik. Lágy esti szellő lengedez. 

Minden áldott nap reggel mintha egy mély lélegzetet venne a város a 
tenger felől, amit aztán este visszalehel. Akkor a szélkakasok mind egy 
szálig visszafordulnak a part felé. Az öreg szélmalom, a Kurckan 


vitorlavásznai csapdosva tiltakoznak a lapátok forgását megbéklyózó 
kötelek ellen. Amarról, a város felől egy testvére felesel vissza láthatatlanul. 

Winge az ablakban kirajzolódó tükörképét nézi. Még harmincéves sincs. 
Haját hátul egy szalaggal összefogva viseli, sápadt arca élesen elválik a haj 
sötétjétől. A magasra kötött kendő eltakarja a nyakát. Már nem látszik, hol a 
horizont, és hol kezdődik az égbolt. Csak feljebb pislákolnak csillagok. 
Ilyen a világ is: oly sok a sötétség, oly kevés a fény. Az ablak felső 
sarkában észrevesz egy hullócsillagot, ami fényes villanásként hasítja végig 
az eget. Gyerekkorában úgy mondták, hogy aki hullócsillagot lát, kívánhat 
egyet. Régóta nem hisz már a babonákban, de most mégis kíván valamit, 
szavak nélkül. 


Lent az udvaron, a hársfák alatt imbolygó lámpást lát közeledni, bár nem 
vár senkit. Valaki a nevét kiáltja. Maga köré kanyarítja a köpenyét, és 
közelebb érve már látja, hogy ketten vannak. Roselius szolgálója tartja a 
lámpát, mellette egy apró termetű alak liheg előrehajolva, a térdén 
támaszkodik, szája sarkából nyál csorog. Ahogy a közelükbe ér, a 
cselédlány Winge kezébe nyomja a lámpást. 

— Az urat keresik. Az én küszöbömet ez át nem lépi, ahogy kinéz. 

Azzal sarkon fordul, és visszamasírozik a házba, fejét csóválva, hogy 
hová fajul a világ. A fiú kicsi, cérnahangú, a képe még sima a kosz alatt. 

— Na? 

— Maga az a Winge, aki bejáratos az Inbetuba? 

-A rendőrkapitányság épülete az Indebetou-házban található, és sehol 
máshol. De Cecil Winge az én vagyok, személyesen. 

A kölyök rásandít piszkosszőke üstöke alól, mintha bizonyíték kellene 
neki, hogy elhiggye. 

—A Slottsbackenen azt mondták, hogy aki leghamarabb ideér, az jutalmat 
kap. 

— Nocsak. 

A fiú egy sapkája alól kiszabadult hajfürtöt rágcsálva mondja tovább: 

— Én gyorsabban futottam, mint a többiek. Most szúr az oldalam, vér jön 
föl a számba, meg vizes ruhába kell majd kinn aludnom az éjjel. Egy garast 
adjon a fáradságért. 

Visszafojtott lélegzettel vár, mintha saját pimaszsága ragadta volna 
torkon. Winge szigorú pillantást vet rá. 


— Most mondtad, hogy még mások is idetartanak. Épp csak várnom kell 
egy kicsit, s akkor árverést csaphatunk. 

A gyerek a fogát csikorgatva átkozza a meggondolatlanságát. Winge 
kinyitja az erszényét, és kihalássza az érmét. A mutató- és hüvelykujja közé 
szorítva a fiú orra elé tartja. 

— Ma este szerencséd van. A türelem nem tartozik az erényeim közé. 

A fiú megkönnyebbülten vigyorog. Elöl két foga hiányzik, ott dugja ki a 
nyelvét, hogy lenyalja a taknyot, ami már a felső ajkán csorog lefelé. 

-A rendőrfőnök akar beszélni az úrral, és most azon nyomban, az 
Yxsmedsgrándben. 

Winge bólint egyet, és maga elé tartja az érmét. A kölyök közelebb lép, 
és magához ragadja a jutalmat. Sarkon fordul, és már ugrik is át az alacsony 
kőfalon, de majdnem keresztülesik rajta. Winge utánakiabál: 

— Aztán kenyérre költsd, ne szeszre! 

A fiú megáll, és válaszul letolja a nadrágját. Két kézzel ráüt sápadt 
fenekére, és visszakiált Wingének: 

— Még egy-két ilyen üzlet, és nem kell választanom köztük! 

Diadalmasan felkacag, és rohanvást eltűnik a város széle felé. Elnyeli a 
sötétség, Winge pedig egyedül marad a hullócsillag ihlette gondolataival. 


Johan Gustaf Norlin rendőrfőnök úrnak hónapok óta hiába ígérgetik, hogy 
kap egy szolgálati lakást, még mindig ugyanott lakik a családjával, ahol 
azelőtt, háromsaroknyira a Tőzsdétől. Már jóval éjfél után jár az idő, mikor 
Winge levegő után kapkodva megáll a harmadik emeleti lakás előtt. 
Hallani, hogy a korábbi éjszakai látogatóknak nem sikerült a család 
felzavarása nélkül felkelteniük a rendőrfőnököt. Valahol a lakásban egy 
asszony csitít egy felriadt gyereket. Norlin már az előszobában várja, 
paróka nélkül, a hivatali kabátja alól kilóg a hálóinge sarka. 

— Cecil! Köszönöm, hogy ilyen gyorsan jöttél. 

Winge bólint, és letelepszik a székre, amit Norlin a cserépkályha mellett 
mutat neki. 

— Catharina már tett fel kávét, mindjárt meleg lesz. 

A rendőrfőnök leül Cecillel szemben, és megköszörüli a torkát, mintha 
erőt kellene gyűjtenie, hogy kibökje a találkozó célját. 

— Egy hullát találtak a Kamarában ma éjjel, Cecil. Néhány kölyök rávett 
egy részeg strázsát, hogy kihalássza nekik. A... a hulla... olyan állapotban 


van, hogy az őr, aki jött nekem jelentést tenni, kétrét hajolva fújtatott a 
küszöbön állva, hogy ne lássa viszont a vacsorát, mikor elmondta, hogy mit 
találtak. Pedig már vagy tíz éve van a városi őrségnél, úgyhogy mindent 
látott, amit csak ember ember ellen elkövetni képes. 

— Ha jól ismerem a városi őrséget, az is lehet, hogy a pálinka akarta újra 
megnézni magának a napvilágot. 

Egyikük sem nevet, Winge fáradtan dörgöli a szemét. 

— Johan Gustaf, arról volt szó, hogy az előző eset, amiben segítettem 
neked, lesz az utolsó. Egész évben segítettem a rendőrséget, de magad is jól 
tudod, hogy most már itt az ideje, hogy a saját házam táján is rendet tegyek. 

Norlin feltápászkodik, és behozza a szomszéd szobából a sustorgó 
rézfőzőt, majd két csészébe tölti ki a kávét. 

— Nálam senki sem hálásabb mindazért, amit tettél, Cecil. Mindegyik 
esetben felülmúltál minden várakozást. Tekintettel arra, hogy a rendőrség 
mutatói neked köszönhetően mennyit javultak az elmúlt tél óta, egy 
kívülálló azt mondhatná, hogy rendkívüli szívességet tettél nekem. De tedd 
a kezed a szívedre, Cecil: nem tettem én is neked egy nagy szívességet? 

Norlin hiába próbálja elkapni Winge pillantását a csésze széle fölött. 
Mélyet sóhajtva félreteszi a kávét. 

— Egykor mindketten fiatalok voltunk, frissen jogtudományt végzett 
hallgatók, alig vártuk, hogy nevet szerezzünk magunknak az 
igazságszolgáltatásban. Te voltál kettőnk közül az idealista, aki mindig hű 
volt a meggyőződéséhez, bármi áron. Te nem sokat változtál, de az én 
kardom élét tompította a világ. A kompromisszumkészségem miatt lettem 
rendőrfőnök. Most az egyszer mintha szerepet cseréltünk volna, Cecil, és 
most én vagyok, aki mondom neked: hányszor állt hatalmunkban, hogy 
olyan hibát orvosoljunk, amit valóban megérte helyrehoznunk? Az ügyek, 
amiket megoldottál, nem voltak méltók a tehetségedhez. Írástudatlan 
pénzhamisítók, feleséggyilkosok, akik le sem mossák a vért a fejszéről, 
erőszaktevők és bűnözők, akiket a szesz mámora vagy a másnaposság vitt a 
bűnbe. De ez most valami más, valami, amihez még csak hasonlót sem 
láttunk soha. Ha lenne bárki más, akire ezt rábízhatnám, egy pillanatig sem 
haboznék. De nincsen, Cecil, és valahol kint szabadon jár-kel egy 
szörnyeteg. A holttestet a Mária-templomba vitték. Iedd meg nekem ezt az 
utolsó szívességet, és soha többé nem kérek tőled semmit. 


Winge farkasszemet néz vele, és ezúttal a rendőrfőnök az, aki félrekapja 
a tekintetét. 


CARDELL LEFELÉ IGYEKSZIK a Malomdombról, kiköp az utcakőre egy 
szétrágott barnás tubákkupacot. Amennyire lehetett, megmosakodott az 
unokafivére kútjánál, és kapott kölcsön egy tiszta inget. Messzebb, a 
ködfátyolba burkolt Gullfjárden felé eső lejtőkön sorakozó fehérre meszelt 
épületek mögött mintha rémlene a város a szigeten, szorosan hozzátapadva 
a másik sziget, a Riddarholmen. Fekete kolosszusként emelkednek ki a 
Milaren vizéből, csak egy-egy fénylő pont töri meg a sötétséget. 

Épp ahogy maga mögött hagyja a negyedet, szembetalálja magát egy 
himlőhelyes arcú alakkal, aki a nyakában lógó lánc ezüstszínű medáljából 
ítélve közrendőr, úton a Polhem-zsilip felé. 

— Elnézést, barátom, nincs véletlenségből tudomásod róla, hogy mi lett a 
hullával, amit kihúztak a Kamarából? Az én nevem Cardell, én halásztam ki 
egy pár órával ezelőtt. 

— Hallottam róla. Az erkölcsrendészeknél vagy, ugye? A hullát egyelőre a 
Mária-templomhoz vitték, a csontházba. Az ördögbe is, még sosem láttam 
ilyen ocsmányat. Azt gondolná az ember, hogy már eleget láttad, tekintve, 
hogy milyen körülmények között találkoztatok, de te tudod. Én a 
kapitányságra megyek, jelentést kell tennem még napkelte előtt. 

Elköszönnek egymástól, és Cardell ereszkedni kezd lefelé, harmattól 
nedves mocsokban gázolva a Mária-negyed sikátorában. A lejtőn leérve a 
templom falánál találja magát. A Mária-templom nyomorék, akárcsak 
Cardell. Ugyanabban az esztendőben, amikor ő született, egy pékműhelyből 
kipattanó szikra tűzviharrá növekedve húsz városrészt változtatott hamuvá. 


A Tessin tervezte torony beomlott az épületbe a boltíveken keresztül, és 
hiába telt el azóta három évtized, a tetejét még mindig nem állították helyre. 

Egy kovácsoltvas kapu túloldalán ott a temető. A sírkövek mintha 
csendben méregetnék a látogatót, de valami hátborzongató hang zavarja 
meg a hely csöndjét, és a félhomályban időbe telik, mire Cardell felfogja, 
hogy a hang, amit hall, embertől ered. Mintha kutyaugatás jönne a föld alól, 
de aztán észreveszi, hogy az istállókat és a sírásó raktárát magába fogadó 
épületszárny előtt a kavicsos úton áll egy magányos árny, aki egy kendőbe 
köhög. 

Cardell tanácstalanul áll, nem tudja, mitévő legyen, míg aztán az 
ismeretlen alak úrrá lesz a köhögésen, kiköp egy nagyot a földre és feléje 
fordul. 

A férfi mögül az egyik ablaknyílásból lámpafény árad, elvakítja Cardellt, 
míg a másik szemügyre veheti a strázsa kivilágított alakját. 

Az árnyalak rekedten suttogva töri meg a csendet, de fokozatosan 
visszanyeri a hangját: 

— Ön az, uram, aki a holttestet megtalálta. Cardell, igaz? 

Cardell szótlanul bólint, és kivár, hogy milyen irányban fejlődik tovább a 
nem várt beszélgetés. 

— Az őr nem tudta pontosabban elmondani, de úgy hiszem, a Cardell nem 
a teljes neve. 

Cardell lekapja fejéről nedves kalapját, és mereven meghajol. 

— Oh, bár így lenne! Jean Michael Cardell. Atyám határtalan reményeket 
táplált elsőszülöttje iránt. Mint azt láthatja, mindben megcsalatkozott. A 
Mickel névre hallgatok. 

—A szerénység is erény. Atyjának felróható, ha ezt nem látta be. 

Az árnyalak kilép a fénypászmába. 

— Az én nevem Cecil Winge. 

Végigmérve a másikat, Cardell megállapítja magában, hogy fiatalabb, 
mint ahogy a reszelős hang sejteni engedte. Ruházata kifogástalan 
benyomást kelt, bár a szabása kissé divatjamúlt. Magas galléros, 
karcsúsított fekete kabát, fodorral bélelt aljjal. Elöl a mellénynél szolid 
hímzés. Fekete bársonynadrág, a térd alatt csattal. Fehér kravátli 
többszörösen a nyakára tekerve. A haja hosszú és koromfekete, vörös 
szalaggal hátrakötve viseli. Sápadt arca olyan fehér, mintha világítana. 


Winge vékony csontú és sovány, természetellenesen sovány. Nem is 
különbözhetne jobban Cardelltől. Stockholm utcáin mindenütt efféléket 
látni, idő előtt megöregedett fiatalembereket, akiktől a háború és a 
nélkülözés elragadta az ifjúságukat. Cardell maga vagy kétszer olyan széles 
lehet, zömök hátán csúf ráncokat vet a kabát, combjai, mint a fatörzsek, 
jobb ökle akkora, mint egy malomkerék. Elálló füle szélét csomókba gyűrte 
a rengeteg ütlegelés. 

Cardell zavartan köhint Winge vizsgálódó tekintete kereszttüzében, 
amivel úgy pásztázza végig tetőtől talpig, hogy közben le se veszi a szemét 
sebhelyes arcáról. Cardell ösztönösen kissé balra fordul, hogy elrejtse 
csonkaságát. 

A kényelmetlen csendben, mely Wingét nem látszik zavarni, Cardell 
ajkára tolulnak a szavak: 

— Találkoztam az őrszemmel fent a dombon. Winge úr is a 
rendőrkapitánysághoz tartozik? 

—Igen is, meg nem is. Rendkívüli megbízatáson vagyok. És ön, Jean 
Michael? Mi szél hozta a Mária Magdolna hullaházába hajnalok hajnalán? 
Azt gondolnám, már eleget tett ezért a halottért. 

Cardell egy képzeletbeli tubákmorzsát köp a földre, hogy azzal is időt 
nyerjen, mert rájött, hogy nincs válasza a kérdésre. 

— Elveszett az erszényem. Talán beleakadt a holttestbe, ahogy a partra 
vonszoltam. Nem volt sok benne, de egy éjszakai sétát azért megér. 

Winge késik a válasszal. 

— Én magam a halottat jöttem megvizsgálni. Az elmúlt órában lemosták a 
holttestet. Épp a sírásóval készülök szót váltani. Kövessen, Jean Michael, s 
kiderítjük, egzisztál-e a szóban forgó erszény. 


A sírásó a kopogásra rögtön kidugja a fejét a kamrája ajtaján. Alacsony, 
görbe lábú öregember, olyan féloldalas, hogy az egyik lapockáján mintha 
púp nőtt volna. Németesen beszél. 

— Herr Winge? 

— Én vagyok. 

-Az én nevem Dieter Schwalbe. A halott miatt jöttek? Reggelig 
végezniük kell. Még a reggeli istentisztelet előtt elbúcsúztatja a pap. 

— Mutassa az utat! 

— Egy pillanat. 


Schwalbe meggyújt két lámpást egy gyújtópálcával, amit aztán a kezét 
rázogatva kiolt. Beljebb az asztalon egy jól táplált macska tisztogatja a feje 
búbját. Az egyik lámpást Schwalbe átnyújtja Cardellnek, majd becsukja 
maga után az ajtót, és bicegve megindul előttük. Az udvar átellenes oldalán 
egy kőfalú, döngölt padlójú ház áll. Mielőtt Schwalbe kinyitja az ajtót, szája 
elé teszi a kezét és sipít egyet. 

—A patkányok végett. Jobb, ha én ijesztem el őket, mint ha ők engem. 

A terem mind a négy sarkában lomok tornyosulnak. Karók és ásók, 
használt és új koporsódeszka, a kemény teleken szétfagyott sírkőtöredékek. 
A holttest egy alacsony padon fekszik lepellel letakarva. Bár hűvös a szoba, 
érezhető a halál szaga. 

A sírásó odabiccent egy vaskampó felé a falon, Cardell felakasztja a 
lámpását. Schwalbe lehajtott fejjel, kezét tördelve áll, egyik lábáról a 
másikra, láthatóan zavarban. Winge kérdő pillantást vet rá: 

— Van még valami? Sok a tennivalónk, és kevés az idő. 

Schwalbe kitartóan vizsgálja a padlót. 

— Ha az ember már régóta ássa a sírokat, észrevesz olyasmit, amit mások 
nem. A holtaknak már nincs hangjuk, de másképpen értésünkre adják, amit 
akarnak. Ez, amelyik itt fekszik, ez dühös. Még sosem láttam hasonlót. 
Olyan dühös, hogy a malter kimállik a kövek közül a haragjától. 

Cardell nem tehet róla, de beleborzong a sírásó babonás szavaiba. 
Keresztet hányna magára, de félúton megáll, ahogy észreveszi a szkeptikus 
pillantást, amit Winge az öregre vet. 

—A holtakat az élet hiánya jellemzi. A tudat elhagyta a testet, hogy most 
hol van, arról nincs tudomásunk, reméljük, egy jobb helyen, mint amit itt 
hátrahagyott. Ami itt maradt, már nem érzi sem az esőt, sem a napsütést, és 
semmit nem tehetünk, ami bánthatná. 

Schwalbe összeráncolt homloka mutatja, hogy elégedetlen a válasszal. 
Összehúzza a szemöldökét, és egy tapodtat sem mozdul. 

— Nem szabad névtelenül a sírba szállnia. A végén még hazajáró lélek 
lesz belőle. Addig is, amíg kiderítik az igazi nevét, nem adnak neki egy 
másikat? 

Winge elgondolkodik, és Cardell a válaszából sejti, hogy kigondolta, mi 
a leggyorsabb módja, hogy végre megszabaduljanak a sírásótól. 

— Számunkra is könnyebb lenne, ha volna minek neveznünk. Javaslat, 
Jean Michael? 


Cardell hallgat, nem volt felkészülve a kérdésre. A sírásó óvatosan 
megköszörüli a torkát. 

— Úgy szokás, hogy a kereszteletleneknek a király nevét adják, nem igaz? 

Cardell összerázkódik. Undorodva köpi ki a száján a nevet: 

— Gusztáv? Hát nem szenvedett még eleget ez a szerencsétlen? 

Schwalbe homlokát ráncolva tűnődik. 

-És valamelyik Károly? Van maguknak összesen tizenkettő. A Karl 
svédül férfit is jelent, ha jól tudom. Akkor a legtöbb férfira ráillik. 

Winge Cardell felé fordul: 

— Károly? 

Itt, a halál közelségében Cardellt újra megrohanják az emlékek. 

— Igen. Károly. Károly János. 

Schwalbe vigyora felfedi a szájában a fogak helyén ülő barna csonkokat. 

— Jól van. Akkor hát én jó éjszakát kívánok, bár nem hinném, hogy az 
önöké az lesz. Herr Winge, herr. . . 

— Cardell. 

Schwalbe félúton a küszöb előtt megtorpan, és még hátraszól a válla 
felett: 

— És herr Károly János. 


kk 


A sírásó kuncogását még sokáig hallani, ahogy távolodik a sírok között. 
Winge és Cardell egyedül maradnak a lámpafényben. Winge félrehajtja a 
lepel egyik sarkát, és felfedi a halott egyik lábcsonkját. A testtől 
kéttenyérnyire vágták le. Néhány pillanat múlva újra Cardellhez fordul: 

— Lépjen közelebb, és mondja el, mit lát! 

Cardellt még rosszabbul érinti a láb látványa, mint amikor az egész 
holttesttel volt dolga, a szörnyű csonk mintha nem is egy emberi lény része 
lenne. 

— Egy láb levágott csonkját. Sok néznivaló nincs rajta. 

Winge elgondolkodva bólint. A beálló csöndben Cardell ostobának érzi 
magát, és feldühödik. Hát ennek az éjszakának már soha nem lesz vége? 
Továbbra is Cardell arcát fürkészve Winge odabólint a férfi bal oldala felé. 

— Látom, Jean Michael, önnek is hiányzik az egyik karja. 


Cardell tudja, hogy ügyesen képes leplezni a  csonkaságát. 
Megszámlálhatatlanul sok órát töltött ennek gyakorlásával. A világos színű 
bükkfát messziről könnyű összetéveszteni a bőrrel, és mindig egy kissé a 
csípője mögött elrejtve tartja a kezét. Ha kerüli a heves mozdulatokat, nem 
lehet észrevenni a hiányosságát, főleg nem éjszaka, legalábbis nagyobb 
távolságból. Nincs más választása, mint bólintani. 

— Sajnálom. 

Cardell felszisszen. 

— Az elveszett garasaimért jöttem, nem részvétet koldulni. 

— Látván utálatát a megboldogult Gusztáv király neve iránt, jól 
gondolom, hogy a háború alatt érte a sebesülés? 

Cardell keserűen bólint, és Winge tovább folytatja: 

— Csupán azért említem, mert belátom, hogy az ön ismeretei az 
amputációt illetően messze túlszárnyalják az enyéimet. Megtenné azt a 
szívességet, hogy újra rátekint a csonkra, és megpróbál véleményt 
mondani? 

Cardell ezúttal nem siet, közelről megvizsgálja a csonkot a mocsokréteg 
alatt, ami minden szappanozás ellenére rajta maradt. Amikor felrémlik neki 
a válasz, annyira nyilvánvaló, hogy nem is érti, hogyan nem látta azonnal. 

— Nem friss a seb. Már teljesen begyógyult. 

Winge egyetértően bólint. 

—Igen. Valahányszor egy ilyen állapotban levő testet találunk, 
feltételezzük, hogy a sérülés vagy maga a halál oka, vagy a gyilkos ily 
módon próbált megszabadulni szörnyű tettének bizonyítékától. De nem 
ebben az esetben. Nem lepne meg, ha azt találnánk, hogy mind a négy 
csonk egyforma. 

Winge jelére a pad két oldalára állnak, felemelik a leplet, és a sarkakat 
összeillesztve összehajtják. A hulla édeskés földszagot áraszt, Winge az 
arca elé kapja a zsebkendőjét, Cardell megelégszik a kabátja ujjával. 

Károly Jánosnak mindkét karja és lába hiányzik, a törzshöz olyan közel 
levágva, amilyen közelre csak odafért akadály nélkül a kés és a fűrész. 
Hiányzik a szeme: mindkét szemgolyót eltávolították a szemgödörből. Ami 
a testből maradt, alultáplált. Kiállnak a bordák, és bár a has felfúvódott a 
gázoktól, amelyek a köldököt is kifordították, a medencecsontok mindkét 
oldalon majd kibökik a bőrt. A mellkas sovány, még gyerekesen szűkös, 
nem egy érett férfié. Orcája beesett. A néhai ifjúból a haja maradt a legjobb 


állapotban. A dús, világosszőke hajkoronát megmosták és kifésülték a 
gyülekezet kegyes asszonyai. 

Winge közel hajolva vizsgálja a holttestet, miközben kezében a kampóról 
leakasztott lámpással lassan körbejár a pad körül. 

-—A háború alatt Jean Michael bizonyára több vízbe veszett holttestet 
látott, mintsem kívánt volna. 

Cardell bólint. Szokatlan számára a helyzet, egy holttest céltudatos és 
módszeres vizsgálata, és az idegesség megoldja a nyelvét. 

— Sokan azok közül, akik a Finn-öbölben vesztek oda, csak ősszel 
kerültek elő. Sveaborg falai alatt találtunk rájuk, egészen az ütegek alatt. 
Akiket még nem kapott el a láz, azokat küldték, hogy szedjék össze őket. A 
halak és a rákok már megkóstolták őket. Az volt a legrosszabb, mikor 
megmozdultak. Hangok jöttek belőlük, böfögés meg nyögés. A holttestek 
belseje teli volt kövér angolnákkal, amik kígyózva csusszantak vissza a 
vízbe, mikor megzavartuk a lakomájukat. 

— Hogyan fest Károly János azokkal összehasonlítva? 

— Semmi hasonlóság. Voltak holttestek, amelyeket hamar kihalásztunk, az 
összecsapások után rögtön aznap, ahogy a vízbe estek. Azok a testek 
sápadtak, kicsit ráncosak és felázottak voltak, ilyenek, mint itt ez. Nem 
hiszem, hogy Károly János sokáig úszott a Kamarában. Ialán csak pár 
óráig. Alkonyatkor dobhatták a vízbe. 

Winge elgondolkodva biccent. 

— Az ön karja mennyi idő alatt gyógyult be? 

Cardell egy pillanatig rábámul a másikra, aztán elhatározza magát. 

— Na jó, akkor lássunk hozzá rendesen, hogy aztán értsük egymást. 

Winge segít Cardellnek feltűrni a kabátja ujját a bal karján, míg 
előbukkannak a bőrszíjak, amik a fakezet a könyökéhez erősítik. Cardell 
gyakorlott mozdulattal meglazítja a szíjakat, és kihúzza a karját a 
fadarabból, ami Winge kezében marad. Cardell a szeme elé tartja a csupasz 
karcsonkot. 

— Látta valaha, ahogy emberhúsba vágnak? 

— Élő embernél nem. Egy alkalommal láttam egy előadást az anatómiai 
teátrumban, ott a sebészek egy női testet nyitottak fel. 

—-Az én operációm nem tankönyv szerint zajlott. Egy remegő kezű 
hajóskapitány vágta le késével a karomat közvetlenül a könyököm alatt. 
Mire a felcserhez kerültem, annak még nagyobb részt ki kellett kaparnia a 


húsomból, hogy ne üszkösödjön el a karom. Bőrrel borított láncokkal 
kötözik le a szerencsétlen sebesültet, hogy a rángatózásával ne zavarja a 
sebészt. A lágy részt késsel vágják, a csontot elfűrészelik. Akinek 
szerencséje van, abba addig töltik a pálinkát, míg elveszti az eszméletét, de 
én a nagy sietségben abban a megtiszteltetésben részesültem, hogy józanul 
eshettem át az operáción. A vastag ereket gyorsan el kell szorítani, ha a 
csipeszek lecsúsznak, több könyök távolságra spriccel a vér, mint a 
szökőkútból. Néhány pillanat, és elvérzik az ember. Ha minden jól megy, 
marad a bőrből egy tenyérnyi darab, azt visszahajtják a csonkra, és tűvel, 
cérnával rávarrják a friss húsra. Nézze, itt látszik a sebhely félkör alakban, 
emitt a pontok az öltések nyomai. Ha megússza az elüszkösödést, akkor 
nincs más hátra, mint várni, hogy a kar újra kinőjön. 

Keserűen vigyorog a figyelmesen hallgató Winge felé. 

— Maga, Jean Michel, közelebbről tapasztalta a gyógyulás minden fázisát, 
mint azt bárki is kívánhatná. Megtenné, hogy megpróbálja megbecsülni, 
mikorra esnek a Károly Jánost megcsonkító vágások? 

— Nyújtsa hát közelebb akkor a lámpást. 

Most Cardell járja körbe a holttestet. A pad mindegyik sarkánál közelebb 
hajol, és homlokát ráncolva egymás után megvizsgálja a csonka végtagokat. 
Az ép kezével a lámpást tartva nem tudja befedni az orrát. Szájon át 
lélegzik, aprókat pöfékelve ereszti ki tüdejéből a romlott levegőt. 

— Amennyire meg tudom állapítani, a jobb kart vágták le elsőként. 
Azután a bal lábat, bal kart, jobb lábat, ebben a sorrendben. Úgy becsülöm, 
a jobb karját úgy három hónapja veszítette el, amennyiben Károly János 
húsa az enyémhez hasonló ütemben gyógyult. A jobb lába talán egy 
hónapja hiányzik. Éppen begyógyult az utolsó úszólecke előtt. 

— Ennek az embernek tehát sorban egymás után levágták a karjait és a 
lábait. Minden vágást elláttak, és hagytak begyógyulni, mielőtt levágták a 
soron következő végtagját. Megvakították. Nincs foga, sem nyelve. A 
hegekből ítélve valamikor a nyár folyamán kezdhették el őt azzá alakítani, 
amit most itt látunk, és néhány héttel ezelőtt fejezték be. A halál alig egy 
napja érte utol. 

Cardell hátán feláll a szőr, amikor belegondol abba, amit Winge mondott. 
Winge gondolataiba mélyedve körmével megkocogtatja a metszőfogát, 
majd hozzáteszi: 

— És úgy hiszem, rég várt vendégként érkezett. 


Megakad mozdulat közben, ahogy a helyére akarja hajtani a leplet, és 
tűnődve morzsolgatja a kelmét hüvelyk- és mutatóujja között. 

— Hálás vagyok a segítségért, Jean Michael. Sajnos úgy fest, túlbecsülte a 
hulla kézügyességét, már ami a zsebtolvajlást illeti. Az erszénye ott lóg a 
helyén, a kabátja alatt. Tisztán láthatóan dudorodik a ruha alatt, és ha ez 
nem lenne elég, még ki is villant az imént, ahogy előrehajolt, kezében a 
lámpással. Ezzel azonban kétségkívül ön is tisztában van, minthogy a 
tegnap esti mámor nagy része már tovaszállt, nemde? 

Cardell hátrahőköl, de menten meg is bánja, hogy mozdulatával elárulta 
magát. A szesz hatása már elszállt, és elönti a düh, ahogy Winge hidegvérű 
magatartására gondol a holttest mellett, szemben az övével, aki pedig 
annyiszor nézett szembe a halállal, amennyit a legádázabb ellenségének se 
kívánna. Hátraköp a válla fölött, mintha rontást hárítana el. 

—A pokolba is, ocsmány egy alak maga, Cecil Winge! Nem csoda, hogy 
láthatóan jól érzi magát a holtak társaságában. Hadd feleljek hasonlóval az 
elmésségére: ön túl keveset eszik. A maga helyében több időt töltenék az 
asztal mellett, és kevesebbet az árnyékszéken. 

Winge meg se rezzen a sértésre. 

— Valami más volt, ami ma éjjel idehozta önt. Hogy mi volt az pontosan, 
ne firtassuk. Nem akarja bevégezni, amit elkezdett? Nem akarja, hogy ez az 
ember megszentelt földben nyugodjon? A rendőrkamara jóvoltából 
rendelkezem bizonyos forrásokkal. Hálás lennék a segítségért, és kész 
vagyok fizetni érte. 

Winge elhallgat, és tágra nyílt szemmell Cardellt fürkészi. Valami 
megcsillan a szemében, ami korábban rejtve volt, és ami megrémíti és 
elbizonytalanítja Cardellt. Az érzi, ahogy úrrá lesz rajta a fáradtság, és 
tanácstalanul áll, mialatt Winge mondja tovább a magáét: 

— Nem kell azonnal válaszolnia. Én most a rendőrkapitányságra megyek, 
hogy részt vegyek a reggeli tanácskozáson. De már most tudom, hogy mit 
fogok hallani. Az éjszakai őrszem megteszi a jelentését. Az esetet átadják a 
városi ügyésznek, aki már rég el van foglalva más, ennél egyszerűbb és 
ígéretesebb ügyekkel. Kötelességtudatból felszólítja a Mária-templom 
gyülekezetének  rendőrfelügyelőit, hogy  tudakozódjanak a negyed 
őrszemeinél, hogy helyi pletykák és híresztelések netán fényt tudnak-e 
deríteni az ügyre. Ehhez nem sok reményt fűzök. Ezt a nyomorult, 
megcsúfolt holttestet névtelen sírba fogják elhantolni a város költségén itt, 


ennek a temetőnek az északi részén. Senki nem fogja megsiratni. A 
rendőrfőnök felkért, hogy tegyem meg, ami módomban áll. Félek, amit 
egyedül tehetek, nem lesz elegendő. 

Ha Cardell egyszer elkedvetlenedik, ennél több kell, hogy meggyőzzék. 
Már hátat fordítva menni készül, tele zűrzavaros érzésekkel. Winge rekedt 
hangja elkíséri: 

— Ha segíteni kíván nekem, Jean Michael Cardell, keressen fel ismét. 
Roseliusnál bérelek szobát a Spen grófok valamikori birtokán. 


A SLOTTSBACKEN LEGTETEJÉN álló rendőrkapitányság épületébe a hajnallal 
együtt megérkezik a rendetlenség és a káosz, a mai nap éppúgy, mint 
mindig. Winge kipislogja a csipát a szeméből, megpróbálja elfelejteni, hogy 
nem aludt az éjjel, és arra gondol, vajon van-e a ház valamelyik 
helyiségében egy kanna kávé, amiből neki is jut néhány csepp. 

A lépcsőház tele jövő-menő alakokkal és ácsorgókkal, akik jobb híján itt 
várják ügyük jobbra fordulását. A rendőrkamara személyzete még mindig 
nem szokta meg az új helyiségeket és az új rendőrkapitányt. Még nem 
sikerült összepárosítani a szobákat azzal a tevékenységgel, amire a 
legalkalmasabbak lennének. 

Alig egy éve települt át a rendőrség ide, az Indebetou-házba, és a rossz 
nyelvek szerint a Irádgárdsgatanról való átköltözés egyetlen oka, hogy az 
állam megpróbálta menteni a menthetőt, miután a volt tulajdonosnak 
sikerült audienciát kicsikarni a halálos ágyán fekvő Gusztáv királynál, 
ahonnan a felséges úr alig felismerhető aláírásával ellátott adásvételi 
szerződéssel távozott, mely huszonötezer birodalmi tallért ígért neki, 
cserébe egy régóta elhagyottan álló, huzatos és romos épületért. Amely 
nyáron túl meleg, télen túl hideg. 

A ház furcsán asszimmetrikusan húzódik fel a domboldalra a 
Nagytemplom és az üres telek között, amelyen még ott éktelenkednek a 
frissen lebontott Labdaház maradványai. 


A lépcső reggeli félhomályában jól ismert és ismeretlen arcok keverednek. 
Winge undorral fedezi fel Teuchler és Nystedt, a két rendőrségi pribék 
alakját, akik nagy üggyel-bajjal egy tépett ingű embert támogatnak maguk 
között. A férfi lila foltjai és felhasadt ajka arról tanúskodik, hogy épp az 


imént vallotta be, amivel vádolták. Blom, a rendőrségi titkár furakszik át a 
tömegen, s miután ő is tanúja volt az előbbi jelenetnek, elkapva Winge 
pillantását színpadiasan az égnek emeli a szemét. Már több mint két 
évtizede, hogy az ilyesfajta kihallgatási módszereket eltörölték, de hiába, 
Teuchler és Nystedt még a régi korszak gyermekei. 

Akik csak látásból vagy névről ismerik Wingét, lesütik a szemüket, 
amikor elhalad mellettük. Hátán érzi a tekintetüket, ahogy távolodik. A 
lépcsőn felfelé lépkedve látja, hogy továbbra sem vette a fáradságot senki, 
hogy leakassza az előző rendőrkapitány címerét a falról — újabb jele a 
káosznak, ami azóta uralja a rendőrhatóságot, mióta Gusztáv király megtért 
őseihez. 


Csaknem két év eltelt már, mióta Anckarström lövése eldördült az 
álarcosbálon, de a rendőrkamarában mintha még mindig visszhangot vetne. 
A tizenhárom éves, kiskorú trónörökös feje fölött már azelőtt kitört a harc a 
hatalomért, mielőtt a király végül elvesztette hosszú tusáját a halállal. Az 
előző rendőrfőnök, Nils Henric Aschan Liljensparre, Gusztáv király 
bizalmasa, aki felépítette a rendőrséget egészen az alapoktól, és csaknem 
három évtizeden át vezette a munkáját, egyike volt azoknak a 
hatalmasságoknak, akik most elérkezettnek látták az időt, hogy magukhoz 
ragadják az irányítást: a király gyengeelméjű fivérét, Károly herceget, a 
trónörökös gyámját saját bábjukká tették. 

Csakhogy Liljensparrénak a hataloméhség lett a veszte. Reuterholm báró 
elorozta a helyet, amelyet Liljensparre saját magának szánt, és míg a báró a 
herceg nevében kormányozza az országot, Liljensparrét a pomerániai 
külbirtokokra száműzték. Az év elején Reuterholm rendőrfőnökké nevezte 
ki Johan Gustaf Norlin főügyészt, amit a báró állítólag azóta már régen 
megbánt. Ahogy a legtöbb értelmes ember, Winge is pontosan tudja, miért: 
Norlin tisztességes ember. 


A harmadik emelet folyosójára székeket helyeztek ki. Winge karjait 
keresztbe vetve csapkodja magát, hogy az elgémberedett ujjaiba 
visszatérjen a vér. A nedves, hideg levegőtől kapar a torka, aprókat 
lélegezve próbálja visszatartani a köhögést. Még egy negyedórát váratják a 
hézagos ablakoktól huzatos folyosón, mire végre kinyílik Norlin szobájának 
ajtaja, az előző látogató sietve távozik, őt pedig bevezetik a kapitányhoz. 


Akárcsak a ház többi részében, Norlin szobájában is teljes a felfordulás. 
A pompás íróasztal alig látszik ki a tetejére tornyozott papírhalmok alól. 
Norlin az ablaknál áll. A párkányon egy tarka macska dorombol 
elégedetten, ahogy a kapitány a fejét simogatja. Norlin közel egykorú 
Wingével, de az elmúlt év álmatlan éjszakái nem múltak el nyomtalanul, 
harminc événél öregebbnek látszik. A hivatali kabát merev gallérja körül a 
bőre vörös és gyulladt, lépten-nyomon odanyúl megvakarni, hogy enyhítse 
a viszketést. Norlin a vendége felé fordul, és Winge tekintetét követve a 
macskáig, vállat von. 

— Íme, a ház lakói közül az egyetlen, aki még őrzi józan ítélőképességét. 

Szelíden lesöpri a macskát az ablakból, és háttal a párkánynak dőlve 
összefonja a karjait. 

— Nos, megelégedésedre szolgált a halottszemle? 

— Elhamarkodottan ítéltem, mikor arra utaltam, hogy az őr esetleg ittas 
lehetett. Teljesen természetes volt a reakciója. Ez valóban egy igen különös 
bűntett. 

—-A rátermettségeden kívül más okom is van rá, hogy téged kérjelek, 
hogy derítsd fel ezt az ügyet, Cecil. Hivatalosan nem vagy a rendőrkamara 
tagja, így titokban tudsz dolgozni. Reuterholm rajtam tartja a szemét, és 
kevés dolgot gyűlöl annyira, mint ha rajtakap, hogy igazi rendőri munkát 
végzek. A báró azt kívánja tőlem, hogy betartassam a cenzúrarendeleteit, 
ahelyett, hogy mindenféle jöttment számára biztonságossá tegyem a várost. 
Ezt nézd meg! 

Norlin egy összehajtott levelet mutat fel, rajta feltört pecsét. 

— Ez itt egy levél személyesen Gustaf Adolf Reuterholmtól, melyben a 
báró magyarázatot követel, hogy miért nem történt előrehaladás a 
vizsgálatban, amelyet annak a híresztelésnek a felderítésére rendelt el, 
miszerint ő megpróbálta megmérgezni a trónörököst. Ugyanezen pletyka 
szerint a báró hataloméhsége impotenciájára és számtalan ferde hajlamára 
vezethető vissza. A báró szerint már éppen eleget várt arra, hogy a bűnösök 
elnyerjék méltó büntetésüket, úgyhogy haladéktalanul beszámolót követel 
tőlem az intézkedéseim és azok eredménye felől. 

— No és, beszámolsz neki? 

— Minthogy nem intéztem az ügyben semmit, legjobb, ha nem teszem. 
Ennek teljesen elment az esze. Reuterholm nem egyéb, mint egy zsarnok, se 
barátai, se családja, hogy észhez térítsék. Megpróbálja rávenni az Arvidsson 


vénasszonyt, a jósnőt, hogy beszéljen a nevében a halottaival. Hiú, 
sértődékeny és ráadásul bosszúszomjas, amilyen Gusztáv király is volt az 
utolsó időben. A forradalomtól és az árulástól való rettegés olyan ragály, 
amely mindenkit megfertőz, akinek a hátsó fele túl közel kerül egy 
trónszékhez. Amint azt tudod, a megboldogult őfelsége megparancsolta volt 
az elődömnek, hogy toborozzon egy sereg informátort, akik majd jelentik a 
nép körében terjedő pletykákat és összeesküvéseket. A baj nem az volt, 
hogy a nép nem volt elégedetlen. A baj az volt, hogy Liljensparre besúgói 
rossz helyen keresgélték a rosszakarókat. Mialatt Gusztáv király 
rémálmaiban attól rettegett, hogy a francia forradalom eszméi utat találnak 
ide, a messzi északra, és minden erejével a kávéházi pletykákat hallgattatta 
le, a gyilkosa a saját udvaroncai között rejtőzködött. Annyira félt a 
csőcseléktől, amellyel sosem találkozott, hogy azt hitte, az orra előtt lévő 
nemesség veszélytelen. 

Norlin széles mozdulattal az íróasztal felé mutat. 

— Bár minden erőmmel fütyülök Lilljensparre pletykafészkeire, még 
mindig küldözgetik a jelentéseiket, az egyik összefüggéstelenebb, mint a 
másik. Egy bizonyos Odman amiatt nyavalyog, hogy egy Nilsson nevű alak 
egy strángnási estélyen elázva svédül énekelte a Marseillaise-t. Egy kétes 
nézetekkel szimpatizáló dragonyos állítólag dicsérő szavakkal illette egy 
Juhlin névre hallgató gyanús összeesküvő nyakkendőtűjét. Kullmer és 
AÁgren hosszú nadrágot viseltek a misén, hogy ezzel kifejezzék 
támogatásukat Weinás és Falk iránt. Egy Carlén nevű alak meg Thorild egy 
írását őrzi a párnája alatt. Bla, bla, bla. És amíg ezzel foglalkozom, fontos 
dolgokra nem jut időm. De Liljensparre, a vén despota úgy véli, hogy ez a 
legfontosabb. Tudod, mi kamarán belül a gúnyneve? A segg. A középső 
nevéből. Aschan, A segg. 

Winge rápillant a levélhalomra, felemel egyet, majd közömbös képpel 
visszateszi a helyére. Norlin leveszi a parókát a fejéről, odavágja a 
papírhegy tetejére, és megvakarja a fejét. 

—A hírek szerint Reuterholm már az utódomat keresi. 

— Tudod, ki lehet az? 

— Hallottam, hogy Magnus Ullholmnál érdeklődtek. Őt nem kell neked 
bemutatnom. 

— Mennyi időd van még? 


— Nem tudom. De ha a báró elhatároz valamit, az hajlamos megvalósulni. 
Gondolom, mondanom sem kell, hogy Ullholm nem fogja engedni, hogy 
tovább folytasd a munkádat. Tehát szorít az idő, Cecil. 

Winge kezét az orrnyergéhez emelve masszírozza duzzadt szemhéját. A 
fáradtságtól elmosódott, villogó fénypontok táncolnak a szeme előtt. 

— Én vagyok az utolsó, akit figyelmeztetned kell, hogy szorít az idő. 


Norlin egy üres székre mutatva hellyel kínálja Wingét, azután résnyire 
nyitja az ajtót, és kikiabál a folyosóra kávéért. A parancsot majd az hallja 
meg, aki a legközelebb van az ajtóhoz. A rendőrkapitány nehéz sóhajjal 
letelepszik Wingével szemben. 

— Nos. Visszatérve a tóból kihalászott hulládhoz. Milyen reményeket 
fűzöl a tettes megtalálásához? 

— Okom van azt hinni, hogy a holttest csupán néhány órával a 
megtalálása előtt került a vízbe. Tanúkat fogok keresni, akik a sötétség 
beállta után a környéken tartózkodtak. 

— Ez úgy hangzik, mint egy különösen reménytelen eset. Ez minden? 

— Van még valami. A halott meztelen volt, de félig be volt bugyolálva egy 
lepelbe, amilyennel még sosem találkoztam. A lepel anyaga túlságosan 
értékesnek tűnik ahhoz, hogy ilyen célra használják. Aki ért hozzá, talán 
többet tud erről mondani. 

Norlin gondolataiba merülve bólogat magában. 

— Kérlek, légy diszkrét, bármit is teszel, és ne csak Reuterholm miatt. 
Kint egyre nő az elégedetlenség. Aligha kell emlékeztetnem téged arra, 
amikor az év elején felbolydult csőcselék tolongott kint a Slottsbackenen, 
vérért kiáltva, csak mert egy nemesember véletlenül megkarcolt egy polgárt 
a kardjával. Minden erőszakos bűntett esetében a legnagyobb óvatossággal 
kell eljárnunk. Tedd meg nekem ezt a szívességet! 

Egy cselédlány kopog az ajtón, és óntálcán kannát és csészéket hoz. 
Norlin kitölti az italt, és Winge mohón tapasztja halovány ajkait a csésze 
szélére, hogy végre felhörpölje az életadó nedűt. Míg a macska otthonosan 
felugrik a rendőrfőnök térdére, hogy elhelyezkedjen az ölében, Norlin 
aggodalmas tekintettel fürkészi társát. 

— Már megbocsáss, hogy ezt mondom, Cecil, különösen, mert én is oka 
vagyok, de borzalmasan festesz. 


A KOCSMA A KÁRHOZAT NÉVRE HALLGAT. A falakat vastagon lepi a korom, de 
ha erősen nézi az ember, látni, mit ábrázol a falfestmény. A haláltáncot. 
Parasztok és polgárok, nemesek és papok kart karba öltve járják a táncot 
egy koromfekete hegedűn játszó csontváz körül. Sokan tartanak a 
festménytől, ezért kevés a vendég egészen a kései órákig, amikor a 
részegeket már nem érdekli a dekoráció. Gedda, a kocsmáros minden 
rábeszélésnek ellenáll, mikor arra próbálják rávenni, hogy meszeltesse le a 
falat. 

— Maga Hoffbro festette — fújtat dühösen ilyenkor —, ez egy remekmű. 

Cardell gyűlöli a festményt, különösen mert megállapodott Geddával, 
hogy többé-kevésbé józan marad. A kocsmáros Cardell izmait veszi bérbe, 
a rendzavarókat kell kiebrudalnia heti néhány shillingért és a 
kihajításonként járó jutalékért. A városi őrségtől kapott béréből nem lehet 
megélni, jól jön a kiegészítő jövedelem. A helyén, a lépcső melletti padon 
ülve már ezredszerre érzi, ahogy a csontváz üres szemgödrével az ő 
tekintetét keresi. Megrázkódik, és teletömi a száját tubákkal. 

Érzi, hogy ez az éjjel semmi jót nem ígér, és az előérzet nem alaptalan. 
Már naplemente óta rossz hangulat üli meg a helyiséget. Régi ivócimborák 
összekapnak a pálinkáskupicák meg a boroskupák felett, a tömegben a 
lökdösődések dühödt szóváltásokká fajulnak. Időről időre közbe kell lépnie, 
megpróbál először szép szóval a lelkére beszélni olyanoknak, akik már rég 
se nem látnak, se nem hallanak, mielőtt nyakon fogja, és kihajítja őket az 
utcára, hogy a lábuk sem éri a földet. 

Egy matrózokból álló társaság nyomakodik be az ajtón, kart karba öltve 
mind egyszerre akarnak bejutni, míg a leggyengébbeknél elszakad a lánc, a 
többiek pedig gúnyosan röhögnek. Teli torokból ordítanak egy trágár nótát. 


A refrén zagyva sorai között Cardell mintha letiport ártatlanság feletti 
hencegést venne ki, és most már egészen bizonyos benne, hogy az estének 
rossz vége lesz. 

Zabolátlan, részeg ifjú emberek csapatban, véd- és dacszövetségben. Jól 
ismeri ezt a fajtát. Valaha ő is egy volt közülük. Egyszerre szereti és gyűlöli 
őket. Helyéről, az ajtó mellől úgy méregeti őket, mint a farkas egy csapat 
nyulat, tudja, hogy csak idő kérdése, és elkapja őket. 


Nem kell sokáig várnia. Egy kövérkés vendég elbotlik a saját cipőcsatjában, 
és a kupája tartalmát végigönti az egyik matróz hátán. Pár pillanat, és a 
bűnös egy asztal tetején találja magát, arra kényszerítik, hogy táncoljon, 
miközben az asztalt előre-hátra döntögetik, közben a vaskos bútordarab 
panaszosan nyikorog. Az egyik kést ránt, és a szerencsétlen ember lábujjait 
kergeti a hegyével. 

Cardell elkapja Gedda pillantását a helyiség másik végéből. Italukat 
kiloccsantó vagy vérző vendégek nem érdeklik a kocsmárost túlságosan, de 
a berendezés pénzbe kerül. Cardell gondolkodás nélkül nyúl át az ép 
kezével, hogy szorosra húzza a bőrszíjakat, amik a faragott bal kezét tartják. 

A háború megtanította arra, hogy harcban nincs becsület. Mégis eljátssza 
az előre megjósolható, és teljesen értelmetlen rituálét. Már a kisujjából 
kirázza. Keze az egyik matróz vállára helyezve, mímeli, hogy a lelkére 
beszél a zsivajban. Megnyugtatóan felemeli a kezét. Valamelyikük 
közvetlenül a fülébe üvölti, hogy menjen a pokolba. Köpés találja telibe az 
arcát. Szívverése a fülében dübörög, a világ körülötte vörösbe borul. Mégis 
uralkodik magán. Vállát megadóan leejti, tűri a győzedelmes vigyort. 

Az első ütésnél nem értik, mi történik.  Cardell bal keze 
derékmagasságból érkezik, és mivel a faujjakat úgy faragták, mintha nyitva 
lenne a tenyere, szinte úgy fest, mintha simogatná az arcát a hozzá 
legközelebb állónak. Fogak repülnek a levegőben vörös csóvákként. Cardell 
lépésenként halad előre, érzi, ahogy csapásai alatt alkar reped, orrcsont 
törik, mellkas horpad, kivert szemgolyó repül. Minden ütés égő robbanás a 
karja csonkjában, de a fájdalom csak újabb muníciót ad a dühének. 


Fejvesztve menekülnek. A legutolsó sírva mászik négykézláb a küszöb felé, 
amin csizmájának egy jól irányzott rúgásával Cardell átsegíti. Mikor 


visszafordul, a kis ember még mindig fent áll az asztalon, és képén fülig érő 
vigyorral tapsol. 

Hálája nem ismer határokat. Mindenképpen meg akarja ünnepelni 
megmentőjét egy kancsó rajnai borral és illő pohárköszöntőkkel. Cardell 
úgy ítéli meg, az iménti csata elegendő, hogy a mai estére kapuzárásig 
biztosítsa a nyugodt légkört a Kárhozatban. A padlón sötét foltokból álló 
mintázat virít, mind az ő irányába mutat. Nem vesz tudomást Gedda 
szemrehányó pillantásáról, iszik, nagy kortyokban és sokáig. A balhé azon 
kevés dolgok egyike, ami mindig feldobja. Régebben maga kereste a bajt, 
és minden egyes győztes csetepaté erősítette benne a vigasztaló illúziót, 
hogy még ura az életének. Az évek múlásával csökkent a hatás. Fáj a karja. 
Öregnek érzi magát, túl öregnek az effajta élethez. A borban talál vigaszt. A 
kis ember Isak Reinhold Blomként mutatkozik be. 

— Poéta volnék. Szolgálatára. 

Cardell felvonja a szemöldökét, míg a költő megköszörüli a torkát: 

— , Bajnok! Ámulj, minő bátorság s hős erény, midőn vérben tapodsz 
fivérid tetemén!" 

— Nos, nem éppen a rokonságom baját láttam el az imént, így keresi a 
kenyerét? 

Blom  elfintorodik, miközben egy  gyertyacsonkról meggyújtja 
tajtékpipáját. 

—A költő átka! Mindenki a kritikusom! De kérdésére a válaszom: nem, 
mostanság hétköznap az Indebetou-házban ülök a Slottsbackenen. A 
rendőrkamaránál vagyok titkár január óta. 

Cardellnek mindeddig egyszer sem jutott eszébe Winge és a búcsúzóul 
mondott szavai. 

— Ismer egy bizonyos Winge nevű urat, Cecil Wingét? 

Blom tűnődve néz Cardellre, szájából füstkarikát ereget. 

— Ha egyszer találkozott vele az ember, nehéz elfelejteni. 

— Ki ez az ember? Mit tud róla? 

— Akkortájt kezdett a rendőrség háza táján sündörögni, mikor Norlint 
kinevezték rendőrfőnöknek az év elején. Van valami megállapodásuk. 
Winge szabad kezet kapott, hogy tegyen, amit akar, persze az észszerűség 
határain belül. Bizonyos bűncselekmények érdeklik, mások nem. 

Cardell elgondolkodva bólint. Blom végigszívja a pipát, az alján serceg 
az olaj, mielőtt válaszol. 


— Winge és én véletlenül éppen egy időben tanultunk jogot Uppsalában, 
bár én néhány esztendővel idősebb vagyok, és soha nem jártunk ugyanabba 
a társaságba. Ki sem látszott az orra Rousseau műveiből. Winge egy 
lángelme volt, amilyet Rudbeck óta nem láttak az egyetemen, olyan 
emlékezőtehetséggel, hogy szóról szóra vissza tudott idézni bármit, amit 
valaha olvasott, mintha előtte lenne a könyv. Talán éppen itt volt a baj. 
Egyes embereknek a sok olvasmány bogarat ültet a fülébe. Joggyakornoki 
pályafutása alatt sokaknak kényelmetlenné vált, mert megáltalkodottan 
ragaszkodott hozzá, hogy a vádlottakat is hallgassák meg, amit mások a 
lehető legnagyobb mértékben elhanyagolnak. Minden ügye hosszúra nyúlt, 
mint a rétestészta. Bár mindenki biztos lehetett benne, hogy akinek a dolgát 
Winge vizsgálta ki, annak bűnössége minden kétséget kizáróan 
bebizonyíttatott, mégsem becsülték meg. A törvényszékek bíráit a 
legtöbbször csupán az érdekli, hogy a lehető leggyorsabban igazságot 
szolgáltassanak, már amennyire az igazság egyáltalán érdekes, de mivel 
Winge kristálytiszta logikával érvelve meg tudta védeni az indokait, nem 
tudták leállítani, a gúny és mocskolódás pedig egyszerűen lepergett róla. 
Mióta összeállt Norlinnal, legendák keringenek róla, hogy mi mindent 
végzett a rendőrség szolgálatában az elmúlt egy év során. Mások hibát 
hibára halmoznak, gondatlanok, ha nem figyelmetlenek, akkor meg lusták, 
de Winge aztán soha. 

Blom a pipaszárral élénken hadonászva kíséri a mondandóját. Amikor 
egy hosszabb szünetet tart, hogy megszívja a pipát, észreveszi, hogy 
kialudt. Vállat von, majd lerakja. 

— Ha mindenáron rosszat kell mondanom róla, hát annyit, hogy soha nem 
volt túlságosan karizmatikus. 

— Ezt én is észrevettem. 

—A múlt évben láttam a feleségét az operában. Amikor mondták a nevét, 
biztos voltam benne, hogy rosszul hallottam. Csodálatos asszony, Cardell, 
gyönyörű szép, de nem csak szép, sugárzó, gyengéd, okos és sziporkázóan 
szellemes! No, ezek a jelzők éppen nem jutnának az ember eszébe, ha az 
urát kellene leírni! Minden ujjára tucatnyi kérő akadhatott. Fel nem 
foghatom, miért Wingét választotta. Micsoda iróniája a sorsnak, hogy épp a 
férje hagyta el őt, és nem pedig — ahogy sejteni lehetett volna — fordítva. . . 

Blom elhallgat, mintha jókedve a pipafüsttel együtt elillant volna. A 
hirtelen beálló csendet betölti a kocsmai zsongás. A sarokban egy koldus 


toldozott-foltozott köpönyegben, az asztalra maga elé helyezett kolduló 
tálkával borongós háromnegyedes dallamot játszik fafurulyáján. Blom 
hozzálát, hogy kikaparja a pipából a maradék dohányt. 

— Ja, hát igen, Cardell, lehet, ezzel kellett volna kezdenem, de a bor 
összezavarta a fejem. Cecil Winge halálos beteg. Tüdőbajos. Sosem volt 
nagydarab ember, de a kórság még jobban lesoványította. Sápatag a képe, 
de ezt nem számítva ügyesen rejtegeti az állapotát, ritkán köhög 
nyilvánosan, akkor is diszkréten egy magával hordott zsebkendőbe, sötét 
színűbe, hogy ne árulják el a vérfoltok. A pletyka szerint azért hagyta el a 
feleségét, hogy megkímélje őt lassú haldoklásának látványától. Hozzáértő 
doktorok a Serafim kórházban már egy hónappal ezelőttre megjósolták a 
végét. Most már minden napja ajándék. Nem mintha nem tisztelnék Wingét 
a Slottsbackenen, de az emberek már elnevezték a Rendőrség Kísértetének. 


Később, amikor Blom már rég kitámolygott bizonytalan lábain a 
stockholmi éjszakába, Cardell egyre jobban becsípett, és ahogy fogytak a 
vendégek, az  asztalként szolgáló  felfordított — hordókon álló 
faggyúgyertyákat egymás után kioltották, a kocsmáros Cardell vállára teszi 
a kezét: 

— Azért fogadtalak fel, hogy rendet tarts, nem azért, hogy vérfürdőt 
rendezz. Elijeszted a kuncsaftjaimat, Mickel, nem tudok neked tovább 
fizetni. 


Az éjszaka közepén, kevéssel azután, hogy elkiáltották az éjfélt, Mickel 
Cardell heves szívdobogással, fuldokolva riad fel. Égető fájdalmat érez a 
karjában, amelynek hiányát az érzékei megtagadják. Az elmúlt két napban 
ez már a második alkalom, hogy sem az ital, sem a csetepaté nem hozott 
számára enyhülést. 


SENKI NEM MONDJA KI, hogy tüdőbaj, csak mikor már a napnál is világosabb, 
hogy olyannyira előrehaladott a betegség, hogy javulás nem várható. 
Amikor már oda minden remény, és elkerülhetetlennek látszik a vég, akkor 
végre nevén nevezik a bajt. 

Tavaly tavasszal kezdődött, egy enyhe köhögéssel, amely hétről hétre 
makacsul megmaradt. Gyermekként is gyakran köhögött, de nem sokat 
törődtek vele. Aztán jött a láz, éjjeli rohamokban, az izzadás, ami után 
reggel csuromvizes lepedőbe gabalyodva ébredt. Nyárra már zsebkendőbe 
kellett rejtenie a köhögést, hogy ne keltsen feltűnést, és egy júniusi napon 
egyszer csak vörös foltok pettyezték a pamutkendő hímzett mintáját. 
Gyakran kifulladt, az oldala szúrt, mintha kimerülésig futott volna. A 
mellkasában mintha óriási súly telepedett volna meg, ami a tüdejére 
nehezedve elfojtja a lélegzetét. 

Az orvos megtapintotta a nyakán a duzzadt nyirokcsomókat, és csak 
annyit mondott: görvélykór. Orrfacsaró szagú kotyvalékot rendelt 
szilfakéregből, festőgyökérből, szegfűből, páfrányból és csillagánizsból 
főzve. Fél üveggel naponta. Mikor az orvosság sem hozott enyhülést, a 
doktor elgondolkodva megtörölgette az okuláréját, és lecsapolást javasolt, 
hogy a testéből kihajtsák a káros nedveket. Hamuzsírral lyukat égetett a 
mellkasa bal oldalán, nem nagyobbat, mint a kisujja körme. A lyuk 
közepébe egy borsószemet helyezett, hogy megakadályozza, hogy a seb 
összeforrjon. Néhány nap elteltével bőségesen folyt a genny, és az orvos 
rohamos javulást ígért. A javulás nem jött. A sajgó seb ébren tartotta 
éjszaka. Hol izzadt, hol rázta a hideg. A felesége mindig mellette volt, 
kendővel borogatta a homlokát, törülközővel szárogatta egyre soványabb 
testét, altatót énekelt neki, hogy egy-egy áldott pillanatra elszunnyadhasson. 


Múlt az év, és egymást érték a gyógykúrák. Üldögélt ecettel és 
krétaporral megtöltött fazék fölött görnyedve, ivott szűretlen tehéntejet, és 
szívott jó kis friss istállólevegőt. Reggelente kimerülten ébredt, kihűlt, 
nyirkos testtel, és a világon semmi sem tudta felmelegíteni. Erei elkékültek 
és megduzzadtak, szemei véreresek, köröttük sötét karikákkal, a csípőjében 
makacs, nem múló fájdalom. Amikor rájött a köhögés, nem bírta 
abbahagyni, és a leghevesebb rohamokkal halott tüdőszövet jött föl a 
torkán. A felköhögött váladék bűzlött. Amikor eret vágtak rajta, azt találták, 
hogy a vérére gyorsan kékes kéreg alvad, biztos jeleként annak, hogy 
szétterjedt a kór. Nem tudott többé férje lenni a hitvesének, nem tudta vele 
megosztani az ágyát, mikor éjjel rájött a köhögés és a hidegrázás, és úgy 
kínozta a lidércnyomás, hogy azt hitte, szétpattan a mellkasa. 


Egy hónapja, hogy Winge végleg elhagyta az orvostudomány jobbító 
tanácsait. Minden erőfeszítés, amivel a kínjait akarták enyhíteni, csak 
rontott az állapotán. Amit tenni tud, hogy önfegyelme utolsó morzsáit 
összekaparva próbálja figyelmen kívül hagyni a torkában az első 
kaparásokat, és úgy tűnt, hogy a figyelem elterelése segít. Az összpontosítás 
kiüríti fejéből a gondolatokat, a teste ellazul. 

Éjjelente Roseliusnál bérelt magányos kamrájában ül a meggyújtott 
gyertya világánál, és szétszereli a zsebóráját. Szétteríti maga előtt az 
asztalon az alkatrészeket, precízen sorokba rendezve. Azután újra 
összerakja őket. Összeilleszti a fogaskerekeket, egyiket a másik után 
rácsúsztatja a tengelyre, és egymásba akasztja őket. Az apró csavarokat a 
menetbe illeszti, majd meghúzza. Egy rakás önmagában értéktelen alkatrész 
egy óraművé alakul, amely újra működik. 

Winge iránytűje a halál felé vezető úton ugyanaz, mint ami egész 
életében mutatta az utat — az értelem. Meggyőzi magát, hogy minden ember 
meghal, tehát minden ember haldoklik. Ez segít. De amikor jön az éjszakai 
hidegrázás, és zabolátlanul vágtatnak a gondolatai, akkor a saját halálának 
gondolata kínozza, nem a halál általános elmélete. A tüdőbaj minden apró 
részlete. Vajon átterjed majd a betegség a csontjaira és ízületeire, mint 
sokaknál, akik ebben a kórban szenvednek? Vajon álmában ragadja el majd 
a halál, vagy görcsös fulladásrohammal? Milyen kínok között? Amikor 
semmi más nem segít, azzal biztatja magát, hogy lényének legnagyobb 
része már amúgy is meghalt, mikor utoljára látta a feleségét. Sajnos ez is 


sovány vigasz, ha egyszer az a rész, ami még megvan, az érez a 
legkönnyebben fájdalmat. 


Itt az este, Winge kimenőhöz öltözik. A szobában lógó tükör olyan keskeny, 
hogy egészen a szemközti falig kell hátrálnia, hogy legalább fél alakban 
lássa magát. A rajta lévő öltözeten kívül nincs több ruhája. Az inget és a 
hosszú harisnyákat rendszeresen mosatja a cselédekkel egy előre kigondolt 
rend szerint, a többihez elég egy kefe. A szövetek kezdenek kikopni, és már 
sem a kabátja, sem a mellénye nem a la mode, de a célnak megfelelnek. 
Azok a ruhadarabjai, amelyeket megtartott, ugyanazok, mint amiket a 
törvényszéki szolgálatban viselt, ezekkel soha nem a hiúság volt a célja, 
hanem a rendeltetésszerűség, hogy öltözete a szemlélőben a kevéssé fontos 
dolgok iránti személytelen közömbösség érzetét keltse. 

Nyaka köré tekeri és megköti a nyakkendőt, belebújik a kabátba, és a 
sarokból előveszi a sétabotját, amelyet régebben csak a látszat kedvéért 
hordott magával, de mostanában egyre gyakrabban rá van utalva, amikor 
kifullad. Óvatosan lépked lefelé a lépcsőn, nehogy a ház többi lakója 
észrevegye. 

A tenger felé lejtő úton a szája elé szorít egy zsebkendőt a nedves és 
hideg levegő ellen. Lejjebb, a dokkoknál hamar talál embert, aki néhány 
garasért csónakon beevez vele a belső városba, a hidak közé. Messziről a 
Strömmen morajlása hallatszik, de itt kijjebb nyugodt a víz, csak az 
evezőcsapások és az evezőtartó villák panaszos nyikorgása törik meg a 
csendet. 

Átsiklanak a Skeppsholmen hídjának faíve alatt, és a válla fölött 
hátrapillantgatva az evezős megtalálja az utat a Skeppsbron mellett 
horgonyzó hajók labirintusán át. A combvastagságú horgonykötelek meg- 
megfeszülnek és ellazulnak körülöttük. A kátrány mindent elnyomni 
igyekvő bűzéhez arrak, fahéj, kávé és dohány bársonyos illata keveredik. 

Félórás utazás után Winge a felé nyújtott kéz segítségét elfogadva kilép a 
csónakból a Rántmástare lépcső aljára. Innen már csak egy köpésnyire van 
a Baggensgatan, ahová igyekszik. 


A szűk kis sikátor lármás, mint mindig. Egymást érik a bordélyházak, és a 
részegség különböző stádiumaiban támolygó kuncsaftok igyekeznek be és 
ki az egymás mellé, alá, fölé zsúfolt házakból. A homlokzatok között 


Vénuszt éltető dévaj nóták visszhangzanak, fűszerezve már végbevitt vagy 
épp küszöbön álló férfiúi tettek dicséretével. Mások jóval diszkrétebbek. 
Sok nős ember Wingéhez hasonlóan az arca elé zsebkendőt tartva siet tova. 

Rátalál az ajtóra, és belép a házba. Az asszony, aki a megboldogult 
Ahlström kapitány után örökölte a műintézményt, kiismerhetetlen arccal, 
kimért biccentéssel üdvözli, mással nem árulja el, hogy ismeri. 

— Most szabad? 

Az asszonyság a fejét rázza. Winge sétabotját a nehézkesen egy székre 
roskad. 

— Akkor várok. És tiszta ágyneműt, kitakarított szobát akarok. 

A nő kifürkészhetetlen tekintettel elvonul. Mások jönnek-mennek, de 
Winge ügyet sem vet rájuk. Csaknem egy óra eltelik, mire az asszonyság 
végre visszajön, és int neki, hogy kövesse, fel a lépcsőn. Az ajtót már maga 
is megtalálja, bekopog, és belép a szobába. 

A lány, akit csak Finn Virágszálnak becéznek, az ágy szélén ülve várja, 
lábait csábosan keresztbe vetve. Nem volt egyszerű rátalálnia. Olyat 
keresett, aki nagyjából olyan korú, mint ő, és három évtized bizony 
keveseknek adatik meg, akik ezt a mesterséget űzik. Ez a lány viszont 
mégis valahogyan romlatlan maradt ebben a zárt világban, amelynek lakói 
mindkét végén égetik a gyertyát. A felismerés megkönnyebbülése 
tükröződik a lány arcán, amikor tekintetük találkozik, testtartása rögtön 
megváltozik. Vállait leejti, gerince, amit hátrafeszített, hogy előtárja bájait, 
ellazul. 

— Ja, maga az? Mondhatta volna a vénasszony. 

Bájos finn akcentussal ejti a szavakat. Winge válaszul bólint, és 
körbepillantva ellenőrzi, hogy kívánalmai szerint rendben van-e a szoba. 
Odanyújtja a nőnek a selyemerszényt, amit magával hozott, benne a 
summa, amiben megállapodtak. A nő int, hogy tegye le az éjjeliszekrényre. 

— Egész éjjel marad, szokás szerint? 

— Igen, Johanna. Remélem, elég lesz a pénz. 

A nő felkacag. 

— Még ha nem is lenne, maga kaphat árengedményt mint a legjobb 
ügyfelem. Jól fizet és keveset kér, épp fordítva, mint a többiek. Vagy ezúttal 
van valami különleges óhaja? 

Winge a fejét rázza. 

— Nem, nincs. Csak a szokásos. 


Lekanyarítja magáról a köpönyegét, és meglazítja a nyakkendőt. 
Mellényzsebéből előhúzza a kis üvegcsét, és óvatosan odanyújtja a nőnek. 
Az kihúzza a dugót, és az üveg tartalmából pár cseppnyit a nyakára és 
mellére fröcsköl. A férfi egy szék támlájára akasztja ingét és nadrágját, 
miközben a nő is leveszi azt a kevés ruhadarabot, amit visel, és bebújnak a 
takaró alá. 


A férfi háttal fekszik a nőnek, aki átkarolja oldalról, ahogy mutatta neki. 
Minden egyes bordáját érzi az ujjai alatt, a lélegzetvétele alig érzékelhető. 
A lány a feleségére hasonlít, ugyanaz a dús, hosszú haj, ugyanolyan színű 
szemek, most már az illatuk is ugyanolyan, s ugyanolyan a karja melege, 
amivel átöleli. 

A lány elfújja a gyertyát az ágy mellett, érzi a férfi gyenge pulzusát, 
ahogy ellazul a lélegzése, amikor elnyomja az álom. A férfi többször fölriad 
éjszaka, félálomban érzi, ahogy a lány simogatja a homlokát, ahogy 
mutatta, megnyugtatóan duruzsolja a fülébe a szavakat, amelyekre tanította. 


kk 


Winge pirkadatkor ébred, és szokás szerint nem tudja eldönteni, vajon 
enyhíti vagy növeli-e szenvedéseit ez a pár pillanat álom és ébrenlét 
határán, amikor még álmaiban bolyongó tudata újraélheti, ami egykor az 
övé volt. Felkel az ágyból és felöltözik. Johanna még fekszik, csak arra riad 
fel, ahogy Winge elfordítja a kulcsot a zárban, hogy kinyissa az ajtót. 

— Ez volt az utolsó alkalom. 

A lány kinyújtózik, és megdörgöli a szemét. 

— Megunta a kis játékunkat? 

— Nem, dehogy. Egyáltalán nem. Csakhogy eddig tartott a pénzem. 

A nő felemás mosollyal az ajkán vállat von. Winge vállára veszi a 
kabátját, és megállapítja, hogy a könyökénél már annyira elvékonyodott az 
anyag, hogy szinte átlátni rajta. A kabáttal együtt most már minden 
ruhadarabja rajta van, ami az élete végéig kelleni fog. 


AHOGY CARDELL A SZÜRKÉSEN SZITÁLÓ ESŐBEN keresztülbaktat a Nybro 
hídon, hallja amint a Szent Hedvig- és a Szent Jakab-templomok harangjai 
elütik a délután két órát. A halászhajók árbócai haloványan derengenek a 
ködben, túl a hajójavító műhelyek során és a Várhegyen, ahol a nyolcszögű 
erődítmény csúcsán szomorúan csüng a vizesen csöpögő, háromfarkú svéd 
zászló. A híd alatt hullámzik a Macska-tó, amelynek vize, a tengeri 
összeköttetésnek köszönhetően, egy hajszálnyival kevésbé undorító, mint a 
Kamaráé. Partjai mentén sűrű ingoványt alkotva ringanak a hulladékhegyek 
és a latrinákból kifolyó ürülék, melyet a Norrmalmról érkező patak még 
utánpótlással is ellát. Hiába a víz sárgásbarna színe, egy csoport mosónő áll 
a hídon, mindegyikük mellett egy-egy halom szennyes ruha. Előbb 
bemártják a ruhát a latyakba, majd kipréselik belőle a piszkos vizet a 
sulykolóikkal. Emerre fekszik a Packartorget is. 

Csak a házfalhoz szorítva magát tud átfurakodni egy utcán ülő koldus 
mellett, aki nyomorék kezeit maga elé tartva próbál az elhaladókból 
együttérzést kicsikarni. A halpiacnál állnak a kínzóeszközök, a szamár, egy 
éles gerincű, magas pad, amin keresztben egy zokogó alak ül, két lábát 
rákötözött súlyok húzzák lefelé — ruhájából ítélve bérkocsis lehet, aki a 
fuvardíjjal próbált ügyeskedni. A pellengérhez kötözve egy félmeztelen 
férfi áll, ahogy üvölt, orra vére a szájába folyik. 

A híd túloldalán Cardell megindul a nyomornegyeden át. A düledező 
viskókban egymás hegyén-hátán laknak a családok. Az itt lakóknak 
mindenkinél több okuk van rettegni a közelgő téltől: amikor a 
szegényházak minden talpalatnyi szabad helyét ellepték már a vacogó 
nincstelenek, a kint rekedtek keményre fagyott holttestei a temetők mellett 
egymásra tornyozva várják, hogy felengedjen a fagyott talaj. 


Továbbhalad a Riddargatanon a Ierra Nova mellett fekvő hajógyárig, 
ahol a földdel és törmelékkel feltöltött parton majd kikötőket és műhelyeket 
fognak kialakítani, és elfordul az öböltől a szárazföld felé. Itt már 
szellősebben állnak a házak. Ez a város széle, ahonnan a sós tengeri fuvallat 
könnyedén kisöpri a belváros bűzét. Már csak végigmegy az utcán felfele, 
és megpillantja a Spen grófok birtokának épületeit egy hársfaliget köré 
csoportosítva. A házak közti udvaron egy rézflaskát cipelő öreg cselédbe 
botlik, akinek előadja jövetele célját. 

— Winge úr szobája az új kőházban van, az emeleten. Fáradjon a 
konyhába, míg jelentem neki, hogy itt van. A melegben megszárítkozhat. 

A cseléd elindul felfelé a lépcsőn, hogy jelentse a látogatót. A tornácon 
álló kút mögött, a kemencében kenyér sül. Inasok és cselédek sürgölődnek 
fel s alá, Cardell útban van, akárhogy igyekszik meghúzni magát. 
Egykettőre a kezébe nyomnak egy kupa házi sört. A felkínált frissen sült 
zsemlére csak a fejét rázza, nincs másik keze, amivel megfoghatná. Az öreg 
cseléd hamar visszatér, és int neki, hogy induljon fel a lépcsőn. Nem 
szükséges megmutatnia, hogy melyik Winge szobája, a köhögés már a 
kerítéstől hallatszott. 


Cecil Winge szobája siralmas hely. A falak mentén bútorok, ezeket biztosan 
a szobával együtt bérli. Személyes holmit keveset látni. Könyvek 
oszlopokba tornyozva, egy utazótáska. Az ablak előtt, hogy a kevés fényt 
elfogja, egy egyszerű szekreter áll, a lapján szétterítve egy félig szétszerelt 
óraszerkezet darabjai. A lenti kemence melege felszivárog a deszkapadló 
résein, amikor a cserépkályha nincs begyújtva, ez az egyetlen fűtés a 
szobában. 

Bárkit, aki nem élt át az övéhez hasonló kalandokat, megtévesztene a 
szobát betöltő vasas szag, de nem Cardellt, ő nagyon is jól ismeri. A vér 
szaga ez, az ágy alatt észreveszi a hirtelen bedugott éjjeliedényt, peremén 
vöröslő foltokkal. Zavartan kapja el a tekintetét, amilyen gyorsan csak 
tudja. 

Winge az ágy szélén ül, sápadt és nyugodt. Nyomát sem látni rajta az 
iménti köhögésrohamnak. Míg Cardell a szavakat keresi, amelyeket az 
előző nap óta próbál magában megfogalmazni, Winge megszólal: 

— Beszéltél valakivel, aki elmondta, mi bajom. Megbántad, amit utoljára 
mondtál, bár nem akartál megsérteni. 


Cardell megkönnyebbülten bólint. 

— Nem érdekes, Jean Michael. Fő, hogy itt vagy. Megkérdezhetem, mi 
vett rá, hogy meggondold magad? 

— Említetted a pénzt, és istenuccse, szükségem lenne rá. 

— Nem ajánlottam volna neked pénzt, ha nem sejteném, hogy más oka is 
van az érdeklődésednek. Amikor megmártóztál a Kamarában, és 
kihalásztad Károly Jánost, még nem volt szó pénzről. 

-A háborúban... volt egy barátom, akivel mindig összetartottunk. 
Százszor is megmentette az életemet, és én is az övét. Amikor a 
balszerencse ért, ő is beesett a vízbe, akárcsak én. Egy gerenda fejen találta, 
én tartottam a felszínen, ameddig bírtam. Róla álmodtam tegnapelőtt, mint 
már annyiszor, és amikor begyalogoltam a Kamara vizébe félig még 
részegen, azt hittem, hirtelen újra ott vagyok vele a hullámok között. Csak 
éppen most nem ragadta ki őt elgémberedő kezemből egy hullám, erősen 
tartottam, és mindkettőnket kijuttattam a partra. Hiába józanodtam ki azóta, 
az érzés csak nem akar elmúlni. 

— Köszönöm a bizalmadat, Jean Michael. Nem kíváncsiságból kérdem. 
Az ajánlatom a pénzről még mindig fennáll, de most már tudom, hogy nem 
fogsz átállni a többet ígérő oldalára. És amúgy miből élsz? Állásod van a 
városi őrségnél, de úgy fest, nem dolgozol. 

Cardell megborzong, ahogy a kollégáira gondol az erkölcsrendészetnél, a 
kéjelgő, erkölcstelen alakokra, akik legszívesebben természetben hagyják 
magukat megvesztegetni. 

— Nem. Az állásom csupán könyöradomány egy nyomorék számára, aki 
megrokkant a birodalom szolgálatában. A háborúból visszatérők közt még a 
szerencsésekhez számíthatom magam. A többiek koldulnak, az utcasarkon 
vagy dohánybódékban árulják magukat. Az állást az erkölcsrendészeknél a 
jó kapcsolataimnak köszönhetem, de vigyen el az ördög, ha nyomorult 
csavargókat meg kurvákat fogok a dologházba juttatni. Ők ugyanolyan 
kevéssé választották a sorsukat, mint én. 


Egyre jobban sötétedik. Winge egy gyújtópálcával meggyújtja az 
íróasztalon álló gyertyát. A láng megtáncoltatja mögöttük a szoba árnyait. 
Winge visszatelepszik az ágyra, és keresztbe rakja a lábát. 

— Van még néhány dolog, amit tudnod kell. Norlin rendőrkapitány úrral 
van egy megállapodásom, annak szellemében cselekszem. Ő hatalmazott 


fel, hogy keressük meg Károly János gyilkosát. Norlin szolgálata a végéhez 
közeledik, előttem már megnevezte a legvalószínűbb utódját. Magnus 
Ullholm lesz az. Néhány évvel ezelőtt Ullholm volt az egyház 
lelkészözvegyeket támogató kasszájának a kezelője. Egy ellenőrzéskor 
óriási hiányra derült fény, és a gyanú természetesen Ullholmra terelődött. 
Akkoriban én a törvényszéken dolgoztam, részt vettem az ellene folyó 
eljárásban. Egyetlen percig sem kételkedtem a bűnösségében, különösen, 
miután Norvégiába szökött, ezzel ellehetetlenítve a pert. Most Reuterholm 
báró a kegyeibe fogadta, ő aztán tudja, hogyan fordítsa a saját hasznára, 
hogy ez az ember semmit nem akar jobban, mint mások kárára megszedni 
magát. Ullholm nem az az ember, aki elfelejt egy régi sérelmet. Ahogy 
rájön majd, hogy mi a szándékunk Norlinnal, azonnal megszünteti a 
megállapodásunkat, és mindent meg fog tenni, hogy megakadályozza a 
nyomozást. 

Winge feltápászkodik, és vézna kezeit a derekánál összekulcsolva fel s 
alá járkál a szobában. 

—A másik dolog az, hogy ez egy nagyon különös bűntett. Az elkövetője 
nem közönséges ember. Miféle háttérre van szükség ahhoz, hogy egy 
embert hónapokig fogva tartsanak, megcsonkítsanak, anélkül, hogy ez 
kiderülne? Gondold el, micsoda akaraterő szükségeltetik! Micsoda 
céltudatosság! Ki tudja, mi mászik elő a sötétből, ha ezt a dolgot 
megbolygatjuk. Minden egyes tallérra, amit ezen az ügyön keresel, juthat 
egy ellenség, akár mindkét oldalról. Azért említem ezt, mert te jóval 
nagyobb kockázatot vállalsz, mint én. — Winge az ablak felé fordul, ahol az 
üveget csapdosó esőhöz már nagy, nedves hópelyhek keverednek. — Nem 
élem túl ezt a telet. Én már hamarosan minden okon és okozaton túl leszek. 
Amit ez az ügy felbolydít, azzal már egyedül kell szembenézned. 

Cardell lesüti a szemét. Még alig ismeri Wingét, de már arra gondol, 
vajon a próbálkozása, hogy begyógyítsa a Johan Hjelm elvesztése okozta 
sebet, nem egy újabbat szakít-e fel helyette. De mégis könnyű a döntés. 
Akkorát csap tenyerével a szekreter lapjára, hogy az óramű alkatrészei 
táncba kezdenek. 

—Akkor lássunk munkához, amíg van időnk, nehogy ilyen olcsón 
megúszd ügyünk mocskos folyományait! 

A göröngyös ablaktáblákon visszatükröződik Winge arca, és Cardell nem 
biztos benne, hogy nem egy mosolyt lát-e rajta, most először. 


A LOBOGÓHOZ CÍMZETT PINCÉBEN, a Ladugárdsviken partján a hangulat épp a 
tetőfokára hág. Két kontár zenész, az egyik az ölében lanttal, a másik az álla 
alá szorított hegedűvel, bár mindketten külön alamizsnáért akartak játszani, 
összefogtak a versenyzés helyett. Csak úgy özönlik a nép, hogy hallgassa 
őket. Már egészen kint, a lépcsőn is állnak. Nyers hideg van odakint, még 
ha a szállingózó hó rögtön el is olvad, ahogy leesik. A tenger felől felszáll 
az esti köd, és kapaszkodik egyre feljebb a dombok lejtőin. Winge és 
Cardell a kályha melletti asztalnál vacsoráznak, így nem éri őket az ajtóból 
a huzat. 

Cardellnek csillapíthatatlan az étvágya, Winge azonban alig kér valamit. 
A konyhából egyre csak hordják az étkeket, halgombócot csukából, egy 
fazék vajban sült sárgarépát, fürt kolbászt, főtt tőkehalat és sült heringet, 
tálban gőzölgő  karórépát, kenyeret, sajtot és egy tányér kását 
narancsgerezdekkel, mellé cukrozott kétszersültet. 

Cardell úgy fal, mintha ez lenne az utolsó vacsorája, kétszer annyit eszik, 
mint a társa. Winge nem szól közbe, hagyja, hadd csillapítsa az éhségét. Ő 
maga csak piszkálja az ételt, hamar leteszi az evőeszközeit, és inkább maga 
elé veszi a kávét. Amikor Cardell befejezi az evést, orrát fintorítja a frissen 
őrölt kávé illatára, és elhárítja a felé nyújtott kannát. 

— Sosem értettem, mások mit szeretnek ezen a zavaros kotyvalékon. 

— Az íze szokás kérdése, de felélénkít, az bizonyos. Jean Michael, nem 
akarod elmesélni, hogyan vesztetted el a karod? 

— Ez egy olyan történet, amelynek az elmesélésétől szívesen eltekintek, 
de talán nem baj, ha minél többen megtudják, hogyan zajlott Gusztáv orosz 
hadjárata, hogy a jövőben az ilyesmitől még jobban óvakodjanak. Az én 
szerepem a történetben se nem fontos, se nem hősies. Egy jelentéktelen 


figura voltam a történelem játékszereként, akit halálra szántak, de a sors 
szeszélye folytán megmenekültem. Fél karom odalett, de az életem 
megmaradt. 

Mickel Cardell alacsony rangja ellenére már kezdettől fogva élt a 
gyanúperrel, hogy az egész háború egy túlságosan sebtiben hozott döntés 
eredménye. Cardell akkor már öt éve szolgált és a tüzérségnél. 1788 
nyarának derekán sok ezer társával és a stockholmi parti őrséggel 
áthajózták a Balti-tenger túloldalára, a Finn-öbölbe. Hangö kikötőjében 
egyesültek a királyi hadiflottával, amely Karlskronában bontott vitorlát a 
király fivére, Károly herceg vezénylete alatt. Cardell a Szülőföldem 
fedélzetén szolgált, egy hatvanágyús sorhajón, amit öt évvel korábban af 
Chapman tervei alapján építettek Karlskronában. 

— Végül is egyidősek voltunk a hadseregben, a Szülőföldem meg én. Jó 
előjel, gondoltam. Később kiderült, mekkorát tévedtem. 


Július tizenhetedikén a reggeli ködben Cardell éppen a Szülőföldem 
fedélzetén állt, amikor a hadiflotta előőrse jelzett hátra, hogy célba vették az 
ellenséget. Fél óra múltán már Cardell maga is láthatta kelet felől az 
ellenséges naszádok árbócait kirajzolódni a ködben, és érezte a mellkasát 
szorító jeges rémületet. A két fél hadereje közel egyforma volt, tizenhét 
orosz hajó szemben pontosan húsz svéddel. 

— Az ördögbe is, Winge, ez volt életem első ütközete. A tengeren minden 
pokolian lassan zajlik. Ahogy a flották célba veszik egymást, kezdődik a 
manőverezés, kihasználva a szelet és az áramlatokat megpróbálnak 
lőtávolba kerülni, azután csatasorba fejlődni oldalukkal az ellenséges 
hajósor felé, hogy az ágyúk teljes tűzerejét kihasználhassák. Parancsra 
tüzelni kezdünk, csak lövünk és lövünk. Semmit nem látunk, csak ami az 
ágyúnyílásokon át látszik, amikor az ágyúkat hátrahúzva lehűtjük és 
újratöltjük új golyóval és puskaporral. Legjobb esetben vérhabos hullámok 
tetején úszó roncsok, legrosszabb esetben egy sor ellenséges ágyú lövésre 
készen, hogy csupaszra borotválja fejünk felett a fedélzetet. Mi magunk 
vagyunk a céltábla, csakúgy, mint az ellenségünk. Irtózatos. A célt tévesztő 
lövedékek megpördülnek a hajódeszkán, beleremeg az egész hajótest. A 
záporozó deszkaszilánkok úgy vágnak keresztül húson és csonton, mintha 
frissen köpült vajba hatolnának. Az emberek maguk alá ürítenek, úgy 
csúszkálunk körbe vérrel keveredő ürüléktől iszamós csizmasarkakon. 


Tudtad, hogy a halálfélelem verítékének különleges szaga van? Adj hozzá 
puskaporfüstöt, s máris kész Belzebub saját parfümje. Ha lett volna elég 
ágyúgolyónk, mienk lett volna a győzelem. 

Hoglandnál vagy ezren vesztek oda, kétszer annyi orosz, mint svéd. 
Ahogy leszállt az éj, mindkét fél abbahagyta a harcot, azután reggel a svéd 
hajók megkezdték a visszavonulást Helsinki felé, hisz muníció híján nem 
lehet tovább csatázni. Az oroszok nem vették üldözőbe őket. Az ütközetben 
a svédek elveszítettek egy hajót, de megszereztek helyette egy orosz 
naszádot: a Vlagyiszlavot, hetvennégy ágyúval. 

— Ha akkor tudtuk volna, amit most tudunk, ott helyben lőttük volna a 
Vlagyiszlavot a hullámsírba. Kis híján a háború elvesztésével fizettünk érte. 
Az orosz hajón tombolt a flekktífusz, amit magunkkal hurcoltunk 
Sveaborgba. Én ottragadtam egész télre, míg a hadiflotta visszatért 
Karlskronába. Fejszékkel és feszítővassal törtük fel az összetorlódott 
jégtáblákat, hogy a tengeri kijáratot szabaddá tegyük, és a hadiflotta vitte 
magával a ragályt haza, Svédországba. Azon a télen Sveaborg a pokol 
tornáca volt. Mindenfelé halottak és haldoklók hevertek. Hullottunk, mint a 
legyek. A kaszárnyák betegágyaiban ötösével feküdtek egymáson a 
betegek, a legalsó már holtan. A legbetegebbek önkívületükben rémeket 
láttak. Véreres szemeiket kimeresztve üvöltöttek a látomásoktól, amiket 
senki élő lélek rajtuk kívül nem látott. Láttam, amint a betegek ágyukból 
felkelve, anyaszült meztelenül kirohannak a hóviharba. Őket aztán kővé 
fagyva találtuk meg később a legfurcsább helyeken. Engem megkímélt a 
ragály, és a nyár visszatértével a háború is visszatért a Finn-öbölbe. A 
Svensksund-szorosban lemészároltak minket, Viborgnál esélyünk sem volt. 
És nekem még mindig hajam szála sem görbült, elkerült a láz, a halálos 
szilánk, a golyó. Kilencven májusában Aboból megérkezett az erősítés, 
engem is az újonnan érkezők segítésére osztottak be. Átkerültem a parti 
flotta egy naszádjára, az Ingeborgra. A legelső pillanattól fogva gyűlöltem 
azt a hajót. A tervezője, Chapman életében nem töltött egy napot sem 
vitorláson, matematikus volt, emberi használatra alkalmatlan hajókat 
tervezett. Az Ingeborg százhúsz láb hosszú volt, egy tucat tizenkét fontos 
ágyúval. Ráadásul eresztett. A hajófenéken tenyérnyi vastagon állt a 
penész, megkeményedve, hogy késsel lehetett vágni. Végül csatlakoztunk a 
parti flottához. 


Másodszor is a vágóhídra terelték a svéd hajókat Svensksundben, súlyos 
veszteségekkel, az orosz flottával a nyomukban, elszigetelve a hadiflottától, 
ami pedig Sveaborgnál bekerítve várta a véget. Már csak a végjáték volt 
hátra. Nem volt hová menekülni, a harc tűnt az egyetlen választásnak, és 
Gusztáv támadni akart. 

— Hét óra tájban a hajnali ködből láttuk kibontakozni a felénk tartó orosz 
flottát. Négy órába telt, hogy lőtávolba érjenek, ez a négy óra lenne életem 
legszörnyűbb élménye, ha nem számítanám, ami utána következett. Tudtuk, 
hogy maga a halál tart felénk háromszáz hajó alakjában. Sokan már 
korábban szökni próbáltak. Amikor Viborg alól menekültünk, ezrével 
hagytuk hátra a hullámok közé ugrott bajtársainkat, és azon a reggelen, ott a 
Svensksund-szorosban a babonásabbak ezeknek a meghalt társainknak a 
hangját hallották a szélben. Társaságért kiáltoztak. Az oroszok a jobb 
szárnyat támadták, ellenálltunk. Órákig lőttünk az ágyúkkal. 

Estefelé elromlott az idő: délnyugat felől feltámadt a szél, először csak 
gyenge szellő, majd szélvihar. A szél felkorbácsolta a tengert, fehér tarajos 
hullámok csapkodtak a súlyos viharfelhők alatt. Az összeláncolt és 
lehorgonyzott svéd hajók jóval hatékonyabban tüzeltek, mint az oroszok, 
akik a vakvilágba lövöldöztek, ahogy a hajóikat emelgette a háborgó tenger. 
Egy csapat svéd hajó kiszakította magát a csatasorból, hogy hátba támadja 
az oroszok jobb szárnyát, akik kétségbeesetten menekülőre fogták. 

A bal szárny azt hitte, a visszavonulás parancs, és követték őket, így az 
orosz derékhad egyedül maradt. Mire a Svensksund-szorosra szépen leszállt 
az éj, szitává lőttük őket. Egymás után süllyedtek el az orosz hajók, a 
hullámok tetején hányódó vörös tajtékként hátrahagyva sebesültjeiket és 
halottaikat. A maradék megpróbált megfordulni és elmenekülni, de már 
késő volt. A vihar mindet elintézte, egymás után odavesztek a finn parti 
szigetek sziklái között. 

—És én, Winge? Az Ingeborgot délután eltalálta egy orosz ágyúlöveg. A 
golyó a mellettem álló tizenkét fontos ágyút leszakította a talapzatáról, és 
átlyukasztotta a hajó szemközti falát. Egy tucat tüzért cafatokra szaggatott. 
Akiket nem tépett szét a golyó, azokat összemorzsolták az elszabadult 
hajóágyúk. A golyó repülés közben felizzott, és ahol hozzáért, felgyújtotta a 
hajódeszkát. Mivel az elszabadult lövegekkel már nem lehetett tüzelni, 
felrohantam a fedélzetre, ahol teljes káosz uralkodott. Az egyetlen módja, 
hogy megmentsük az elsüllyedéstől a fregattot, ha sikerül felhúzni a 


horgonyt, és sekélyebb vízen zátonyra futtatni. A horgonnyal küszködtünk, 
mikor felrobbant a lőporraktár. Az egész horgonycsörlő kirobbant, akiket 
nem tépett darabokra a robbanás, azok a vízbe zuhantak. Magam a fedélzet 
egy kirobbant darabjára estem. A zuhanás minden levegőt kipréselt 
belőlem, és aztán jött, csörögve repült a horgonylánc, takaros ívben, 
egyenest rá a bal karomra, amit a deszkához szögezett. Míg a bajtársam 
elmerült, engem a deszka a felszínen tartott. Éjjel talált rám egy kis 
ágyúnaszád, útban a derékhad fele. Hajókötéllel elszorították a karomat, és 
levágták a könyököm alatt. Így végződött a háború Mickel Cardell 
utászhadnagy számára. A  lovisai táborban  lábadoztam. Egy 
sebesültszállítmánnyal tértem vissza Stockholmba, és három éve élek itt 
így, ahogyan látod. 

Cardell megkocogtatja fakezével az asztallapot. 

— Gondolom, azzal tisztában vagy, hogy a háború teljesen értelmetlen 
volt, és a győzelemmel nem nyertünk semmit. Egy dolog mélyen 
megmaradt bennem, Cecil. Kilencven tavaszán összeismerkedtem egy fiatal 
tiszttel, egy Sillén nevűvel. Ő mesélt el nekem egy különös jelenetet, ami 
közvetlenül a Fredrikshamn melletti ütközet után játszódott, ugyanabban az 
évben. Gusztáv király és tisztjei éppen a királyi jachtra, az Amphionra 
készültek visszatérni, amikor egy bizonyos Virgin kapitány jelentkezett 
kihallgatásra. A kapitány jelentést tett a közelben fekvő orosz hajóépítő 
műhely elfoglalására tett sikertelen próbálkozásáról. Hogy alátámassza 
mondandóját, megmutatta a királynak sérült kezét, és  hasbalőtt 
kormányosát, aki a naszád padlóján feküdt, mellette kiontott belei. A király 
rámutatott a rángatózó testre, és tréfásan megjegyezte a körben álló 
tiszteknek, hogy a kormányos hullája egy kitömött bábura emlékezteti saját 
operájából, a Gustaf Wasából. A király kísérete nevetve tapsolta meg eme 
nagyszerű elmésséget. Hát ezért az emberért harcoltunk és hullottunk el, és 
ilyen köszönetet kaptunk. 


Winge elgondolkodva emészti az elhangzottakat, miközben felhörpinti a 
kávéját. Cardell zekéje ujjával letörli homlokáról a verítéket. 

— És most mi lesz? 

— Van számodra egy nevem, Jean Michael, ami, ha szerencsénk van, 
elvezet valahova. Magam a furcsa helyen felbukkanó drága kelme nyomán 


vizsgálódom tovább, melybe Károly Jánost utolsó útjára bebugyolálták. 
Tudod, hol lakom. Keress fel, mihelyt jutsz valamire. 


A MÁRIA-TEMPLOM gyülekezetének felügyelői közül való férfi, akivel Cardell 
Winge és a rendőrkamara közvetítésével találkozni készül, ma folyékony 
formában vette magához a reggelijét. Üggyel-bajjal egyensúlyoz a tornác 
lépcsőjén, csuklik, és már messziről bűzlik, mint egy pálinkásbutykos. 
Alacsony, köpcös alak, többször betört, ferdén összeforrt orrán piócaként 
tekeregnek a megpattant vérerek. 

— Henric Stubbe, szolgálatára! A barátaimnak csak Tuskó. 

Halkan elfojt egy feltörő böfögést, és bűnbánóan megvonja a vállát. 

— Mickel Cardell, legalázatosabb szolgája. Tisztelettel köszönöm 
fáradozását. 

— Kérem, kérem, igazán semmiség. Fáradjon beljebb. Csak semmi 
formaság! De az ég szerelmére, először hörpintsünk egy kis szíverősítőt! A 
Mária- és a Katalin-templom környékének megtekintését legádázabb 
ellenségeimnek sem kívánnám józan állapotban. 


Félóra múltán, amelyet Tuskó ánizsos lőrével teli boroshordójától csupán 
karnyújtásnyi távolságban töltöttek, újra kilépnek a Szent Katalin utcára. 
Tuskó megállíthatatlanul locsog a felügyeletére bízott negyedek lakóiról. 

— Az a szar, amit nem sikerül a Kamarába belapátolni, lefolyik szépen a 
hegyről egész a Gullfjárden-öbölbe. Ugyanez az útjuk az újszülötteknek, 
csak éppen ők megállnak már a temetőben. Uramatyám, Cardell, a 
Márianegyedben élők sok mindenre nem lehetnek büszkék, de baszni, azt 
tudnak! Ha a saját feleségükkel nem bírnak, akkor valaki máséval. 
Potyognak belőlük a kölykök attól fogva, hogy gyűrűt húztak a leányzó 
ujjára, egészen addig, hogy tíz évvel és ugyanannyi kölökkel később hóttan 
viszik ki a házból az asszonyt, akinek addigra már a földig lóg a csecse. 


Nem sokból lesz az emberi nem ilyesfajta, hozzánk hasonló díszpéldánya. 
Akik túlélik a csecsemőkort, azokat húszévesen elviszi a váltóláz. 

Tuskó izzad a kalap és a paróka alatt, s miután egy faládára rogyva 
lekapja a térdére a dupla fejfedőt, üdvözült képpel vakarja a kobakját, a 
felszálló korpa egész felhőt képez az üstöke körül. 

— Na és aztán meg micsoda szégyen a sok kurválkodás! A kislányok alig 
tudnak még járni a lábukon, mikor már megtanulják széttárni őket, aztán 
már járnak is házról házra a gyümölcsöskosarukkal, hogy mindenféle 
istentelen mesterkedésekkel bűnbe vigyék az istenfélő férfiakat. De 
istenuccse meg is fizetnek érte, csak idő kérdése, és már rajtuk a francúz 
kór, orvosra meg nincs pénzük, mert amit kerestek, mind elitták, még egy- 
két év, s rájuk se bír nézni senki. Akinek van esze, addig szagolgatja a 
virágot, amíg el nem hervad! 

Tuskó cinkos oldalpillantást vet Cardellre. 

— De neked, a jó erkölcs őrének ezt aligha kell mondanom. Odani, ihol 
két kolléga! 

Cardell a dombon álló két alak körvonalából megismeri Fischert és 
Tystöt, mindkettő erkölcscsősz, akárcsak ő. Vonulnak végig az utcán, be- 
benyitva a kapualjakba és a fészerekbe, remélve, hogy tetten érnek egy-két 
parázna leányt. 

Cardell épp csak néhány órát szolgált életében mint erkölcsrendész, aztán 
már fordult is vissza a parancsnokához, aki aznap reggel fogadta, és 
felmondott. A  Lángholmen-i fonóházban tett egyetlen látogatásától 
felfordult a gyomra: csonttá soványodott nyomorultak kényszermunkájuk 
mellé láncolva, őreiknek kiszolgáltatva várták a lassú éhhalált. Felrémlett 
előtte, hogy bármily pokoli büntetésre is ítélték ezeket a szerencsétleneket 
saját bűneik, a büntetésnek enyhébbnek kellene lennie, mint a falakon 
kívüli pokolnak, amiből jöttek. Ezt kereken ki is mondta. Hiába próbálták 
jobb belátásra bírni, konokul hallgatott, míg a parancsnok vállat vont, 
kiköpött a földre, és sarkon fordulva elvonult. 

Úgy látszik, egyszerűbbnek tűnt továbbra is kifizetni Cardellnek azt a pár 
shilling zsoldot, amit a szolgálatból húzott, mint összekülönbözni azzal a 
feljebbvalóval, aki beajánlotta. Úgyhogy még ma is kapja a zsoldját, bár 
cserébe mindössze annyit tesz, hogy viseli a szolgálati felszerelés néhány 
darabját, a kabátot, a csizmát meg az övet. Jobbak, mint a saját 


ruhadarabjai. A mogyoróvesszőt kettétörte a térdén, a kötelet meg a 
Riddarefjárden vizébe dobta. 

A ház sarka mögé kormányozza Henric Stubbét, hogy megússza a 
találkozást Fischerrel és Tysttel, míg amaz egyre csak locsog. 

— Na és a Kamara, Cardell! A szentségit neki! Ha jól értettem a dolgot, 
meg is fürdött benne! Járt errefelé, amikor úgy istenigazából fúj a szél? 
Nem? Az Arstaviken felől jön, mint egy mély sóhajtás. A szélmalmok 
őrölnek, mint a megszállottak... no de mikor felkutyulja a Kamarát! Az ám 
a leves! Az összes rothadt ürülék felkavarodik az aljáról. Akkor aztán 
menekül, ki merre lát! A Danto vagy a téli vámház fele szalad a nép. Ismeri 
a Sódert, Cardell? 

— Úgy-ahogy, bár főként kocsmaablakon keresztül szemléltem a vidéket. 

— Ohohó, az bizony nem elég! Majd én elmondom, mi van ott. Tolvaj 
népség lakja. A gyerekek már a bölcsőben inkább lopni tanulnak, minthogy 
éhen haljanak, és irány jobb esetben a pellengér és a tömlöc, rosszabb 
esetben az akasztófa. A minap a kocsmában egy vendég felolvasott egy 
levelet a Stockholms-Postenből, amiben egy nyárspolgár azon háborog, 
hogy a stadsholmeni éjszakai pillangók néhány shillingért hátukra fekve 
árulják a bájaikat. Jót röhögtünk, milyen rossz boltot csinál az úri népség! 
Itt, a Zsilip túloldalán féláron megkapható bárki, öreg, fiatal, férfi vagy nő. 


Együtt járják végig a Kamara melletti utcákat, házról házra. A fehér 
kőházakban manufaktúrák és családok több generációja összezsúfolva, 
valamint düledező faviskók, amelyeket a városi tanács még mindig nem 
bontatott le, pedig tűzveszélyesek. Az utcák kövezete foghíjas, a rajtuk 
taposó csizmák sarka és a kocsikerekek kiütik a helyükről a köveket. A 
Mária-templom kútjánál megállnak inni. Cardell grimaszolva iszik, míg 
Tuskó kárörvendően kuncog. 

— Visszatolul a víz. A tenger felől a Zsilip fele visszafújja a szél a sós 
vizet, egész a kutakba is. A víz is olyan ízű lesz. Sok szeszfőző elfuserálta 
már a puncsát, mert kóstolás nélkül vitte hozzá a vizet. 

Tuskó sorra mutogatja a házakat, pletykál a lakókról, ablakon, ajtón 
kopogtat, Cardell meg kérdez. Kitérőek a válaszok. A nyomorultak 
megtanultak félni a felsőbbségtől, mert egy szempillantás alatt a 
dologházban vagy kényszermunkán találja magát, akinek nincs a 
munkaadójától igazolása. Rutinosan tagadnak le mindent a gyerekkoruk óta 


bevált minta szerint: nem látunk, nem hallunk, nem beszélünk. Néhány óra 
elmúltával Cardell már abban is kételkedni kezd, hogy a legegyszerűbb 
kérdésekre választ kap-e. Tuskó megvonja a vállát. 

— Mér, mit várt, Cardell? Ballagjunk inkább lefelé, aztán harapjunk 
valamit. 

A Vasudvar felől hangos csörömpölés hallatszik, ahogy a vasrudakat a 
mérlegre dobják. Az Orosz piac moszkvai kereskedői halandzsa nyelvükön 
igyekeznek túlkiabálni a zajt. A Zsiliptől egy kőhajításnyira, a Bakó-domb 
melletti Pelikán pincében heringet szolgálnak föl krumplival, hozzá sört és 
pálinkát. Teli a fogadó, egy hosszú asztal mellett szorítanak nekik helyet. 
Mindenki szájából a régi panaszok dőlnek. Károly herceg és Reuterholm 
báró neve hangzik el káromkodással fűszerezve, az ország elhanyagoltsága 
és a változás szorító szüksége. 

— Megkérdezném én, Mickel Cardell, ha nincs ellenére, miben 
mesterkednek maguk ketten voltaképpen? Nem találnak maguknak elég 
tennivalót ebben a városban? Hallottam hírét Cecil Wingének, meg láttam 
is. Nem nehéz megállapítani, hogy valami nincs rendjén. Lehet, hogy a teste 
még járkál, de sok élet már nincs benne. Úgy fest, mint egy temetőből 
szökött hulla. A természet ellen való ennyire ragaszkodni az élethez. Bele 
kéne törődnie a sorsába. De maga, Cardell? Egy igazi hús-vér férfiember, 
maga előtt az élet. Minek pazarolja az idejét egy ilyen hiábavalóságra? 

Cardell uralkodik magán. Megszokta. Oly sok éve parázslik benne a 
harag a felszín alatt, hogy élete minden pillanatában az önuralmat 
gyakorolja. Ha most részeg lenne, nem tudná legyőzni a kísértést, hogy egy 
jól irányzott csapással kiegyenesítse Tuskó görbe orrát. Így csak egy nagy 
levegőt vesz, és elnéz a nyüzsgő tér felé. 

— Hogy vállalkozásunk sikerrel jár-e, majd idővel meglátjuk. Nekem 
elhiheti, ha mondom, hogy nem állnak sorba nálam a gazdag támogatók. No 
és magának van valami emléke arról az éjszakáról? 

Henric Stubbe elgondolkodva kortyol néhányat a korsójából, aztán 
felnevet. 

— No, pokolian fura egy éjszaka volt, annyit mondhatok. Felébredtem 
éjnek idején, mert pisálnom kellett — ahogy öregszem, egyre gyakrabban 
megesik —, de már csurig volt az éjjeliedény, hát kimentem az udvarra. 
Időbe telt, míg kijutottam, de aztán ahogy ott állok és pisálok, egyszer csak 
látom, ahogy szokja a szemem a sötétet, hogy olyan furcsán állok, mintha 


odébb másztak volna a házfalak. Előrebotorkálok — közben kilóg mindenem 
-, hát valami kemény, szögletes dolgot tapogatok magam előtt. Nem lévén 
jobb ötletem, bemegyek a lámpáért, s mikor jövök vissza, ott áll: egy 
gyaloghintó, egy fedett hordszék kis ablakokkal, függönnyel, az egyik rúdja 
letörve. Mostanában nem túl gyakran jönnek látogatóim gyaloghintóval, 
pedig ahogy múlik az idő, egyre kevésbé takarom el a fütykösömet. 

Tuskó kis szünetet tart, míg a saját elmésségén kacarászik egy sort. 

—A hordszék mindenesetre üres volt, törött és elhagyatott, a közelben egy 
lélek se. Aztán reggel, mikor fölkeltem, már nem volt ott, és jobb is, mert 
csak eljátszottak volna vele a környékbeli porontyok, persze csak amíg be 
nem költözik egy béres, oszt berendezi magának télire. Alighanem az 
történt, hogy a hordszék gazdáját az éjjel baleset érte, félreállíttatta a széket 
egy helyre, ahol nem esik baja, valahogy máshogyan tovább utazott, az 
inasait meg visszaküldte szerszámokkal meg kötelekkel, hogy még napkelte 
előtt vigyék haza a hintóját. 

— Hogy nézett ki a hordszék? 

— Zöld volt, aranyozott faragással. Drága fajta, de ósdi. Nem is csoda, 
manapság nem látni minden sarkon gyaloghintókat, mint egy pár évvel 
ezelőtt. 

— Van valaki a házban, aki esetleg többet láthatott? 

— Olyannyira jól érzem magam a saját társaságomban, hogy nem szívesen 
osztom meg senki mással. Már én is körbekérdeztem a környéken, csak 
puszta kíváncsiságból, mert eszembe jutott, hogy eladhattam volna a széket, 
vagy legalább zálogba csaphattam volna, de úgy fest, senki nem látott 
semmit. 

— No, ha már szóba került, mit csinál még a felügyelősködésen kívül, 
Stubbe? 

—A pálinkafőzés nem csak másnapossággal jár, Cardell! A kifőzött cefrét 
adom-veszem. Mikor kész a pálinka, az edény alján még ott marad a 
gyümölcs kifőzött héja, isteni tápláló moslék a jószágnak. Elhozom a 
szeszfőzdéből, meg hébe-hóba a szorgosabb házaktól, s továbbadom 
istállóknak meg a parasztoknak. Ha egy kupica bundapálinkával kínálná 
valaki, Cardell, nem ajánlom, de a disznók, marhák meg libák nem tudnak 
betelni vele. 

— Én magam tüzér volnék, és a sok ágyúlövés meg robbanás bizony 
megtette a magáét. Ha az ember egy harminchat fontos ágyú mellett áll, 


olyan a lövés, mintha pofán verték volna, a takony is kirepül az orrából. De 
maga, Tuskó, egy derék férfiú, sértetlen aggyal, maga talán tud segíteni 
nekem. Milyen eszközzel lehetne vajon egy holttestet észrevétlenül 
végigvinni a városon? 

Stubbe alsó ajkát beharapva erősen ráncolja a homlokát. 

— Hát, úgy gondolom, valami fedett kocsira volna szükség. 

Cardell félig egyetértően félrebiccenti a fejét. 

— Kocsival nehéz észrevétlenül közlekedni. A ló patája csattog a kövön, a 
kerék csikorog, valami túlbuzgó vámosnak még eszébe jut, hogy ránézzen a 
rakományra még a városhatáron innen. 

— Valami olyasfélére gondol, Cardell, ami csöndes és észrevétlen? Nem is 
tudom, mi lenne az. 

— Mit is mondott az éjjeli zsákmányról, amit az udvarán talált, 
történetesen egy köpésnyire a tótól, a Kamara északi partján? 

-A hordszék? Csak nem hiszi, Cardell, hogy a holttestet egy 
hordszékben furikázták? 

-Nem egy hordszékben, maga istenverte tökkelütött, abban a 
hordszékben! Fölöslegesen körbehurcolt engem az egész környéken, 
miközben amire alig reméltem, hogy rátalálok, órákon át a maga ajtaja előtt 
vesztegelt. Egyetlen vigaszom, hogy a sétánk, úgy fest, magának még 
jobban terhére volt, mint nekem. Behúzott függönyökkel, zsákba rejtve 
idecipelték a holttestet, aztán a visszaúton letört az egyik fogantyú, és hátra 
kellett hagyniuk a hordszéket, amíg érte nem jönnek. Alighanem most is az 
asztalosnál van. Ide figyeljen, Stubbe: ha továbbra is meg akarja tartani a 
felügyelői posztját, akkor most azonnal hazavágtat, és személyesen 
kikérdez minden egyes embert a házból, csecsszopótól aggastyánig. Ha 
valaki látta a hordszéket, vagy akik vitték, és tud róluk leírást adni, arról 
tudni akarok még ma, lámpagyújtás előtt. 


Visszaúton a Zsilip felé Cardell jókedvűen mormog magában, míg mellette 
zubog a Strömmen vize. 

— Megállj, Károly János, most megfogtalak, és nem eresztelek. Csak meg 
kell találnom egy zöld gyaloghintót aranyozott díszítéssel és frissen faragott 
fogantyúval. 

Felpislant a Mária-templom csonka tornyára, és elgondolkodva 
hozzáteszi: 


— És az oldalán húgyfoltokkal. 


10. 


WINGE EGÉSZ NAPJÁT a drága kelmének szentelte. Sok ideje elment vele. A 
kelmeárusok egymást múlták alul szolgálatkészségben, mikor nem a saját 
árujukat illető kérdésekre kellett felelniük. A leghasznosabb felvilágosítás, 
amit kapott, egy angol kereskedőhöz irányította, aki lehet, hogy már el is 
hagyta Stockholmot, lehet, hogy még nem. Hogy hol horgonyoz a hajója, 
azt senki se tudta, az egyetlen lehetőség ennek kiderítésére, ha Winge maga 
kikeresi a nyilvántartásból. 

A vámház földszintje árucikkek és nyelvek Bábele. Hivatalnokok 
sürgölődnek, nyomukban hivatalszolgák ceruzával és pénztárkönyvvel. 
Kereskedők, hajótulajdonosok és kapitányok alkudoznak a fizetendő vám 
összegéről, gyanakodva szemlélik a mérlegek súlyait és a mérlegelők hátsó 
szándékait. Aki nem tudja megértetni magát, az nagyobb hangon elismétli 
ugyanazt. Órákba telik, mire Winge végre oda tud csúsztatni az egyik 
vámosnak egy kisebb summát, és megnézheti a kikötőbe befutott hajók 
jegyzékét. A hajó, amit keres, a Sophie, Southamptonba valósi, és a 
Slottsbacken közelében, az Orfeus-negyeddel egy magasságban horgonyoz. 
A jegyzékben már kihajózottként jelölik, addig is, amíg vár a megfelelő 
szélirányra. 

Már sötétedik, mikor Winge kilép a vámházból, és végigsiet a rakparton a 
révészek lépcsői mellett. A Skeppsbro hídon a Szent Mihály-napi vásár 
nyomai, lomok és otthagyott hulladék. Nyugtalanul kémleli a tengert, de 
úgy látszik, egy hajó sem úszik éppen kifelé. Túl késő van, elült a szél, már 
az árbócokra függesztett lobogókat is alig mozdítja. 

Érzi a gégéjében a köhögést, fullasztja a nedves tengeri levegő és a 
megerőltetés. Szúr az oldala, mintha tűt döftek volna a bordái közé. 


Lassítani kényszerül, s ahogy egyre nagyobb súllyal nehezedik a bot 
ezüst fogantyújára, a bot szárának baljóslatú görbülete eszébe juttatja, hogy 
inkább dísznek, mintsem támasznak készült. 


Winge megkönnyebbült sóhajjal olvassa a Sophie nevet a hajó orrán. Még 
ki van kötve, jobb oldalával a rakpart kövei felé: egy szkúner, az orrárbóc 
magasabb, mint a főárbóc. Sehol senki. A délutáni sétálgatók már betértek a 
kávéházakba és pincékbe, a rakodómunkások hazamentek, a matrózok meg 
Stockholm utcáit róják társaság és szórakozás után. 

Végigmegy a pallón, fel a hajóra. Egyetlen ember áll a fedélzeten. 
Ólomsúlyokat pakol óvatosan egy vasalt faládába. 

— Josef Satcher? 

A férfi franciául válaszol. Termete széles és köpcös, vízálló 
tengerészköpenyt, háromszögletű kalapot és vaskos csizmát visel, szakálla a 
mellét veri. 

— Thatcher a nevem. Svédországi használatra éppoly kevéssé alkalmas, 
mint az áruim. Felteszem, nem beszéli az anyanyelvemet. 

Winge kiválóan beszél franciául, egészen jól németül, megérti a görögöt, 
és akadálytalanul olvas latinul, de az angol nyelvet illetően hiányosak az 
ismeretei. Thatcher nem lepődik meg. 

—Az én svédtudásom is hagy maga után kívánnivalót, beszéljünk tehát 
franciául. Miben lehetek szolgálatára? 

-—A nevem Cecil Winge. Azt mondják, ön a karton kelmék 
megkérdőjelezhetetlen szakértője. 

Thatcher letelepszik a láda tetejére, és Wingét is hellyel kínálja egy 
felnyitott csapóajtó mellett. Winge átnyújtja a fekete pamutkelmét. Thatcher 
csendben mustrálgatja. 

— Az ujjaim már éreznek valamit, de hogy véleményt mondjak, hoznom 
kell a lámpást. Előbb azonban mesélje el, miről van szó. 

-A kelmét egy megcsonkított és vízbe fojtott férfi holtteste köré 
tekerték, akinek a sorsát ki akarom deríteni. 

Thatcher néhány pillanatig szótlanul néz rá, majd felemelkedik a 
helyéről, s a kajütből egy égő lámpással tér vissza. Annak fényében 
szemügyre veszi a varrásokat és az anyagot, míg Winge csendben ülve vár. 
Aztán elővesz egy egyszerű fapipát, a lámpás lángjáról meggyújtja, majd 
így szól: 


— Mondja csak, monsieur Winge, mond önnek valamit a homo homini 
lupus est kifejezés? 

— Plautus írta a pun háborúk idején: ember embernek farkasa. 

— Bocsásson meg egy egyszerű kereskedőnek, akinek nem volt 
szerencséje klasszikus műveltséget szerezni. Én Voltaire-nél olvastam e 
szavakat, de tartalmukat ismerve nem lep meg, hogy ennél régebbiek. Mi 
monsieur Winge véleménye a dologról: valóban egymás farkasaiként lessük 
ki a gyenge pontokat, mielőtt egymásra támadunk? 

— Törvényeink és szabályaink arra szolgálnak, hogy az ilyen ösztönöket 
megfékezzük. 

Thatcher pipafüstöt eregetve felnevet. 

— Ebben az esetben a rendszer rosszul működik, monsieur Winge. Magam 
vagyok erre a legjobb példa. A maguk országa csődbe ment, és ha 
sebesebben járna a posta a hírekkel, talán időben tudomásomra jutott volna 
ez a tény, és elkerülhettem volna a pusztulást. Itt senkinek nem kell, amit én 
kínálok, és hogy ne dolgom végezetlenül térjek haza, veszteséggel kellett 
túladnom a portékámon. Ehhez adja hozzá a vámos spiclik enyves markát, 
amelybe sok dukátom beleragadt, versenytársaim különbnél különb 
cselvetéseit, és az adósságaimat, amelyekkel a kezeseimnek tartozom. 
Végem van, monsieur Winge. Látta, mivel foglalatoskodtam, mielőtt 
félbeszakított? 

—-Láttam. Éppen súlyokat pakolt a ládába, minden bizonnyal a 
pénzesládájába. 

— Mit gondol, miért tesz valaki ilyet? 

Winge bólint, és lehajtja a fejét. Arra gondol, vajon a halál sajátos szaga, 
vagy valamilyen más tulajdonsága-e az, ami miatt oly könnyen megérzi a 
jelenlétét, és hogy vajon érzékenysége a munkájának, vagy saját 
állapotának tudható-e be. 

— Be akarja dobni a ládát a vízbe. Mivel az ember értékpapírjai gyakran 
többet érnek, mint az élete, úgy sejtem, ölében fogja majd a ládát, és a fölös 
súly a fulladás kínjait hivatott megrövidíteni. 

Thatcher csinos füstkarikáját, amit a víz fölé fúj, szétoszlatja egy fuvallat. 

-A rakományomért személyesen felelek. Minden vagyonomon jelzálog 
van. A magas rangú urak, akik nagy pénzt fektettek az utamba, és nagy 
hozamot remélnek, darabokra fognak szaggatni. Amikor hazaérek, 
mindenemet elveszik. Ugyanez már Stockholmból való elutazásom előtt 


megtörténhet, így megspórolom a fárasztó hazautat és egy csomó 
kellemetlenséget. Az utam húszlábnyira rövidül, és a Sophie alatt, a fenék 
iszapjában ér véget. Papírjaimmal az ölemben kisebb a veszélye, hogy 
gyermekeim öröklik az adósságaimat. 

Thatcher füstöt ereget a pipájából. Gonoszul megvillan a szeme, mikor 
Wingére pillant a gomolygó füstön át. 

— Miért . segítenék magának? Miért bizonyítsam még utolsó 
cselekedetemmel is újra és újra, hogy képtelen vagyok követni a természet 
törvényeit azzal, hogy akadályt gördítek annak az útjába, aki pedig már 
bebizonyította, hogy kettőnk közül ő a rátermettebb farkas? Ha 
tehetségesebb farkas lennék, nem ez volna az utolsó órám. És ön, monsieur 
Winge, ön miféle farkas? Ügyes? Jó vadász? 

—Attól félek, semmilyen. Amit teszek, nem azért teszem, hogy 
vérszomjamat csillapítsam. Ettől azonban nem kevésbé fog sikerülni, amire 
vállalkoztam, akár segít nekem, akár nem. 

Thatcher hirtelen megborzong, mintha hideg rázná, karjait maga köré 
fonja, miközben a pipája a szája sarkában lóg. Elméjében, ahol a végzetes 
elhatározás megszületett, már úton van egy másik világ felé. 

-Ön természetellenesen sovány és sápadt, monsieur Winge. Mi 
hibádzik? 

— Két működő tüdő. Tüdőbajban szenvedek. Nem sokkal fogom önt 
túlélni. 

Thatcher szélesen hahotázik, vidám, dörmögő nevetése átbukik a 
korláton, és tovagödül a víz fölött. 

— De hát miért nem ezzel kezdte? Mivé lenne a világ, ha még mi, 
haldoklók sem fognánk össze? Segítek önnek, s meglátjuk, talán a kelme, 
amit megmutatott nekem, felfedi a titkot, amit annyira keres. 

Int Wingének, hogy húzódjon közelebb, és a lámpás fénye elé tartja a 
kelmét. 

— No, ide figyeljen. Az anyag dupla rétegű, körben végig össze van 
varrva. Egy dolog biztos, főként hogy a varrást egy darabon szétbontották: 
valaki ezt a kelmét kifordította a visszájára. Lássuk csak! 

Thatcher bedugja hatalmas öklét a nyíláson, ahol felfejtették a varrást, 
belül megragadja a kelme túloldalát, és kifordítja az egész fekete 
szövetdarabot, mint egy nagy zsákot. 

— Voila! Ilyet sem láthat mindennap. 


A kelme szélén teljes hosszában széles szegély fut végig, arany színnel 
nyomott, egymásba fonódó minta, melynek színét a Kamara vize épp csak 
kissé "megfakította. Emberi alakok alkotják, négyes csoportokban, 
bujálkodva fonódnak össze. A férfialakoknak komikusan túlméretezett 
hímvesszőjük, a nőknek ugyanilyen mellük van. Arcuk szenvedélyes 
extázist tükröz. A négyes képe újra és újra ismétlődik a kelme egész 
hosszában. 

— Hozzáértőként megállapíthatom, hogy mind a kelme, mind a nyomat 
minősége első rangú, még ha bevallom, reménykedem is, hogy az anatómiai 
sajátosságok inkább a művészi szabadság kifejeződései, és nem valódi 
modellek után készültek. Bár ennek számomra már semmiféle jelentősége 
sincs. Saját hőstetteim e téren már a múltba vesznek. Adja az ég, hogy 
gyermekeim sikeresebbek legyenek, mint én, bár ebben kételkedem. 
Amilyen naiv vagyok, becsületes embereknek neveltem őket, így hozzám 
hasonlóan könnyedén válnak majd mások prédájává. 

Thatcher hozzálát, hogy kikaparja az elégett dohányt a pipából, de 
hirtelen megáll, és az egészet áthajítja a korláton. Nehézkesen felemelkedik, 
majd felnyitja a láda tetejét. A papírkötegeken ólomsúlyok fekszenek. Van 
még hely a ládában. 

— És most, monsieur Winge, ha megbocsát, még csomagolnivalóm van az 
utazás előtt. Segítettem önnek, hogy szagot fogjon, most már csak követnie 
kell a nyomot az erdőn keresztül a zsákmányig. Látom, mennyire 
megváltozott az arca. Engem nem csap be! Maga bizony farkas. Eleget 
láttam ahhoz, hogy felismerjem, s ha mégis tévednék, hamarosan úgyis az 
lesz — senki nem járhat egy falkában a farkasokkal anélkül, hogy elfogadja a 
törvényeiket. Az éles metszőfoga és a ragadozó pillantása már nem 
hibádzik. Tagadja, hogy vérszomjas? Hisz már messziről bűzlik. Egy napon 
vörösen fognak megvillanni a fogai, és akkor tudni fogja, hogy igazam volt. 
Mély és halálos lesz a harapása. Talán a jobbféle farkasok közé fog tartozni, 
monsieur Winge. Ebben a reményben kívánok önnek jó éjszakát! 


11. 


CARDELL HIDEG VERÍTÉKBEN ÚSZVA ÉBRED. A szalmazsák böködi a hátát, és 
egész teste viszket a bolhacsípésektől. A deszkafal túloldalán egy csecsemő 
ordít, kisvártatva csatlakozik egy hasonló korú társa a kamrák és szobák 
labirintusának mélyéről. A tegnap esti bódulat még mindig tart, miután 
alaposan megünnepelte a Tuskó gyaloghintójával kapcsolatos felfedezéseit. 
Ijesztően dülöngélve csomózza ki a gatyáját, amiben előző este elnyomta az 
álom, hogy az éjjeliedénybe vizeljen. Kinyitja az ablakot, és az edény 
tartalmát jól begyakorolt lendítéssel kilöttyinti az udvarra. Odakint 
kísérteties a látvány, ahogy a nagytemplom tornyának csúcsa belevész az 
alacsonyan szálló felhőkbe. A toronyóra leolvasásához addig hunyorít, míg 
még jobban megfájdul a feje. Reggel kilenc óra múlt. Muszáj innia valamit. 

A kamrája előtt, amit jó fél éve bérel, néhány suttogva trécselő asszony 
kását főz. A nevüket nem tudja, de azért rájuk köszön, kér egy pár korty 
vizet a kút vödréből, és a lépcsőn lemászva kilép a Gásgrándre. A 
Södermalmstorg felé irányítja lépteit, ott hitelbe ihat. Megszokásból 
visszatartott lélegzettel halad el a Légypiac mellett a kikötő tövében. A 
Vörös Zsilip fel van nyitva, hogy áteresszen egy kisebb hajót a Málaren 
felől. Alig néhány hete készült el az új felvonóhíd a tenger felőli oldalon, 
amit a nép már el is keresztelt Kék Zsilipnek, de egyelőre még általános 
gyanakvás övezi. Gyengének és törékenynek látszik Polhem masszív 
szerkezete mellett. Sokan még inkább várnak a Vörösre, minthogy életüket 
kockáztassák a Kéken. Cardellnek esze ágában sincs várni. Azt maga sem 
tudja, hogy azért-e, mert bátrabb, mint mások, vagy mert kevesebbre 
becsüli az életét. 

Valami készül. A Södermalmstorgon tolong a nép, hosszú sorokban 
vonulnak felfele a Kőfaragó utcán. Cardell hagyja magát sodortatni a 


tömeggel. A Hamburg pincéje előtt lebzselő csürhéből ítélve kivégzésnap 
van. A naplopók elfoglalták helyüket, ahonnan bámulhatják az elítéltet, aki 
hamarosan felbukkan a szekéren, hogy itt magához vegyen egy utolsó 
szíverősítőt. 

Cardell maga is felhörpint egyet a pultnál, és vonul tovább a tömeggel a 
Götgatan mentén, le a dombon, ahol már ritkásabban állnak a házak. Az út 
mindkét oldalán a Skanstull erődje magasodik, tovább a földnyelven túl 
pedig fölvezet az út Hanmarby dombjára. A dombtetőn álló bitófa mögé 
baljós hátteret fest a viharos égbolt, a három kőoszlop és az egybekötő 
keresztgerendák halálos háromszöggé kapcsolódnak össze. A kivégzőhely 
körül a cölöpök közé szorítva csak úgy tolong a csőcselék. A városi őrség 
igyekszik féken tartani a tömeget. A sorfal között előrelép a végrehajtó, 
hogy felolvassa az ítéletet. Cardell látja, hogy nem az akasztófát fogják 
használni. Nem tolvajt akasztanak ma, hanem asszonygyilkost nyakaznak 
le. 


A szekér csak nem jön. Végül a rab érkezését már messziről hirdeti a 
mögötte csapatban loholó utcagyerekek és félkegyelműek lármája, akik az 
útközben felszedett szemetet mind az elítélthez hajigálják. Fiatal férfi, még 
talán húszéves sincs, tetten érték, miután megfojtotta a jegyesét egy lopott 
tyúk miatt — ő rögtön fel akarta falni, a lány meg akarta tartani az állatot a 
tojás miatt. 

Ahogy belökik középre, egész testében remegni kezd, és sötét folt terjed 
a térdnadrágja bal szárán lefelé. A nézősereg körében tetőfokára hág a 
hangulat. Két szajha, akiket Cardell, ha névről nem is, de arcról ismer, 
válogatott sértésekkel céloz az elítélt férfiasságára, mellettük röhög egy 
alak, akinek az orra helyére tátongó krátert vájt a franciakór. A végrehajtó 
méltóságteljesen hátravonul, nagyot húz ezüstbutykosából, és cikkcakkban 
szökellve távozik, hogy a hivatali cipőjét ne érje sár. 


A csőcselék hirtelen elhallgat, mikor a hóhér kalyibája feltárul, és a bakó 
megjelenik. Márten Höss névre hallgat, népszerűség, tisztelet és megvetés 
sajátos elegyének örvend. A csuklyát a nyakára hátracsúsztatva hordja. 
Ellentétben számtalan elődjével, akik jobbnak látták elfedni arcukat, ez a 
hóhér nem szégyenlős. Barázdált, hétköznapi ábrázatában kifejezéstelen 
szemek ülnek. Őt magát is elítélték, mert egy söröskorsóval széthasította 


egy ivócimborája állkapcsát, de mivel az ítéletvégrehajtói poszt éppen 
szabad volt, haladékot kapott, amíg betölti az állást. Minden pallos- vagy 
kardcsapással egyre közelebb kerül a saját végzetéhez, minden végrehajtott 
ítéletnél egyre erősebben remeg a keze, és ő maga egyre részegebb. 

Az a hír járja, hogy Höss nem kevesebb, mint három alkalommal 
próbálta már kioltani saját életét, és miután a legutolsó próbálkozásával, 
amikor az Árstaviken hullámai közé vetette magát, újra kudarcot vallott, 
eldöntötte, hogy úgy próbálja elkerülni a hóhérpallost, hogy még időben 
halálra issza magát. Ettől sem válik kevésbé népszerűvé: részeg dülöngélése 
a kivégzések alatt nagy vigasság forrása. 

Felhangzik az ujjongás, amikor az őrség szétnyitott fala közt Höss színre 
lép. Bizonytalanul áll a lábán, csaknem hanyatt esik, ahogy eltúlzott 
udvariassággal meghajol a közönség előtt. A nézők lelkesedése rá is 
átragad: Höss mester — így hívják, persze gúnyosan, hisz oly ügyetlen — 
kiragadja az egyenes élű pallost az egyik segéd kezéből, és megforgatja a 
levegőben. Megcsúszik a sárban, mikor az elítélt felé szaladva lecsap a 
pallossal, mintha legalábbis futtában akarná az álló rab fejét leütni. Az 
elítélt mellett álló két hóhérsegéd inkább lebukik, minthogy kockára tegyék 
a fejüket, csak mert a gazdájuk idétlenkedik. A csőcselék tapsolva éljenez. 


Előhozzák a tuskót, egy egyszerű, foltos, összevissza szabdalt fadarabot. Az 
elítéltet hátba lökve kényszerítik, hogy letérdelve a nyakát a tuskóra 
helyezze. Az egyik segéd a lapockái közé lép, mialatt a másik egy szíjjal a 
tuskó köré rögzíti a jobb kezét. Előbb azt fogják levágni, hogy még egy 
halálraítélt se távozhasson fájdalom nélkül az árnyékvilágból. A hóhér 
elfoglalja a helyét, és mikor felemelkedik a pallos, a tömeg elnémul. 
Lepisszegik a tréfamestert, aki a hátsó sorból a csöndet kihasználva 
bekiabál egy durva szitokszót. Höss hatalmas üvöltéssel lesújt a pallossal, 
de megállítja a csapást a remegő kar fölött egylábnyira. 

Höss rendkívül büszke az előadóművészi teljesítményére. Letörli 
homlokáról a képzeletbeli verítéket, kezét a derekára téve kinyújtózik, 
mintha nehéz terhet emelt volna. A csőcselék lelkesedése még háromszor 
elismételteti vele az iménti mutatványt. Az elítélt sírva fakad. Bár már nem 
tartják leszorítva, nem mozdul, és mindenki látja az egész testét rázó 
zokogást. 


A benne lévő szesz ellenére Höss mester elég rutinos ahhoz, hogy tudja, 
itt az ideje végrehajtani az ítéletet, ha nem akarja megkockáztatni a csürhe 
elégedetlenségét. A sírás kétségbeesett vonításra vált, ami még a felajzott 
tömeget is lecsendesíti. Egyre nő a várakozás. 


A hóhérsegéd újra elhelyezkedik a rab hátán, Höss a tenyerébe köp, 
felemeli a pallost, és lesújt az odaláncolt csuklóra. A fájdalmas üvöltés 
hangjára az egyik segéd felemeli a levágott kezet a sárból, és kidobja a 
nézők közé. Egy kivégzett bűnös levágott ujja szerencsét hoz — különösen a 
hüvelykujj hatásos, ha valaki lopást forral a fejében, de meg akarja úszni az 
igazságszolgáltatást, és rengeteg a babonás tolvaj. Az utcakölyök, aki 
megszerezte a kezet, és sikerült megszabadulnia vetélytársaitól, majd 
feldarabolja és eladja a zsákmányt. 

Mire Márten Höss előrebotorkál, hogy kiossza végre a végzetes csapást, 
a fiú már rekedtre ordította magát. Ez már nem is emberi hang, inkább a 
másvilágról jön, visszhang a tisztítótűz ködfüggönye mögül. 

Hössnek többször meg kell próbálkoznia a fej és a test szétválasztásával. 
Az első csapás a vállakat éri, a második az elítélt tarkóját, felhasítja a 
koponyát és félig levágja a fülét. Nehéz eldönteni, hogy Höss sír-e vagy 
nevet, amikor vadul hadonászva a pallossal, teli torokból kiabál: 

— Neki büntetésül, nektek intő figyelmeztetésül! Neki büntetésül, nektek 
intő figyelmeztetésül! 

Csak az ötödik csapás után némulnak el a hangok, az elítélté és a hóhéré 
egyaránt. 

Höss mesternek eddig ez a leggyengébb teljesítménye, ebben minden 
hozzáértő egyetért. Megállapítják, hogy bizony ihatott volna kevesebbet, 
már csak a posztja iránti tiszteletből is: még néhány ilyen bemutató, és 
átveheti a helyét egy rendesebb elítélt, akinek elnapolják a kivégzését, 
Hösst pedig a tuskóhoz láncolják. 

Mikor az őrség elvonul, előrajzanak a vénasszonyok, hogy összegyűjtsék 
a vért, ami egy tócsában ott maradt. Nyavalyatörés ellen nincs is ennél jobb 
orvosság. Az utcakölykök lábánál fogva megemelik a hátára fordított 
holttestet, hogy minél több vért kifolyassanak, és ne mocskolják össze 
magukat, amikor elvonszolják a bitó árnyékában frissen ásott sírba. 


Mickel Cardell hátat fordít a kivégzőhelynek. Ahogy felemeli a fejét, egy út 
melletti magaslaton megpillantja Cecil Winge sovány, fekete ruhás alakját. 
A találkozás lehetősége váratlanul éri Cardellt, habozva áll, és csak figyeli 
Wingét, anélkül, hogy megszólítaná. A sápadt arc semmilyen érzelmet nem 
árul el, semmi jele, hogy birtokosát különösebben megrázta volna a jelenet, 
amelynek az imént tanúi voltak. Csak amikor közelebb ér, veszi észre 
Cardell, hogy Winge sovány ujjai oly erősen markolják a bot gombját, hogy 
elfehérednek az ízületei, és az egész alkarja remeg. 

Winge gondolataiba merülve áll, még mindig a bitófa felé fordulva, és 
csak akkor veszi észre és üdvözli Cardellt egy biccentéssel, amikor az már 
egészen a közelébe ér. Közben elered a szemerkélő eső a Hammarby 
akasztódomb fölött. 

—Jó napot, Jean Michael. Időtlen idők óta nem láttam már a hóhért 
akcióban. Azért jöttem, hogy lássam, amint működik az igazságszolgáltatás, 
tekintettel a gyilkosságra, amelynek ügyében nyomozunk. Ez a sors vár a 
gyilkosra, amennyiben sikerül feladatunkat elvégeznünk. 

— No és? 

— Soha nem értettem a logikát abban, hogy az állam polgárai életének 
elvételével üldözi a gyilkosságot, ráadásul a legtöbb bűntettnél bestiálisabb 
módokon. De a legfontosabb kifogásom az, hogy az igazságszolgáltatás 
kísérletet sem tesz, hogy megértse azokat, akik ellen vizsgálatot folytat. 
Hogyan remélhetjük, hogy meg tudjuk akadályozni a holnap 
bűncselekményeit, ha nem értjük azokat, amelyeket tegnap követtek el? A 
válasz erre, Jean Michael, az, hogy a gondolat még csak meg sem 
legyintette a felelősöket. Ők azt hiszik, az a feladatuk, hogy ítéljenek és 
büntessenek, azon felül semmi. Sokan, akiknek az ügyét vizsgáltam, az 
akasztófán végezték. Egyetlen vigaszom, hogy senkit nem ültettem a bitó 
felé vezető szekérre anélkül, hogy meghallgattam volna, mindent 
elkövettem, hogy bebizonyítsam a bűnösnek a bűnösségét, és lehetőséget 
adtam mindenkinek, hogy védje magát. 

—A csőcselék soha nem fog észhez térni, akármennyire is törekszel, hogy 
megértsd őket. A pallostól és a kötéltől való félelem nélkül Stockholm egy 
éjszaka alatt lángba borulna. 

Winge válasz nélkül hagyja, és Cardell tovább beszél: 

— Találkozásom Stubbével lehetséges, hogy közelebb vitt minket a 
megoldáshoz. Majd ha többet megtudtam, elmesélem, de annyit 


mondhatok, hogy egy zöld színű gyaloghintóra vadászom, ami alkalmasint 
Károly János rendelkezésére állhatott utolsó útján. 

Hátat fordítanak a bitófának és a vörös tócsának, ami a meghalni 
idevonszolt emberből maradt, és együtt elindulnak visszafele az úton, a 
Skanstull felé. Winge a domb lábánál töri meg hallgatását. 

— Beszéltél nekem Gusztáv királyról és a háborújáról, Jean Michael, és 
nem hagytál kétséget az érzéseid felől amiatt, hogy egy hamis alapokon 
nyugvó ügy miatt ekkora veszteséget kellett elszenvedned. Ezért szeretném, 
ha tudnál valamit, amit kevesen tudnak rólam, de attól még nem kevésbé 
igaz. Tudakozódtál felőlem, és tudom, hogy azt pletykálják, hogy az érzései 
iránti gondoskodás vezetett arra, hogy elhagyjam a feleségemet. 

Cardell kényelmetlenül feszeng, nincs hozzászokva a bizalmas 
vallomásokhoz. Elmélyülten tanulmányozza a csizmáját, miközben az egyre 
mélyülő dagonyában bandukolnak. 

—-Ahogy rosszabbodott a köhögés, egyre betegebb lettem, 
lesoványodtam, legyengültem, kezdtem elfogyni a szeme előtt. Már nem 
tudtam mit adni neki, nem tudtam az lenni a számára, aminek egy férjnek 
lennie kellene. 

Winge rekedt, monoton hangja nem árul el érzelmet, mintha a 
szentírásból olvasná fel a szavait. Cardell vihar előtti csendként érzékeli a 
másik önuralmát, ami megakadályozza, hogy remegjen a hangja. 

— Persze észrevettem, hogy mi folyik. Az igazság szolgálatában eltöltött 
élet következménye. Titkokra utaló apró jelek — amiknek a felderítéséhez 
mindennél jobban értettem. Ismeretlen tárgyak az otthonunkban. Elment 
barátokat meglátogatni, akiktől azután később megtudtam, hogy nem is 
találkoztak. De a legnyilvánvalóbban őrajta vettem észre. Boldognak tűnt. 
Kipirult az arca, és csillogás költözött a szemébe, ahol korábban a halál 
előjele lakozott. 

Winge Cardell felé fordul, mozdulatlan arca mintha kővé dermedt volna. 

— Hónapok után először újra azt a nőt láttam, akibe beleszerettem. 

Egy pillanatig dédelgeti az emléket, aztán folytatja: 

— Végül egyszer rájuk nyitottam az ajtót, tetten érve őket, egy pillanatnyi 
gyengeség miatt. Mindent elkövettem, hogy elkerüljem ezt, de beteg 
voltam, és máshol jártak a gondolataim. A köhögésem elnyomta szerelmük 
hangjait, és fordítva. Fiatal tiszt volt, karddal, derékszíjjal, feketére festett 
bajusszal és az egész élettel maga előtt. Nem hibáztathattam a feleségemet. 


Már aznap este elintéztem átköltözésemet Roseliushoz. Azóta nem láttam 
őt. 

Cardell szóra nyitja a száját, hogy kifejezze együttérzését, de Winge 
megelőzi, arcát a Hammarby-tó felé fordítva, melynek hullámai felett már 
süvít a szél. 

— Semmit nem kell mondanod. Ahogyan magad mondtad első 
találkozásunk alkalmával, nem kell a sajnálat. Bizalmas vallomásom ne 
értsd úgy, hogy barátomnak kívánlak, csupán azt hiszem, mindkettőnknek 
hasznára válik az előttünk álló próbatételek során, ha ismerjük egymás 
erejét és gyöngeségeit. Ennél most semmi sem fontosabb. Nincs szükségem 
együttérző szavakra. Ne légy a barátom, Jean Michael. Arra már túl rövid 
az idő. Bánat lenne az egyetlen jutalmad. 

A vámháznál válnak el egymástól, Winge leint egy lovaskocsit. 

— Holnap reggel a Kis Tőzsdénél találkozunk. A gyaloghintód sokat ígér, 
és nekem is van mondanivalóm számodra. Nagy reményeket fűzök Károly 
János méltó búcsúztatásához. 


1 Be 


GYALOGHINTÓN UTAZNI MÁR NEM DIVAT, állapítja meg Cardell néhány órával 
azután, hogy maga mögött hagyta az akasztódomb iszonyatát. Kavarognak 
benne az érzések. Tuskó zöld hordszékét nem lenne nehéz megtalálni, de a 
feladatot bonyolítja, hogy ez a tevékenység még egyáltalán nem szervezett 
formában zajlik. A hordszékvivőket nem fogja össze céh, és a régi 
gyaloghintók, amelyek Cardell gyerekkorában még ellepték az utcákat, 
azóta vagy tűzifaként végezték frissen épített cserépkályhák kéményein át 
az égbe szállva, vagy szemfüles magánzók vásárolták meg őket, akik az 
utcasarkon lesnek reménybeli kuncsaftokra. 

Cardell addig kérdezősködött, amíg eljutott egy istállóhoz a Barnángen 
mellett a Katalinnegyedben. Ott sem tudnak felvilágosítást adni. Egy 
lószőrparókás, szakállas fuvaros, sűrűn prüszkölve a szájában forgatott 
tubáktól, keserű szavakkal átkozza a korszellemet, amely megfosztja 
megélhetésétől. Bezzeg régen minden valamire való uraság két markos 
legénnyel hordszéken vitette magát keresztül a városon. Még a hetvenes 
évek végén is csaknem két tucat gyaloghintója közlekedett a város utcáin, 
most ennek csak a harmada, és az árak is egyre zuhannak. A 
hordszékvivőknek, akik egykor díszes egyenruhát viseltek, most meg kell 
elégedniük egy nyakukba vetett stólával, amin ott az istálló jelvénye. Hogy 
a gyaloghintók színei? Az öreg keserűen rázza a fejét a gondolatra, hogy az 
ő emblémáját — fekete minta fehéren — már senki sem ismeri. Cardell 
dolgavégezetlenül távozik. 

Az esti sötétség beálltával a lámpagyújtogatók létrára mászva vagy 
hosszú, égő pálcákat felnyújtva kezdik meggyújtani a kandelábereket. Az 
égő olaj bűze átható, bár a városi őrség buzgalma, mellyel kötelezik az 


egyes körzeteket a közvilágítás fenntartására, érezhetően alábbhagy a 
városközponttól kifelé haladva. 

Az egyre sűrűsödő alkonyatban Cardell a város másik végére igyekszik, a 
Ladugárdslandet egy isten háta mögötti részére az északi vámkapu 
környékén. A Patak mentén lépked, mely bűzlő, barna sárléként kanyarog a 
viskók között, bal kéz felől a Brunkebergsásen gerince, jobbról a Mocsár 
partjai határolják. A Mocsárnak hívott tó borzalmas szagot áraszt, de a 
Kamarával nem versenyezhet. A belefolyó friss víz és a nagyobb 
kiterjedésű víztükör miatt jobban elbánik a beleömlő ürülékkel és 
hulladékkal. 

A Mocsáron túl faházak váltják fel a kőépületeket, az utcakövet pedig 
keményre taposott agyag. A porta, amit Cardell keres, a Borvíz forrása 
közelében fekszik, állítólag lakik itt egy asztalos, aki még foglalkozik 
hordszékek készítésével és javításával. A házak között sötét van, és Cardell 
elcsodálkozik, hogy a hideg októberi estén mégis vannak kint az udvaron. 
Az ajtó előtt, a lépcsőn ül egy ember, és kicsivel odébb, a homlokzat 
árnyékában toporogva jól megtermett alak álldogál, mintha nem tudná 
eldönteni, melyik lábára álljon. 


Az ülő férfi egy intéssel üdvözli. A válla legalább olyan széles, mint 
Cardellé, de tagbaszakadtabb, kidagadó hasán majd szétreped a kabát. 
Alakja lomhasággal párosult nyers erőt sugároz. Kerek golyófeje széles 
bikanyakon ül, mintha közvetlenül a vállából nőne ki. Szája széles, ajkai 
vastagok, szeme kétfelé kancsalít. Bagót csócsál, és szabályos időközönként 
takaros ívben köp egy nagyot. Cardell meghajlással viszonozza az intést. 

-A nevem  Mickel  Cardell. — Bocsánatát kérem a késői 
alkalmatlankodásért, de Vries asztalosmestert keresem. 

— Immáron megg is találta. Engem hívnának így, személyesen. Foglaljon 
helyet, és hadd kínáljam meg bagóval. 

Cardell állva marad, de kicsippent egy darabka tubákot a felé nyújtott 
zacskóból. Ahogy közelebb lép, látja, hogy a lábain hintázó alak egy fiatal 
legény, még ha akkorára is nőtt, mint egy óriás. Mellette Cardell és a 
lépcsőn ülő alak is eltörpül. Azt is észreveszi, hogy a legény félkegyelmű. 
Szája nyitva, álla csúcsán hosszú nyálcsík csillan. Üres, egykedvű tekintete 
bamba, mint egy borjúé. A nyakán áthurkolt bőrszíjjal odakötözték a 
lépcsőkorláthoz. 


— Mi az oka, hogy az asztalosmester úr a lépcsőjén kuporogva tölti az 
estét? 

—A lágy esti fuvallat balzsam a léleknek, nem úgy tartja? És ön? Önt mi 
szél hozta erre, Pieter de Vries asztalosmesterhez, a Mocsáron túlra, eme 
kellemes estén? 

Hamiskás mosoly játszik az mester ajkán, miközben szája két sarkából 
dohánylé csorog. 

— Egy hordszéket keresek, zöldet, törött fogantyúval. A Macska-tónál 
látta egy kölyök, amint errefelé hozták, vagy négy nappal ezelőtt. 

A férfi homlokán gondterhelt ránc jelenik meg. 

— Ó, nem, jó uram, semmi ilyesmire nem emlékszem. Sajnálom, hogy 
ilyen messzire kellett elkutyagolnia haszontalanul, csupán egy kis bagóért. 
Talán egy másik környékbeli asztalosmesterhez vitték. 

Cardell elgondolkodva bólint. 

— Errefelé nincs más asztalosműhely. De azt is megtudtam, hogy de Vries 
mesterrel csak nagy üggyel-bajjal lehet szót érteni, mert Rotterdamból 
elszármazván oly csapnivalóan beszéli svéd nyelvünket, hogy csoda, hogy 
egyáltalán akadnak vevői. 

A másik nyerítve nevet fel, ahogy feltápászkodik a lépcsőről, hátát 
megropogtatva kinyújtózik, és leporolja a nadrágja fenekét. 

— Hát így állunk! No, Jöns Kulinget nem olyan fából faragták, hogy 
letagadja, ha füllentésen érték. 

Cardell a saját világába bezárva álldogáló fiú felé biccent. 

— Ő kicsoda? 

—Az öcsém, Máns. Bizonyosan észrevette, hogy Máns agyalágyult. 
Tudja, Cardell, a mi szüleink nem a nagyvárosban éltek, mint maga, hanem 
egy aprócska faluban, ahol nehéz jó partit találni. Így amikor apám 
nősülésre adta a fejét, nem volt mit tenni, elvette a saját nővérét. Az Úr 
törvényeinek ilyetén megszegése nem marad büntetlenül, s a büntetés neve 
ez esetben Máns. Anyánk belehalt, amikor megszülte a legnagyobb 
csecsemőt, amit a bába valaha látott. Nem egy lángelme, de ha kell valaki, 
aki órák hosszat képes zokszó nélkül megtartani egy hordszéket hátul, 
akkor Máns a megfelelő ember. 

— Maga megg elöl tartja, igaz? 

— Igen bölcsen szólt. Ha helyet cserélnénk Mánssal, rossz véget érne az 
utazás a szerencsétlen utas számára. Most meg itt ülünk, jobb időkre várva. 


Az asztalos azt mondta, jöjjünk vissza holnap, csakhogy a hordszék a 
kenyerünk, nem hagyhatjuk itt őrizetlenül. Meg aztán a legfontosabb 
támogatónk értésünkre adta, hogy legutóbbi munkánk nem szolgált teljes 
megelégedésére, és ha valaki esetleg kérdezősködne egy zöld gyaloghintó 
felől, meg hogy hol rejtegették az utóbbi napokban, hát annak nem lenne 
számunkra jó vége. Hacsak nem sikerül a dolgot itt helyben elintézni. Hát 
így állunk itt most, maga, én és Máns. 

Jöns odébb lép, és eloldozza a Mánsot a korláthoz erősítő szíjat. Kilép az 
udvar közepére, fejét jobbra-balra billegtetve bemelegíti elmerevedett 
izmait, és mindkét orrlyukának tartalmát a földre fújja. 

Gonoszul vigyorogva bámulja Cardellt, és felemeli az ökleit, amelyek 
akkorák, mint egy-egy vödör. Válla és combizmai duzzadnak a sokévi 
hordszékcipeléstől. 

— Nem kellett volna errefelé szaglásznod, mert itt véged van. Gyere, 
verekedjünk meg, hadd lássuk, mennyit érsz. 

Cardell bal fele oldalaz, hogy szemmel tartsa mindkét ellenfelét. A 
nagydarab legény megérezte a hangulat változását, izgatottan nyögdécselve 
ugrál fel s alá. Túlságosan szoros térdnadrágja alatt a combja mellett alkar 
vastagságú fütykös dudorodik. Néhány kölcsönös csel után Cardell viszi be 
az első csapást. A fából faragott bal kéz keményen oldalba találja Kulinget, 
aki kétrét görnyed az ütéstől. Meglepett arca vigyorba torzul, ahogy 
megtapogatja az oldalát, és csodálkozva nézi a vért a tenyerén. 

—A mindenit, Cardell! Ez ám az ütés! Mintha tűzre rakták volna az 
oldalamat. Micsoda vasököl! 

— Attól tartok, csupán fa. 

— Ohohó, Cardell, hiszen te becstelenül harcolsz! Kedvemre való legény 
vagy. De hát ezt már csak nem hagyhatjuk annyiban! Egyenlőnek kell 
lennie a küzdelemnek. Máns! 

Az öccse csak a parancsra várt. Hirtelen támadása olyan egyszerű és 
fékeveszett, hogy Cardellt a meglepetés erejével éri. A fiú teljes testével 
előreveti magát, átkarolja Cardellt, aki tehetetlenül esik hátra, mellkasán a 
másik egész súlyával. Máns ráül keresztben a hasára, és záporozni 
kezdenek az ütések. Cardell érzi, ahogy betörik az orra, felreped a 
szemöldöke, és vér homályosítja el a látását. Jöns rögtön ott terem a bal 
oldalán, Cardell érzi, ahogy ujjai a fakezet tartó bőrszíjak után kaparásznak. 
Engednek a szíjak, a fadarab kicsúszik a kabát ujjából, és ő teljesen 


védtelenül marad. Túl a tompa reccsenéseken, amelyekről homályosan 
tudja, hogy Máns ökölcsapásainak hangja az arcán, valami mást is hall, egy 
majdhogynem gyöngéd suttogást, és látja, ahogy Jöns az öccse füléhez 
hajol. Az ütések abbamaradnak. 

— Nono, elég lesz, Máns, drágaságom, hagyd Cardell urat lábra állni, 
hadd lássuk, a titkos fegyvere nélkül is olyan nagy legény-e! 

Cardell kitörli a szeméből a vért, és pislogva bámul rájuk. Jöns Kuling 
gúnyosan vigyorogva háta mögé, a házfalhoz hajítja a fakezet, öccse, Máns 
felhevülten bömböl, és az ökleit nyalogatja tisztára. Cardellnek cseng a füle, 
forog vele a világ. Magasan a feje fölött ragyog a csillagos égbolt. A 
csillagképek őrült körtáncban villódznak. Szájában kivert fogainak 
morzsáival azon tűnődik, nem csillagpor ízét érzi-e. 

Benső szeme előtt látja az elmerülő Johan Hjelm szája sarkából 
bugyborékoló vért, hallja Cecil Winge rekedtes hangját, a távolból az 
oroszok ágyútüzét, megborzong, ahogy feldereng előtte a kripta fényében 
Károly János rothadó ajkain játszó fogatlan mosoly. Előretántorog a két 
dülöngélő alak felé, és érzi, ahogy bal karja fájdalmasan lüktetve formát ölt, 
és a szíve megtelik gyötrelemmel és gyűlölettel. 

— Gyertek csak, bitangok! 


13. 


GUSTAV ADOLF SUNDBERG KÁVÉHÁZA még csak nemrég költözött át a Szent 
Klára melletti régi helyéről a Járntorgetre, de máris új beceneve van, a Kis 
Tőzsde, merthogy hamar a  Skeppsbron negyed  polgárságának 
találkozóhelye lett. Sokan csokoládét isznak kannából, de a többség, ahogy 
Cecil Winge is, jobban szereti végeláthatalan számú csészével nyakalni a 
keserű arab kávét, különösen, mióta szárnyra kapott a hír, hogy a polgárai 
felett gyámkodó állam betiltani készül az italt, hogy gátat vessen a 
kávéházakban uralkodó pletykálkodásnak. 

Egyelőre azonban szabadon bugyog a pletyka, mint a friss SÖT. 
Kibeszélik, hogy a tizenöt éves Gusztáv herceg furcsán viselkedett az 
udvaroncok előtt, hogy a régens Károly herceg Rudenschöld kisasszony, a 
királyi udvarhölgy után csorgatja a nyálát, de hiába, mert annak a szíve már 
az áruló Armfelté, és hogy Thomas Thorild, a költő állítólag lezuhant egy 
asztal tetejéről Lübeckben, miután kihirdette, hogy a száműzetés végre 
megadta neki a halhatatlanságot, amit a nyelvével Reuterholm báró 
seggében töltött hosszú esztendők alatt nem sikerült elérnie. Winge egy órát 
ad Cardellnek. Mikor a zsebórája fél tizenegyet mutat, még mindig egyedül 
van. 


K:k:k 


Winge a Vásterlánggatanon halad észak felé a Gásgrándenig, ahol a 
kapuban kérdezősködik Cardell felől. Egy cipész, aki éppen egy pár 
lovaglócsizmát talpal, tudja, kiről beszél. 

—A fakezű strázsa? Az özvegy Pihlmann-nénál bérel szobát. 


A lépcsőn egy csapat gyerek játszik. A házban nincs cserépkályha, de a 
nyitott tűzhelyen, a legfelső emeleten egy sárgás bőrű, csenevész lányka 
őrzi a parazsat. Az elmúlt hét óta lázasan fekszik, úgyhogy tudja, hogy 
Cardell tegnap reggel elment otthonról, és azóta nem jött haza. Winge 
dolgavégezetlenül kénytelen távozni a Pihlmann-né kőházából. A lányka 
még utánakiabál a lépcsőn: 

— Ha Mickel nem ér haza, mire a vénasszony jön a bérért, ki foga tenni a 
szűrét! 


Winge a Stortorget felé kerül, hogy egy kis gondolkodási időt adjon 
magának. Cardell nélkül korlátozottak a lehetőségei. Egy percre megáll a 
kútnál, ahol gyerekek és szolgálók töltögetik a  vödreiket. Mikor 
továbbindul, a Slottsbacken felé megy, a rendőrségre, egy kis kitérővel. 


Estére jár az idő, hosszúra nőnek az árnyak a folyosón, Norlin rendőrfőnök 
úr szobája előtt, ahol Cecil Winge várakozik, miután az esti megbeszélés 
lezajlott. Az ajtódeszkán át is érzékeli Norlin dühét, és felteszi, hogy azért 
váratják, mert időbe telik, mire a rendőrfőnök összeszedi magát. Végül 
meghallja a hangját az ajtó túloldaláról, és a hivatalszolga félreáll, hogy 
beeressze. 

— Küldje be. 

Norlin iratokkal megrakott íróasztala mögött ül, kabátja és inge a 
nyakánál kigombolva, a paróka a papírhalom tetejére hajítva. Az asztal 
túloldalára nem tettek széket, így Winge állva marad. Norlin a fejét vakarja 
és véreres szemeit dörgöli. 

—-Nem olyan régen ugyanitt találkoztunk, te meg én. Emlékszel, mit 
mondtam ennek az ügynek a feltételeiről, Cecil? Emlékszel, hogy arra 
kértelek, légy diszkrét? Ehelyett te mit teszel? Félbeszakítod a 
rendőrkamara megbeszélését egy hosszú fejtegetéssel egy darab kelmén 
található pikáns ábráról. Nem vetted észre, hogy az a pletykafészek Barfud 
is ott ül a padban, és kihegyezett tollal figyel? 

— Nemhogy észrevettem, egyenesen én hívtam ide. Magam keltettem fel, 
amikor épp az esti mámort próbálta kialudni, és rábeszéltem, hogy jöjjön 
velem ide, a rendőrségre. Megígértem neki, hogy az esti megbeszélésen 
hallhat egy kiváló történetet, amit Holmberg, a kiadó örömmel beletesz a 
holnapi Extra Postenbe. 


Norlin a tenyerébe temeti az arcát. 

— Barfud bármit leír a nyakatekert bibliai idézetei között, Holmberg meg 
válogatás nélkül kinyomtatja abban a trágyadomb újságjában. Minél 
provokatívabb, annál jobb, és egész Stockholm olvassa. Miért, Cecil? 

— Fegyvertársamat, egy volt erkölcsrendészt, úgy tűnik, félreállították az 
útból, attól tartok azért, mert túlságosan közel került az igazsághoz. A 
kelmedarab az utolsó reményem. Drága szövet, és olyasvalakinél lógott a 
falon, aki meg tudta fizetni. Akik látták a mintáját, biztosan felismerik az 
újság leírása alapján. Ha valami befolyásos személynek érdekében áll 
eltussolni az ügyet, az illető hallatni fog magáról. Tálcán fogják követelni a 
fejemet. Lehet, hogy a tiédet is. És te, Johan Gustaf, te pedig elárulod 
nekem a nevüket. 

— Reuterholm is olvassa az Extra Postent, ahogy az összes pletykafészek 
az országban. A báró számára ez újabb bizonyítéka lesz annak, hogy mással 
foglalkozom, ahelyett, hogy az ő ügyében intézkednék. Ez az az ürügy, 
amire várt, hogy leválthasson. A halálos ítéletemet írtad alá, Cecil. 

— Figyelembe véve, hogy a rendőrfőnöki poszt hogyan hatott a 
közérzetedre és az egészségedre az elmúlt év során, inkább úgy sejtem, 
hogy aki hozzájárul a szolgálatod megrövidítéséhez, az éppen ellenkezőleg, 
meghosszabbítja az életedet. 

—Észnél kellett volna lennem, hogy kivel is szövetkezem, mikor a 
segítségedet kértem. Cecil Winge, aki mindig kész mindent és mindenkit 
feláldozni a magasröptű eszméi oltárán! 

Winge szeme dühösen villan. 

— Nos, te kérted a segítségemet, és valóban, talán eszedbe kellett volna 
idézned, ki vagyok. Az irántad érzett lojalitásom volt az oka, hogy 
elvállaltam az ügyet, de attól a pillanattól kezdve, amikor ez megtörtént, 
már a halotthoz vagyok lojális. Őérte tartozom felelősséggel, nem pedig a te 
hírnevedért. Néhány nappal ezelőtt a Mária-templom temetőjében álltam, és 
a holttestet vizsgáltam. Hadd írjam le őt neked, aki soha nem láttad: a 
végtagjait szépen sorban levágták. Minden csonkolás után hagytak elég 
időt, hogy a sebei begyógyulhassanak, és a test kibírja a következő 
beavatkozást. Hónapokig tartották fogva valahol, egy priccsre láncolva. 
Talán próbált segítségért kiáltani, de hasztalan, mert a nyelvét is kivágták. 
Talán próbálta eldobni az életét, de még a fogait is kihúzták. Megvakították. 
El tudod ezt képzelni, Johan Gustaf? Fekszel egyedül, kiszolgáltatottan, 


míg érzed a fűrész fogait a soron következő testrészeden? Meg fogom 
találni, aki ezt tette. Meg fogom tudni, miért tette. Te pedig elárulod nekem 
a neveket, amelyekre szükségem van, mihelyt tudomásodra jutnak, ahelyett, 
hogy Reuterholm meg a hírneved miatt siránkozol. Ie veszed a szádra a 
halál nevét az én jelenlétemben? Nem szégyelled magad? 

Norlin érzi, ahogy a csüggedtség betölti lelkében a távozó harag helyét. 
Hiányzik neki a felesége és a lánya, az illatuk, a nevetésük. Az asztal 
túloldaláról Winge szemei óriásira tágult pupillákkal néznek rá a csonttá 
soványodott arcból. Norlin felsóhajt, és kezét maga elé, egy összehajtott ív 
papírra helyezi. 

— Ma reggel híreket kaptam Párizsból. A forrásaim azt írják, hogy az 
özvegy királynét a forradalmi törvényszék elé állítják. Te is tudod, hogy ez 
mit jelent. Marie Antoinette elbúcsúzhat a fejétől, ugyanúgy, ahogy a férje. 
Utána behajítják egy tömegsírba, azon ezrek és ezrek halmára, akik előtte 
álltak sorban a nyaktilónál. Sötét idők járnak, Cecil. 

Winge lágy hangon válaszol: 

— Johan, te magad mondtad nekem a minap: miért tesszük egyáltalán, 
amit teszünk, ha nem éppen ezért? 

— Igazad van, persze, mint mindig. Ne vitatkozz Cecil Wingével, úgyis 
mindig igaza van, ahogy a törvényszéken meg az egyetemen mondtuk. Úgy 
lesz, ahogy akarod. Most hagyj magamra, hadd írjak meg Reuterholmnak 
egy kellően alázatos levelet, hogy vásároljak magunknak még egy kis időt, 
és megelőzzem a dührohamát, mikor majd megjelenik az újság. 

Winge tiszteletteljesen meghajol. 

— Köszönöm, Johan Gustaf. 

ISAK REINHOLD BLOM RENDŐRSÉGI TITKÁR minden olyan részét gyűlöli 
Stockholmnak, amelynek van képe a Stadsholmenen túlra esni, és mind 
közül a Ladugárdslandetet a legjobban. A kora reggeli eső iszaptengerré 
áztatta az utcákat. A toprongyos nyomorultak, szegényházi nincstelenek és 
csonttá soványodott éhezők görnyedten sietve igyekeznek elkerülni a 
kaszás közelgő aratását. A rongyos sereget mocskos egyenruhás katonák és 
tengerészek tarkítják. 

Lehetett volna annyi esze, hogy nem gyalogszerrel indul el a Spen- 
birtokra. A pocsolyákba gyűlt víz beeszi magát a csizmája varrásain, és 
hamarosan minden lépése olyan hangot ad, mintha vajat köpülne. Blom 
állandóan újabb és újabb okot talál, hogy elátkozza a sorsát. Hét éve van a 
rendőrkapitányságon, és mégis alig százhúsz tallért keres évente. 

Mikor felkerült a jegyzői állásból, és átvette az öreg Hallguist helyét mint 
a rendőrkamara titkára, magasabb fizetésre számított. Ehelyett csak a 
tennivalói sokszorozódtak a fizetésemelés elmaradt. 


Már messziről hallja a köhögést. Ettől kissé megbékül a sorsával. Van, 
akinek még nála is rosszabb. Cecil Winge messzire juthatott volna a 
képességeivel, de örülhet, ha megéri az új esztendőt. A köhögés azonnal 
abbamarad, ahogy Blom bekopogtat, és amikor néhány pillanat múlva 
nyílik az ajtó, Winge rezzenéstelen arccal áll ott. zsebkendője sarka vértől 
nedvesen kandikál ki a mellényzsebéből, és Blom elszörnyed, hogy 
micsoda akaraterőre lehet szüksége. A titkár rögtön a tárgyra tér. 

— Norlin küldött, a kért leveleket hoztam a rendőrkapitányságról. Nem 
sokat kellett várni a panaszokra. 


Miután Winge átvette a kis csomagot, Blom letelepszik a cserépkályha 
mellé, hogy megszárítsa a csizmáját. A csomagban három levél lapul feltört 
pecséttel. Blom megköszörüli a torkát, és folytatja: 

— Feltehetőleg közvetlenül azután vetették papírra őket, hogy megjelent 
az Extra Posten. Mindegyik ugyanazt követeli, de más-más okot adnak 
meg. Azt akarják, hogy szüntesd be a vizsgálódást. A legfelső levél egy 
dúsgazdag kereskedőtől jött, aki a pamut árfolyama miatt aggódik, és azon, 
hogy annak milyen következménye lehet az ország számára. Egy bizonyos 
gróf Enecrona a kereskedelmi hivataltól felhívja a figyelmet az erkölcsi 
hanyatlás veszélyére, mely bekövetkezhet, ha a köznép figyelmét felhívjuk 
olyan dolgokra, amelyeket azelőtt el sem tudtak képzelni. Végül, de nem 
utolsósorban egy Gillis Tosse nevű alak úgy véli, hogy a botrányos dolgok 
természetüknél fogva erősítik a forradalmi áramlatokat. Tosse odáig megy, 
hogy téged egyenesen jakobinusnak nevez. 

Winge felváltva melengeti ujjait másik keze tenyerében. 

— Ismerem Tossét. Talán te is emlékszel rá. Akkor járt Uppsalába, amikor 
te meg én. 

— Nem ismerős a neve. 

—- Egy nehéz felfogású semmirekellő, elég pénzzel ahhoz, hogy az 
eredményeitől függetlenül valamilyen pozíciót vásároljon magának. 
Emlékszem, hogy lenézett minket, akik szorgalmasan tanultunk: az 
erőfeszítéseinkben csak sovány örökségünk bizonyítékát látta. Elmondta 
Norlin, hogy miért küldte el veled ezeket a leveleket? 

—-Nem, de nem is volt rá szükség. Nem vagyok ostoba, Winge. Én 
vezettem a jegyzőkönyvet, amikor megmutattad a gobelinedet, és olvastam 
az Extra Posten cikkét. Azt reméled, hogy a felpaprikázott urak közül 
valamelyiknek más oka van a panaszra, mint amit állít. Valami összefüggés 
a Kamarából kihúzott hullával. 

Winge keskeny vonallá préselt ajkakkal, behunyt szemmel masszírozza a 
homlokát. 

— Úgy van. Elismerem, azt reméltem, hogy a nevek hallatán kitisztul a 
kép, de soha nem hallottam őket, és fogalmam sincs, hogy a vagyonon kívül 
mi lehet bennük a közös. 

Blom ravasz képpel somolyog. 

— Nekem viszont van. De semmit sem adnak ingyen, úgyhogy akarok 
valamit cserébe. 


— Ha hatalmamban áll, a dolog máris a tied, Blom. 

— Azon a napon, amikor rosszabbra fordul az állapotod, azt akarom, hogy 
értesíts engem, de csakis engem, amilyen gyorsan csak tudsz. A kamaránál 
az emberek fogadásokat kötnek az elpatkolásod napjára. A megnyerhető 
összeg jelenleg háromévi fizetésem. 

— Ha az információ, amit kínálsz cserébe, hasznosnak bizonyul, nincs 
ellenemre, hogy valaki megszedje magát a halálomon, ami így is, úgy is 
bekövetkezik. Üzenetet küldök neked azonnal, mihelyt haláltusám 
közeledni érzem. Most rajtad a sor. 

Blom kellemes bizsergést érez a gyomrában a szédületes summa 
gondolatára, amely gyökeresen megváltoztathatná az életét, és lehetővé 
tenné, hogy ne kihűlt szobájában írja meg A vallás elengedhetetlensége a 
társadalom fennmaradásában című, már elkezdett művét, hanem 
nagystílűen a Clas pá Hörnet kávéházban, miközben sorra hozzák elé a 
megrakott tányérokat: sült heringet, bárányt, ragut. 

— Rendben! Hallottál valaha az Eumenidák társaságáról? 

— Csak futólag. Egyike a város szerencsétlenjei felett jótékonykodó 
számos titkos társaságnak, ha jól emlékszem. A szegényházak ellátásához 
járulnak hozzá olyan egyházközségekben, ahol üres a kassza. 

— Úgy van. Az Eumenidák különleges nagylelkűségükről ismertek, és 
csak a leggazdagabbak engedhetik meg maguknak, hogy a rendbe lépjenek. 
Tudod, hogy verseket is írok. Egyszer régen ismertem egy Claes von der 
Ecken nevű alakot, egy kereskedőház örökösét, aki nagylelkűen 
megfizetett, hogy olvassam fel a verseimet. Ecken tagja volt az 
Eumenidáknak. Az üzlet egyre rosszabbul ment neki, és amikor abba akarta 
hagyni a jótékonykodást, hogy a saját bőrét mentse, a többiek összefogtak 
ellene, és tönkretették. A rend tagjainak kifogás nélkül teljesíteniük kell 
vállalt kötelezettségeiket. A bank azonnal visszakérte a kölcsönt Eckentől, 
és senki nem vállalta tovább a kezességet. Egyik este egy rongyos alak állt 
a kapum előtt, és azt bömbölte, hogy a pénzt, amit a verseim felolvasásáért 
kaptam, valójában csak kölcsönnek szánta. Ecken volt az, teljesen 
lerongyolódva. Az eset felkeltette az érdeklődésemet az Eumenidák iránt. 
Egy alkalommal módom volt egy pillantást vetni egy tagjegyzékre. Az én 
emlékezetem is van olyan jó, mint a tied, Winge: mindhárom levélíró tagja 
a rendnek. 

Winge szinte észrevétlenül dobol a lábával a padlódeszkán. 


—A történeted talán kevésbé meglepő, mint gondolod. Tudod, honnan 
származik a szó? 

— Az Eumenidák? Nem. 

— Volt egy informátorom, aki egyenesen bolondult a görög 
klasszikusokért, és akinek köszönhetően magam is számtalan órát töltöttem 
Aiszkhülosz művei fölött görnyedve. A mi nyelvünkre lefordítva a szó 
annyit jelent, , jóakarók". A görög mondákban aki jót akar magának, így 
szólítja meg a fúriákat, a bosszú istennőit, hogy elkerülje haragjukat. 

Blomnak elege van, azt kívánja, bár már véget érne a látogatás, és azzal 
az ő szerepe is az egészben, de a kapzsiság még visszatartja. 

— Még egy dolog. Tudom, hogy a Keyser-házban, a gabonaraktárak 
mellett tartják az összejöveteleiket. 

Winge fel s alá járkálva tűnődik. 

— Hallottam már ezt a házat emlegetni. Van ott egy titkos bordélyház, ami 
a rendőrség hozzájárulásával működhet, amíg jól viselik magukat, és nem 
érkezik panasz. Különös szomszédság egy jótékonysággal foglalkozó 
rendnek. 

—A dolog még ennél is különösebb, Winge. Biztosan tudom, hogy a rend 
nem csupán helyiséget bérel a Keyser-házban, hanem az egész ház az ő 
tulajdonuk. 

Winge elgondolkodva az ablak felé fordul, Mickel Cardell utolsó szavait 
felidézve. A kinti alkonyatban elült a szél, és a Kurckan szélmalma is 
elhallgatott, várván az esti fuvallatot. 

— Te, aki annyi mindent tudsz, Blom, nem tudod esetleg, hogy vannak-e a 
Keyser-háznak saját gyaloghintói, és ha igen, véletlenségből nem zöld 
színűek-e? 

AZ ÉJSZAKA ÁLMOK HELYETT lidércnyomást hoz. Az íróasztalra lapos szögben 
rávilágító fény hosszú árnyakat vetít a zsebóra szétterített alkatrészei mögé. 
A fogaskerekek és rugók rovarszerű lények alakját öltik magukra, és táncra 
perdülnek, amint a huzat meglibbenti a gyertya lángját. Isak Blom már rég 
elment haza. A látogatása rákényszerítette Wingét, hogy uralkodjon az 
iszonyú  köhögésrohamokon, amelyek délután gyötörték. A vöröses 
hányadékkal teli éjjeliedény, amit csak gyorsan belökött az ágy lába mögé, 
még mindig ott áll. Összeszorul a torka. És viszket is. 

Ma este Winge nem találja a szokásos módon inspirálónak az óramű 
szerelését. Az, hogy a maroknyi halott fémdarab összekapcsolása valami 
felfoghatatlan módon életre kelő egésszé válik, feltéve, hogy a szerelő elég 
ügyes ahhoz, hogy minden alkatrészt pontosan oda helyezzen, ahová való, 
mindig elcsitítja a gondolatait. Most azonban azon kapja magát, hogy 
Mickel Cardell sorsán tűnődik, attól kezdve, hogy a vámháznál elváltak 
egymástól, tovább ismeretlen végzete felé. 

Abból a kevésből, amit Cardell életéről tud, úgy tűnik, mintha a 
strázsamester  mágnesként vonzaná az erőszakot, de ugyanakkor 
fékezhetetlen erő sugárzik belőle, aminek hála ilyen terepen jól is boldogul. 
Winge valószínűtlennek tartja, hogy társa eltűnésének ne lenne köze a 


hordszék utáni nyomozáshoz. Világéletében Ockham borotvájával" 
nyesegette az elméleteit, és ez most ebben az esetben azt sugallja, hogy 
Cardell túlságosan közel került az igazsághoz, ami ellentámadásba lendült. 
A részleteket nem tudja kikövetkeztetni. Amikor újra összerakja az órát, 
percenként  százhatvanháromnak méri a pulzusát. Tompán lüktető 
nyugtalanságot érez a mellkasában. A békesség és álom csúfot űznek 
belőle. 


A ládában az ágy mellett van egy üveg laudanum, a Medvéhez címzett 
gyógyszertár patikáriusától szerezte a Fyrverkargatanon. Ópiumcseppek 
alkohol, borostyánkivonat és repülősó keverékében. Már régóta megvan, de 
eddig nem akarta használni. Állítólag erős hatású szer. A patikában 
figyelmeztették, nehogy túladagolja, mert a szer nem csupán a fájdalmat 
csillapítja, hanem az érzékeket is eltompítja. Ma este kész vállalni ezt a 
kockázatot. 

Gondosan, cseppenként számolva adagolja az ópiumoldatot egy kupába, 
és felhörpinti. Kisvártatva meleg borzongás fut végig a testén, és felébred 
benne a remény. A nyelőcsövét is elzsibbasztja a folyadék. Az ablak előtt a 
lenyugvó nap utolsó sugarai végigcsusszannak a szélmalom  . vitorláin, 
mígnem a sötétbe vész a látvány. Winge a gondolatai mélyére merül. 


Napnyugta után, mikor az óra újra alkatrészekre bontva hever előtte, Cecil 
Winge teljesen elveszíti az időérzékét. Fogalma sincs, mennyi idő telik el, 
mire rájön, micsoda óriási hibát követett el. Cardellt eltakarították az útból, 
erőszakos véget érhetett valahol. Ő maga pedig az Extra Posten jóvoltából 
közhírré tette, hogy miben sántikál. 

Nem lenne magától értetődő, hogy Károly János gyilkosai most ővele 
terveznek elbánni? Mi sem lenne egyszerűbb, mint őt megölni. Az 
egészségi állapota nem titok. Senki nem csodálkozna, ha egy tüdőbeteg, aki 
már hetek óta a Serafim kórház nagy tekintélyű orvosait is meglepi azzal, 
hogy még mindig életben van, hirtelen feldobja a talpát. Egy éjszakai 
látogatás, párna az arcára szorítva, és a világon senki sem gyanakodna. 

Winge hátán végigfut a hideg. Feláll, hogy kilessen az ablakon, de csak a 
saját sápadt, karikás szemű képmásával találja szemben magát. Vállára teríti 
a kabátját, felemeli a viaszgyertyát a tálcáról, kezével óvja a lángot a 
huzattól. A szoba előtt ujjai között elcsippenti a lángot, és a tornác 
sötétjében állva hallgatózik. Üres a ház. A cselédek és az inasok máshol 
alszanak, a konyhában a ráhúzott hamu alatt parázslik a tűz, várva a reggelt. 
Winge kinyitja az udvarra vezető ajtót, megérzi a nedves levegőt, a 
szántóföldek tengeri ködtől sós, fanyar kipárolgását. Szoktatja a szemét a 
sötéthez. 


Csendes és sötét a birtok. A bejárat előtt őrt állnak a hársfák. A város felől 
nem látni fényt: már éjfél is elmúlhatott. A kapu nyitva áll, kint a 


szántóföldeket és a zöldségeskertet füröszti fényében a holdvilág. Amilyen 
békés látvány napvilágnál, olyan kísérteties éjszaka. 

Az évszázad elején, amikor egy holland kereskedővel Stockholmba 
érkezett a pestis, errefelé temették el a holtakat. A Katalin-templom 
kertjében egy hétnél is tovább hevertek a holtak lepedőbe burkolva és 
mésszel leszórva, arra várva, hogy helyet szorítsanak nekik a megtelt 
temetőben. Kijjebb, a Ladugárdslandet környékén ügyesebben tüntették el a 
járvány következményeit. A legszélső házakon túl széles árkokat ástak, és 
oda dobálták be a holttesteket. Még ma is kövérebb a föld itt, mint másutt. 
A környék kertjei egészen az első fagyokig pompáznak, de a kertészek 
óvakodnak attól, hogy túl mélyre nyomják az ásójukat. 

Valami van odakint. Winge nincs egyedül. Egy árnyék közeledik az úton, 
a víz felől, egy fekete élőlény, aminek semmi dolga itt. Lassan jön, lapulva, 
hogy észre ne vegyék. Winge hátrahúzódik a fal árnyékába. Ahányszor a 
felhők elfedik a holdat, sötétbe borul a táj, és mikor újra előbukkan a 
holdsugár, az alak egyre közelebb ér. Ez nem az a fajta halál lenne, amivel 
oly régóta próbál megbékélni, nem a settenkedő tüdővész előre 
kiszámítható vége, amelynek minden várható részletét már előrevetítette 
magának; ez egy erőszakos, megalázó vég lesz, rémületes és ismeretlen, 
kés, bunkósbot vagy fojtogatás általi halál. 

Már hallja a halkan csikorgó lépteket. Fülében érzi, ahogy rémülten 
kalapál a szíve, megpróbál hangtalanul lélegezni. Az árny belép a kapun, 
már az udvaron van, a fák koronája alatt. Winge tudja, hogy hamarosan 
elveszti a harcot egy közelgő köhögésroham ellen, és döntésre jut. Jobb, ha 
itt csapnak össze, és hadd folyjon a vér. Ha reggel megtalálják a holttestét a 
hársfák alatt, annyi haszna lesz, hogy kérdezősködni fognak, és így legalább 
valamit nyer ezen az utolsó éjszakán, amikor minden veszni látszik. 

Néhány lépéssel az alak nyomába ered, és utánanyúl. Ahogy érzi, amint a 
keze megragadja a semmit, már tudja, hogy hibázott. A lénynek nincs teste. 
Ez nem a városból küldött bérgyilkos, ez egy sírjából kikelt szellem, aki ma 
éjjel itt kísért. Winge halántékán dobogva száguld a vér, szeme előtt 
villódzó fényfoltok táncolnak. A fantom feléje fordul, az arca nem is 
emberi, s mire Winge homloka a hideg földet éri, már nincs eszméleténél. 


A saját ágyában ébred. A virradat fénye átszűrődik a poros ablaktáblán. Egy 
rakás vessző ég a cserépkályhában, a láng pattogva roppantja ketté őket. 


Beletelik néhány pillanatba, mire magához tér. Az ópium mámorának 
nyoma sincs, a homlokán dudorodó púp fájdalmasan lüktet. Nehezen forgó 
nyelvvel szólal meg. 

—A bal karodat markoltam meg, Jean Michael. A fakéz nem volt a 
helyén, csak a kabát ujja lógott üresen. 

Cardell székestül áttelepszik a szekreter mellől az ágyhoz. 

-Az bizony meglehet. Én egy rántást éreztem a kabátomon, és mire 
megfordultam, te már elvágódtál a földön. 

— Azt hittem, kísértet vagy, hogy egy fantomot próbáltam megragadni. 
Milyen ostoba vagyok! Mentségemre szolgáljon, hogy a képed nem segít 
eloszlatni a félreértést. Mi történt veled? Hol voltál? 

Mickel Cardell mindkét szeme körül akkora lilásfekete foltok 
terpeszkednek, mintha maszkot viselne. Az orra eltört, ajkai felhasadtak, tán 
pár foga is hiányzik. Egyik arccsontját úgy kilapították, hogy profilból 
egészen máshogy fest. Fájdalmasan grimaszolva beszél. 

—-A sebeimet nyalogattam egy ismerősnél a Kattrumpetullen mellett, és 
üzentem volna, ha éppen nem aludtam volna át huszonnégy órát. Azután 
meg, amikor hazavánszorogtam, a szobám teli volt lengyel béresekkel, a 
holmim meg egy zsákban kitéve a lépcsőn. Mivel nem volt hova mennem 
aludni, elhatároztam, hogy ide jövök, ezért jöttem ilyen későn. 

— Na és a gyaloghintó? 

— Megtaláltam, sőt a hordozóit is. Rábeszélés nélkül nem akartak a 
kérdéseimre válaszolni. A kettő közül a nagyobbik egyszerű eset volt: 
idióta, könnyű ráijeszteni annak, aki ért hozzá. A bátyja ellenben 
keményebb diónak bizonyult, időbe telt, mire elbántam vele. Míg 
mindketten benne voltak a játékban, sikerült letépniük a fakezemet, és 
mikor visszaszereztem, bunkósbotnak használtam, míg szilánkokra nem 
tört. A dagadt ellenállt, amíg csak tudott, aztán meglógott a vámház felé, 
azon a fél lábán ugrándozva, amelyiket nem törtem el. Kétlem, hogy akár a 
saját öccse ráismer, ha egyáltalán valaha még egymásra találnak. Sajna, ez 
énrólam is elmondható, de bizisten sajnálom, hogy nem tudtam 
visszatartani. Valamit azért sikerült kihúznom a fickóból, mikor az ujjai épp 
a csizmám sarka alá szorultak: résztulajdonosai a hordszéknek, a másik rész 
a  munkaadójuké, aki egyben a legfontosabb megbízójuk is. A 
gabonaraktárak mellett, a Klára-tónál van egy ház, a szék oda tartozik. 

— A Keyser-házba. 


— Úgy bizony. Te magad is erre jutottál? 
—Igen. Most hagyj még egy kicsit aludni. Ha felébredtem, eszünk 
valamit. Ma este megtaláljuk Károly János gyilkosát. 


16. 


A GABONARAKTÁRAK VÖRÖS FAÉPÜLETEI körül elcsendesedik a lárma, ahogy 
leszáll az est. A hajók egy kivételével már mind kirakodták a gabonát a 
sáros rakparton. Két részeg rakodómunkás nagy üggyel-bajjal egy hordót 
görget maga előtt. Egyikük egy trágár nótát óbégat saját maga és a társa 
szórakoztatására: 

, Hogyha biz? én leány vónék, hoppsza de trallan-lallan-la, pinám bőrrel 
kibélelném. . ." 

A Norrström vize a félbehagyott hídon át zubog a tenger felé. A túlparton 
magaslik a Lovagok Házának homlokzata, mellette a dombon a templom 
tornya szökik az ég felé. A Strömsborg aprócska szigetén álló, fellobogózott 
kupolájú, különös, kereszt alakú házból fény szűrődik kifelé. A tér néptelen, 
a mosóhidak üresek. A Klára-tó hídja felől kikötői munkások távolodó 
hangja és facipőik kopogása hallatszik. Winge a Stadsholmen felé fordulva, 
csendben áll. 

— Mégiscsak szép ez a város. 

Cardell akarata ellenére is rábólint. 

— Bűzös, és teli van haldokló emberekkel, akiknek legnagyobb gondja, 
hogy hogyan rövidítsék meg egymás amúgy is kurta életét, de így, az esti 
fényben valóban szép. Annál szebb, minél messzebbről nézzük. 

Cardell a vízbe köpi a bagót, és elfordul. Mellettük tornyosul a Keyser- 
ház, széles homlokzatát a térnek, rövidebb oldalát a víznek fordítva. 
Háromszintes, a bejáratát boltívek fogják közre. A kapu fölötti oromfal 
díszeit kidomborítja a lemenő nap sugara. Az emeleten gyertyák égnek. 
Valaki visítva felkacag. Cardell a karja védtelen csonkját dörzsölgeti a 
hidegben. 

— És most? 


— Hacsak nincs nálad csákány vagy faltörő kos, akkor az egyetlen dolgot 
tesszük, amit tehetünk. Bekopogunk. 


A kaput nyitó férfi láttán Cardell meglepetésében hátrahőköl. A férfi bőre 
fekete, és a félhomályban, a világos színű libériában egy pillanatra úgy 
látszik, mintha hiányozna a feje. Cardell többször is látta már Gusztáv 
király színes bőrű lakáját, Badint, és a fattyát, aki állandóan a Skeppsbro 
rakpartján, a hajók körül szaladgál, de még soha nem látott ilyesmit ennyire 
közelről. Winge megérinti a kalapja karimáját. 

— Jó estét! A ház asszonyához jöttem. 

A fekete bőrű férfi válaszul szélesen elmosolyodik, kitárja a kaput, és 
meghajolva köszönti őket. Megcsendít egy ezüstcsengőt, és a lépcső fele 
mutat, ami félkörben jobbra kanyarodva vezet felfelé, majd becsukja 
mögöttük a tölgyfakaput, és újra elfoglalja helyét egy zsámolyon az égő 
lámpás alatt. 

A második emeleten nyitott ajtó várja őket. Fiatal nő áll az ajtóban, 
egyszerű ruhája annyira áttetsző, hogy mellbimbói átsejlenek az anyagon. 
Hajában selyemszalagot visel, arca festetlen, kivéve vörös ajkait, és a szája 
sarkába festett szépségflastromot. Gyakorlottan bókol Winge előtt, és 
rámosolyog. 

— Ah, lépjen be, uram. Ön bizonyára a frissen beavatottak egyike. Kérem, 
engedje meg, hogy levegyem kabátját, és azzal a világ gondjait is 
leemeljem a válláról. A nevem Naná, az ön legalázatosabb szolgálója. 

Az előtér falait lila és fekete virágos tapéta borítja. A padlón vörös török 
szőnyegek. A mennyezetről csillár függ alá, tucatnyi viaszgyertyával. A 
falak mentén álló asztalokon gyertyatartók sorakoznak. Winge egy dukátot 
nyom a nő kezébe, akinek ajkai meglepett ó-t formáznak az aranypénz 
súlyát méregetve. 

—A nevem Winge. A ház úrnőjéhez jöttem. 

— Természetesen, monsieur. Minden új barátunkat így fogadjuk. Egy 
bizalmas beszélgetéssel, mely megalapozza hosszú ismeretségünket. A 
Madame ragaszkodik hozzá. Hogy jobban kielégíthessük az ön igényeit, 
mindent tudnunk kell önről. Semmit nem kell szégyellnie. Azért vagyunk, 
hogy szolgáljuk önt. Kérem, várjon néhány pillanatot, mielőtt bevezetem a 
szalonba. 


Winge bólint. A lány néhány pillanat múlva újra megszólal, az ajtó 
mellett álldogáló Cardell felé biccentve. 

—Szereti megleckéztetni a szolgáit, monsieur Winge? Jó néhány 
vendégünk osztozik önnel ebben a szenvedélyben, és mi a segítségükre 
tudunk lenni. Mondja el a Madame-nak, mi a kívánsága, és meglesz. 

— Szabad az áruikat ütlegelni? 

—-Az ön kívánsága számunkra parancs, uram. Természetesen előfordul, 
hogy a túlzott szenvedély csökkenti az áru jövőbeni értékét, de feltéve, 
hogy kész megtéríteni az áruban okozott kárt, minden lehetséges. 

— Értem. 

A szalonból egy csengettyű csilingelő hangja hallatszik. 

— És most, uram, kérem, fáradjon velem. Szolgája idekint várakozhat. 

— Inkább magammal viszem, hogy kéznél legyen, ha rám tör a 
legyőzhetetlen vágy, hogy megbüntessem. 


Követik a lányt végig a házon. Az ablakokból lenyűgöző kilátás nyílik az 
egyre inkább sötétségbe boruló városra. A szalon, amelybe belépnek, üres. 
Középen egy kanapé, vele szemben egy fotel. Winge a lány biztatására 
helyet foglal. A lány bort tölt egy karcsú pohárba, és mosolyogva felé 
nyújtja. 

— Madame Sachs azonnal rendelkezésére áll, monsieur. Remélem, nem 
tart tolakodónak, ha úgy búcsúzom: remélem, hamarosan újra látjuk 
egymást. 

Ahogy a lány kilép a szobából, Winge félreteszi a borospoharat, és 
néhány lépéssel a szalon másik végében terem, ahol egy drapéria függ egy 
boltíves fülke előtt. Felhajtja a kárpit alját, és előtűnik a másik oldal 
mintája, az egymásba fonódó, szeretkező alakokat ábrázoló szegély. 

— Attól tartok, Jean Michael, nemsokára még sokkal rosszabb dolgokat 
fogunk hallani, mint eddig. Mindennél fontosabb most, hogy uralkodj 
magadon, Károly János kedvéért. Ez a madame Sachs az egyetlen 
lehetőségünk, hogy megtudjunk valamit. Értesz engem? 

Cardell szóra nyitja a száját, de be is csukja, anélkül, hogy mondana 
bármit is. Némán bólint, és elhelyezkedik a falnak dőlve. Ép jobb kezét a 
kabát zsebébe dugja. A kabát bal karja csomóra kötve lóg az oldalán. 

Nehéz meghatározni a nő korát, aki néhány perc elteltével a drapériát 
félrehúzva belép a szobába. Ialán még fiatal, aki korán öregszik, vagy 


hajlott kora ellenére őrzi a fiatalság illúzióját. Pompás, karmazsinvörös 
ruháján arannyal hímzett tövisek tekergőznek. Arcán fehér ólomfesték, 
mely elfedi a ráncokat és a bőOrhibákat, de szemei táskásak. A szája 
mosolyra áll, de valódi érzés nélkül, két oldalán mély ráncok. A nyaka 
körül egy sebhely fut végig, mintha kötél nyoma lenne. Szívélyes üdvözlő 
mosolya gyorsan az arcára fagy. 

— Önök nem azok, akiket várok. Naná biztosan ivott. Önökkel nincs 
dolgom, és nem tudok önöknek mit kínálni. Legjobban teszik, ha rögtön 
eltűnnek a házamból. 

Winge tiltakozóan emeli fel a kezét. 

— Téved, asszonyom. Az én nevem Cecil Winge. Az Indebetou-házból 
jöttem. Tisztában vagyok vele, hogy nagy hatalmú pártfogói és rendőrségi 
kapcsolatai teszik lehetővé, hogy ilyen nyíltan működtesse ezt az 
intézményt. Azonban a titkokra épülő rendszerek sajátos tehetetlenséggel 
működnek, és éppen elegen vannak, akik nem tudnak az ön védelmezőiről 
ahhoz, hogy még azelőtt tönkretegyék az üzletét, mielőtt nagy hatalmú 
mecénásai el tudnák hárítani a katasztrófát. A parancsomra fél órán belül 
húsz rendőr itt terem. 

A nő arca nem árulja el érzelmeit, de sziszegve válaszol: 

— Tudod, kikkel húzol ujjat? 

—A ház tulajdonosa az Eumenidák rendje. 

— Ha tudod, akkor én meg tudom, hogy blöffölsz. Még ha igaz is, amit 
állítasz, soha nem hagynának egy ilyen dolgot megbosszulatlanul, és 
rettenetes árat fizetnél érte. 

— Tüdőbajos vagyok. Haldoklom. Jelenlegi  rendőrkapitányunkat 
nemsokára amúgy is leváltják. Egyikünknek sincs vesztenivalója. Tegyen 
próbára. 

— Fiatal vagy és naiv, fiam. Mindenkinek van vesztenivalója. De a kis 
fenyegetésed nem jelenthet mást, mint hogy akarsz tőlem valamit, cserébe a 
hallgatásodért. Talán hamarabb látom a hátatokat, ha adok valamit, mint ha 
elveszek. Szóval ki vele, mit akartok? Mi kellene? Egy-egy maroknyi arany 
a pénzesládámból? Ingyen kipróbálni az áruimat, hogy újraéljétek a hitvesi 
ágy kihunyt szenvedélyét? 

— Egy megcsonkított férfit szállítottak el innen egy gyaloghintóban, hogy 
a Kamarába dobják. A test ugyanolyan kelmébe volt betekerve, mint ami az 
ön háta mögött lóg. Mondjon el mindent, amit tud a férfiról és a sorsáról. 


A nő tekintete Cardellre vándorol, és megpihen a férfi csonka karján. 

— Ahá, most már értem. A minap eltűnt egy gyaloghintóm a hordozóival 
együtt. A nagyobbik tegnapelőtt éjjel nyüszítve visszajött, kékre-zöldre 
verve. Azóta sem tud aludni éjjel, rémálmok kínozzák. Beszélni nem tud, 
soha nem is tudott, de amikor adtunk neki egy krétát és egy fekete 
paladarabot, lerajzolt egy ördögöt fél karral. Most látom, hogy a valóság 
jóval kevésbé rémületes, mint a mese, de persze a fickó idióta, úgyhogy 
nem csoda. 

Sachs újból Winge felé fordul. Cardell sokszor látta már ezt a tekintetet, a 
harcra felheccelt kóbor kutyák pillantása ez. Mielőtt összecsapnak, felmérik 
egymás erejét, és latolgatják az esélyeket. A sikeres szerencsejátékosok 
kiolvassák a szemükből, hogy melyikre tegyék tétjeiket. Cardell maga is 
szokott fogadni, ismeri a trükköket úgy, mint bárki. Sejti, hogy a nő melyik 
fajta. Félelmetes harcos. Na és Winge? Első pillantásra nem valami 
különleges, de a szemei mást mondanak. Félelemnek nyoma sincs bennük. 
Cardell már tudja, melyikük lesz a győztes, egy pillanattal azelőtt, hogy 
Sachs is rájön. A nő keserűen felkacag, és megadóan széttárja a kezét. 
Ahogy mosolyra nyitja a száját, kivillannak elrothadt, fekete fogai. 

— Nézzetek magatokra! Egy zörgő csontváz és egy rongyos nyomorék, és 
ti merészeltek elítélni engem? Mit tudhatnak az ilyen magatokfajták a 
nemes urak ösztöneiről? Nemes urakról, akiknek generációk óta a vagyon 
terhe nyomja a vállát, várván, hogy megörököljék a birtokot, a házakat és a 
címeket? Ezeket a férfiakat uralkodásra nevelték. Nehéz teher a felelősség. 
Fel sem bírnátok fogni, mekkora szükségük van rá, hogy megszabaduljanak 
a béklyóiktól. Még alig folyt első magjuk egy éjszaka, mikor 
megparancsolják a szobalánynak, hogy simogassa a hímtagjukat, aztán 
görgesse meg a keblei között, aztán vegye a szájába. Tizenkét éves korukra 
már meghágták az egész háztartást, mire tizennyolcak, megrontották az 
apródjaikat. Mikor kipróbálták a város egész kínálatát, és már semmi nem 
tud a kedvükre lenni, eljönnek hozzám. Már vizeltek nyitott szájakba puszta 
szórakozásból, ütlegeltek, kínoztak, tapostak és tönkretettek. Én jobbat 
kínálok nekik. Bármit kívánnak teljesítjük. Különleges estélyeken váratlan 
meglepetéseket nyújtunk nekik, mert sokan nagyra becsülik azt, amit 
elképzelni sem bírnak. Egész állatkertem van furcsa szolgákból, egyesek 
közülük rémisztőek, hogy hangsúlyozzák a többiek szépségét, mások 
fokozzák vendégeim élvezetét a rondaságukkal, megalázottságukkal, 


fájdalmukkal vagy szerencsétlenségükkel. Vannak púposaim, törpéim, 
nyúlszájúak, vízfejűek nyomorékok és deformáltak. Akik pénzt akarnak, 
őket megfizetjük, ahogy az örömlányainkat is. Vannak, akik fizetség nélkül 
szolgálnak. A lény a zsákban is egy ilyen volt. Egy ideig ő volt az én piece 
de résistance-om, a fénypont. Hát nem értitek? Mindennél jobban 
emlékeztette az embert az élet élvezhetőségére, a boldogságra, amelyben 
minden nézőjének része volt. Volt, aki megelégedett azzal, hogy a lény ott 
volt a közelében, míg ő mással töltötte kedvét. Mások kihasználták, 
élvezték, amit védtelenségében adni tudott. Nem mindig szolgált szívesen, 
de nem voltak fogai. Nevettek rajta, amikor befogták az orrát, miközben 
rágcsálta a merev hímtagjukat, és le kellett nyelnie, amit kapott. Az én 
klienseim irányítják a világot. Ugyan mi egy félember feláldozása a 
szórakozásuk kedvéért? 

Winge megérzi a Cardell lelkében dúló vihart, mint mágnesességet a 
levegőben. A strázsa vállára helyezi a kezét, mielőtt az megtenné az első 
lépést, és bólint madame Sachsnak, hogy folytassa tovább. 

— Minden szörnyűségén túl a lény megőrzött valamit a szépségéből. A 
haja csodaszép volt, fiatal. Ezek miatt az ellentétek miatt népszerű volt. 
Gazdaggá tett, anélkül, hogy egyetlen shillinget is fizettem volna érte. Én 
vagyok az, aki a legjobban sajnálja a halálát. 

— Jól értem, hogy az Eumenidák egyszerre a ház tulajdonosai és az ön 
vendégei? 

-Így van. De még mielőtt ítélkezni kezdenél, tudnod kell, hogy 
vagyonukból a társadalom elesettjeit támogatják. Kik vagytok ti, hogy 
kárhoztassátok őket azért, ami e falak között történik, mikor az ő 
gondoskodásuk nélkül Stockholm szegényházainak fele bezárhatná a 
kapuit? 

— Hogyan került önhöz a megcsonkított férfi? 

— Egy éjszaka kopogtak a kapun. Egy férfi volt, a nevét nem mondta 
meg, de ajándékot hozott: a lényt. Nem adott semmilyen magyarázatot. Azt 
kívánta, hogy a lény az én gondoskodásom alatt élje utolsó napjait. Előre 
fizetett a tartásáért, és utasításokat hagyott, hogy hogyan gondozzuk. A lény 
magától nem evett, kénytelenek voltunk naponta egyszer kipeckelni a 
száját, és beletölteni egy könnyű levest. Amikor nem volt szükség a 
szolgálataira, egy raktárban tartottuk. 

— Vak volt és süket? 


— Nem volt szeme, sem karjai, lába, nyelve és foga. A füléről nem tudok 
semmit. 

— És az elméje? 

— Ugyan ki lenne képes ilyen szenvedésen ép elmével keresztülmenni? 
Biztosra vettem, hogy idióta, és volt is egy dolog, ami meggyőzött erről. 
Említettem, hogy nem volt hajlandó enni. Volt egy kivétel: a saját ürülékét 
megette, ahányszor csak ürített, és mindig sikerült akkor csinálnia, amikor 
nem figyeltünk rá. Ki más tenne ilyet, mint olyasvalaki, aki már régen 
megháborodott. 

— És azután? Meghalt, és elvitték. 

— Ahogy mondja. Bár tápláltuk, mégis napról napra fogyott. Egy reggelre 
aztán kilehelte a lelkét. Alig négy hetet töltött a házban. 

— És miért a Kamarába vitték? A Norrström itt folyik, közvetlenül a ház 
mellett. 

— Intézményünknek már korábban is kellett néhányszor kényes 
hulladéktól megszabadulnia, és meglehetősen rosszul sikerült. Amit itt 
dobnak a vízbe, a hajóépítő műhelyek közelében szokott partra vetődni, a 
Mocsárban meg a béresek horgásznak, akiket nem érdekel, hogy a kifogott 
hal a saját mocskukon hízott kövérre. A Kamara vizét viszont csak egy 
bolond bolygatná meg. 

Cardell villámgyorsan átugrik a szobán, gyorsabban, minthogy Winge 
megakadályozhatná, egy szempillantás, és ép markával megragadja a nő 
karcsú nyakát. Ujjai csaknem összeérnek az asszony tarkóján. 

—És mi a helyzet az ön úszótudásával, madame? Ki kellene próbálnunk, 
hogy vajon a Skeppsholmennél érne-e partot, vagy továbbvitorlázna a 
tenger felé. Sok fuldoklóhoz volt szerencsém. Hallottam, amint 
kétségbeesetten nyüszítenek az utolsó fürdés előtt. Abban a percben 
sokaknak megszólal a lelkiismerete, és szívesen meggyónnák a bűneiket. 
Kíváncsi lennék, ön hogyan sikoltozna. 

— Én nem félek a magatokfajtáktól. Ha az élők közé számítanám magam, 
egészen máshol lennék, boldogan és szabadon, nem itt gyűjtögetném 
halomba a pénzt ennek a mocskos helynek a szélén, amit ti városnak hívtok. 

A nő szemen köpi Cardellt, aki a meglepetéstől elereszti a nyakát. Mire 
kidörgöli a szeméből a nyálat, Winge már közéjük állt. Az asszony hozzá 
beszél, amikor felemeli a fojtó szorítástól rekedt hangját. 


— Tűnj el innen, és vidd magaddal a félkarú szolgádat! Látom, már 
türelmetlenül vár rád a sír. Örüljetek, hogy nincs több dolgotok az 
Eumenidákkal, mert az ő hatalmuk ellen semmit nem tehettek. Most már 
pontosan ugyanannyit tudtok arról, aki idehozta a lényt, mint én. Soha 
máskor nem láttam azt a férfit, sem azelőtt, sem azóta. Én betartottam a 
szavamat. Most rajtad a sor! 


A gabonaraktárak épületei között koromsötét van. Az égen sehol egy 
csillag. Lejjebb, a Kungstrádgárden felé díszkivilágítással ünnepelnek 
valamit: a Fegyvertár minden egyes ablakában gyertya ég. Cardell szólal 
meg elsőként. 

— Mikor mindennel végeztünk, visszajövök, és megfojtom a nőt. 

Winge szórakozottan válaszol, mintha nem akarná, hogy Cardell hangja 
összezavarja a gondolatait. 

— Ezt ő is látta a szemedben, csakúgy, ahogy én, Jean Michael. Ha itt 
találod, tudhatod, hogy elszánta magát a halálra. Nagy szolgálatot tennél 
neki. 

Winge odébb támolyog az utcakövön egy halom deszka mellé, és 
leroskad, kezébe temetve az arcát. Nagy sokára szólal meg: 

— Attól félek, zsákutcába jutottunk. Idő kell, hogy átgondoljam a 
dolgokat, de abból nekem rettenetesen kevés van. Van valami, ami 
kicsúszik a kezemből, valami, ami ott villódzik a tudatom küszöbén, mint 
egy éjjeli lepke az ablaküveg előtt. Nem látom tisztán, akárhogy igyekszem. 

Cardell hosszú idő után válaszol. Láthatatlan kéz szorítja a torkát, nem 
kap levegőt. Szíve riadtan kalapál a helyén, betölti a megmagyarázhatatlan 
és legyőzhetetlen rémület. A sötétben formát ölt a bal karja, és lüktető 
fájdalom hullámait sugározza a válla felé. Össze kell szednie magát, hogy 
ne remegjen a hangja: 

— Kell, hogy legyenek, akik többet tudnak, olyanok, akiknek a létezéséről 
még nem tudunk. 

Cardell elfordul, hogy elrejtse állapotát. Wingét ez egyszer cserbenhagyja 
a megfigyelőkészsége, ahogy mélyen a gondolataiba merül. 

— Igen, nélkülük a vállalkozásunk kudarcra van ítélve. 

— Máris kész vagy feladni? Ezt akarod mondani? 

Winge kiveszi zsebéből az óráját. A sötétben alig lehet kivenni a 
mutatókat, de tekintetét a kis belső keretre szegezi, ahol a másodpercmutató 


szalad körbe, és két ujját az álla alatt lüktető ütőérre szorítja. Egy perc alatt 
száznyolcvan szívverést számlál, majd Cardell felé fordul a válasszal, 
amivel adós maradt: 

— Dehogy. Csak azt, hogy szorít az idő. 


Második rész 
Nedves és vörös 


1793 NYARA 


E világon minden módot ad inni, 
hogyha az ember rá okot keres. 
Küldjön a Sors elénk vígat vagy rosszat, 
elbánni velük egyképpen lehet: 

A bortól, ha vigadsz, még vígabb leszesz, 
elűzi a gondot s a gyászt a szesz. 


Vedd hát jó szívvel, mit rád mér a Végzet, 
köpj a világra, a vígság a fő. 
Mulass csak vélük, míg vannak barátid — 
Elhagytak? Sebaj, hát dalold: ,, Ágyő!" 
Sorsunk hű vigaszul küldte a bort, 
megédesíti a nászt és a tort. 


ANNA MARIA LENNGREN, 1793 


KEDVES HÚGOM! 

Szilárd elhatározásom, hogy minden adandó alkalommal írok neked, de 
minthogy még nem tudom, hová küldjem irományaim, bocsásd meg, kérlek, 
ha hosszú lesz levelem, addig is, míg magam személyesen átnyújthatom azt 
neked. 

Nem kis boldogság számomra, hogy kihegyezve lúdtoll pennámat 
leírhatom neked e napomat, mely kedvező előjelekkel indult. Hajnalban 
ébredtem, kikeltem ágyamból, előhúztam a porcelán éjjeliedényt az ágy 
alól, és hálóingem felhúzván ülepemről és derekam köré kanyarítván 
elhelyezkedtem a szokványos guggoló testhelyzetben. Beleim ürítése 
olyasfajtán sikerült, melyet oly ritkán van alkalmam átélni, s amelyhez az 
összes faktorok szerencsés együttállása szükségeltetik. Bár táplálkozásom 
az utóbbi időben kívánnivalót hagy maga után, a konzisztencia mintaszerű 
volt: elég szilárd ahhoz, hogy ellenálljon, és sikerélményt nyújtson, 
ugyanakkor lágy is, hogy a legkisebb kellemetlenséget se okozza. Abban a 
szekundumban, melyben terhemtől megszabadultam, a szomszéd kakas 
győzelmi fanfárja képében megérkezett a megérdemelt elismerés. Arcot 
mosván és felöltözvén legjobb kedvemben találtam magam. 

Jókedvem csakhamar kapóra jött. Alig egy szempillantással azután, hogy 
reggeli toalettemet elvégeztem, a kapu felől a régóta rettegett dörömbölést 
hallottam nyers bömböléssel kísérve: 

— Kristofer Blix! Nyisd ki az ajtót, beszélni akarunk veled! Blix, te 
akasztófáravaló! 

Úgy döntöttem, nem teszek eleget e kívánságnak, mely, ebben biztos 
voltam, két pribéktől származott, akik azon uraság szolgálatában álltak, 
akitől a minap kölcsönöztem egy nem megvetendő summát. Nem fecsérelve 


időmet, szerény holmimat zsákomba söpörve vállamra vetettem, és 
kimentem a konyhába. A tűzhelynél állt Elsa Johanna, a cselédlány, aki égre 
emelte tekintetét, és morcosan bámult rám, mikor egy cipót elcsenve 
kinyitottam az udvari ablakot. Hatkönyöknyire az ablak alatt ott állt a 
trágyadomb, ahova a ház tulajdonosa, az özvegy — kinek szerelmes 
természete miatt hitelbe lakhattam itt — összegyűjtötte a malom 
igáslovainak minden ürülékét. Kimászván az ablakon lelőgattam magam, 
amíg csak karjaim értek, majd szememet behunyván és egy Miatyánkot 
elfohászkodván elengedtem a párkányt. 

Képzelheted megkönnyebbülésemet, mikor sérülés nélkül tápászkodtam 
ki a trágyából. Fentről még hallottam Elsa Johanna búcsúüdvözletét: 

— Blix, jobban teszi, ha többet nem mutatkozik errefelé, mert az özvegy 
Beckné alighanem arra számított, hogy még számos éjszakán felmelegíti az 
ágyát, és amikor összeszámolja a tartozását, nem hinném, hogy a szép 
szőke haja sokat nyom a latban! 

Nevetve ráztam meg aranyló hajfürtjeimet, melyeket addig növesztettem, 
hogy már vállamat verdesik, visszaintegettem a lánynak, mialatt leporoltam 
a koszt a bőrnadrágomról, és az árkádon keresztül kiléptem az udvarról a 
hátsó kijáraton át. Örültem, hogy a cselédlány emlékeztetett rá, mert 
magamtól bizonyosan elfeledtem volna: fejembe húztam a sapkám, és 
gondosan alátűrtem minden hajfürtömet. Amint tudod, szőke hajam mindig 
büszkeségem forrása volt, azonban nem mindig hasznos, mivel már 
messziről könnyen felismerhetnek. 

Ah, Stockholm, drága húgom! Bárcsak láthatnád a várost, ahogyan én 
látom! Oly más, mint gyermekkorunk színhelye, Karlskrona. Itt a házakat 
faragott kőből rakják, és az egész város aranyszínben tündököl, különösen 
egy ilyen napfényes reggelen. Minden épület különbözik, de a színük 
egyforma. Egy csíkos házikabátos tudós uraságtól megtudtam, hogy a város 
nagy építésze, Carlberg adta ki ezt a rendeletet, melyhez utóda, König is 
szigorúan tartja magát. Gondold csak el, dc$ága húgom, egyetlen méltó férfiú 
olyanformán gondozza a várost, mint valamely kertész neveli a kertjét. 
Mily nagy hasznára lehetne effajta gondoskodás szülővárosunk düledező 
viskóinak! 

Ahogy a Södermalmen dombjáról a Zsilip felé ereszkedtem, páratlan 
kilátás tárult elém, és fergeteges jókedvem kerekedett. Hogyan bánkódhatna 
bárki is, aki egy ilyen városban élheti napjait? A Stadsholmen magaslatán 


csillognak a templomok csúcsai: Szent Miklós, Szent Ferenc, Szent 
Gertrúd. A víz hullámai csillámlanak. A Skeppsbron házainak homlokzatai 
vigyázzban állnak a tenger hullámai előtt, melyek a lehorgonyzott hajókat 
ringatják, és a domb túloldalán terpeszkedik a királyi palota, egy oly 
irtózatosan hatalmas épület, hogy szavakkal leírni lehetetlen. 

Kevéssel ebédidő előtt értem a Zsiliphez a vörös felvonóhídon keresztül, 
itt balra fordultam a Kornhamnstorgnál, orromat befogva a Légypiac bűze 
miatt — képzeld, húgom, ez egy hatalmas kupac ürülék, oly magas, mint egy 
hegy, melyet itt gyűjtenek, hogy később a szántóföldekre és a 
salétromfőzőkhöz szállítsák —, utat vágtam magamnak előkelő népek és 
koldusok seregei között. Mindegyikükön észrevettem valami apró részletet, 
mely lenyűgözött — egy aranyórát, valódi parókát, dongalábat vagy oly 
deformált kezet, hogy az ember legszívesebben elfordulna, de mégsem bírja 
elvonni a tekintetét. Hamar a Lovagok Háza előtti térre értem, és alig 
pislantottam körbe, mikor vidám rikkantást hallottak füleim. 

— Nézzenek oda, csak nem Blix az, szabad levegőn sütteti magát a nap 
hevében! És ha a hátizsák meg nem csal, éppen új szállásra vadászik! 

Óvatosan megfordulván, hisz még mindig nyomomban lehetnek dühös 
hitelezőim és bunkósbotos bérenceik, nagy megelégedéssel pillantottam 
meg Rickard Sylvan barátomat a kövezeten sétafikálva, kifordított 
köpönyegére rávarrt csipkegallérban, tulipiros parókával, hosszúnadrágban. 

-Ó, Sylvan mester, legalázatosabb szolgája! — kiáltottam —, nem tud 
kegyelmed esetleg felvilágosítással szolgálni elfogadható áron bérelhető 
vidéki kúria vagy akár egy őrizetlen szénaboglya tárgyában, melynek 
gazdája, egy nagylelkű uraság szívesen kölcsönözne pár tallért egy 
feltörekvő ifjú tehetségnek? 

Nagyot kacagtunk, s megöleltük egymást. 

— Sajna, Kristofer, magamnak is nehezen találok alkalmas matracot, 
főként olyat, mely nem vándorol el ezernyi apró bolhalábon éjjel, hogy 
aztán teljesen más helyen ébredjek, mint ahol nyugovóra tértem. De még 
nincs minden veszve, testvér, zsebemben csörög néhány shilling, az 
elegendő lesz ebédre, és borra, amivel leöblítjük. 

—Ó, áldott előrelátás — kurjantottam —, hát nem tudtam-e már reggel, 
hogy ma szerencsés napom lesz! 

Kart karba öltve ballagtunk vissza a városba, hogy harapjunk valamit. 


A Békességhez címzett kocsmában menten siránkozni kezdett a kocsmáros, 
ahogy Sylvan meg én elsötétítettük a bejáratot. Mielőtt leülhettünk volna, 
Sylvan hosszas alkudozásra kényszerült. A zsebében lapuló shillingek 
közelről megvizsgáltattak, sőt, a fogadós először el akarta kobozni az egész 
erszényt a sok hitelben fogyasztott korábbi korsó fizetségéül, de aztán addig 
alkudtunk, míg belement a részletfizetésbe, ha megígérjük, hogy a 
maradékot is az ő kocsmájában költjük el. Asztalhoz telepedtünk, jól 
belakmároztunk heringből, és kedvünkre iszogattunk. 

Egynéhány korsó után bizalmasan megosztottam Sylvannal, ami a 
szívemet nyomja: többel tartozom Jonas Silfvernek, mint amennyit vissza 
tudok fizetni. A fogdmegjei által elverettetni még csak ízelítő lenne az 
adósok börtönéhez képest, ahol elsorvadna szépségem és ifjúságom. 
Jócskán meglepődtem, amikor Sylvan felkacagott: 

— Kristofer Blix, hát te semmit sem tudsz az eladósodás helyes 
metódusáról? — átölelte a vállam. — No, ide figyelj, Kristofer, most 
megtanítok neked egyet s mást a nagyvárosi életről. Tudatlanságod e téren 
bocsánatos bűn, tekintve, hogy frissen beköltözött városlakó lennél. — A 
szemem egyre tágabbra nyílt a csodálkozástól, ahogy hallgattam. 

Rickard Sylvan elmagyarázta, hogy mi a tökéletes módszer, mellyel nem 
csupán életben maradunk, de egyenesen élvezni is tudjuk az életet. Amint 
azt húgom, te is tudod, csak idő kérdése, hogy azt, ki nincstelen és 
eladósodott, hitelezői feljelentsék a törvényszéken. A nyomorult egész 
vagyonát felmérik, hogy abból fizessék vissza a kölcsönt. Ha teljes vagyona 
sem fedezi az adósságot, máris irány a fogház, ahol addig penészedhet a 
szerencsétlen, míg hozzátartozói össze nem szedik a summát, amivel 
kiváltják. 

-—A trükk — suttogta Sylvan -—, hogy sosem adósodsz el nagyobb 
összeggel ugyanazon hitelezőnél! Tegyük fel például, hogy kölcsönkaptál 
Johan Silfvertől két birodalmi tallért. "TIermészetesen nem tudod 
visszafizetni, hiszen már réges-régen elköltötted a legszükségesebb 
dolgokra bor, leányok és muzsika formájában. Most elmész egy másik 
ismerőshöz, attól kölcsönkérsz négy tallért, majd jelentkezel Silfvernél, 
hogy megállapodjatok a részletfizetésről. Kifizetsz neki mondjuk egy 
tallért, a többit beígéred, és azt mondd meg, barátom, mennyi pénzed marad 
elkölteni? 

— Három tallér — nyögtem levegő után kapkodva. 


— Úgy bizony, Kristofer. És ezt a módszert ismétled újra meg újra. 
Nagyvonalú társaságban forgolódva mindig sikerülni fog, mert az új 
kölcsönöket mindig részben a régiek visszafizetésére fordítod. 

Sylvan rám kacsintott, és tréfásan arcon csókolt. 

— No, látod, Blix testvér, így megy ez a nagyvárosban. Igyunk az új 
barátainkra, akiket még ma este megismerünk, s akik nagylelkűsége 
hamarosan megszabadít Silfver pribékjeitől. 

-Sylvan mester egészségére! -  kurjantottam, talán egy kissé 
hangosabban, mint szándékoztam, és a fogadós összevont szemöldökével 
mit sem törődve meghúztam a kupámat. 


Sokáig maradhattunk a Békességben, de nehezen tudom pontosan felidézni. 
Sötétedett, mire kibotorkáltunk az utcára, egymást támogatván, hogy orra 
ne bukjunk. A tér és a környező utcák már árnyékba borultak, de az esti 
égbolt szikrázó vörös fénnyel világította meg utunkat. A kútnál 
belebotlottunk egy csapat magunkfajta fiatalemberbe, akik egy bálba 
igyekeztek a Slottsbackenre, és hozzájuk szegődtünk. A vártnál több időbe 
telt, míg társaink kialkudták, hogy beengedjenek, de eme perceket 
kihasználtam, hogy megszabaduljak a korábban magamhoz vett folyadék 
egy részétől. — Sic transit gloria mundi! — rikkantotta vígan Sylvan, 
miközben letöröltem ajkam széléről a hányást. Bent a bálterem 
lélegzetelállítóan szép volt, dc$ága húgom, oly magas mennyezettel, mint az 
otthoni templomunkban, fent körös-körül galériával, ahol az úri népek 
kristálykelyhekből burgundit ittak, és lentre, a mi egészségünkre 
koccintottak. Némi unszolásra olykor hajlandóak voltak felfelé tartott, 
kitátott szánkba italt csorgatni poharaikból. Sylvan parókája áldozatul esett 
gazdája ügyetlenségének, amellyel sikertelenül próbálta az áhított nedűt 
szájával elkapni, a nedves gyapjú orrfacsaró bűzt árasztott. De mit számított 
ez, amikor minden oly nagyszerű hangulatban folyt. Az egész díszes 
társaság igen jól mulatott mutatványainkon. Ekkor már tánc nélkül is 
forgott velem a bálterem, így feladtam kísérleteim a menüett eltáncolására, 
miután kis híján felborítottam egy asztalt. 

Egy pillanatra leültem, és úgy látszik, elaludtam a falnak dőlve, mert egy 
idő után egy libériás inas rázogatására ébredtem, és kitessékeltek a 
teremből. Az óra tíz fele járhatott, így be kellett fejezni a mulatságot, 
hacsak nem akarta próbára tenni az ember a városi őrség jóindulatát. A 


széles téren tereferélve tovább álldogáltak az emberek, bár a sarkokon álló 
lámpások csupán a közvetlenül alattuk állókat tudták fénykörükbe vonni. 
Fogalmam sem volt, hová tűnt Sylvan és a többiek. Jobb híján szóba 
elegyedtem egy úrral a Tőzsde lépcsőjén. Ez semmi másról nem volt 
hajlandó beszélgetni, csak a muzsikáról, amit a bálon hallottunk. Nem 
szívesen mutatkoztam volna vidéki bunkónak, így azt találtam ki, hogy 
megkritizálom az előadást, hátha így szakértőnek tűnhetek. Nagy 
megkönnyebbülésemre úgy tűnt, érdeklik a fenntartásaim, és kifejtettem, 
hogy a zenészek szemmel láthatóan nehezen birkóztak meg a kottával, és a 
darab hangzása általában sok kívánnivalót hagyott maga után. Mivel úgy 
tetszett, új ismerősömet különösen a vadászkürt szereplése érdekli, hát nem 
haboztam hosszasan fejtegetni, mennyire sajnálatos, hogy a hamis 
vadászkürtöt egy zenekarban is nehezen harsogják túl rátermettebb 
zenésztársai. Most, hogy szemem szokni kezdte a sötétséget, észrevettem, 
hogy beszélgetőtársam egy ládán ül kényelmesen. Körülnézvén nem láttam 
több ehhez hasonlatos ülőalkalmatosságot, és míg társalogtunk, felfigyeltem 
rá, hogy a láda egyes részei egy vadászkürt tölcsérformájú alakját öltik. 
Alig rémlett fel, minő különös véletlen ez, tekintettel társalgásunk tárgyára, 
mikor egy hatalmas pofon sújtott le egyenesen képem közepére. 

— Átkozott kurafi! — ordította az ember, miközben felegyenesedve egy 
egész könyöknyivel fölém magasodott — Majd megtanítalak én kesztyűbe 
dudálni, s meglátjuk, sikerül-e követned a kottát! 

Felvettem a nyúlcipőt, és üldözőm, bár úgy tűnt, fájó pontjára tapintottam 
bírálatommal, a muzikalitás hiányát kitartással igyekezett pótolni, mert még 
lent a Nygatan elején is hallottam hátam mögött kopogó cipősarkait, olykor- 
olykor fenyegető kurjantásoktól kísérve. 

Minthogy a bálteremben szundítottam volt egy kevéskét, nem éreztem 
szükségét, hogy éjszakai szállást keresgéljek, így felsétáltam a Zsilipen át a 
Katalin-templom felé, hogy ott várjam be a napfelkeltét. Falatoztam a 
megmaradt cipóból, és most az illatos fűben, egy sírkőnek vetve hátam írom 
e sorokat az én kedves húgomnak, egy széndarabkából és vízből 
cipősarkam mélyedésében kikevert tintával. Immár felkel a nap, és nem 
csalatkozom — a tornyok csipkéi ragyognak, megcsillannak rajtuk a 
keresztek és szélkakasok, Stockholm újra aranyló ruhát ölt magára, és 
szégyen reá, ki felhasadt ajka miatt búsul! 


KEDVES HÚGOM, néhány nap telt el, mióta utoljára alkalmam volt írni neked. 
Mivel az özvegy Becknéhez nem mehettem vissza, éjszakáimat a szabad ég 
alatt töltöttem, ahol rám esteledett, így élvezhettem a nyárelő lágy 
levegőjét. Néhány órát olykor a kocsmaasztalnál is alhatom, de ha a 
fogadós észrevesz, hát tengernyi hálóhelyet talál, aki nem kíván túl sokat. 
Egy rövid sétányira a várostól istállók, szénaboglyák, legelők és virágos 
rétek várnak. Ki kívánhatna többet, mint feje alatt levélpárnával feküdni a 
természet lágy ölén, csillagos mennyezet alatt? Reggelente a város 
harangjainak kongására ébredek, beballagok a belvárosba ennivalót keresni, 
s szomjamat a kút vizével csillapítani. Mostan a sok közül az egyik 
kávéházból írom neked soraimat, kenyérhajtól és reggeli kávétól erőre 
kapva, tollam a kávézaccba mártogatva. 

Jómagam és Rickard Sylvan barátom hozzácsapódtunk egy fiatal urakból 
álló társasághoz, akik valamennyien a Skeppsbron-rakpart kereskedőinek 
gyermekei. Az úrfikat felveti a pénz, és mivel mutatványaink Sylvannal 
rendkívüli módon szórakoztatják őket, gyakran igen nagylelkűek hozzánk. 
Én és Sylvan azon szoktunk versenyezni, hogy melyikünk bír többet inni. 
Amelyikünk utoljára képes egy teljes percig fél lábon megállni, győztesnek 
nyilváníttatik, kineveztetik az éjszaka királyának, és egy levesestállal 
megkoronáztatik. Az uraknak a könnyük potyog, olyan jól mulatnak. Arany 
éjszakák, édes húgom! Se vége, se hossza a jókedvnek és az italnak. Folyik 
a mindenféle fajta sör, puncs és pálinka bőséggel, nekem azonban a 
legkedvesebb a bor, kedves húgom, nedves és vörös, mintha magát a 
napfényt zárták volna palackba. Lehetetlenség számba venni a kocsmákat, 
egymás mellett fekszenek sorban, bentről kiszűrődő fényük nappallá 
változtatja az utca éjszakáját. Sorra járjuk őket, kart karba öltve, víg 


beszélgetésben, míg egymás után mindegyikünk eltikkad, és hazafelé 
irányítja lépteit. Rickard Sylvan tősgyökeres városi, nem osztozik a friss 
levegő iránti szenvedélyemen, egy kuzinjánál húzza meg magát a 
kályhazugban, valahol a Nybron környékén. 


Éppen a Stora Nygatanon oltottuk szomjunkat egy pincében, mikor rettentő 
ribillió támadt. Egy söröskupa hajszálnyira repült el a fejem mellett, s 
mögöttem a falon zúzódott szilánkokra. Egy csapat külországbeli tengerész 
veszekedett egymással érthetetlen halandzsanyelven, és mire észbe kaptunk, 
kitört a csetepaté. Az asztal alá húzódtam fedezékbe. Mikor egyikük a 
földre zuhant, a többiek felvették a nyúlcipőt, és rejtekhelyemről láttam, 
hogy a földön fekvő alak megsebesült. Egyfelől az arcát érő ütésektől, 
másfelől oly szerencsétlenül esett a földre, hogy egyenesen beletenyerelt 
egy törött flaska szilánkjaiba, és csuklójából spriccelt a vér. Ahogy elmúlt a 
veszély, előmásztam, és nekiláttam ellátni a sebeit. 

A csuklója tűnt veszélyesebbnek, ilyesfajta sebesülést már bőven láttam 
Karlskronában. Úgy cselekedtem, ahogy tanultam, nyomókötést tettem a 
sebre, majd rá egy vászondarabot, melyet a tengerész ingéből hasítottam ki. 
Végül az egészet körbetekertem az ingujj maradékával, így elállítván a 
vérzést. A tengerész egész idő alatt tudomást sem vett rólam, csak előre- 
hátra hintázva ült a padlón. Lesújtva motyogott valamit a saját nyelvén. 

—A társai kurvának nevezték a feleségét, és úgy tűnik, nem minden alap 
nélkül — világosított fel egy vörös orrú úriember, aki derűsen szemlélte a 
jelenetet — A menyecske aligha fog kevésbé kurválkodni azután, hogy az 
ura szétvert képpel tér haza! — tette hozzá, nagyot kacagva saját elmésségén. 
— Kocsmáros! Ide egy kupicával a szegény ördögnek, és háromszoros hurrá 
a sebésznek! Hip-hip-hurrá! Az egész kocsma engem éljenzett, az 
egészségemre ittak, és mindenki külön-külön fizetni akart egy italt, és 
felköszönteni. A sebesült csak ült a helyén egy darabig, míg egy 
asztalosinas felsegítette, aztán üres tekintettel maga elé meredve, egy szó 
nélkül kitántorgott az éjszakába. Ez az epizód eszembe juttatta Stockholmba 
jövetelem célját, de bevallom, az engem ünneplő sokaság hamar kiverte a 
fejemből. 

Népszerűségemtől felbátorodva elhatároztam, hogy Sylvan módszerét a 
gyakorlatba is átültetem. Közösen elszívtunk egy pipát az egyik úrral a 
társaságból, amellyel érkeztünk, és kértem tőle húsz shilling kölcsönt, hogy 


jobb szállást találjak magamnak. A reakciója nem az volt, amit vártam. 
Elsápadt, és úgy tűnt, zavarban van. Válasz nélkül felállt, és otthagyta az 
asztalt. Összezavarodtam, hisz a kért summa nem lett volna valami nagy 
kegy, látván, általában mily nemtörődömséggel bánnak a pénzzel. A fejem 
szédült a sok pohárköszöntőtől, és nem gondoltam többet a dologra. Ahogy 
telt az este, az asztal körül tolongó társaság lassacskán megritkult, és mikor 
már egy barátom sem láttam magam körül, rájöttem, hogy itt az ideje, hogy 
szállást keressek éjszakára. 

Rickard Sylvan kint várt az utcán. Alighogy a vállára tettem karomat, 
galléron ragadott, és olyannyira nekinyomott a falnak, hogy bevertem a 
fejem. 

— Blix, te kutyaütő! Igaz, hogy húsz shillinget kértél kölcsön Wallintól, 
hogy ne kelljen a szabad ég alatt aludnod? 

Ezt nem tagadhattam. Sylvan hangosan feljajdulva eleresztette a 
nyakamat, a fal mellé roskadt, és kezébe temette az arcát. Elakadt a szavam, 
csak álltam, míg felém fordult, és meglátta értetlen képemet. Lemondóan 
intett, hogy üljek mellé, és átölelte a vállamat. 

— Kristofer — mondta -—, ha ilyen kis summát kérsz, Wallin kitalálja, hogy 
koldusszegény vagy. Én azt mondtam nekik, hogy szűkmarkúan bánnak 
velünk családjaink, akiknek vagyonát egy napon megörököljük. Te viszont 
kétséget sem hagytál afelől, hogy éhenkórász csalók vagyunk, egyetlen 
garas nélkül. 

— De mit tehettem volna? Hiszen egy vasunk sincs! 

Sylvan felsóhajtott, és az égre emelte a szemét. 

— Hogy mit kellett volna tenned? Kitalálni valami okot, hogy miért van 
szükséged egy nagyobb kölcsönre — mondjuk egy új parókára kell, vagy 
gyöngy nyakékre ajándékba anyádnak —, mivel az apanázsodat már egyéb 
csecsebecsékre elköltötted, és úgy szóba hozni a kérést, mintha ez lenne a 
világ legtermészetesebb dolga. Az ilyen uraktól könnyebb három vagy akár 
öt tallért kölcsönözni, mint néhány shillinget koldulni. 

— De hát a ruháink, Sylvan. Hisz rongyokban járunk! Hogyan hihetnék, 
hogy gazdag polgárok fiai vagyunk? 

— Rá kell venned őket, hogy hinni akarjanak neked, amikor hazudsz. Egy 
jó hazugsághoz két fél szükségeltetik. Az egyik, aki valótlant állít, a másik, 
aki elhiszi. 


Erre nem tudtam mit mondani, csak álltam tátott szájjal, míg SyIlvan nem 
tudta tovább visszatartani a nevetést. 

— Lehet, hogy egy átkozott balfácán vagy, Kristofer Blix, de legalább 
becsületes balfácán. És az utóbbin idővel majd segítünk. A jövőben pedig 
velem beszélj előbb, mielőtt kölcsönt kérsz új barátainktól. 

Sylvan, aki már visszanyerte jókedvét, benyúlt a mellényzsebébe, és 
előhúzott egy tömött erszényt. — Mialatt te lelepleztél minket Wallinnak, 
nekem legalább sikerült Montellt megszabadítanom egy nem megvetendő 
summától. Azt mondtam neki, hogy egy sétabotot akarok megvenni, ezüst 
fogantyúval, és sürgős a dolog, mert láttam, hogy egy ezredes is sóvárgó 
pillantásokat vetett rá a kirakatban, és az apám, akinek jóakaratától az ilyen 
kiadásaim függenek, épp de Geeréknél vendégeskedik Finspángban. 

— De hiszen azt mondtad, hogy az apád... — kezdtem, de elakadt a 
szavam, a bódulat ködén át látván, ahogy Sylvan lemondóan csóválja a 
fejét. 

— Kristofer Blix, néha kétségbe ejtesz a jövődet illetően. — Szemrehányó 
tekintettel bámult rám, majd karon fogott. — Inkább korán van már, mint 
későn. Gyerünk a kúthoz mosdani, aztán a kávéházba reggelizni. 


KEDVES HÚGOM! 

Ma hajnalra oly fordulattal lepett meg az időjárás, amelyet április hónap 
első napjai óta nem tapasztaltam. Arra ébredtem, hogy az esővíz patakot 
képzett, mely becsorogván a fekhelyemül szolgáló mélyedésbe, az arcomat 
nyaldossa. Átnedvesedett ruháimban annyira fáztam, hogy egész testem 
reszketett. Hogy felmelegítsem magam, szaporán felpattantam, és 
karjaimmal hadonászva fel s alá masíroztam. Néhány morzsa kenyér és egy 
darab száraz sajt szolgált reggeli étkemül. Megvártam a napkeltét, csak 
hogy belássam, a vastag felhőtakarón keresztül nem képesek áthatolni a nap 
világító és melegítő sugarai. Szerencsére alábbhagyott az eső, így nem 
láttam értelmét, hogy tovább várjak, elindultam a város felé. Talán 
emlékszel, húgom, mennyire rányomja bélyegét kedélyemre az időjárás. 
Magamba szállván elhatároztam, hogy nyélbe ütöm a dolgot, amelyet oly 
sokáig halogattam. 

Gyors léptekkel átsétáltam a legelőn, át a Ladugárdslandet városrészbe, 
ahol a huzatos faházak homlokzatainak deszkái között olykor akkora rések 
tátonganak, hogy az ember azokon benyúlva megérinthetné a bent alvókat. 
A környék még néptelen volt, de a Tüzérség udvarán már zajlott az élet. 
Katonák futkostak fel s alá, vagy csapatokban masíroztak goromba 
őrmestereik vezénylete alatt. 

A Packartorget teréről láttam a Macska-tó partján lévő mosónőket, amint 
koszos vászonholmikat dörzsöltek fehérre, és kisulykolták belőlük a vizet, 
már amennyire ilyen nedves időben lehetséges. A látvány eszembe juttatta 
saját siralmas, kormos és piszkos kinézetemet. A Serafim kórházban, ahová 
igyekeztem, rendezettebb külsővel jobb benyomást tennék, így tettem egy 
kitérőt a hidak felé, hátha rá tudom venni az egyik mosónőt, hogy az én 


ingemet is kezelésbe vegye. A legtöbben úgy el voltak foglalva, hogy 
tudomást sem vettek rólam, akik meg észrevettek, dühösen fújva 
hessegettek odébb. Beljebb a parton egyikük egy csapat gyerekre vigyázott, 
a legkisebbet ölében hurcolva. Dalolni kezdett a kicsinek, ahogy 
odanyújtotta mellét, hogy megszoptassa. Szomorkás dallama volt, és amit 
elkaptam a szövegéből, nem éppen bölcsődalhoz való: 

, Ah, tünékeny éveink, éltünk kurta üdve; ki boldogan kacagott, fekszik 
kiterítve!" 

Ahogy megálltam, hogy hallgassam az éneket, észrevettem, hogy az 
egyik mosónő a fahídon abbahagyta a mosást, és könnyek csorognak az 
arcán. Szótlanul nézett rám, majd felém nyújtotta a kezét. Talán az 
elvesztett fiára emlékeztettem, ki tudja. Villámgyorsan kibújtam a 
kabátomból, levetettem az ingemet, és átnyújtottam neki. Beszappanozott 
teknőjében benedvesítette az inget, néhányszor megdörzsölte, a tó vizében 
kiöblítette, és miután egyet-kettőt rácsapott a sulykolófával, visszaadta 
nekem. Köszönetképp meghajoltam, és magamra húztam a nedves inget, 
immár tisztán és fehéren. 


Keresztben a sekély Klára-tavon kőből falat húztak, és pallókat reá fektetve 
ezer könyök hosszú hidat építettek, hogy a város lakói száraz lábbal 
kelhessenek át a Kungsholmen szigetére. Sokáig álltam habozva a 
gabonaraktár melletti hídfőnél. Kijjebb, a Málaren nyílt vizén fehér ludak 
úszkáltak, és a hullámok fel-felcsaptak a kőfalra, vízzel borítva a pallót. 
Egy sáros kocát pórázon vezető asszonyság jót nevetett rajtam elhaladtában. 

— Nocsak, nocsak, kislegény! Ha ügyesen kapaszkodsz, átérsz a túlsó 
partra, mielőtt a sellők beléd vájják éles fogaikat, és lehúznak a mélybe! 

Nagyot nyeltem, s a palló két oldalán kifeszített kötelet szorosan 
markolva megindultam a túloldal felé. 

Miután újra szilárd talajt éreztem a talpam alatt, már hamarosan 
célomhoz értem: csúcsos ívű, díszes kapu előtt álltam. A kapu fölött felirat: 
Kir. Ispotály, és aranyozott címerpajzsot két oldalról tartó két oroszlán. A 
kapu mellett csodálatos, virágzó gesztenyefa. Beléptem, elhaladtam a boltív 
alatt, de az udvarra kiérve megtorpantam. Áhítattal néztem a négyemeletes 
főépületet, melyet két mellékszárny övez. Ez hát a Serafim Ispotály, amit a 
város lakói csak Szeráfként emlegetnek. Az ajtaján belépve tágas előtérben 


találtam magam, megszólítottam egy sebes léptekkel dolgára igyekvő 
fiatalembert, és előadtam jövetelem célját. 

— Martin professzor az Úr 1788-dik esztendeje óta nem járt a Szeráfban, 
és ezért hála legyen az égnek, mert ez egyben az élők sorából történt 
távozásának is esztendeje. 

Teljesen elakadt a szavam. A fiatalember részvéttel nézett rám. 

— Roland Martin professzort kereste volna az úr személyesen, vagy 
megelégszik utódjával, aki székében követte? Ez esetben Hagström 
professzort az északi szárny anatómiatermében találja. 

Csupán bólintani tudtam. 

— Egy emelettel följebb, jobbra. 

Félúton fölfele az emeletre jól ismert, összetéveszthetetlen szag csapta 
meg az orromat: a halál szaga. Az emeleten résnyire nyitva állt egy ajtó, és 
a nyíláson belesve hátborzongató látvány tárult szemem elé. Egy férfi 
holtteste feküdt egy asztalon, felnyitva a koponyától egész az ágyékáig. A 
bőrt nagy tekercsekben félrehajtották, így feltárva belső szerveit. A mellkast 
erős peckekkel feszítették szét. Az arcnak csak az egyik fele volt ép, a 
másikon a koponyát és az arcizomzatot feltárták. Két tejfehér szemgolyó 
meredt a mennyezetre. Csak ekkor vettem észre a boncasztal mellett álló 
urat. 

— Engem keres? — kérdezte, mialatt folytatta a halott hasüregének 
vizsgálatát. 

— Hagström professzor urat keresem — feleltem, hangomban némi 
remegéssel, nem is annyira a halottól, mint inkább a professzortól való 
félelmemben. A korát negyven évre becsültem, szemmel láthatólag kiváló 
egészségnek örvendett. Feltűrt ujjú inge felett csak egy mellényt viselt, és 
dereka köré kanyarítva egy nagy bőrkötényt. 

— Megtalálta, én vagyok az. Lépjen beljebb, hacsak nem undorítja 
túlságosan a látvány — mondta, és kését letéve hozzálátott, hogy egy 
porcelánedényben megmossa a kezét. — Miben állhatok szolgálatára? 

— Az én nevem Johan Kristofer Blix — válaszoltam, sapkámat hamarjában 
lekapva fejemről -,  nyolcvannyolctól felcsertanoncként szolgáltam 
Karlskronában Hoffmann mester keze alatt. 

— Emanuel Hoffman? 

— Igen, professzor úr. 


— Akkor nem csodálkozom, hogy nem zaklatja fel a látvány, amelytől sok 
látogató elsápad, és rögvest rohan a legközelebbi ablakhoz — mondta 
Hagström. — Ha ön a háború éveit Karlskronában töltötte, ön lehetne a 
professzor és én a tanítvány, legalábbis ami a halál és elmúlás tapasztalását 
illeti. 

Hagström professzor hellyel kínált, és udvarias szavakkal kérdezgetett a 
Karlskronában szerzett tapasztalataimról, miközben kávéért csengetett, 
amelyet néhány perc elteltével egy fehér ruhás asszony hozott be. Végre 
kiönthettem a szívemet. Még soha senkinek nem beszéltem a háború 
iszonyú éveiről, még neked sem, kedves húgom, ezért most itt a legfőbb 
ideje. 


1788 telén a hadiflotta hazatért a Keleti-tengeren át, hadizsákmányként 
magukkal hozva egy hajót, amit Hoglandnál szereztek az oroszoktól. A 
Vlagyiszlav sorhajó volt, hetvennégy ágyúval felszerelve. Alighogy 
lehorgonyzott a flotta a hazai kikötőben, befagyott az öböl, és a 
Vlagyiszlavról elkezdték hordani a betegeket valami különös, eddig nem 
látott tengeri lázzal. A fertőzötteket felváltva láz és hidegrázás gyötörte. 
Bőrük elsárgult, karjukon és lábukon felhólyagzott a bőr. Voltak, akiknek 
leszállt a kór a tüdejébe, azok elkékült ajkakkal köhögtek. A láz, ahogy jött, 
gyorsan elmúlt, de csak hogy egy fél hét múlva újult erővel lecsapjon. A 
legerősebbek tíz lázrohamot is túléltek, mire elpusztultak, de addigra 
megöregedtek, meggörbedtek, és tekintetükből kihunyt az élet. Kemény 
volt a tél, minden deszkán feküdt valaki. Egyre többen betegedtek meg, 
most már nemcsak a katonák, hanem a város lakói is, míg a tengerészet 
kórháza teljesen megtelt betegekkel. Újév táján lettem Hoffman mester 
küldönce, majd segédje, és egész a haláláig szolgáltam, azután még három 
évet a kórházban töltve. A mester reménykedett, hogy tavasszal enyhül a 
ragály, de épp ellenkezőleg. Ezrek pusztultak el, és az ország belsejéből 
özönlöttek az új regruták, hogy átvegyék az elhullottak helyét, de ők is 
megkapták a kórt. 

A professzor félbeszakított: 

— Emanuel Hoffmant is a váltóláz vitte el? Csupán hírből ismertem. 

—-Nem — válaszoltam -, egy orosz harminchat fontos lett a mester 
végzete. 


Júniusban elhajózott a flotta kelet felé, hogy folytassa az orosz 
hadjáratot, és Hoffman mester is velük tartott. Képzett felcserekből hiány 
lévén magam is velük mentem a Bátorság fedélzetén, melyet af Chapman 
épített Karlskronában, hatvannégy ágyú számára. Olandtól délre ütköztünk 
meg az oroszokkal, addig lőttünk egymásra, amíg az ellenség, hátában a 
széllel, menekülőre nem fogta. Én felmásztam egy darabon az árbócra, 
mivel még soha nem látván tengeri csatát, nem tudtam ellenállni a 
kísértésnek. Segítettem a mesternek fűrészporral beszórni a padlót, hogy 
feligya a vért, és ne csúszkáljunk, ha sok lenne a sebesült, és egy óvatlan 
pillanatban — kisurrantam. Oly magasra másztam, hogy felülről 
szemlélhettem a Bátorságot, és láttam, amint az ágyúgolyó felénk száguld a 
hullámok felett. A golyó oldalba talált minket, és a hajó másik oldalán 
láttam lángoló deszkaszilánkok gyűrűjében egy széttrancsírozott testet 
kirepülni. Így végezte Hoffman, és a legénység és magam is hálásak 
lehetünk, hogy idő előtt félbeszakadt az ütközet, mert felcserként nem sok 
hasznomat vehették volna a mester utasításai nélkül. A flotta visszatért 
Karlskronába, és ott vártam be a háború végét. A lázkór még tovább 
dühöngött: a hadiflotta vitorláiból varrtak ötezer beteg számára alkalmas 
sátortábort, és Istennek hála, nyolcvankilenc telén oly hideg volt, hogy kint 
hagyhattuk a halottakat. Tavaszra alábbhagyott a ragály, úgy festett, elmúlt 
a vész. Ott maradtam segíteni addig, míg szükség volt rám. Miután a télen 
kint hagyott hullákat eltemettük, házról házra járva összeszedtük azokat, 
akiket ágyukban ragadott el a láz. 


Hagström professzor fürkésző tekintettel vizsgálgatott, mikor befejeztem a 
történetemet. 

-S azután Stockholmba jött. Tévednék feltevésemben, ha azt 
gondolnám, hogy abban a reményben keresett fel engem, hogy folytatni 
tudja sebészi pályafutását? 

— Ezt nem tagadom. 

Hagström felsóhajtott. 

—-Sok magafajtával találkozom, Blix, túlságosan sokkal. A háború 
ínséges idején bárki, akinek megvolt a két keze, felcsaphatott felcsernek, 
jobb volt, mintha nem lett volna senki. Ez többé már nem így van. Nézzen 
csak körül ebben az ispotályban! Az orvoslást és a sebészetet kiragadtuk a 
mesteremberek markából, és tudománnyá emeltük. 


A professzor saját szavaitól feltüzelve felállt, és a holttest fölé hajolt. 

— Blix, meg tudja mondani ennek a csontnak a nevét? — Kénytelen voltam 
beismerni, hogy nem tudom. — És ezen a bőr alatt futó éren hol a 
legmegfelelőbb eret vágni? — Ismét csak a fejem ráztam. — Említette önnek 
valaha Emanuel Hoffman, hogy mit tart a láz eredetéről? 

Erre felragyogott az arcom az örömtől, mert végre tudtam a választ: 

—-A mester azt mondta, hogy a ragály pocsolyák állott vizének és 
mocsaraknak a kipárolgásából keletkezik. 

Hagström szomorú szemmel elmosolyodott. 

— Igen, ő így hitte, mi ma már máshogyan gondoljuk. Attól félek, az ön 
mestere a régi iskolához tartozott, arra képes volt, hogy késsel és fűrésszel 
végtagokat távolítson el szerencsétlen gazdáik testétől, de máshoz aligha 
értett. 

Hagström körülnézett, majd leemelt a polcról egy vastag, bőrkötésű 
kötetet, és felém nyújtotta. 

— Ért ebből valamit, Blix? 

A betűk ismerősnek tetszettek, de nem álltak össze szavakká, melyekből 
ki tudtam volna hámozni valami értelmet. Válaszomra  Hagström 
csüggedten ejtette le vállait. 

— Attól félek, nem sokat tehetek önért, Blix. — Azonban hirtelen 
összehúzta szemöldökét, mintha eszébe jutott volna valami, és felderült az 
arca. — Várjon itt egy kicsit — mondta, sarkon fordult, és otthagyott, egyedül 
a halottal. 

És ebben a pillanatban, bevallom, kedves húgom, én elvettem valamit. 
Azonnal megbántam, de ahogy benyúltam zsákomba, hogy visszategyem az 
ellopott holmit a helyére, meghallottam Hagström közeledő lépteit a 
folyosón, és odalett a megfelelő alkalom. A professzor belépett, kezében 
egy vékonyka füzettel, olyan nyelven, amelyet értettem. 

— Önnél kevésbé rátermett férfiakból is vált már kiváló sebész, anélkül, 
hogy beszéltek volna franciául — mondta Hagström, és kezembe nyomta a 
füzetet. — Ezt a kátét magam állítottam össze, hogy megkönnyítsem 
diákjaim tanulmányait. Gyarapítsa tudását a segítségével, s talán 
tanítványommá fogadom már jövőre, bár ígérni semmit sem tudok. 

Hagström újra fürkészőn nézett rám nyílt, okos arcával. 

— Véres a zubbonya, Blix. A maga vére? — Megráztam a fejem. Hagström 
közelebb lépett, és felém hajolt. — A szeme fehérje sárga. Miféle életet él, 


Blix? Sok erős szeszt iszik? — Éreztem, ahogy elpirulok, s ez megadta 
helyettem a választ a professzornak. — Jöjjön közelebb, Blix, és nézzen ide! 
— A professzor félrehajtott egy darab húst a hulla hasüregében, így előtűnt 
egy bűzös, göcsörtös gombóc, telis-tele rücskös kinövésekkel. — Ez a mája, 
Blix, ezt az embert ez vitte a sírba. Ha lett volna annyi esze, hogy 
kevesebbet iszik, még ma is köztünk lehetne. A város túl sok lakójának 
hasában rejtőznek ehhez hasonlatos tönkretett szervek, melyek mágnesként 
vonzzák gazdáikat a sír felé. Legyen ez egy lecke mértékletességből a maga 
számára, Blix. 

Könnyű lehetett arcomról leolvasni az irtózatot, mert a professzor 
tekintete megtelt részvéttel. Mellényzsebéből egy hímzett erszényt húzott 
elő, és elkezdte a benne lévő pénzdarabokat egyenként az asztalra számolni. 
Majd hirtelen, mint aki meggondolta magát, az erszény egész tartalmát az 
asztalra borította, hogy a deszkán nagy halomban tornyosultak a 
pénzérmék. 

— Fogja, Blix, tegye el, és vigyázzon magára, hogy jövő tavasszal az 
anatómiaórámon viszontláthassam. 

Elállt a szavam. Csaknem húsz ezüsttallér hevert az asztalon! A 
legvadabb álmaimat is túlszárnyaló kincs. Összekapkodtam a pénzeket, 
beledugdostam a zsebeimbe, miközben újra és újra hálásan meghajoltam. 
Könnyek áztatták orcámat, a hála könnyei és a szégyené, hogy megloptam 
ezt az irgalmas szamaritánust, ezt a jószívű embert, akinek kedvességét 
máris gazsággal viszonoztam. Láttam, hogy a professzornak is fátyolos a 
tekintete, válaszul az én felindulásomra. Szótlanul előrenyújtotta kezét, én 
megragadtam, és megcsókoltam. 

Már az ajtóban voltam, mikor elcsukló hangon utánam kiáltott még egy 
utolsó kérdést: 

— Még egy kérdés, Johan Kristofer. Hány éves is ön voltaképpen? 

— Isten segedelmével télen töltöm be a tizenhetet — válaszoltam. 


KEDVES HÚGOM! 

A bőség és vigasság káprázatos napjai és éjszakái köszöntöttek ránk! 
Búcsút intettem a Ladugárdslandet fái alatt és a Katalin-templom sírkövei 
között eltöltött éjszakáknak, és Hagström pénzének egy kis töredékéért 
kibéreltem egy szobát a  Pomona-negyedben, az  Overskárargránd 
közelében. A kilátást nézve elakadt a lélegzetem. A padlásablakból a 
bádog- és cseréptetők végeláthatatlan tengere tárult elém, kisuvickolt 
aranyként ragyogván a napsütésben. És eme csodálatos, aranyló város 
legtetején bírok immár egy saját fekhelyet, ahová a napsugarak még jóval 
azután is bekukkantanak, hogy lent a sikátorok árnyékba borultak. Éjszaka 
az utcai lámpások felkacsintanak hozzám mély árkaikból, és felemelvén 
tekintetem karnyújtásnyira érzem a csillagokat. Sylvan barátom számára a 
cserépkályha mellett, a padlón szorítottam helyet. Egy palack bor felett 
vitattuk meg új helyzetünket, s hogy miként tudnánk tőkét kovácsolni 
belőle addig is, míg megkezdem tanulóéveimet a Szeráf falai közt. Egymás 
szavába vágva tanácskoztunk, szívből nevetve, és egymás hátát lapogatva 
koccintottunk a borral. 

Hamarosan kifundáltuk, hogyan kamatoztassuk a legbölcsebb módon 
vagyonunkat, az én csaknem húsz ezüsttalléromat és azt a négyet, amelytől 
Rickard Clemens Montellt megszabadította. A pénz nem volt elegendő 
ahhoz, hogy örökké kitartson. Minden egyes tallért meg kellett 
szaporítanunk. 

— Ahhoz, hogy több pénzt keressünk, először is oly benyomást kell 
tennünk, mintha azok volnánk, akik nem vagyunk: két nemesifjú zsugori 
atyáik rövid pórázán, várván, hogy nagy vagyont örököljenek. Olyasfajta 


fiatalemberek, akiknek ha pénzt kölcsönzöl, annak minden tallérja bölcs 
befektetés a jövőbe. 

Ezekkel a szavakkal Sylvan karon fogott, és elcipelt a Ferkenhez, egy 
ruhakereskedőhöz. Egy marék tallért magunkkal vittünk, a többit gondosan 
elrejtettem a szalmazsákomba. A kalmár elsőre húzta az orrát, de mihelyt 
megcsörgettük erszényünket az orra alatt, menten készségessé változott. Az 
összes ládát és szekrényt feltúrtuk előkelő öltözékekre vadászván, melyek 
azonban viseltesek annyira, hogy alacsonyabb árért megszerezhessük őket. 
Felpróbálgatni azt a sok ruhát oly élvezet volt, melyet soha nem fogok 
elfelejteni. Két ifjú nemesurat alakítván grimaszoltunk, tapsikoltunk, és 
kitalált francia nyelven áradoztunk egymás öltözékéről a tükör előtt: 

— Kolosszális, möszjő von Blix! 

— Úgy véli, kegyelmes uram? 

Skarláttal és bíborral hímzett mellényeket választottunk, mindkettőnknek 
kabátot arannyal kivarrt kézelővel, új ingeket, finom bőrből varrt 
térdnadrágot hosszú harisnyával és pompás, csatos bőrcipővel. Sylvan talált 
magának egy parókát, jóval újszerűbb állapotban, mint a vörös, amit 
régebben viselt, én azonban inkább továbbra is selyem pántlikával 
lófarokba kötve viseltem szőke hajamat, miután szarufésűvel gondosan 
átfésültem. A tükör előtt egymás mellé állván alig hittünk a szemünknek. A 
pillanat elragadtatásában boldogan összeölelkeztünk. Sylvan hosszasan 
alkudozott az árról, amit az arcátlan kupec követelt a ruhákért, majd 
kiszámoltuk a pénzt a pultra, és útnak eredtünk. 

Ágyő, koszos rongyok és szabad ég alatt töltött éjszakák, és ágyő, 
mocskos lebujok, ahol korábban megfordultunk, ahol a részeg söpredék 
lehányja asztalszomszédját, egymást fertőzik meg a francúz kórral, ahogy 
kurváikat cserélgetik, és laposra csépelik egymást, amikor csak alkalom 
adódik. Ehelyett a Tőzsdébe kezdtünk járni, a jó hírű, előkelő pincébe, és 
palotákban tartott bálokra. Különös, hogy mindenki mily készségesen segít 
annak, aki nem szenved szükséget, míg a valódi nyomort az emberek 
messziről elkerülik. Hamarosan pertu és testvér lettünk grófokkal, gazdag 
polgár úrfikkal és céhmesterekkel, és igyekeztünk mindig szeretetre méltó, 
mulatságos és szórakoztató társaság lenni. Drága húgom, talán emlékszel, 
mit meséltem első bálomról a Slottsbackenen, ahol boldogan nyeltük az 
uraságok által a galériáról fejünkre csorgatott bort. Nos, ezekre a 
mulatságokra hamarosan állandó belépőt nyertünk, és nem győztünk 


szörnyülködni, látván, hogy egy kis italt remélve mily készségesen 
megalázkodnak a parkettra belógó szerencsétlenek. Fogadást tettünk, hogy 
soha egyetlen garast sem fizetünk sem ételért, sem italért, hanem csakis oly 
társaságokhoz szegődünk, amelyek becsülettel megvendégelnek minket. 


Nyári éjszakák hosszú sora telt el emígyen, és amikor elértük, hogy minden 
mulatságnak mi voltunk a lelke, és a többiek mind buzgón kérdezősködtek 
hollétünk felől, ha valahonnan távol maradtunk, na, akkor elkezdtünk 
kölcsönkérni. A kölcsönökről váltókat írtunk cirkalmas aláírással, amelyet 
itthon szorgalmasan gyakoroltunk ennél az asztalnál, ezzel a lúdtollal, 
amellyel most írok. Újdonsült cimboráinkban a kétely árnyéka sem merült 
fel. Számukra a pénznek nem volt értéke, de barátságunknak és becses 
társaságunknak annál inkább. Esténként kifordítottuk zsebeinket a 
szalmazsákomra, és egyre növekvő megelégedéssel nyugtázhattuk, ahogy 
huszonnégy  ezüsttallérunk harmincra,  negyvenre, majd duplájára 
szaporodik.  Adósságainkról feljegyzést vezettünk, és minden este 
bevételéből egy részt régebbi adósságok törlesztésére fordítottunk. Egyre 
nagyobb bizalomnak örvendhettünk, és ha egy-egy új kezesünk kérette 
magát, csak intettünk, s valamely korábbi jótevőnk boldogan vállalt értünk 
kezességet. Vagyonunk a szalmazsák mélyén egyre csak gyarapodott, az 
ötvenből hetven lett, a hetvenből immár kilencven. 


— Drága Kristofer Blix, szeretett fivérem és nagyra becsült cimborám — szólt 
Sylvan egy nap, a Skeppsbronon tett sétájából hazatérvén —, mondd csak, 
hallottál-e valaha az hombre nevű játékról? 

— Hogyne - feleltem -—, egy kártyajáték, igaz? Olyasféle, mint a fáraó. 

— Igen is, meg nem is. A fáraóban csak a szerencse dönti el, ki lesz a 
nyertes. Az hombre-ban az ügyesség számít, és Fortuna istennőnek nem 
osztanak lapot. 

— Honnan eme újsütetű érdeklődés a hazárdjátékok iránt, drága Rickard? 
— kérdeztem, jóllakott kandúrként elnyújtózva ágyamon. 

Rickard ekkor a következőket mesélte: az úrfiak közül sokan valósággal 
rabjai az hombre-nak, minden este óriási summák cserélnek gazdát a 
szalonokban, ahol anélkül lehet játszani, hogy a rendőrség közbeavatkozna. 
Erre én menten azt válaszoltam, hogy semmi kedvem a pénzünket 


kockáztatni, hiszen jóval nagyobb az esély, hogy elveszítjük, mint hogy 
nyerünk. 

— Várj csak, Kristofer, túlságosan előreszaladsz — tiltakozott Sylvan. — 
Többféle játszma van. A Logárden parkjában összetalálkoztam Blockkal, 
emlékszel, múlt héten ismerkedtünk meg vele az Opera pincében. Mesélt 
nekem egy zártkörű estélyről, ahol a barátja, Carsten Vikare a házigazda. 
Vikare messziről jött urakat vendégel meg, akiknek három követelménynek 
kell megfelelniük: vagyonosnak kell lenniük, hiszékeny természetűnek, és 
rosszul kell bírniuk a sört. Öten játszanak az asztalnál, de négyen 
összeesküdnek, hogy rászedik a vendéget, akinek így nem nagyon van más 
lehetősége, mint megszabadulni minden pénzétől. A szerencsétlent 
, nyúlnak" nevezik egymás között, mert ők maguk lennének az üldöző 
vadászebek. Előre megbeszélt jelekkel és mozdulatokkal hangtalanul 
jeleznek egymásnak. Az összeesküvők elosztják maguk között a szerzett 
summát, a házigazdának dupla összeg jár. 

— Na és? — kérdeztem, nem tudván palástolni, hogy a dolog felkeltette 
érdeklődésemet. 

— Kristofer, van egy szabad hely az asztalnál, amit felajánlottak nekem. A 
kockázat szinte semmi, és Block biztosított róla, hogy a játék szabályaival 
elég, ha nagyjából tisztában vagyok. Ha elég kövér a nyúl, egy éjszaka alatt 
akár megduplázhatjuk a vagyonunkat, Kristofer. Gondold csak el, kétszáz 
tallér! 

Mintha egy sereg dongó vert volna tanyát a gyomromban. Oly hirtelen 
ültem fel az ágyon, hogy elsötétedett előttem a világ. Kitapogattam a 
borosüveget, és megtöltöttem két kupát. Serlegeinket összecsörrentve 
koccintottunk. 

— Sylvanra és Blixre! — kiáltottam. — Arra, hogy ifjabbak, szebbek és 
gazdagabbak lesznek, mint valaha! 

— Blixre és Sylvanra — felelte rá barátom -, és a kétszáz ezüsttallérjukra! 

Még aznap délután vásároltunk egy pakli kártyát, és egymás után 
játszottuk a partikat az hombre szabályai szerint, melyeket Carl Gustaf 
Block sebtiben elmagyarázott Rickardnak, mígnem elérkezett az idő, hogy 
kicsípve magunkat útnak induljunk az esti mulatság felé. A játék nem tűnt 
túlságosan bonyolultnak. A negyven lapból minden játékosnak nyolcat 
osztanak. Sorban egymás után licitálnak a játékosok, hogy a nyolc körből 
hányat fognak vinni. A legmerészebb licitáló választ adut. 


— Akár a való életben — jelentette ki Sylvan, és felhajtotta a borát. 


CSÜTÖRTÖK ESTE arcunkat bepúderozva és új kravátlit öltve tollászkodtunk. 
Egymást kritikus pillantásokkal illetve lesöpörtük  gallérunkról és 
kézelőnkről a hajszálakat és a port, s a szalmazsákból előkotortuk összes 
vagyonunkat. Pontban hét órára volt kitűzve a találkozó egy teremben a 
Terra Nova mögött a Gaffelgránden, mely valaha kocsmaként szolgált, de 
már csak tengerészeket és meghívott vendégeket fogad. A Szent Miklós 
órája háromnegyed hetet ütött, amikor kiléptünk az utcára. A nyomasztó 
hőségben a levegő remegni látszott az utca kövezete felett. Torkunkban 
dobogott a szívünk, ahogy a Sylvan zsebében lapuló teherre gondoltunk — 
egy jól irányzott csapás egy fal árnyékából, és a rabló egész életére gazdag 
lesz. 

Feleslegesen . aggodalmaskodtunk. Baj nélkül  végigsétáltunk a 
Vásterlánggatanon a Járntorgetig, majd tovább a királyi palota irányába. A 
Terra Novában Block köszöntött bennünket, és bemutatott Vikarénak. Az 
előbbi nem állhatta meg, hogy ne kacsintson kajánul Sylvanra, egy 
észrevétlen biccentéssel mutatván a nyulat, egy kövér német kalmárt drága 
öltözetben, mellényzsebén himbálódzó aranylánccal. Míg az asztalokat 
elrendezték, borral kínáltak, és miután koccintottunk egymás egészségére, a 
házigazda hajbókoló felesége beinvitált a terembe. Épp, ahogy átléptem 
volna a küszöböt, egy mellkasomnak szegezett kéz megállított, s felnézve a 
fejét rázó Carl Gustaf Blockot láttam magam előtt állani. 

— Csak a játékosok, ha szabad kérnem uraságodat. Nehogy zsákmányunk 
menekülőre fogja, ha válla fölött kibicek vizslatják lapjait — sziszegte a 
fülembe. 

Tanácstalanul pillantottam Rickardra, aki már éppen helyet foglalt a 
számára kijelölt széken az asztal mellett. 


— Semmi vész, Kristofer. Várj reám a Le-bujban. Amint a játéknak vége, 
csatlakozom hozzád. 

Kezembe nyomott néhány shillinget. Mit tehettem volna, vállat vontam, 
sok szerencsét kívántam a társaságnak, és sarkon fordultam. 


A Bankkal szemközt a Le-buj névre keresztelt kocsmában már javában 
zajlott a dínomdánom. Egy borvörös orrú, testes zenész táncoltatta vonóját 
kisbőgője húrjain, hosszú sípot fúvó kopasz társa kíséretében. A két 
zeneszerszám igen szépen szólt együtt. Letelepedvén egy asztal mellé úgy 
találtam, hogy nem vágyom társaságra, a muzsika elegendő lesz nekem. 
Egy tizenkét shillinges érmét a pultra csúsztattam, és danzigert rendeltem, 
felszólítván a csapos leányzót, hogy figyelmezzen kupám fenekére, s amint 
látni véli, rögvest töltsön újra. 

Különös kedvem támadt. Amikor iszom, rendszerint túláradó jókedvem 
kerekedik, fejem szédül, mintha körtáncot járnék. Ezúttal nem így történt. 
Eszembe idéztem a formátlan csomót, amelyet Hagström professzor a halott 
hasából elém tárt, és körbetekintve már egyáltalán nem találtam sem 
szépnek, sem mulatságosnak körülöttem vedelő ivócimboráimat. Barna 
agyaraik elővillantak, ahogy élvezetükben kancsítva szájukat ostoba 
vigyorra tárták. Egy lámpás mögött a falon függő tükörben saját kinézetem 
is szemügyre vehettem: fiatal, még szinte serdülő ifjú fehér bőrrel, finom 
tagokkal. Még nem tartozom közéjük, de abban a pillanatban belém csapott 
a felismerés, hogy ez csak idő kérdése. Semmiféle ráolvasás nem védelmez 
attól, hogy a hús ugyanezen útját bejárjam. Az én orrom is rücskös 
szőlőfürtté torzul majd, hasam dudorodva feszül az erős ital hizlalta 
formátlan májam körül. 

Esküt tettem, hogy nekem nem ez lesz a sorsom. Fogom részemet a 
kétszáz ezüsttallérból, és különb célra használom. A pénz elegendő lesz, 
hogy Hagströmnek visszafizessem, amit adott, tető legyen a fejem fölött 
tavaszig, sőt tovább, megfizessek egy oktatót, aki bevezet a francia nyelvbe, 
mely feltárja előttem a sebészeti tankönyvek misztériumait, és még marad 
elég hogy  diáktársaimat olykor-olykor vacsorával s itallal 
megvendégeljem, míg Linné, Scheele és Acrel örökségével viaskodunk. 
Annak szentelem az életemet, hogy segítsek másokon, szegényen és 
gazdagon, nincsteleneken és nyomorultakon, fizetség nélkül. Amikor majd 
a háború újból eléri partjainkat, társaimmal együtt mi fogjuk a ragályt és a 


szükséget elűzni. Soha többé nem fognak szegény árvák arra kényszerülni, 
hogy a fagyott földbe gödröt kaparva magukhoz hasonló társaikkal töltsék 
meg a tömegsírokat. Midőn már idősebb leszek, feleséget veszek, s 
gyermekeket nemzek. Jó atyjuk leszek, nem mogorva és nemtörődöm, sem 
iszákos, sem durva, soha nem fogom verni és megalázni őket. 
Gyermekeimnek soha nem kell majd nélkülözniük. 


Ábrándjaimból az riasztott föl, hogy egy körtáncba kezdő társaság néhány 
tagja asztalom közepére zuhant. Régebb óta lehettem itt, mint gondoltam, 
mert a pince már csaknem kiürült. Egy óraláncán rendjelet viselő urat 
kérdeztem meg, hány óra van, s ő akadozó nyelvvel olvasta le zsebóráját. 
Éjfél, s Sylvannak még nyoma sincs! Talán padlásodúnkba tért vissza, 
abban a hitben, hogy eluntam a várakozást, és hazamentem. 

Rickard Sylvannak híre hamva sem volt odahaza sem. Szélesre tártam az 
ablakot és kihajoltam, remélvén, hogy elkapok egy fuvallatot. Az öböl felett 
méltóságteljesen ragyogott a holdsarló örvénylő csillagporból szőtt 
udvartartásával, tökéletesen megkettőződve a mozdulatlan víz tükrén. 
Szalmazsákomra roskadva, lenyűgözve bámultam a látványt addig, míg 
végül az álmosságtól lecsukódtak a pilláim. 


Verejtékben úszva ébredtem, kiszáradva, mint egy hajótörött. Nem volt 
módom megállapítani, hogy hány óra lehet, de a hold már nagy utat megtett 
pályáján. A sötétben füleltem, hátha meghallom Rickard lélegzetvételét, és 
körbetapogattam lábammal a padlón, de még mindig egyedül voltam. 
Kikászálódtam, hogy felkeressem a vizesvödröt a lépcsőn, s meggyújtottam 
egy faggyúgyertyát, nehogy nyakamat szegjem lefelé menet. A 
lépcsőházban különös zaj ütötte meg a fülem, nem tudtam eldönteni, vajon 
embert vagy állatot hallok-e. Csendben, mezítláb óvakodtam lefelé, a 
gyertya lángját kezemmel óvván a huzattól. A lépcső alján Rickard Sylvan 
rázkódó hátára esett a gyertya világa. Kétségbeesetten, orcáját kezébe 
temetve zokogott. Ahogy felém fordult, láttam, hogy az arcán könnyei már 
árkot szántottak a púderbe. A paróka szálai szanaszét meredeztek, csinos 
ruhája csupa mocsok. Hosszú időbe telt, mire egy szót is ki tudtam húzni 
belőle, ehhez le kellett tennem a gyertyát a lépcsőre, átöleltem, és ide-oda 
ringatva tartottam, míg reszketése abbamaradt, és abbahagyta a zokogást. 
— Én voltam az, Kristofer — suttogta —, én voltam a nyúl. 


Rászedtek minket, húgom. Carsten Vikare, Carl Block, a cimboráik és a 
német kalmár, aki ugyanannyira stockholmi, akárcsak mi magunk. 
Rászedtek minket, mert pontosan olyanok, mint mi. Mialatt a fél világot 
hitegettük, mi magunk jóhiszeműek maradtunk, és azt hittük, csak nekünk 
sikerülhet érdemtelenül kicsalni mások aranyát a trükkjeinkkel. A 
kártyajátékosok nem azok a gazdag kereskedőfiak voltak, akiknek kiadták 
magukat. Éppolyanok voltak, mint mi, csatornatöltelékek, és miként a csuka 
bekapja a mohó keszeget, úgy nyeltek le minket egy csapásra, a száz 
tallérunkkal együtt. Kicsalták Rickardtól az összes pénzét, míg ő azt hitte, 
csak játék, de amikor vége lett a partinak, az ő pénzét osztották el egymás 
között gúnyosan röhögve. Amikor Rickard tiltakozni próbált, elpáholták, és 
kihajították az utcára. 

— Kristofer — mondta Sylvan, homlokát a váltamnak döntve —, ezúttal 
elvesztünk. Amikor lejárnak a váltóink, mehetünk az adósok börtönébe. 
Öregemberek leszünk, mire újra szabad levegőt szívhatunk. A dologházban 
fogunk elrothadni, a munkapadhoz láncolva, nyakunkon a felügyelő 
szíjának véres nyomával. 

Egy szót sem szóltam, de mélyen legbelül egész lényem lázasan 
tiltakozott. Miután kialudt a gyertya, képzeletem továbbszőtte a káprázatot 
a sötétben, és akárha Le-bujbéli látomásom folytatódna, láttam, amint sűrű 
köd vonja be álmaim ígéretének földjét. 


A LÉPCSŐN GUBBASZTOTTUNK hajnalig. A reggel fénye megtörte a 
reménytelenség nyugalmát, mely éjjel erőt vett rajtunk, és felsiettünk a 
szobánkba. Előkapartuk a papirost, amelyre adósságainkat véstük fel, s 
amely végzetes olvasmánynak bizonyult. Több általunk aláírt váltó is 
hamarosan lejár. Ha nem fizetünk, magunkra haragítjuk kölcsönzőinket. 
Rövid időn belül hírt adnak egymásnak, s levonják a következtetést, hogy 
csalók vagyunk, akik végül összekunyeráltak annyit, hogy lelépjenek a 
színről a zsákmánnyal. Egyikük, vagy többük is, elmegy a törvényszékre, 
bemutatja a lejárt váltókat, és a rendfenntartók segítségét kéri az adósság 
behajtásához. A többiek is észbe kapnak, összeírják az adósság teljes 
összegét, és egyre buzgóbban akarnak majd minket előkeríteni. 

—EIl kell tűnnünk, Kristofer — suttogta Sylvan könnyes szemmel -—, 
mielőtt megtalálják a lakóhelyünket. 

— De hova menjünk? 

— Külön kell elindulnunk, mert a városi őrség és a rendőrök két díszes 
öltözetű ifjút fognak keresni. Külön-külön jobb eséllyel tudunk 
elmenekülni. 

— És azután? Nem rejtőzködhetünk életünk végéig. 

— El kell hagynunk a várost, Kristofer, ugye tudod? 

Nehéz szívvel idéztem föl mindazt, amit feláldoztam, hogy idáig eljussak 
Karlskronából, az  országutakat, melyek talpamat  koptatták, az 
útszakaszokat, amelyeket kocsikon és szénásszekereken tettem meg, és 
amelyekért oly szolgálattal kellett fizetnem, amit legszívesebben örökre 
elfelejtenék. Talán Sylvan, aki mindig itt élt, s aki itteni életét ajándékba 
kapta a sorstól, kész elhagyni Stockholmot, de számomra a menekülés egy 
egész életemben dédelgetett álom végét jelentené. Rickard nem ismeri a 


vidék szegénységét és alávaló nyomorúságát. Ezeket elmondtam neki, de 
nem hallgatott rám. 

—-A Skanstull kapuján át hagyom el a várost, és Fredrikshald irányába 
megyek, ha Isten megsegít, még nyár vége előtt odaérek. 

Összeszedtük szegényes holminkat, én ugyanazon hátizsákba, mellyel 
érkeztem volt, Sylvan egy ingből összekötött zsákba. Még mielőtt 
megszólalt a kakas és felkelt a nap, már lent álltunk az utcán. Egyikőnknek 
sem volt könnyű érzéseit szavakba önteni. Utoljára átöleltük egymást, 
könnyekig megindulva, majd mentünk, ki-ki az útjára, Sylvan észak fele, 
hogy néhány shillinget kolduljon kuzinjától az utazás előtt, jómagam pedig 
a tenger irányába, hogy a Ferkens köznél bevárjam a ruhakereskedőt. Késő 
délelőttig váratott magára, és nem akart megismerni sem engem, sem a 
rajtam lévő ruhákat. Mint minden kupecnek, volt egy hatodik érzéke a vevő 
szorult helyzetét kiszimatolni, és hamar rájött, hogy nem vagyok olyan 
helyzetben, hogy alkudozzam. Az előkelő öltözetet, amelyet vásároltunk, 
szerényebb darabokra cseréltem: durva mellényre, amely inkább egy 
béresre illett volna, könyökénél foltozott posztókabátra, nadrágra és cipőre, 
melyeket élethosszig tartó használatra varrtak. A kalapot egy kötött sapkára 
cseréltem. A kupec meglepettséget tettetett, midőn megkérdeztem, mennyit 
szándékozik fizetni a ruhák közti különbségből. 

— Pénzt ezekért a foltos rongyokért? Az ifjú úr tréfálni méltóztatik. 

Végül adott egy marék shillinget, csak hogy megszabaduljon tőlem. 
Fejembe húztam a sapkát, hogy elrejtsem a hajam, kiléptem a Skeppsbron 
sétányára, és körülnéztem. 

Hova mehetnék? A Stadsholmen negyedben többé nem mutatkozhatok. 
Egy szerencsétlen találkozás egy szűk sikátorban, és az én mesémnek vége. 
A Ladugárdslandet környékén is túlságosan sokat barangoltam. A 
Södermalm látszott az egyetlen lehetőségnek, az ottani sokadalomban 
aligha leszek egyedül szánnivaló sorsommal. A rakpart egyenes útját 
követve haladtam a Zsilipig, a négy  vízikerék mellett, mely a 
Kvarnhusgránd alatt igába fogja az áramlatot, majd tovább a felvonóhidak 
felé. 


Reményeimmel épp ellentétben, nincstelenként és hajlék nélkül boldogulni 
a Södermalm negyedben még százszor rosszabb volt, mint a városban 
másutt, nem annak ellenére, hogy oly sok rongyos nyomorult szorult itt 


össze, hanem éppen azért. A kocsmákban és a pincékben a felszolgálók már 
messziről kiszagolják, hogy ki az, akinek semmi sincs a zsebében. Azonnal 
tudják, ki az, aki csak azért lopódzott be a kocsmamelegbe, hogy mások 
leesett morzsáit összegyűjtse, és néhány lopott pillanatra elszundítson. 
Kíméletlenül ajtót mutattak, vagy már be sem engedtek, ha előbb nem 
tudtam egy teli erszényt felmutatni. Így aztán éjszaka minden zug foglalt 
volt, a szénaboglyákat és istállókat pedig béresekkel őriztették a gazdák. 
Estéimet és éjszakáimat a Danto fái alá húzódva, vagy egész messze, a téli 
vámház környékén töltöttem. A ruhakupectől kapott aprópénz répahéjra és 
száraz kenyérre volt elég, amelyet beáztatva szürcsöltem föl. Az Árstaviken 
vizéért senki nem kérhetett fizetséget, orcámat és kezemet megmoshattam a 
habokban, s mikor hűsre vágytam, az öböl partján vízre hajló fűzfák 
lombsátrában találtam enyhülést. 

Egy este találtak rám, kedves húgom, miután elnyomott az álom. Mint oly 
sokszor, most is a te orcád rémlett fel álmomban, csak hogy hirtelen egy 
gúnyosan rám vigyorgó rémpofa űzze el képzeletemből. Nehéz csizma talpa 
szorította vállamat a földre úgy, hogy mozdulni sem bírtam. Lámpás 
világított a szemembe, s fejemről letépték a sapkát. 

— Nicsak, nicsak, Kristofer Blix. Szép jó estét kívánok, most aztán vége a 
szabadságodnak! — Tekergőzve igyekeztem kiszabadulni a csizma alól, 
hasztalan. 

— Semmiféle Blixről nem hallottam soha. Az én nevem David Jansson, 
eltévedtem hazafelé menet az Utolsó Fillérből, és lefeküdtem, hogy itt 
várjam be a reggelt. 

— Nocsak, azt mondod? És hogy hívják az apádat? 

— Jan Davidsson, harangöntő inas a Hedvig Eleonóra gyülekezetben, 
anyám Elsa Fredrika, született Gudmundsdotter. — A legtávolabb eső 
templomot említettem, ami csak eszembe jutott, remélvén, hogy hisznek 
nekem, és nem ellenőrzik, amit mondtam. Nagyot tévedtem. 

— Nézzenek oda. És hol laknak a szüleid? 

— Túl a Iráskbacken dombján, egész a malmoknál. 

—No, akkor biztosan örülsz, ha hazáig kísérünk ezen a veszélyes 
környéken. 


Durván karon ragadtak, s talpra állítottak, mindvégig szorosan fogva, 
nehogy egy ugrással eltűnjek a bozótban. Három emberből állt a 
díszkíséretem. Amelyik beszélt hozzám, tuskólábú, testes alak volt, pofája 
tele tubákkal, arcvonásait alig lehetett kivenni a vastag koszréteg alatt. Ő 
ment elöl a lámpással, míg cimborái közrefogva vezettek engem. Nem 
láttam őket tisztán, mert valahányszor megpróbáltam megfordulni, tenyérrel 
jókora ütést mértek a tarkómra. Ahányszor csak megbotlottam, az egyikük 
belecsípett az oldalamba, ujjai, mint a harapófogó. Leheletétől felfordult a 
gyomrom, mikor a fülembe sziszegett. 

— Szedd a lábad, te kis taknyos, mert kitekerem a nyakad! 

Alig hagytuk magunk mögött a Kamara vizét, mikor rájöttem, hogy 
próbálkozásom hiábavaló, és súlyos bosszúra számíthatok, ha egészen a 
TIráskbacken dombig elkutyagolunk, mielőtt beismerném, hogy senkit nem 
ismerek arrafelé, különösen szülőket nem. 

— Várjanak! Hazudtam. Én vagyok, akit keresnek. 

A lámpást cipelő alak hátrafordult. 

— Te vagy az utolsó a tucatnyi korodbeli toprongyos közül, akiket a héten 
végigvonszoltunk a városon, úgyhogy ez igen jó hír. 

Jelt adott a kezével, mire irtóztató fájdalom hasított a fejembe, és 
elterültem az utca kövén. Zuhanásomat nyerítő röhögés kísérte, s még látni 
véltem egy véres husángot, mielőtt eszméletem pislákolva kialudt. 


Repülősó orrfacsaró szagára ébredtem. Egy széken ültem, s mihelyt magam 
tudtam ülni anélkül, hogy leborulnék, az addig tartó kezek eleresztették a 
vállamat. A fejem lüktetett, tarkómon a seb élesen nyilallt, ahogy 
hozzáértem. Mikor látásom kitisztult, egy szoba tárult elém. A kőfalakon 
körben kárpitok, a fapadlón drága szőnyegek. Ablak sehol. A székem a 
szoba közepén állt, egy hajlított lábú, díszes íróasztal előtt. Az asztal másik 
oldalán egy karosszékben egy férfi ült velem szemben. Növekvő 
aggodalommal töltött el, mikor észrevettem, hogy székemet nem 
közvetlenül a szőnyegre állították, hanem egy  ráterített foltos 
vászonlepedőre. Mikor elkapta a pillantásomat, a férfi így szólt: 

— Lám, észrevetted a lepedőt. Azért van, nehogy bemocskold a drága 
török szőnyegem. Sokan, akik a helyeden ültek, Kristofer Blix, nem tudták 
illendően megőrizni a jó modort. Ha nem vérezik össze, máshogyan 
piszkítanak maguk alá. — Gúnyosan elmosolyodott, mikor hátrahőköltem. — 


Rémültnek tűnsz, Blix, nem is csodálom, a sorsod azonban részben a te 
kezedben van. Jusson eszedbe, amikor válaszolsz nekem. Ha nem is magad 
miatt, hát legalább a szőnyegem kedvéért. 

Drága öltözéket viselt, arcán a borosta csaknem akkora volt, mint a 
rövidre nyírt haj kopaszodó feje búbján. Magas homloka alól szeme jeges 
kéken figyelt. Korát kevéssel negyven fölé becsültem. Reszelős hangon 
folytatta: — A nevem Dülitz. Tudod, ki vagyok? — Fejemet ráztam. Dülitz 
előrenyúlt az asztalra, és egy kancsóból töltött magának, színéből ítélve 
vizet. — Nyöszörögtél egy darabig, Blix, mielőtt magadhoz tértél, és a 
beszédedből úgy hallom, nem stockholmi vagy. Hol az otthonod? 

— Karlskronában. 

Dülitz bólintott. 

—Egy dologban legalább egyformák vagyunk, mindketten messzire 


kerültünk szülővárosunktól. — Kortyolt a poharából. Én csak néztem 
szomjasan. -— Lengyelországban, ahol felnőttem, üvegfúvó volt a 


mesterségem, Blix — úgy ejtette ki a nevem, mintha valami undorító dolgot 
köpne ki. — Kezeim alatt sárkányok, oroszlánok, királyok arcmásai, kimérák 
és táncosnők emelkedtek ki a parázsból, s öltöttek megszilárdulva testet. 
Amikor hazám az oroszok vazallusa lett, itt kerestem menedéket, de 
megérkezvén megtudtam, hogy az én fajtám itt nem gyakorolhatja a 
mesterségét. Maga a király tiltotta meg, minden bizonnyal azért, hogy 
növelje népszerűségét a polgárai körében. Hogy a szerencsétlenek, akik itt a 
házak ablakaiba szabják az üveget, miként gondolhatták, hogy elveszem a 
megélhetésüket, fel nem foghatom. Szerencsére volt vagyonom, és épp 
azon tűnődtem, mihez kezdjek, mikor egy este kopogtattak az ajtón. Egy 
fiatalember állt ott, hozzád hasonlatos. Beinvitáltam, megkínáltam 
kenyérrel és vízzel, és végül előadta jövetele célját. , Kölcsönre van 
szükségem" -— mondta. Megrökönyödtem. , Hogyne, éppenséggel van 
pénzem, amit kölcsön adhatok, de miért jött éppen hozzám?" , Maga zsidó, 
nem?" A maguk nyelvén, Blix, a zsidó annyit tesz: valaki, aki kamatra 
pénzt kölcsönöz. Az, hogy én soha életemben senkit nem kevertem 
adósságba, sem magamat, sem mást, ezt a fiatalembert nem érdekelte. Zsidó 
vagyok, tehát bárki felkereshet, és pénzt kérhet kölcsön a hála 
leghalványabb jele nélkül, hiszen nekem ez a véremben van. 

Mialatt beszélt, Dülitz egy fiókból pipát vett elő, megtömte, és egy 
gyertya lángjánál meggyújtotta. 


—A vendégem, aki egy pillanatig nem habozott adósságba verni magát, a 
kölcsön visszafizetésében, amit együttérzésből adtam neki, már nem 
buzgólkodott. Rájöttem, hogy megtaláltam az új hivatásomat. — Dülitz arca 
elfelhősödött. — Én nem egyszerű uzsorás vagyok, Blix, aki uzsorakamatra 
űzi a mesterségét. Én mással kereskedem. Amikor a fiatalember adóssága 
kellően nagyra nőtt, úgy vettem, hogy attól kezdve az én tulajdonomat 
képezi, rendelkezem vele, mindaddig, míg az általam a számára választott 
sors vonzóbb, mint az adósok börtönének penészes üregei. Ma már 
emberéletekkel kereskedem. Egykoron üveget fújtam nekem tetsző alakúra. 
Ma életeket formálok ugyanígy. 

Ezekkel a szavakkal félretette a kialudt pipát, és egy bőrtokot vett maga 
elé az asztalra, melynek tartalmát pasziánszként kezdte sorban kirakni a 
márványlapon, miközben egy másodpercre sem eresztette el pillantásomat 
az övével. 

— Felismered ezeket, Blix? — A váltók voltak, minden egyes váltó, amit 
saját kezűleg írtam alá, összesen több mint ötven ezüsttallér értékben. — 
Megvásároltam az adósságaidat, úgyhogy most az enyém vagy, Blix, 
testestül, lelkestül. 

Időbe telt, mire hang jött ki a torkomon. 

— Mi a szándéka vetem? — kérdeztem. 

Kifinomult kegyetlenséggel válaszolt. 

— Mit tudsz nyújtani? Mely képességekkel és készségekkel rendelkezel? 
Első beszélgetésünk alkalmával ezt kell kiderítenünk. Vajon mennyit érsz 
nekem? 

Mindent elmondtam. Mit tehettem volna? Elmeséltem a karlskronai 
éveket, felsoroltam mindent, amit tanultam és tudok, és reméltem, hogy 
elegendő lesz. Dülitz hófehér tollat mártott egy tintatartóba, és felírta a 
mondandómból azokat a szavakat, amelyeket érdekesnek talált. 

— Ez minden? — kérdezte, amikor már nem tudtam mit mondani. — Úgy! 
Minden éjjel pontban éjfélkor itt jelentkezel a kapum előtt, mindaddig, míg 
kitalálom, hogy hogyan tudnál a legnagyobb hasznot hajtani. 

Soha nem tapasztalt megkönnyebbülés vett erőt rajtam annak hallatán, 
hogy elhagyhatom ezt az irtózatos szobát, még ha csak egy időre is, friss 
levegőt szívhatok, kiöblíthetem torkomból a pánikot, és orcámon érezhetem 
a szél fuvallatát. 


—-A szökés gondolata lesz az első, ami eszedbe jut. De vigyázz, mert 
megtalállak, és akkor... De most hagyjuk ezt, ha már eddig sikerült nem 
bemocskolnod a szőnyegemet. Rask! Légy oly kedves, kísérd ki Blix urat! 

Nyakon ragadtak, és felemeltek a földről. Erősen kellett tartaniuk, mert 
lábaim összecsuklottak alattam, ahogy az ajtó felé támolyogtam. 
Hátranézve még egy kérdést sikerült kipréselnem magamból: 

— Mi tesz a barátommal, Rickard Sylvannal? 

Dülitznek egy arcizma sem rezdült, míg válaszolt: 

— Őt már jóval korábban megtaláltuk. A lepedőt díszítő foltok közül 
számos az ő műve. Minden erőfeszítésünk ellenére kevéssé volt 
gyümölcsöző a beszélgetésünk, és végül meg kellett állapítanom, hogy az 
értéke jelentősen alulmúlja az adóssága összegét. Húsz napot kapott, hogy 
megszerezze, amivel tartozik, különben átadom a törvényszéknek, hogy tíz- 
húsz évig rohadjon a dologházban, míg lassan el nem pusztul. 

Dülitz háza előtt a lépcső alján, ahova utánam hajították a zsákomat, 
négykézlábra ereszkedtem, és csak okádtam a csatornába, míg a 
felöklendezett epétől megkeseredett a szám. 


BŰNTUDATTAL IDÉZEM EMLÉKEIMBE ezt a napot, drága húgom! Künn az utcán, 
miután mindent kiokádva felemeltem fejem, és letöröltem a szám sarkából a 
nyálat, észrevettem, hogy a Dülitz háza a Södermalmstorg közvetlen 
közelében fekszik, így fogdmegjeinek nem kellett messzire cipelniük, 
mikor leütöttek. 

Fogalmam sem volt, mihez kezdjek, midőn eme irtóztató éjszaka után új 
reggel virradt Stockholmra. Nem tudhattam, Dülitz mily sorsot szán nekem, 
és céltalanul elindultam a Hornsgatanon a város határa felé, míg csak az 
Ansgarieberget hegye elém nem tornyosult. A néptelen utcán csupán egy- 
egy korhely és éjszakai pillangó osont végig a házfalak árnyékában az éjjeli 
kalandoktól szédülten. A Hornsgatan kanyarulata körbevezetett a hegy lába 
mentén, s egyszerre a Skinnarviken-öböl fölé nyúló magaslatok előtt 
találtam magam. Mászni kezdtem, minél távolabb akarván kerülni az 
emberi lakhelyektől. A hegy csúcsáról a lábaim előtt terült el Stockholm. 
Tekintetem végigjáratván a város körvonalain a Helgelandsholmentől 
Norrmalmig, és tovább a Kungsholmen hídja felé, a Szeráf falainak 
látványára bűntudat hasított szívembe. A túl súlyos teher alatt lerogytam a 
sziklára, és homlokomat lehajtván, karjaimmal térdem  átszorítván 
összekuporodtam. 

Az elmúlt hét nyomasztó hősége úgy tűnt, megszűnni készülődik. A 
szigetek irányából sötét fellegek közeledtek. Hallottam, amint a távolból 
mennydörgés moraja visszhangzik végig a tájon. 

Hátizsákomban még mindig ott lapult, amit Hagströmtől elloptam. 
Kibogoztam a zsákot, előhúztam a lopott holmit, és feltartottam a kelő nap 
sugara felé. Egy palackféleség volt, áttetsző üvegből. Belsejében egy gyík 
lebegett a folyadékban, farkával az üveg alján támaszkodva. Hoffmannak is 


voltak birtokában hasonló tárgyak, és féltékenyen őrizte őket, mert az 
üvegek tartalmát a szesz óvta a rothadástól. A mester üvegedényeit nem 
bántottam, de ez most már az enyém. A gyík különös látvány volt. Fekete, 
nyálkás teste kövér, szája tátva, kilógó nyelvvel. A hátán meghökkentő 
mintázatot alkotó, halovány sárga foltok. Kavicshoz hasonlatos, fekete, 
mozdulatlan, kiugró szemei rosszindulatúan meredtek rám az üveg túlsó 
oldaláról: 

— Nyomorult alak vagy, Kristofer Blix, minek loptál el, hisz semmit nem 
mersz velem kezdeni. 

Feltörtem a viaszt, mely lepecsételte a dugót, letekertem a zsinórt, ami a 
helyére szorította, s kinyitottam az üveget. Ismerős volt az illat. A szesz 
kozmás szagához valami más, egyszerre orrfacsaró és édeskés illat 
keveredett. Ujjaimmal kihalásztam a gyíkot, síkos volt és merev. 
Megborzongtam a sima, pikkelytelen halott bőrt tapintva. Lehajítottam a 
mélybe, ajkamhoz emeltem az üveget, és az utolsó cseppig felhajtottam a 
tartalmát. 


Az ereimen át zubogva öntött el a mámor. Sokat ittam már, drága húgom, 
különösen mióta betettem lábamat székesfővárosunkba, de az érzés, ami 
most elfogott, semmihez nem hasonlított. Mintha először életemben felnyílt 
volna a szemem, és egy másik, a mienk mögött rejtőző világ látványa tárult 
föl előttem. Hisz nem a kelő nap sugarai tükröződtek vörösben játszva a 
vízben! Vérben úszott a város, vér folyt le az utcákon, minden kapuból és 
ablaknyílásból vér bugyogott. Pillantásomra életre keltek a holtak. Nem volt 
a városban talpalatnyi föld, ahol valaha ne állt volna akasztófa, pestistemető 
vagy tömegsír, ahová katonák megcsonkított hulláit dobálták egymásra, 
mint a háború által megszült méhlepényt. Kezeik, tiszták és fehérek vagy 
férgektől rágottak és felázottak, mint a vízbe fúltaké, az utcakövek réseiből 
növő gyomként nyúlkáltak felfelé, az élők léptei után kapdosva. 

Ebben a pillanatban rám szakadt a zivatar. Jókora esőcseppekben zúdult 
az ár Stockholmra, kopogott a tetőkön, vízen és hegyen. A mennydörgés 
robaja megsüketítette fülem. Midőn a legsűrűbben csapkodott a ménkű, a 
városra boruló fergeteg kékesfekete bogárhoz volt hasonlatos. A púpos hátú 
lény jégkék tűzlábakkal téblábolt a házak között. Talán úgy kutatta végig az 
épületeket, mint ahogy én jártam házról házra Karlskronában kilencven 
tavaszán, kendőt szorítva arcom elé, mikor a láz áldozatai felengedtek 


kunyhóikban, és a szagot követve kutattam az ágyukban várakozó 
felpüffedt testek után, ahol a félelemtől elszokott patkányok százai 
sziszegve védelmezték zsákmányukat. 

Lázálmomban láttam, ahogy viselős nők sikoltozva tülekednek a temetők 
körül, hogy apró holttesteket szüljenek, melyek ölükből egyenesen a sírba 
csusszanva a köldökzsinórnál fogva magukkal rántották a föld alá 
szülőanyjukat. A Skeppsbron palotáiból és az udvarházakból díszruhás urak 
sorakoztak elő, hegyesre csiszolt fogukat vicsorítva. Röhögve eredtek a 
menekülő koldusok, dologházi kölykök, utcalányok, cselédek és béresek 
nyomába, utolérve darabokra szaggatták őket, és húsukból lakomáztak, míg 
hasuk túlérett fekélyként föl nem fakadt. 

Nem a kelő nap sugara lángolt a háztetőkön, hanem maga a kénköves 
pokol tüze. Láttam Emanuel Hoffmant tántorogva kilépni a tűzből, hasán az 
orosz ágyúgolyó ütötte lyuk tátongott, beleit a földön vonszolta maga után, 
feje ferdén ült törött nyakán. Vakon tapogatózott körbe: 

— Hol vannak a fogóim, Kristofer, hol a fűrészem, gyere csak ide, úgy 
ellátom a bajod, hogy véreset pisálsz, hogy többé el ne felejtsd! 


Saját kiáltozásomra ébredtem egy árok mélyén, zúgó fejjel, lázasan, 
esőáztatta arccal. A te nevedet kiáltottam újra és újra. 


MIDŐN HARMADSZOR TÉRTEM VISSZA Dülitz kapuja elé, bevezettek a házba. 
Az előző éjszakákon csupán résnyire nyílt a kapu, egy alak felrémlett a 
sötétben, fejét rázta, majd újra becsukódott a kapu, s én mehettem szállást 
keresni, ahova akartam. Még mindig éreztem a szesz hatását. A gyík 
alighanem kiválasztott valamiféle mérget, mely hatással volt elmémre. Ha 
felnéztem a csillagos égre, elszédültem, mintha nem is fölfelé tekintenék, 
hanem le egy szakadékba, melynek mélyén a csillagok rémisztő képekké 
állnak össze. 

Harmadik alkalommal tértem vissza a Köpmansgatanon álló ház elé, és 
ezúttal megtörtént, amitől rettegtem. Kitárult a kapu, az előtérben álló 
pribék félrehúzódott, és intett, hogy lépjek beljebb. Hamarosan ismét az 
ablaktalan  pincehelyiségben találtam magam, amelyben legutóbb 
magamhoz tértem. Sovány vigaszt nyújtott, hogy sem a szék, sem a lepedő 
nem volt a helyén. Dülitz az íróasztalnál ült, mintha el sem mozdult volna, 
mióta találkoztunk, és mikor beléptem a szobába, az előtte fekvő vaskos 
könyvből rám emelte tekintetét. Ahogy az árnyak táncoltak az arcán, 
hegyes szemfogakat véltem kivillanni ajkai közül, homlokán mintha 
szarvak . dudorodtak volna, ujjai hosszú  karmokban végződtek. 
Megdörgöltem a szememet, hogy visszatérjek a valóságba. 

— Blix úrfi. Már vártuk. 

— Mi lesz velem? — kérdeztem remegő hangon, szívem a torkomban 
dobogott. 

Dülitz szenvtelenül nézett rám. 

— Eladtalak, Blix. Adósleveleid a vevő tulajdonába kerülnek, csakúgy 
mint az életed. 

— Ki vette meg őket? Mit akar tőlem? 


— Vajon kérdezi a pék, hogy mire kell vevőinek a kenyér? Vagy a 
mészáros, hogy mi lesz az eladott kolbásszal? Megeszik őket. Betöltik a 
sorsukat. A vevő azt tesz árujával, amit akar, ahogy veled is, Kristofer Blix. 

Dülitz összecsapta könyvelését. 

— Utolsó találkozásunk végéhez közeledik, és ez elégedettséggel tölt el, 
mivel a szabadban töltött éjszakáid mind orrom, mint szemem számára 
megterhelővé tették jelenlétedet. Magam sem tudok nálad többet arról, mit 
tartogat számodra a sors, de tedd meg nekem azt a szívességet, hogy többé 
soha ne kerülj a szemem elé, ha egyszer visszanyered szabadságodat. 

Egy úr lépdelt lefelé a lépcsőn, és nem tudom, még mindig Hagström 
gyíkja űzött-e velem tréfát, de puszta látványától minden hajam szála égnek 
meredt. Nem tudom, hogyan tudnám leírni. Nem volt sem magas, sem 
alacsony, sem öreg, sem fiatal. Hajdan előkelő öltözékén nyomot hagyott 
viselője nemtörődömsége. Kabátjának kézelői rojtosak, a felfoszlott 
hímzésből lógtak a szálak. A valaha csinos mellény gyöngyház gombjai 
foghíjasak. Parókát nem viselt, gyér haja csapzottan lógott. Bár nem 
viselkedett fenyegetően, mégis megmagyarázhatatlan borzongás töltött el. 

Valami hibádzott, egész valómmal éreztem. Oly üresség áradt lényéből, a 
jelenlét oly fájó hiánya, mintha nem is emberi lény lenne, csak egy holttest, 
mely más előtt ismeretlen okból eltekint állapotától. Vagy valami irtózat, 
amely emberi alakot öltött, de még idegenül mozog új testében. Arca 
kifejezéstelen, mintha a száj sarkait széthúzó, vagy a homlokot ráncoló 
izmokat és inakat elmetszették volna, emígyen megbénítva arcjátékát. 
Dülitz bólintással üdvözölte, és felém bökött. 

Az ember felém fordította a fejét, de mintha meg sem látott volna. Úgy 
bámult rám, mintha levegőt nézne, mintha egy bútordarab volnék, vagy egy 
folt a tapétán. Amikor megszólalt, kifejezéstelen hangja semmilyen 
érzelmet vagy várakozást nem árult el. Egyedül egyfajta enyhe dadogás 
tette kissé egyénivé. Mintha egyes hangok megtagadnák, hogy az ajkára 
vegye őket, s benn ragadván a szájában megállásra kényszerítik, hogy más 
szót válasszon. 

—A teljes összeg államkötvényekben, beváltható a központi bankban, 
vagy ahol önnek megfelel. 

Az úr átnyújtott Dülitznek egy borítékot, melynek tartalmát az a pecsétet 
feltörve ellenőrizte. Elégedetten bólintott, és cserébe átadott egy csomagot, 
bizonyára az én lejárt váltóimmal, melyek most sorsomat irányították. A 


férfi a zsebébe gyömöszölte a csomagot. Szó nélkül sarkon fordult, és intett, 
hogy menjek előtte föl a lépcsőn. Lekaptam a fejemről a sapkát, és 
megálltam előtte. 

— Nevem Johan Kristofer Blix, uram. . . 

Felém fordult, most először nézett a szemembe, és a torkomra fagyott a 
szó. Arcában ülő túl nagy, sápadt szemeiből sem szánalmat, sem 
együttérzést nem lehetett kiolvasni, csak oly pusztító erejű, visszafojtott 
gyűlöletet, melyet még soha nem láttam. Ilyen lehet a gyűlölet, melyet a 
sivatag táplál az utazók iránt, akik ostobán kísértik homokdíűnéit, 
győzedelmes és türelmes, mint maga az örökkévalóság. Lesütöttem a 
szememet, de éreztem, hogy a tekintete égeti arcomat. Egy lépést tett felém, 
homlokomon éreztem a leheletét, hátrahőköltem, de nem mertem helyemről 
elmozdulni. Hosszú csönd után megszólalt: 

— Valaki ide az utcára ürítette az éjjeliedényét. A lámpások nem világítják 
meg az utcakövet, úgyhogy egyenesen beleléptem idefele jövet. Akkor 
vettem észre csupán, mikor megéreztem az ürülék szagát. Lennél kedves 
lepucolni a cipőmet? 

Míg haboztam, csend telepedett közénk. A háttérből Dülitz és az emberei 
figyelték a színjátékot, de a férfi ügyet sem vetett rájuk. Mikor rávetettem 
kérdő pillantásomat, ugyanazok a halott szemek néztek vissza rám. Várt, 
míg végül ügyetlenül letérdeltem, és kabátom ujját a kézfejemre húztam, 
hogy azzal töröljem le a cipőt. Megrázta a fejét. 

— Nem, ne így! — Nem értettem, mire gondol. Valahányszor előrenyúltam, 
hogy előre nyújtott cipőjéről letöröljem a mocskot, ugyanígy utasított 
rendre, ugyanazon a tompa hangon. Mikor már mindent megpróbáltam, 
arcomat nyújtottam a bepiszkolt bőr felé, kinyújtottam a nyelvemet, és 
ezúttal nem volt kifogása. Egy tapodtat sem mozdult, egy hüvelyknyit sem 
helyezte arrébb a lábát, hogy megkönnyítse a dolgom, így a gyomorforgató 
szagtól öklendezve körbe kellett csúsznom, hogy mindenütt hozzáférjek a 
cipőhöz. Csendben hullottak a könnyeim, de ő sem élvezetet, sem 
viszolygást nem mutatott szipogásom és öklendezésem láttán. Mintha 
megszűntem volna létezni. Elkészülvén, remegő lábakkal feltápászkodtam. 
Megállított. 

— Nem az a cipő volt. 

Mikor végeztem, szó nélkül újra az ajtó fele mutatott. Imbolygó lábakkal 
felállván elindultam fölfelé a lépcsőn. 


A ház előtt egy négylovas postakocsi állt az utcán. Fedett kocsi volt, oldalt 
az ablaknyílásokat a keretre erősített bőrlapokkal lehetett lezárni. A kocsis 
lemászott a helyéről és a lovait etette egy abrakos tarisznyából. Az ember, 
akinek ezentúl a tulajdona vagyok, intett, hogy szálljak be a kocsiba. A 
kocsissal is szűkszavúan bánt. 

— Vissza. 

— Egészen hazáig? Hosszú az út, uram, nem óhajt éjszakára megpihenni? 

—-Nem. Egyenesen haza, nem állunk meg sem csapszéknél, sem 
fogadónál. 

A kocsis válaszul mormogott valamit a bajsza alatt. Gazdát cserélő 
garasok csörgését hallottam, majd az úr helyet foglalt velem szemben. 
Csettintésre és ostorpattintásra indult a fogat. Leereszkedtünk az öbölhöz, át 
a Zsilip felvonóhídján, majd tovább a Skeppsbronon. 

Elvonult mellettünk a város, úgy láttam most, ahogy a hegyén átélt 
lázálmomból ismertem: küzdőtérként, ahol az erősebb kiéli ragadozó 
ösztöneit mindenkin, aki az útjába akad. Egy lámpa fényében megláttam 
Rickard Sylvant. Falnak dőlve állt abban a sikátorban, ahol fiúk és férfiak 
árulják magukat. Nem vett észre engem. Szemeiből eltűnt minden 
hajdanvolt vidámság, huncut csillogás, magával ragadó lelkesedés és 
furfangos találékonyság, kialudt bennük a fény, a reménytelenség két sötét 
kútja maradt a helyén. Mint akinek kioltották élete szikráját, bár teste még 
tovább rója útját, és tüdeje pumpálja a levegőt. Majd megszakadt a szívem. 

Csaknem egy óra elteltével értünk a Stallmástaregárdennél fekvő északi 
vámkapuhoz, s a kocsis megállította fogatunkat a vámházak mellett. 
Felettünk ívelt át egy cikornyás kapu, elég nagy ahhoz, hogy átférjenek a 
kocsik. Egy álmos vámszedő kopogott a kocsi oldalán, és bevilágított a 
lámpásával. 

— Jó estét — mondta kásás hangon —, meglehetősen késő van az utazáshoz. 
— Elnyomott egy ásítást. — Elkérhetem az úti leveleket? 

Szemben ülő gazdám elővett zsebéből egy papirost. Nekem nem volt 
útlevelem, kedves húgom, már akkor sem, amikor a városba érkeztem, 
hazudni kényszerültem, hogy átengedjenek, és azóta nem merészkedtem a 
város határán túlra. Mivel én nem vettem elő semmilyen iratot, csak ültem 
zavartan, a vámszedő bizonyára azt hitte, hogy az úr a gyámom, így 
kérdését neki címezte: 

— És a fiatalúré? 


Gazdám odafordult, a vámszedő szemébe nézett, és megszólalt élettelen 
hangján, mely oly tompán csengett, mintha valaki utánozni próbálná az 
emberi beszédet. 

— Mi is az ön neve, és hogy hívják a felettesét? 

— Johan Olof Karlssonnak hívnak, uram, parancsnokom neve Anders 
Fris. 

— Mint azt Johan Olof is láthatja, egyedül utazom a kocsiban. Nincs itt 
senki más rajtam kívül. 

A vámos farkasszemet nézett vele néhány pillanatig, majd lesütötte a 
szemét. Lopva felém pillantott, ahogy ott ültem sápadtan és rémülten, 
orcámon vörös foltokkal, és oly részvétet olvastam ki tekintetéből, hogy 
megfagyott a vér az ereimben. A vámszedő szó nélkül visszanyújtotta az 
útlevelet, megfordult, és tenyerével megpaskolta a kocsi oldalát, jelezvén a 
kocsisnak, hogy minden rendben találtatott. Kis időmbe telt, mire rájöttem, 
mi rémisztett meg a legjobban: új uram kijelentésében semmi valótlan nem 
volt, és ő a maga részéről minden bizonnyal igazat mondott. Semmit nem 
jelentettem neki. De mire akar felhasználni? Ez meghaladta értelmemet. 
Rossz előérzetem volt, és soha életemben még nem érzett félelem fogott el. 
Még a háborús Karlskronában is könnyen felismerhető álcában járt a halál 
és a rettegés. 

Ahogy a postakocsi ringatózott a nyári éjszakában, elálmosodtam, és bár 
küzdöttem, hogy ébren maradjak, mégis elnyomott az álom. Nem tudom, 
meddig aludtam. Egy rántás ébresztett fel, ahogy a kerék kisiklott a 
nyomból. Drága húgom, te sosem jártál a városon kívül, éjjelente mindig 
karnyújtásnyira volt a gyufa vagy a tűzhely parazsa, én azonban ismerem az 
éjszakát. Itt kint éjjel áthatolhatatlan feketeség uralkodik, mely mindent 
elnyel, és felismerhetetlenné teszi a világot. Az élet megszűnik, a látó 
megvakul. A csillagok világánál olyan a vidék, mint egy formátlan tömeg. 
Végtelen sorokban fenyőket véltem látni utunk mellett, hatalmas, sötét 
erdőket, fénylő pontok nélkül. 

A gazdám mozdulatlanul ült, kifejezéstelen arccal bámult kifelé a 
sötétségbe, melyen keresztülhatoltunk, tekintetét egy pillanatra sem 
szegezve semmire. 


EGÉSZ ÉJSZAKA UTAZHATTUNK, ugyanazt a keréknyomot követvén, sorra 
magunk mögött hagyva a mérföldköveket, mert amikor felriadtam, világos 
volt, és midőn a kocsi megállt, kis híján lerepültem az ülésről. Szürke 
hajnalra virradtunk. A nyári forróságot mintha elfújták volna. Uram velem 
szemben ült rezzenéstelenül, mintha a fáradtság sem volna képes vele 
elbánni. Szó nélkül kinyitotta a kocsi ajtaját, és kiszállt. Utánamentem. 

— Van itt istálló, ahol megitathatom a lovakat, és egy szénakazal, ahol 
alhatok egyet? — kérdezte a kocsis elgyötört ábrázattal. 

— Nincs itt semmi, sem neked, sem a lovaidnak — válaszolt az úr, és 
odavetett a kocsisnak egy pénzérmét, melyet az erszényéből halászott ki. A 
kocsis beletörődött, megfordította a fogatot, és eltűnt visszafele ugyanarra, 
amerről jöttünk. 

Kaviccsal felszórt udvaron álltunk. Az udvar közepén egy szökőkút állt, 
rajta egy ülő nőalak, sellőkkel és delfinekkel körülvéve. A víz nem folyt, 
csak lassacskán csöpögött a kút nyílásaiból, itatván a mindenütt 
megtelepedett barna mohát. Úgy tetszett, maga a kő hullatja könnyeit a kút 
medencéjébe, melynek alját a mocsoktól már látni sem lehetett. Az udvar 
átellenes oldalán magas, kétszárnyú épület trónolt. Köröttünk korhadt 
fenyőerdő kuporgott, emerre sivár szántóföld terült el, melyen ott rothadt az 
előző évi termés. A hajdan büszke ház romlásnak indult. 


A földön a homlokzatról lepotyogott vakolatdarabok hevertek. Az udvar 
kövei között térdmagasra nőtt a gyom. Az istállókban, a kocsiszínben és a 
melléképületekben életnek semmi nyoma. Valahol egy kutya ugatott. 
Félelem és szomorúság töltött el. Ezt a birtokot valamilyen katasztrófa 


érhette, és üszkös sebként hagyta maga után a tájban. Valaha bájos hely 
lehetett, de többé már nem az. Meggondolatlanul ajkamra tolultak a szavak: 

— Hol vagyunk? Mi történt itt? 

Riadtan húztam be a nyakam, félvén, hogy botütést kapok a kéretlen 
megszólalásért, de meglepetésemre a gazdám válaszolt. Felém fordította 
bánatos szemeit, mintha reakciómra lett volna kíváncsi. 

— Ez atyáim ősi fészke. Itt már többé madár nem dalol. 

Nem értettem, mire gondol, de eszem ágában sem volt megkérdezni. 

Intett, hogy kövessem, de nem a magas ház, hanem a balra, a 
szántóföldek irányában fekvő melléképületek felé indult. Leemelt egy 
sorompót a tartóvilláról, és beterelt az épületbe. A szemem nehezen szokott 
hozzá a sötéthez, de érzékeltem valaminek a jelenlétét, az érzést, hogy 
figyelnek, valami, ami odabent vár, és nem a javamat akarja. Dohos bűz 
áradt a helyiségből, és riadtan hőköltem hátra abban a pillanatban, amikor 
fojtott morgást hallottam magam előtt. Megpillantottam: egy idegesen fel s 
alá járkáló, hatalmas alakot. Egy groteszk kutya volt, a legnagyobb, amit 
életemben láttam. Marja mellkasomnál is magasabban volt, súlya 
többszöröse lehetett az enyémnek. Izmai hajókötelekhez hasonlatosan 
feszültek meg a bundája alatt. Szája sarkán nyál szivárgott, szemeiben a 
halálom tükröződött. Egy pillanattal előbb, minthogy  állkapcsai 
összezárultak volna torkomon, megakadt az ugrásban, és a nyikorgó 
faereszték és lánccsörgés hangjára megértettem, hogy megláncolták. Ahogy 
szemem hozzászokott a sötéthez, láttam, hogy rozsdás lánc van áthurkolva 
a nyakán, másik vége egy gerenda köré tekerve. Térdem megrogyott, és 
estemben a padlóba vertem. Négykézláb másztam visszafelé, miközben 
szemeimbe könny szökött az állat átható leheletétől, és orcámat 
telifröcskölte a bestia minden kilélegzésénél szanaszét repkedő nyál. 

—Ez itt Magnus — mondta mögöttem a hang. Éreztem, hogy valaki 
leemeli a sapkát a fejemről, és láttam, amint repül a sötétbe, ahol a fenevad 
megragadja. — Idővel esetleg megunod a vendégszeretetemet — folytatta 
gazdám -, és eszedbe jut, hogy itthagyod a birtokot. Nos, tudnod kell, hogy 
a Magnust visszatartó láncokat ebben az esetben meglazítom. Ő soha nem 
felejti el a szagodat. Megérzi a rémületed szagát, és a vizelet szagát, ami 
folyik végig a lábadon, és megtalál, ahogy egyedül bujkálsz kinn az erdőn, 
ahol nincs, ki megvédjen. Darabokra tép, és csak cafatokat hagy belőled a 
hollóknak. 


Házigazdám mellettem elhaladván kilépett az épületből, én pedig a 
nyomában. 


Ahogy a ház külseje sejteni engedte, kedves húgom, a belseje is rettentően 
romos volt. Sok ablak betörve, a tetőcserepek egy része darabokban. Penész 
és nedvesség erős szaga terjengett: záporesőben bizonyára ömlik be a víz a 
fedélszéken keresztül. A nedvességtől felhólyagzott tapéták eltorzult 
mintája megcsalta a szemet. A hézagos fapadló minden lépésre rémesen 
nyikorgott, a termek üresek és sötétek, a karosszékek és kanapék szövete 
megmerevedett és felrepedezett, hogy kitüremkedett a kóc. A nagyteremben 
házigazdám néhány szóra méltatott, mielőtt hátat fordított és távozott. 

— Holnap kezdünk hozzá a munkához. — Az udvarról távolodó léptei zaját 
hallottam, aztán egyedül maradtam. 

Mivel nem jelölt ki számomra fekhelyet, nem tudtam mit tenni, 
magamnak kellett keresnem. Sok ajtót zárva találtam, vagy rájöttem, hogy 
befalazták őket. A tágas földszintet vendégek szórakoztatására építették. 
Egy nagy táncterem tátongott ott üresen és siváran, a székek a fal mellett 
egymásra tornyozva. Az ebédlő hosszú asztalánál akár egy tucat vendég is 
leülhetett, de az asztallap középen teljes hosszában kettéhasadva 
csúfoskodott. A kandalló fölött egy olajportré lógott, melyet valaki 
szándékosan tönkretett. Az alak, ruházatából ítélve, férfit ábrázolt, 
szembefordulva a nézővel, a háttérben buján zöldellő vidék. Ujjain gyűrűk, 
nyakában selyemláncon medál függött. Az arca hiányzott, drága húgom. 
Valaki kivágta a vászonból, így az alak vállai fölött rojtos lyuk tátongott. 
Később megtaláltam a portré hiányzó részét a tűzhely hamujában. 


Az emeleten egymás mellett sorakoztak a hálótermek, mind üresen. 
Kiválasztottam magamnak egyet. Az ágyon nedves volt a matrac, és az ágy 
kerete korhadt, ezért úgy döntöttem, inkább a földön alszom, zsákomat 
párnaként fejem alá gyűrve, olyan távol az ajtótól, amennyire csak lehet, 
háttal a falnak. 

A ház rövidebb oldala mentén helyezkedtek el a nagyobb hálószobák, 
egykoron minden bizonnyal a háznép lakóhelyei. A nyugati szobában is 
találtam egy portrét, ezúttal egy nőét. Ódivatú ruhát viselt. Karjai hívogató 
mozdulatba merevedve, akárha invitálták volna a szemlélőt a képbe. Az ő 
arcát is eltávolították, de jóval gondosabban, mint azok a dühödt csapások, 


melyekkel széthasogatták a szalonban függő festményt. Nem telt sok időbe 
megtalálnom a hiányzó darabot. A fal mellett álló, széles ágyban egy női 
test körvonalai rajzolódtak ki ruhacsomókból kialakítva, mintha háton 
feküdne a takaró alatt, és a portré kivágott arcát gondosan a fejére 
helyezték. A bábu arca bájosan mosolygott a nézőre, de volt ott még valami 
más is, valami, ami más érzéseket sugárzott. Nem tudhattam, hogy a modell 
arca volt-e a valóságban ilyen, vagy csupán a művész képzeletének 
szüleménye volt. A különös nőalak mellett az ágyban egy mélyedés 
árulkodott arról, hogy házigazdám alighanem itt tölti az éjszakáit, oldalvást 
fekve, karjával átölelve a furcsa bálványt. Gyanúm igazolást nyert az 
elkövetkező éjszakák során, mikor hallottam őt a szoba csukott ajtaján 
keresztül. Éjjel beszélt a bábuhoz, de túlságosan halkan ahhoz, hogy 
kivehessem a szavakat. Olykor más hangokat is hallottam, nem tudom, sírt- 
e vagy nevetett. 

A látottaktól elkedvetlenedve visszatértem hálókamrámba. Egy széket 
állítottam belülről az ajtó elé, összekucorodva bebújtam a sarokba, és a 
hidegtől és a megrázkódtatástól reszketve feküdtem, míg végül elnyomott 
az álom. Éjszaka mindenféle hangokat hallottam, drága húgom, mintha a 
hajdankori lakók kísértenének valaha volt otthonukban. Csupán rövid 
időket aludtam. Álmaim az érzékelt zajokkal keveredtek, mint az oly 
gyakran megesik az alvás és ébrenlét határmezsgyéjén, az üres folyosóról 
csoszogó lépteket véltem hallani, kéjes sikolyokat, fájdalmas kiáltást, 
mintha valaki kegyelemért könyörögne, halk kuncogást, rég lecsengett 
mulatságok visszhangjait, s mintha különös maszkokat viselő férfiakat és 
nőket láttam volna a termeken át kergetődzve elsuhanni. A ház szögletén 
egész éjjel baljóslatúan vonított a szél, majd hajnalban eleredt az eső, amitől 
a ház levegője bent is lehűlt és átnedvesedett. Hallottam, amint két 
emelettel feljebb az esővíz akadálytalanul zúdul a padlás deszkapadlójára. 


10. 


AZZAL A KÜLÖNÖS ÉRZÉSSEL ébredtem, amikor az ember megérzi, hogy 
figyelik, és amikor felnyitottam szemem, gazdám mellettem ült az ágyon, 
amely helyett a padlót választottam. 

— Itt az idő — mondta kurtán, mikor kidörgöltem a csipát a szememből, és 
talpra ugrottam. Követtem, ki a szobából, le a lépcsőn, az udvaron át az 
épületek felé, ahonnan Magnus dühödt ugatással kívánt jó reggelt. Attól 
féltem, ismét a fenevaddal fogok találkozni, de elhaladtunk a kutya 
otthonául szolgáló csűr mellett, és egy kisebb kőháznál állapodtunk meg. 
Házigazdám egy vaskulccsal kinyitotta az ajtót, és intett, hogy lépjek 
beljebb. 

Az előtéren túl, a ház nagyszobájában a kormos, kialudt kandallón kívül 
egy asztal állt. Az asztalon teljes hosszában kiterítve feküdt egy fiatalember, 
alig idősebb, mint én magam. Kezeit és lábait az asztal alatt megkötött kötél 
feszítette szét, hogy mozdulni sem tudott. A fogai közé szorított bot, 
amelyet egy szíj tartott a tarkóján, és a szájába gyömöszölt rongy 
megakadályozta, hogy beszéljen. Szemét bekötötték. Nem volt 
eszméleténél. Az asztal mellett számos üveg sorakozott bor savanyú szagát 
árasztva, valamint egy tölcsér, úgyhogy kitaláltam, hogy annyi bort 
tölthettek bele, hogy elájult. Arcvonásai szépek és nemesek, vállig érő haja, 
épp, mint az enyém, aranyszőke. Alighogy körbepillantottam eme baljóslatú 
színtéren, meghallottam a hátam mögül a tompa hangot: 

— Azt mondták, felcsernek tanultál. Mondd csak, hány végtagot vágtál le, 
hogy megmentsd a sebesültek életét? 

— Jómagam csak néhányszor használtam a fűrészt és a kést, de 
megszámlálhatatlan alkalommal segédkeztem mesteremnek — válaszoltam 
remegő hangon. Házigazdám bólintott. 


— Mostantól ez a páciensed, Kristofer Blix. Azt akarom, hogy az összes 
végtagját vágd le, mintha kartácstűz vagy bajonett sebezte volna meg. 
Mindkét lábát és mindkét kezét. Azt parancsolom, hogy vakítsd meg. Vágd 
ki a nyelvét. Azt akarom, hogy megsüketüljön. Ezt a munkát kell 
elvégezned, hogy visszafizesd az adósságodat. Az élete a kezedben van, és 
ha együttérzésből vagy gondatlanságból elpusztítod, az ő sorsa irigylésre 
méltónak fog tűnni a tiédhez képest. Minden szerszámot és eszközt, amire 
szükséged van, megkapsz. Van valami, amit nem értettél? 

A fejem szédült, mintha önkívületben lennék, képtelen voltam elhinni, 
amit hallottam, mintha a Skinnarviksberget tetején tapasztalt látomásom tért 
volna vissza, hogy tovább kínozzon. Felháborodásomban megfeledkeztem 
alárendelt helyzetemről, és felkiáltottam: 

— Nem! Soha nem teszem meg, a világ minden kincséért sem, még a 
szabadságomért sem. Küldjön vissza Stockholmba, a börtönbe vagy a 
dologházba, inkább húsz év a munkapadhoz láncolva, mint ez, kérem, 
engedje, hogy a kocsi visszavigyen! 

Megrázta a fejét. 

— Ez a lehetőséged már nincs meg. Ha nem fogadsz szót, megetetlek a 
kutyával, élve és a lábaiddal kezdve. 

— De mit tett ez az ember, kérem, mondja meg, senki sem szolgálhat rá 
ilyen büntetésre! 

Egy darabig szótlanul állt előttem, majd így válaszolt: 

— Válassz. 

Zokogásomon keresztül hallottam, ahogy lassan, nyugodtan lélegzik, és 
kabátujjammal letöröltem orcámról a könnyeket. Nem volt szüksége rá, 
hogy bevárja a válaszom, tudtuk mindketten. Újra megszólalt. 

— Borral van elkábítva, a hatás estig tart. Azt akarom, hogy alkonyatra 
végezz a nyelvével. Azután a tetszésed szerinti sorrendben haladhatsz 
tovább. Olyan rövid idő alatt kell végezned, amennyire lehet, anélkül, hogy 
életveszélybe kerülne. Az asztal alatt találsz egy faládát, olyasfélét, amilyet 
a hadiflotta felcserei használnak, benne az összes szerszám jó állapotú és 
éles. Ha bármi másra szükséged van, azt akarom, hogy azonnal szólj, amint 
eszedbe jut. 

Nem bírtam abbahagyni a zokogást, de az államon csorgó könnyek 
közepette is eszembe jutott Emanuel Hoffman állandó dorgálása, és a két 


dolog, amire esküdött, hogy elűzi az ártalmas kipárolgást, amely 
üszkösödést idézhet elő a sebben. 

— Borókavessző kell még a szoba kifüstölésére — mondtam -, fenyőágak a 
padlóra, valamint borecet. 

EGYEDÜL MARADTAM A SZOBÁBAN a megkötözött férfival. Orcám égett, 
zihálva vettem a levegőt, és hosszú percek teltek el, mire elcsendesedtem, s 
meghallottam a lélegzését. A gaztettek gondolatára, amelyeket eme ifjú 
ellen kell elkövetnem, aki akár fivérem is lehetne, elöntött a rémület, és 
kimenekültem a kis kőházból. Gazdám nem mutatkozott. Az igazat 
mondtam neki: több alkalommal szemtanúja voltam, amint Emanuel 
Hoffmann gyakorlott mozdulatokkal lehámozván a csontról a bőrt és az 
izmokat, kapcsokkal elszorítván az ereket, kitámasztja térdét a sebesült 
katona vállán, és néhányat húzva a fűrésszel átvágja a csontot, a levágott 
végtag lehull a padlóra terített ágakra, majd Hoffmann ellátja a sebet. Sokan 
már a műtétet sem élték túl, mások a lábadozás során pusztultak el. A 
varratok alatt üszkösödés ütött tanyát, s elfeketítette a csonkot, mely bűzleni 
kezdett, s lázzal, hidegrázással közeledett a halál. Hoffman egyszer sem 
hagyta, hogy én végezzem a beavatkozást. Mindkettőnknek megfelelt, hogy 
én csupán kezébe adogatom az eszközöket, amelyeket nem ér el műtét 
közben. Most hogyan sikerülhetne a dolog nekem egyedül? 

A csűr mellett haladtam el, melyben a leláncolt fenevad, Magnus lakott. 
A deszkafal annyira összeszáradt, hogy az aszott gerendák résnyire 
széthúzódtak. Szememet árnyékolva belestem az egyik résen a sötétbe. 
Hamarosan megpillantottam. Amikor valami állati ösztönnel megérezte, 
hogy titkon bámulják, lassan felemelkedett. Úgy tetszett, egyenesen rám 
mered, farkasszemet néztem éhes szemeivel. Kitátott pofával lihegett, sárga 
agyarai mellől csurgott a nyál. Láttam magam a földön fekve, amint fölém 
magasodik. Lábaim a szájában, lábszáram harapásról harapásra tűnik el a 
pofájában, ropogtatva csócsálja a térdemet. Újra sírva fakadtam, drága 
húgom, midőn beláttam, hogy nem bátorságra van szükségem ahhoz, hogy 


darabokra vágjak egy másik embert, hanem épphogy gyávaságra, hogy 
mindenáron menteni akarjam saját bőrömet. És gyávaságnak nem voltam 
híján. 

A szökőkút mellett téblábolván eszembe jutott a füzet, melyet Hagström 
professzortól kaptam. Sietve szobámba mentem hát, s zsákom tartalmát 
átkutatva olvasni kezdtem, amilyen sebesen csak tudtam. Itt volt a segítség, 
mindenféle műtét, köztük amputáció leírása is, képekkel illusztrálva, a 
szükséges eszközök felsorolásával. Ialán ismét megmenekülök, hála a 
professzor gondoskodásának. De a nyelv? Ilyesféle műtét leírása sehol nem 
szerepelt. Saját kútfőmből kellett kitalálnom. Legégetőbb problémának a 
vérzés elállítása látszott. Eret vágva lecsapolni némi vért néha igen hasznos 
a testnedvek egészséges arányának visszaállítása végett, azonban csakis 
mértékkel. 

Bár Hagström professzor írásában nem találtam nyomát ilyesminek, úgy 
cselekedtem, ahogy Hoffmann mester tanított. Ő miazmának nevezte a 
kártékony, láthatatlan gázokat, melyek a mélyen a föld alatt rejtőző 
tisztátalanságok kipárolgásai, és amelyek beszivárognak az egészségesek 
tüdejébe és a sérültek sebeibe. A mester minduntalan elküldözgetett, hogy 
kerítsek ezek ellen hatékony dolgokat, így most is nekiálltam, hogy 
keressek egy éléskamrát. Nem találtam semmit, aminek borecethez 
hasonlatos illata lett volna, azonban az üres polcok mögött nyílt egy újabb 
ajtó, mely a pincébe vezető lépcső bejárata volt. Találtam néhány fáklyát, 
hogy megvilágítsam utamat a boltívek alatt, és midőn fejem fölé emeltem a 
lángot, poros üvegpalackok hosszú sorára esett a fény. Borospince volt, és 
bár borecetre lett volna szükségem, Hoffmann számára számtalan 
alkalommal készítettem hasonlót, a bort tálakban hagyván a szobamelegben 
megsavanyodni. Összeszedtem annyi üveget, amennyit csak elbírtam. 

Fenyőfát és borókát az erdőben leltem, nem kellett messzire mennem 
értük. A fenyőgallyakat elterítettem a padlón az asztal körül, a 
borókaágakat pedig kévébe sodorván meggyújtottam, míg izzó csúcsuk 
sűrű, fehér füstöt kezdett eregetni. Midőn a füst betöltötte a szobát, 
eltaposva kioltottam a parázsló ágakat. 

Az asztal alatt fekvő ládában minden szerszámot megtaláltam, amit 
Hoffmannál láttam, ámbátor ezek jóval tisztábbak voltak és szinte újak. Volt 
itt fogó, fűrész, kések. Bal hüvelykujjamon kipróbáltam a pengék éleit, 
mind borotvaélesre volt fenve. 


Most pedig, drága húgom, hozzá kellett fognom, hogy kivágjam a 
nyelvét. Kioldottam a bőrszíjat, mely a fogai közé szorított botot tartotta, 
kivettem szájából a labdává gyűrt rongyot, és levettem szeméről a kötést. 
Kis tüzet raktam a szoba tűzhelyén, s a piszkavasat feltámasztottam, hogy 
végét a lángok nyaldossák. Lassacskán vörös színt öltött, egyre 
világosabbat, ahogy egyre jobban izzott. Egy fadarabból pecket faragtam, 
és fogai közé szorítva felpeckeltem a száját, hogy nyitva maradjon. Fejét 
félrefordítottam, hogy ne a torkára folyjon a vér. Amikor felemeltem a 
pengét, kétségbeestem, annyira remegett a kezem. Ujjaimmal kotorásztam a 
szájában, meleg és nedves volt, de rá kellett jönnöm, hogy lehetetlen a 
nyelvet megragadnom. Csúszós hegye újra és újra kisiklott hüvelyk- és 
mutatóujjam szorításából. Felrémlett, milyen érzés volt megfogni a gyíkot 
üvegkalitkájában a Skinnarvik hegyén. Feladtam, letettem a kést, és 
kimentem a szabadba. Fogtam az egyik üveg bort, egy tokajit, leütöttem az 
üveg nyakát, nem tudván más módon kidugaszolni, és addig nyeltem, míg 
az ital felmarta a torkomat, és fehér vászoningem melle bortól csöpögött. 


Lemenőben volt a nap. Még nem este, de közel hozzá. Karjaimmal térdem 
átkarolva gubbasztottam, előre-hátra ringatózva. Ekkor meghallottam a 
hangját hátam mögül a szobából, néhány szót motyogott a rákényszerített 
szörnyű mámor ködén át. Álmában beszélt, akadozó nyelvvel, valami 
olyasfélét mondott: 

— De be tudok a házba menni. 

Még úgy is alig tudok megbirkózni a rám szabott feladattal, ha 
öntudatlan a páciens, ha magához tér, semmi esélyem nem lesz. A bortól 
felbátorodva felpattantam helyemről. Az izzó vas szaga betöltötte a szobát, 
még a boróka füstjén keresztül is. Kétségbeesetten kiborítottam a padlóra az 
egész felcserláda tartalmát, és túrni kezdtem a szanaszét heverő szerszámok 
között. Legott megláttam, amit használnom kellett volna. Volt itt fogó és 
olló is. Felkaptam mindkettőt, de a fogóba csípve a nyelvét, még mindig 
nem értem el az ollóval a tövét. Visszarohantam a kiborított szerszámokhoz, 
felkaptam egy kis kalapácsot, és egy tompa élű vésőt. Amire készültem, azt 
láttam, mikor Hoffmann elvégezte egy szerencsétlen betegén, bár kisebb 
léptékben, és a gyomrom akkor is felfordult a látványra. Elfordítottam a 
fejét, hogy oldalvást feküdjön az asztalon, a véső élét a fogsorához 
illesztettem, erősen összeszorítottam a szemem, és lecsaptam a kalapáccsal, 


addig ütve, míg hallottam, ahogy a fogak reccsenve kitörnek. Odébb 
csúsztattam a vésőt, és kalapáltam, újra és újra. Végül csak a véres íny, és 
szilánkokkal teleszórt lyukak maradtak a fogak helyén. Most már odafért az 
olló. Levágtam a nyelvét, oly közel a tövéhez, ahogyan csak tudtam. A 
piszkavas felé nyúlván elfeledkeztem magamról, puszta kézzel ragadtam 
meg, s Karlskrona óta először újra éreztem az égett hús szagát. Átkozódva a 
kabátujjam végébe bugyoláltam a rúd fogóját, és a fehéren izzó vasat 
belenyomtam a nyitott szájba, melyből ömlött a vér. 

Csak most sikoltott föl, dr-ága húgom. És nem ez volt a legirtóztatóbb. A 
legborzasztóbb az volt, amikor felnyitotta a szemét, és egyenesen rám 
nézett. 

Pillantása a sírig kísérni fog. 

KEDVES HÚGOM! 

Bővében vagyok az írásra fordítható időnek, most, hogy a nyárutó lassan 
őszbe fordul. A munka, melyre kényszerítenek, naponta csupán néhány 
órámat foglalja el. A sebeknek időre van szükségük a gyógyuláshoz, és 
gondosan ügyelnem kell, hogy páciensem mihamarább visszanyerje erejét. 
Kötelességem legtöbbször csupán napi ellátására szorítkozik. Megetetem 
levessel, lemosom testét, és kielégítem szükségleteit. Gyakorta, ha 
nyugtalankodik, és vonító kiáltásokat hallat, borral itatom, ami ellen olykor 
tiltakozik, és kénytelen vagyok a tölcsért használni. Nem bírom kiáltásait 
elviselni. Ha elbódul, megnyugszik. 

Ugyanez rólam is elmondható. Minduntalan a borospincébe járok újabb 
és újabb palackokért, oly gyakran iszom, és oly sokat, amennyit csak 
merek. Gazdám nem törődik vele, hogy mivel ütöm el ráérő időm. Látta, 
amint a folyosókon tántorogtam a pincéből a szobámba menet, de nem szólt 
semmit. A bódulat nem hoz örömöt, de mégis jobb, mint a józanság. 
Legalább homályosabban látom a belső szemem előtt egyre sorjázó 
képeket. El tudod képzelni, milyen, amikor kés hegyét szorítod egy 
szemhez, majd addig nyomod, míg elérsz egy pontot a fehérségben, amikor 
valami mindörökre kihuny. Valahányszor lehunyom a szemem, újra és újra 
ehhez hasonló jelenetek játszódnak le előttem. 

Amikor egy újabb végtagot levágtam, Magnusnak viszem. Látom, ahogy 
ujjak és lábujjak tűnnek el vörös torkában, csontok roppannak, állkapcsai 
között kicsorog a velő. Helyéről, a csűr sarkából úgy bámul rám, mintha azt 
mondaná: te leszel a következő. 


A szakadatlan bódulatban nehezen tudok különbséget tenni álom és valóság 
között. A tapéták mintázata óriás csápokként hullámzik, készen arra, hogy 
csapdába ejtsen, ha túl közel merészkedem. A minap lent a pincében, mikor 
italért mentem, egy patkánykirályt láttam a fáklya fényénél, egy rajnyi, 
farkánál fogva összecsomózott, visító szürke féreg gyűrűjében. Vagy 
csupán álmodtam? A fal mellett osont el irtózatos lármával, és eltűnt a 
sarokban. Rossz ómen. Legtöbbször leiszom magam a sárga földig, mielőtt 
estére összekucorodom, azért, hogy gyorsan elaludjak, és hogy ne kelljen 
józanul ébrednem. 


Egyik éjjel furcsa zajra ébredtem, közvetlen közelből, és megláttam, hogy 
gazdám bejött a szobába, átkutatta a holmimat, és az ágyon ülve olvassa, 
amit neked írtam, drága húgom, soha el nem küldött leveleimet, amelyeket 
neked szántam és senki másnak. Hacsak nem álom volt ez is, még fel- 
felnevetni is hallottam. 


Hagström írása nagy segítségemre van. Ábrákat is tartalmaz, melyekről 
leolvasható, hogyan a legcélszerűbb a végtagot a törzstől elválasztani, hova 
helyezzük a vágásokat, és hogyan őrizzük meg a bőr egy darabját, hogy a 
sebre visszahajtsuk. Legelőször is, hogy megállítsam a vérkeringést, 
elszorítom a végtagot egy bőrkantárral, amelyet az istállóból szereztem, és 
megfelelő hosszúságúra vágtam. Szalonnazsírral bekenem a bőrt, hogy 
puha és rugalmas maradjon, s ne szakadjon el, mikor teljes erőből 
meghúzom. 

Nincs túl nagy étvágyam, drága húgom, s ez a szerencsém, mert az 
elhagyott szántóföldeken kell élelem után kutatnom. Hogy gazdámat mi 
tartja életben, nem tudom, talán van egy éléskamrája, amiről csak ő tud. 
Lóg rajtam az ing, nadrágom egyre lejjebb csúszik. Újabban egy 
kötéldarabbal kell derekamon összehúznom. A szalonbéli portré álmaimban 
kísért. Házigazdám azt mondta, az alak az apja. Azt mondta, gyűlöli. 
Álmaimban előjön egy előkelő öltözetű férfi, aki vakon tapogatózik körbe a 
ház termeiben, feje helyén, a nyakán egy lyuk tátong. A fiát keresi, hogy 
megölje vagy megölelje, melyiket a kettő közül, nem tudom. 

Tegnap erőt gyűjtöttem, hogy sort kerítsek a bal karjára. Már csak ez a 
végtagja van meg, és a lába az ellentétes oldalon, így mától majd új 
módszert kell találnom, hogyan rögzítem testét az asztalon, hiszen alig van 


már mibe akasztanom a láncait. Megfentem a kést, és a csontfűrész minden 
egyes fogát megpróbáltam az ujjamon, hogy elég éles-e. A padlót és a 
falakat borecettel fröcsköltem be, kicseréltem a régi fenyőágakat, és 
befüstöltem a szobát, hogy megtisztítsam a levegőt. Hurokba fogtam a 
bőrkantárt, és egy fadarab segítségével készültem szorosra húzni, amikor 
valami a szemembe ötlött. Betűzött a nap, és az ujján megvillant valami. 
Egy gyűrű volt az, drága húgom, bal keze kisujján. Látnom kellett már 
korábban is, de eddig nem tulajdonítottam neki jelentőséget. Lehajolván, 
megszemléltem közelebbről. Aranygyűrű volt, ovális pecséttel. Tenyerembe 
köptem, és lecsavartam az ujjáról a gyűrűt — körmével utánam kapott, de túl 
gyors voltam, hogy megkarmoljon. A sötét kőből készült pecsét egy 
gondosan vésett címerpajzsot ábrázolt. Megszédültem, mintha fejbe 
kólintották volna. Eleresztettem a bőrszíjat, és kitámolyogtam, hogy leüljek 
a küszöbre a ház előtt. 

Messze egy nyírfa csúcsáról egy holló károgott. Sokáig ültem csendben, 
egyre csak a gyűrűt bámulva. Olyasfajta gyűrű volt, melyet nemesurak 
viselnek, nemzetségük címerével díszítve. Még ha én nem is tudtam a 
szerencsétlen nevét kideríteni, egy hozzáértő számára ez a címerpajzs 
elárulná a nevét. 

Egész testem remegett, míg gondolataim egymást kergették a fejemben. 
A sors megengedte, hogy egy csekély jót tegyek azzal, akivel gonoszabbul 
elbántam, mint bárki bánhat legnagyobb ellenségével. De hogyan? Fel s alá 
járkáltam a ház előtt. A sok bor, amit megittam, elnehezítette a fejem. 
Mikor hangot hallottam hátulról, azt hittem, ijedtemben megüt a guta, és 
holtan terülök el a földön. 

— Mi van a bal karjával? Még nem foltos a ruhád. Miért késlekedsz? 

Gazdám szorosan mögöttem állt. Éreztem, hogy feláll a hátamon a szőr, 
és kihallottam a hazugságot a hangomból, amint válaszoltam, az apró 
fémkarikát szorosan öklömbe zárva. 

— Nem késlekedem, uram, éppen most készültem, hogy hozzáfogjak. 

Arca szokás szerint semmilyen érzelemről nem árulkodott, szemei oly 
kifejezéstelenül bámultak, mint az éjszakai égboltot tükröző sötét tavak. 

— Mit markolsz oly szorosan? Hisz egész elfehéredik az öklöd. Mutasd! 

Fejemet lehajtva kinyújtottam kezemet, és megmutattam a tenyerem. 
Üres volt. Már ismervén természetellenesen kifinomult érzékét az eltitkolt 


dolgok kiszagolására, a lábam mögött a fűbe ejtettem a gyűrűt. Szigorúan 
vizslatott egy darabig, ahogy ott álltam, remegő kezeimet magam elé tartva. 

—Ne húzd az időt. Napról napra egyre girhesebb vagy, ha éhen halsz, 
mielőtt bevégzed a munkát, nem veszem hasznodat. — Ezekkel a szavakkal 
sarkon fordult, és elment. Amint meghallottam lépteinek csikorgását az 
udvaron, levetettem magam a fűbe, hogy megkeressem a gyűrűt. 
Búcsúszavai bogarat ültettek a fülembe: ötletet adott, ami magamtól nem 
jutott volna eszembe. 

A szobában gyengéden kezeim közé vettem a fiú fejét. Arca még mindig 
szép volt, bár a kötés mögött már csupán üres szemgödrök tátongtak, és 
orcája beesett a kivert fogak helyén. Soha nem bántam még így vele, úgy 
tetszett, megnyugtatja az érintés. Hüvelyk- és mutatóujjam közé fogtam a 
gyűrűt, majd az ajkaihoz érintettem. Amint megérezte a formát, szájába 
helyeztem az ékszert, és vizet hoztam. Megitattam, hallgatván, ahogy nagy 
kortyokban nyeli a vizet. Széttártam ajkait, de nem csillant meg semmi a 
szájában. Lenyelte. 

Gazdámnak valamilyen terve van ezzel a szerencsétlennel. A 
megcsonkítás valami más célt szolgál. Mostantól a nyomorult testében 
viseli majd nevének és származásának bizonyítékát. Most, hogy hamarosan 
megfosztom maradék végtagjaitól is, és ezzel minden lehetőségtől, hogy 
bármit is közölni tudjon, nem tudom, mi módon, de valaki valahogyan talán 
megtalálja, és követi a gyűrű nyomát egészen idáig, a szörnyetegig, aki 
felelős ezért a párját ritkító gonosztettért. Nem tudom, betegem hall-e még: 
gazdám parancsára a harmadik napon egy pálcát szúrtam a fülébe olyan 
mélyen, ahogy csak lehetett, és gazdám maga ellenőrizte művemet hangos 
tapsolással mindkét füle mellett, eredmény nélkül. Mégis lehajoltam, s 
szorosan egyik füléhez illesztve ajkamat azt mondtam: 

— Amikor előkerül a gyűrű, tisztára mosva újra visszaadom, hogy lenyeld. 
Ha elváltunk, magadnak kell gondoskodnod róla, hogy hogyan, azt nem 
tudom. 

Ha értette is, amit mondtam, nem adta jelét. Miután levágtam a bal karját, 
egy vödörben kivittem Magnusnak, és lementem a borospincébe, hogy 
leigyam magam a sárga földig. Még így sem tudtam elaludni. Úgy, mint 
ahogy régen, koromból és vízből tintát kevertem, s tollam bemártva neked 
írok, dc$ága húgom, egyetlen barátom. 


Emlékszel, kedves húgom, miként beszélgettünk egy evilágon túli világról a 
tavaszi éjszakákon, amikor ágyad mellett térdeltem, s együtt vártuk, hogy a 
nap első sugarainak láttán a madarak dalra fakadjanak? Hogyan 
ábrándoztunk egy nyári virágokkal beszórt szépséges mezőről, túl eme 
siralomvölgy szenvedésein, ahol kéz a kézben sétálhatunk, gondjainkat és 
félelmeinket hátrahagyva, s ahol sosem ér el hozzánk a bánat? Mikor 
elfáradunk, ledőlünk a fűbe a fák árnyat adó koronája alatt, hús szellőtől 
simogatva. Forrás édes vizével csillapítjuk szomjunkat, éhünket almával és 
vadmálnával verjük el. Csak kacagunk és kacagunk, messze, messze a 
halálos lázzal sújtott Karlskronától, ahova minden áldott nap csónakon 
érkeztek a kékesfekete holttestek az öbölben áttelelő flotta hajóiról. Oly 
boldogok lennénk ott együtt, amilyen boldog egy fivér és egy nővér csak 
lenni tud. 

Már régen nem álmodom rétekről és vadmálnáról, édes húgom. Elvették 
tőlem. Azt mondják, az ártatlanságot soha többé nem lehet visszanyerni, ha 
egyszer elveszett, és ezen a nyáron odalettek az álmaim. Hogy is érezhetnék 
még valaha boldog örömöt azok után, amiket láttam és tettem? 

Lassan négy éve lesz, hogy a láz elragadott tőlem, drága húgom, és 
szíved megszűnt dobogni, a frissen mosott lepedő mozdulatlanul nyugodott 
melleden, s én megértettem, hogy nem lélegzel többé. Nem volt mit 
tennem, mint megásni sírodat, a tavasz virágaiból koszorút fonni, sírodra 
helyezni, és egy faágakból összekötözött kereszttel megjelölni utolsó 
nyughelyed. 

Többé nem kérlek, hogy várj reám a fák alatt rózsás orcáddal, fehér 
ruhádban, melyet anyánktól kaptál az utolsó születésnapodon. Minden 
áldott nap azért inádkozom, hogy még mindig ott feküdj a gödörben, ahol 
hagytalak, hogy ne várjon ránk a paradicsomi mező a halál után, ahol el kell 
mondanom neked, mit tettem, s hogy engem is hamarosan lebocsássanak 
egy sötét gödörbe, ahol mindennek vége szakad, s nem vár más, csupán a 
megsemmisülés. 


Harmadik rész 
Éjszakai pillangó 


1793 TAVASZA 


Érzet! Élet! Hol leledztek? 
Eme üresség, mit érzek, 
e lidérces jelenések, 
tűnt időknek árnyai. 

Eme sötét, végzetes hely, 
eme felhők, mik befednek, 
eszmék sötét fátylat. . . 

E vért fagyasztó fuvallat, 

e gyengeség. . . mind bizonyság, 
hogy lakhelyem már a sír. 


JOHAN HENRIC KELLGREN, 1793 


ANNA STINA tudja, hogy a tűz játék, a megfelelő szögek és az elegendő tér 
játéka. Az égetnivalót gondosan kell egymásra rakni, a lángoknak hely kell, 
hogy belekapjanak. A tűz olyan, mint egy élőlény, és mint minden élőnek, 
lélegeznie kell. A gondosan felhalmozott gyujtósból rakott tüzek, amiket 
otthon, a Katalin gyülekezetben gyújt meg a tűzhelyen, jóval 
bonyolultabbak, mint ez itt. Az Arstaviken-öböl partján emelt máglyát 
vesszőnyalábokból rakták, abban a szempillantásban fel fog lobbanni, 
ahogy hozzáérintik a fáklyát. A templomszolga a hét órát várja. Amikor a 
fiú a Katalin-templom tornyából elkiáltja az órát, felgyullad a máglya Szent 
Walburga tiszteletére. 

Régebben Anna Stina félt a tűztől. Gyerekkora meséiben mindig a tűz 
volt a szörnyeteg, de ezeket azok mesélték, akik még maguk látták a város 
faházait hamuvá válni, Anna Stina pedig már egy új kor gyermeke. Ő már a 
kőből épült Stockholmban nőtt fel, és az évek múlásával egyre kevésbé látja 
az összefüggést a mohón pusztító tűzvész és az otthon meleget adó áldása 
között. Hisz még ma este is, amikor néhány órára engedik nagyra nőni, 
most is szelíd, kezes, és vödrökkel és dézsákkal őrzik. 


Meleg este van, de a tenger felől hűs szellő lengedez. Még szerencse, hogy 
fúj, mert a Barnángen rétje a Kamara felől szélárnyékba került, és a tó körül 
a fagytól felengedett iszapos part bűze szinte szemmel látható a legyek 
felhőin keresztül. Tavasz és nyár határán kellemes az esti fény. Messze már 
a téli esték koromsötétje, amikor az éji vándor maga elé nyújtott karral 
kénytelen tapogatózni az utcán az egyik lámpa gyér fénykörétől a másikig. 
Az olyankor leejtett tágyak menthetetlenül elvesznek a csatornában, hacsak 
az ember meg nem alázkodik másnap reggel a csatornatisztítók előtt, vagy 


saját maga be nem várja a reggelt, tapodtat sem mozdulva a helyszínről. 
Anna Stina az összes évszak közül a tavaszt szereti a legjobban. Az 
ígéreteit, amelyeket az utána következő évnek még nem volt alkalma 
megszegni. Még minden lehetséges. 

Nem egyedül örvendezik. A rét telis-tele emberekkel. Mindenütt ülnek a 
fűben, gyerekek, béresek, csavargók a Katalin és a Márianegyedből, 
mellettük a manufaktúrák munkásai, már akinek van még ideje és ereje 
hozzá. Amott messzebb finom népek állnak, gyártulajdonosok a belvárosi 
barátaikkal, nemesurak és -hölgyek csupa selyem és csipke öltözékben. 
Anna Stina mellett ül Anders Petter, a szomszédék fia. A fiú pár évvel 
idősebb, mint ő, már inaskodik, hogy majd az apja nyomdokaiba lépjen a 
tengeren. Egy napon majd döngő léptekkel végiggyalogol egy kikötőhídon, 
hogy hajóra szálljon, s fehér vitorlák repítsék tova a tengeren, el a 
nagyvilágba, messze-messze Stockholmtól. Anna Stina irigyli a fiút. Őt 
láthatatlan, de eltörhetetlen bilincsek láncolják a városhoz. 

A Hammarby-tó felől feltámad a szél. Anna Stina a térdére támasztja 
állát, és abban a pillanatban felhangzik a kiáltás a dombról. A fáklyát a 
máglya aljához tartják, és a lángok mohón nyaldosni kezdik az ágakat. 
Gyorsan tör fölfelé a tűz a máglya csúcsa felé. Izgatott kavarodás támad a 
tömegben, mikor kiderül, hogy a kiáltás nem is a toronyból jött, csak 
néhány utcagyerek utánozta, aki elunta a várakozást. Egy strázsa cammog 
kelletlenül felfelé az emelkedőn, hogy elkapja a bűnösöket, de azok már rég 
kacagva szétszaladtak a szélrózsa minden irányába. A templomszolga 
megvonja a vállát. Ragadós a jókedv. A pálinkás butykosok kézről kézre 
járnak. Lassan leszáll az éj. A máglya most csillagok után kapkodó 
karomként világít, fényében csak árnyalakok körvonalai látszanak. 
Egyiküket nem nehéz felismerni: egy pityókás alak akadt a strázsák 
horgára, hosszú nyelű fogóikkal tartják féken, nyakát beszorítva a fogó két 
pofája közé. Veszettül ficánkolva próbál hol jobbra, hol balra elfutni. 
Szaftos átkozódásán és harcos kedvén hálásan kacagó nézősereg kíséri. 
Csak amikor a csapat elhaladt előttük, veszi észre Anna Stina, hogy Anders 
Petter a kezére tette a kezét. 

Mindig tudta, hogy egyszer eljön ez a nap, annyira nem naiv. Anders 
Petter jó barátja volt, míg a hátsó udvarban játszadoztak gyerekként, de a 
fiú már régóta másként érdeklődik iránta. Semmi baja Anders Petterrel. 
Kellemes a modora, szemre is tetszetős a sötét hajfürtjeivel és világos 


szemével, de Anna Stina még nem áll készen arra a lépésre, amit a fiú meg 
akar tenni. Nem vágyik a testi közelségre, hasonlóan anyjához, Majához, 
aki egész életét egyedül élte le. Majd valamikor, egy másik estén, talán nem 
is olyan sokára, de most nem. Félve várta ezt a percet, ébren hánykolódva 
éjszaka, azon töprengett, hogyan utasítsa vissza a fiút úgy, hogy ne vesszen 
oda a barátságuk is. Ezért meglepi, hogy ösztönös reakciója magától jön, 
gyorsabban, mintsem hogy úrrá lehetne rajta. Elrántja a kezét. A beálló 
csendben hirtelen nem tud mit mondani. Annak örül, hogy az időközben 
leszállt éjszaka legalább arca pirulását elrejti. Anders Petter töri meg a 
csendet. 

— Tudod, hogy kedvellek, Anna, mindig is kedveltelek. 

A lány meg se tud mukkanni. 

— Hamarosan eladósorba érsz, Anna. Anyád beteg. Ha meghal, senkid 
sem lesz. Elmehetnénk a paphoz, kihirdettetni magunkat. . . 

A fiú hangja elcsuklik, majd elhallgat. Anna Stina még mindig nem 
tudja, mit is mondjon. Gyűlöli magát, érzi, hogy a fiút milyen mélyen 
megsebzi a hallgatása. Egy darab hűvös márványnak érzi magát, melyet 
elhagytak a Barnángen rétjén, útban Sergel, a szobrász vésője felé. 


Anders Petter szipogása téríti magához. Nem látja a sötétben, de hallja, 
hogy gyerekkori barátja visszatért, a kisfiú, akit oly sokszor vigasztalt, ha 
felhorzsolta a könyökét, vagy ha apja ellátta a baját a mogyoróvesszővel. A 
Katalin-templom környékét gyerekként nem annak a siralmas 
nyomornegyednek látták, mint most, ezt csak az évek múlásával vették 
észre, régen ez meseország volt, csupa móka és kaland. Az ötleteket ő 
találta ki, de a fiú nélkül nem lett volna igazi. A csűr tetejéből hipp-hopp, 
hajófedélzetet varázsolt, úton Kína vagy India felé, kavicsokból és 
fadarabokból porcelánt és jádekövet, amellyel majd megcsinálják a 
szerencséjüket. Amikor nyári zápor után zúdult lefelé a víz a Katarina-hegy 
ösvényein, ők tűzoltók lettek. Anna Stina csak mesélt, mesélt a lángokról, 
amiket csak ő látott, Anders Petter meg nevetve küszködött egy rossz 
vizesvödörrel. A lány bearanyozta napjaikat a képzeletével. Sokáig azt is 
hitte, a fiú ezért kedveli. 

Újra a szívéből jön a mozdulat, megfontolás vagy számítás nélkül. 
Hátrafordul, és karjaiba zárja a fiút, átfogja rázkódó vállait, tenyerébe 
temetett arcát. Előre-hátra ringatva vigasztalja, ahogy régen. Anders Petter 


viszonozza az ölelést, átkarolja a lányt, és a nyakához szorítja az arcát, míg 
ő lágyan simogatja a fiú haját. Felszabadító az ölelés, Anna Stina épp arra 
gondol, hogy minden újra rendbe fog jönni, mikor a fiú ajkai már az övét 
keresik. Anders Petter rátapasztja száját a lányéra, karjai satuba fogják. 
Mikor a lány hátrahőköl, magával húzza a fiút, és hátraesnek a fűbe. A fiú 
elhelyezkedik a lányon, csípőjével a földhöz szegezi, és mikor az tiltakozni 
próbálna, sós nyelvét a szájába nyomja. 

Anna Stina meg van zavarodva. Hisz ez egy félreértés. Belehasít a 
rémület. Anders Petter tudja, hogy ő nem akarja. Talán abban bízik, hogy 
forró csókjaival jobb belátásra téríti, hogy csak megjátszotta a szűzies 
szemérmet, azért utasította el, de valójában hálás az erőszakért, mert így a 
fiúé minden felelősség? Bármi hangot is akarna Anna Stina kiadni, elfojtják 
a csókok, előbb a rábeszélést, majd a segélykiáltásokat. Páni félelem fogja 
el, Anders Petter mellkasa és vállai a földhöz szegezve tartják, míg térdeivel 
próbálja szétnyitni a lány combjait. El fognak tőle venni valamit, amit nem 
akar odaadni, és nem tehet semmit. 

Később Anna Stina majd visszaemlékszik, mennyi gondolat száguldott át 
az agyán ez alatt a rövid idő alatt. Az ellentmondó érzések. Lényének egy 
része azt suttogta, csak ő a hibás, hisz teljesen természetes, ami történik, jó 
szívvel kellene fogadnia a közeledést. Egész életükben ismerték egymást. 
Akkor így miért ne? Köröttük a Katalin szegénynegyedében mindenütt 
látni, ahogy a gyermekkori kapcsolatok felnőttkorba lépnek. Hány és hány 
kapcsolat kezdődik ugyanígy, a kisfiúból lett férfi hirtelen mindent jobban 
tud, a kislányból lett nőnek meg észhez kell térnie. 

Azt már nem. Beszívja a fiú alsó ajkát, és összeszorítja a fogát, ahogy 
csak tudja, érzi a sós forróságot, mint folyékony fémet. A fiú hátrahőköl, 
Anna Stina belecsap egyenesen a rácsöpögő meleg esőbe, egy pofon, még 
egy. A hátát szorító karok elernyednek, el kell állítani a vérzést, a testét a 
földre szegező nyomás enyhül, Anders Petter legurul róla, és fekve marad a 
fűben. 

Mind a ketten sírnak, külön-külön, összekucorodva. Anna Stina nyugszik 
meg előbb. Kinyújtja a kezét, hogy megérintse a fiút, hogy elmondja, 
megbocsátja, ami történt, de amazt mintha tűz égetné, ahogy megérzi az 
érintést. Elrántja magát, majdnem felborul, majd felpattan a földről, és 
futásnak ered, lefelé a dombról. 


Anna Stina még üldögél egy darabig. Lent az öbölnél a máglya már 
csupán izzó parázshalom, hamarosan csak hamu marad belőle. Feljebb a 
dombon egy fogatlan öregember ül, kalapja félrecsúszva, szakálla 
csomókban lifeg, foghíjas vigyorát Anna Stinára villantja, egyik keze 
mocsokkal és hányással tarkított nadrágjában. Egész idő alatt ott ült. 
Hiányos fogazata résén takaros ívben nagyot köp maga elé. 

— Kár, hogy megszakadt az előadás, de valamikor majdcsak emberére 
akad a kisasszony, s akkor majd lesz szíves szólni egy nyomorult 
férfiembernek, aki akár egy shillinget sem sajnál a műsorért! 

Combját paskolva hahotázik saját elmésségén. Anna Stina undorodva 
megborzong, lesöpri ruhájáról a füvet, és Anders Petter után ered, vissza a 
Katalinnegyedbe. 


A TAVASSZAL EGYÜTT JÖN A MELEG, s a meleggel a váltóláz. Gyorsan terjed, s 
bár egyaránt elkap öreget és fiatalt, gazdagot és szegényt, legjobban mégis a 
gyengék között arat. Amióta Anna Stina csak emlékszik, anyja, Maja 
mosónőként robotolt a Barnángen textilgyárnak, gyapjú és vászon fölé 
görnyedve, mosóteknő mellett, vagy a hídon a tónál, mint a többi hasonló 
sorsú asszony. Minden tavasszal elkapja a kór. Mindig is így volt. A 
váltóláz könnyen utat talál a manufaktúrák munkásaihoz, hiába zárják az 
ablakokat a város egészségtelen kipárolgásait kirekesztvén, és Maja 
Knappot sosem kerüli el. Először csak a torka fáj, kétoldalt megduzzad az 
álla alatt. Éjszaka lázas lesz, lerúgja magáról a takarót, izzad. Estére már 
ágyban fekszik. Hol vacog, hol melege van, és Anna Stina, akivel egy 
takarón osztoznak, már megszokta, hogy éjjel hol odébb taszítja, hol meg 
hozzá bújik. Maja semmit nem eszik, alig iszik valamit, minden falatért 
imádkozni kell. 

Van, hogy félrebeszél. Sodró áramlatként jönnek ajkára a szavak, néha 
összefüggéstelenül, hogy élő ember meg nem érti, máskor oly világosan, 
mintha ébren lenne, teljesen az eszénél. Ma este, ahogy Anna Stina 
kanalanként próbálja szájába erőltetni a gyenge levest, a tűzről beszél. A 
többi öreghez hasonlóan a vörös kanördögként emlegeti a tüzet, a tűzvészt, 
amely csaknem az egész Máriavárosnegyedet elpusztította ötvenkilencben, 
amikor Maja még apró gyermek volt. Anna Stina már rengetegszer hallotta 
a históriát, de így, mint ma este, még sosem. A láz ölelésében Maja 
folyékonyan beszél, oly élesen előtűnnek a részletek, mintha még most is 
maga előtt látná őket. A történet arról szól, hogyan is kerültek ide a 
Katalinnegyedbe. 


Maja Knapp a Katalin-templom negyedében bérel ágyat magának és a 
lányának, de a Márianegyedben született, és azon a napon is otthon volt a 
szülői házban, azon a nyáron, amikor a forróság mindent csonttá aszalt. A 
házak közt az udvaron épp egy parasztgazdaságot épített tobozokból és 
botokból, utcakövek voltak a házak, és fenyőtüskéből a kerítés. Apja és 
anyja mindketten napszámban voltak a Danto fele eső szántóföldeken, a 
félig béna szomszédasszony, túl öreg már ahhoz, hogy hasznot hajtson, 
szemmel tartotta Maját, míg órákig játszott a nagy hársfa árnyékában. 

Délután egyszer csak félreverték a Mária-templom harangját. Két rövid, 
éles csengetés, újra és újra, közvetlenül négy óra előtt. A Katalin-templom 
tornyából hamarosan felhangzott a válasz, és egy pillanattal később 
ugyanaz a jelzés a belváros három tornyából. Azután a Gullfjárden-öböl 
túlpartjáról válaszolt a Klára, a Jakab és a Hedvig, meg az óratorony a 
Brunkebergsásen tetejéről. Ágyúlövés dördült a Skeppsholmenről, dupla 
lövéssel, újra és újra ismételve a két éles durranást. Felvonták a tűzjelző 
zászlókat, melyek színe mutatta a veszély irányát. 

Aztán megérezték a füst szúrós szagát. A szemüket is csípni kezdte a 
füst. Megérkeztek az első menekülők, összekapkodott ingóságaikat 
szekéren hozva vagy a hátukon cipelve magukkal. Az első félórában még 
csak kevesen jöttek, a templom körül lakók még reménykedhettek, hogy 
eloltják a tüzet. Azután megjelentek a patkányok. 

Szürke hullámként jöttek fel, pincékből, éléskamrákból, kikötői 
raktárakból áramlottak a tenger felé. Mindenki tudja, hogy amikor a kis 
szürke barátok fejvesztve menekülnek, minden elveszett. Nyomukban 
suhant a rémület. Egy órával azután, hogy félreverték a harangokat, 
feltámadt a szél, sodorta magával a füstöt, és elsötétítette az eget. 


Egy kisfiú szaladt be a szomszéd házba, hogy kitámogassa az öregasszonyt. 
Majára egy pillantást sem vetett. Már kifele ment az udvarból, mikor 
mégiscsak feltámadt a lelkiismerete. 

— Hé, te lány! Fuss el innen, a Danto és a Hornstull felöl jön a tűz. A 
zsilip fele menj! 

Majának szigorúan tilos volt egyedül kilépnie az utcára, úgyhogy inkább 
még várt tovább, mígnem már könnyesre csípte a szemét a füst, és 
fulladozva köhögött. Kint az utcán rögtön eltévedt. Soha nem járt még 
egyedül az otthona küszöbén kívül, és most a sűrű füstben a legfontosabb 


irányjelzők is eltűntek, a templomtornyok és a szélmalmok. A tömeg 
látványa rémülettel töltötte el. Nehéz facipős lábak, kocsikerekek, talicskák. 
Nehogy agyontapossák a sárban tülekedve, inkább bebújt egy résbe két 
deszkapalánk közé. A talaj közelében még hűvös és tiszta volt a levegő, 
lefelé fordított arccal várakozott. A nyugat felől terjedő sötétségből iszonyú 
hangok hallatszottak. A kikötve otthagyott tehenek és lovak elevenen égtek 
szénné, halálfélelmüket keservesen bőgték világgá. Négy órával később, 
mikor lement a nap, és elfogyott a menekülők áradata, Maja még mindig a 
rejtekhelyén kuksolt. Akkor kimerészkedett, és láthatta, amint lángol az ég. 

Onnan, az utcáról pillantotta meg először a vörös kanördögöt. Magasabb 
volt, mint a Mária-templom tornya, szikraesőt szórt az égbolt felé. 
Dübörgőn morogva mászott felfelé az emelkedőn az öböl partjáról a hegy 
csúcsa felé. Mindent felfalt, ami az útjába akadt. A lángok elnyelték a 
fakunyhók kiszáradt falait. Minden oldalról ostrom alá vették a gazdagok 
kőpalotáit, fekete markukkal megroppantották a homlokzatok díszes 
oszlopsorait, szétrepesztették az ablakokat, és az épület belsejében, mint 
forró sütőben, lángra lobbantak a bútorok és a falikárpitok. A tetők 
rézlemezei izzón repültek le a gerendázatról, a forró szélben vörös 
denevérként csapdostak szakadt szárnyaikkal. A vörös kanördög forró 
lehelete hólyagosra égette a kislány bőrét. Élete végéig viselni fogja a 
nyomát. 

Lejjebb az utcán egy féllábú ember menekült mankójával bicegve, 
sarkában a tűz. Két utcakő közé akadva kicsavarodott kezéből a mankó, 
kúszva próbált tovább jutni. Öltözéke és parókája füstölni kezdett, 
kétségbeesetten üvöltött, hirtelen lángra kapott a paróka, és fáklyaként 
fellobbant a férfi, pedig a tűz még oda sem ért. Átható sikoltása sokáig 
visszhangzott. A kislány most végre futásnak eredt. Sírva, kiabálva rohant, 
el a tűztől, kormos arcát könnyek csíkozták. Körülötte repkedtek a szikrák, 
újabb és újabb tüzeket gyújtva ahová csak elértek. Mintha lángok erdejében 
futott volna, lángnyelvekkel a falevelek helyén. 


A Södermalmstorgnál várta az anyai ölelés, a városi őrség szoros sorfallal 
oda terelte le a lakókat. Apját soha többé nem látta. Már nem is emlékszik 
az arcára. 

Még egy nap elteltével is dühöngött a tűzvész. Maja és az anyja először 
templomok ingyenkonyháin éltek, aztán a Danto tulajdonosának megesett 


rajtuk a szíve. Az otthonukból semmi nem maradt. Az apja teste 
felismerhetetlenné égett. Egy éjszaka alatt egy egész nemzedék lett 
földönfutóvá, arra ítéltettek, hogy életük további részében rongyos 
számkivetettként vándoroljanak a város utcáin, saját egykori önmaguk 
kísérteteiként. Háromszáz ház és palota, tucatnyi utca vált a földdel 
egyenlővé. 

Fiatalkorában Maja láthatta, ahogy a házak újra kinőnek a földből, de 
ezúttal kőből rakva. Gyermekkora faházai nyomtalanul eltűntek. Az ács 
éhezett, a kőműves meggazdagodott. Maja és az anyja a Katalin- 
templomhoz költöztek, ahol még álltak a kiszolgált faházak, egy rakás 
ócska viskó, falaikhoz minden irányban újabb szobákat toldottak, csak hogy 
a bérbeadó még több pénzt tehessen zsebre. A lyukas tetőn beesett az eső, a 
padlót közvetlenül a sziklára fektették, hogy téli éjszakákon a vizesvödör 
fenékig befagyott. Az egészet egy szikra választotta el attól, hogy az itt élő 
nyomorultak halálos csapdája legyen. Maja aztán itt is maradt, talált 
magának férjet, aki egy leányt nemzett neki. Az apa abban a 
szempillantásban eltűnt, ahogy Maja hasán látszani kezdett a terhesség. 


Anna Stina anyja homlokára szorítja a tenyerét. Maja Knapp teste tűzforró, 
alig lélegzik. A láz forrósága juttathatta eszébe a Mária-templom 
gyülekezetét a vörös ördög szorításában. Anna Stina gyomra összeszorul. 
Nem akarja egyedül hagyni az anyját, de nincs más választása, segítséget 
kell hoznia, még ha nem is tud mit kínálni cserébe. 

Mikor vállára teríti a kendőt és kilép az ajtón, meglepődve látja, hogy 
már van ott valaki: Boman, a Katalin-templom harangozója. Fiatal férfi, 
egyszer majd Lysander tiszteletes úr örökébe léphet mint lelkipásztor, ha az 
öreg megtér őseihez. Átható pálinkabűzt áraszt, épp azelőtt kortyolhatott 
egyet a butykosból, mielőtt Anna Stina kinyitotta az ajtót. A lány nem 
számított segítségre, kíváncsi, ki szólhatott a harangozónak. 

— Anyámnak láza van. Imádkozzon érte, kérem, míg elfutok a 
patikáriusért. 


Anna Stina egy félóra múlva dolgavégezetlenül tér vissza. Josef Karlsson 
patikárius nem volt otthon, vendégségben mulatott, és a felesége szerint 
már amúgy is annyira elázott a puncstól, hogy Anna Stina nem sok hasznát 
venné, még ha egész a Djurgárdenig szaladna is érte. 


A ház csöndbe burkolózik. A többi ott lakó család is az ajtókban állva 
várja, hogy Anna Stina belépjen. A harangozó az ágy mellett áll, 
összekulcsolt kézzel. Maja arcát lepedővel takarták le, és Anna Stina 
először nem érti, miért. Boman megköszörüli a torkát, fiatal hangján 
furcsán magasztosan hangzanak a szavak. 

— Anna Stina, gyermekem, szeretett édesanyád, Maja eltávozott tőlünk, 
az Úr legyen hozzá irgalmas. 

Még néhány szót motyog, amit Anna Stina már nem hall. Összecsuklik a 
térde. Nem kap levegőt, mintha valaki mellbe vágta volna. Nincsenek 
hangok, nincsenek szavai, melyekkel ki tudná fejezni az ürességet, ami 
örvényként árasztja el. Kicsordulnak a könnyei. Ekkora igazságtalanságot 
nem bír elviselni. Maja Knapp, aki ennyi éven át egyedül viselte a lánya 
gondját, dacolva a gyülekezet megvetésével, ami a törvénytelen gyerek 
miatt sújtotta, aki minden áldott nap kemény munkával gyötörte testét, azért 
szenvedett annyit, hogy aztán egyedül haljon meg, vigasz nélkül? Ez már 
túl sok neki. Anna Stina egész testében reszket. Boman harangozó szavait 
keresgélve szólal meg újra: 

— Ma este valójában nem az édesanyjád miatt jöttem el ide. A tiszteletes 
úr megbízásából jöttem, és hidd el, Anna Stina, egyikünk sem tudta előre, 
mit tartogat ma estére a sors. Hiszem és remélem, hogy az isteni 
gondviselés akarta így, hogy utolsó perceiben az Isten embere legyen Maja 
asszony mellett. 

Boman egy pillanatra elveszti a fonalat, megdörzsöli az orrát, mielőtt 
folytatja. 

— Feljelentés érkezett ellened, Anna Stina, tanúvallomással. Meg kell 
jelenned a konzisztórium előtt, hogy tisztázd magadat a paráznaság és 
bujálkodás vádjai alól. De a tiszteletes úr előbb még beszélni kíván veled, 
leányom. 


— MIBŐL IS TARTOD EL MAGAD, Anna Stina? 

Elias Lysander tiszteletes úr alacsony és köpcös, ötvenéves korára már 
széle-hossza egy. Fekete hivatali talárja hasán és mellkasán majd szétreped, 
tokája a gallérjára lóg. A fogadószobában sötét van, a lenvászon tapétával 
borított falakon évtizedes korom és piszok. A berendezésnek magasztos 
mértéktartást kellene sugároznia, de mindenen eluralkodott a rendetlenség. 
Tintatartók és széjjelhagyott tajtékpipák között oszlopba rakott könyvek és 
jegyzetek tornyosulnak. Lysander az íróasztala mögött trónolva fogadja a 
híveket. Anna Stina eddig szinte csak a szószéken látta a tiszteletest. Ebben 
a helyzetben a férfi most egyszerre megnő és eltörpül. Közelről izzadság- és 
pipafüstszaga van, leheletén érezni, hogy heringet reggelizett. Az általa 
képviselt hatalom azonban kézzelfoghatóbb így, hogy nem a névtelen 
tömeg, hanem egyedül csak Anna Stina felé irányul. Ugyanazon az erős, 
figyelő közönséghez szokott hangon beszél, mint mindig. A lány nem tehet 
róla, hogy remeg a hangja, ahogy válaszol. 

— Gyümölcsöt árulok kosárból, és a fizetség egy része az enyém. 

Lysander úgy bólint, mintha a válasz megerősített volna valamit, amit 
már úgyis tudott. Kivár, mielőtt folytatja, és Anna Stinára mereszti a 
szemét, aki zavarában nem tudja, hogy ránézzen-e, vagy lesüsse a szemét. 

— Boman említette, hogy édesanyád, Maria Knapp jobblétre szenderült. 

— Maja. Anyámat Majának hívják. 

Anna Stina cérnahangja alig hallatszik. Lysander véreres szemeivel 
gyilkos pillantást vet Bomanra. A harangozó, aki az egyik sarokban 
álldogál, háta mögött összekulcsolt kézzel, most úgy tesz, mintha ott se 
lenne. A feszült csendben Anna Stina helyesbít. 

— Hívták. 


Lysander elhatározza, nem hagyja magát bosszantani. Boman úgy 
megkönnyebbül, hogy elterelődött róla a figyelem, hogy még tán a lelkész 
dédelgetett barométere is kijelzi a nyomáscsökkenést. 

—Az Úr adta, az Úr elvette, legyen áldott az Ő neve. Vigasztaljon, 
leányom, hogy édesanyád már egy sokkal jobb helyen van. 

Lysander tanácstalanul tűnődik, hogyan kanyarítsa a beszélgetést a 
részvétnyilvánítástól a valódi célja felé. Másnapos, és sem a hajnalban 
magához vett papramorgó, sem a délelőtti szíverősítő, sem az ebéd előtt 
ledöntött étvágygerjesztő, sem a kávéval leöblített délutáni pálinka nem 
csillapította a fejfájását. Kissé bosszúsan, hogy nem talált elegánsabb 
megoldást, elhatározza, hogy egyenesen a tárgyra tér. 

— Mit gondolsz, leányom, anyád nélkül hogyan fogod eltartani magad? 
Maja asszony hajadon volt, apád sosem jelentkezett, és vőlegényed sincs, 
pedig benne vagy a korban. 

Egy napja sincs, hogy Maját kivitték a szegények temetőjébe. Anna Stina 
gondoskodott a temetésről, ahogy tudott. Már ő is feltette magának ezt a 
kérdést, és attól tart, a válasz, amely már őt sem elégítette ki, aligha fogja 
elnyerni Elias Lysander tetszését. 

—-A szobát talán megtarthatom alacsonyabb bérért. Vagy kiveszek egy 
kisebbet. Így jut elég az élelemre. Többet is tudok eladni, ha Jansson, a 
zöldséges engedi, és többet is tudok dolgozni. 

Lysander és Boman jelentőségteljes pillantást váltanak. 

— És miféle az a gyümölcs, amit árusítasz, Anna Stina? 

A lány fenyegetést hall a tiszteletes hangjából. 

— Citrom, már amikor van, nyáron és ősszel pedig szilva, áfonya meg 
alma. 

Lysander szigorúan rámereszti a szemét. 

— Ugye tudod, mit beszélnek a lányokról, akik gyümölcskosarakkal 
járkálnak? 

Tudja, hogyne tudná. Nem bír a lelkész szemébe nézni, amikor mondja: 

— Sokan magukat árulják pénzért, és alig van gyümölcs a kosarukban. 

Ő maga is találkozott már ilyenekkel az utcán, látta, amint a lányok, akik 
mellett dolgozik, kócosan, félrecsúszott ruhában jönnek ki a kapualjakból, 
kosarukban reggel óta semmit nem fogyott a gyümölcs. Mindenki 
udvarlóról álmodozik. A meséket mindenki ismeri. Mindig egy barátnő 
barátnőjével esett meg, aki ma már gyémántköves nyakékkel felcicomázva 


bárókkal táncol, és haját oly csodás és hatalmas kontyban feltornyozva 
viseli, hogy megcsendülnek a kristálycsillárok, ha elhalad alattuk. Vannak, 
akik jobban bírják a strapát a szalmazsákokon és a lépcsőházakban, mint 
mások. Egyesek egykedvűen viselik, mások szenvednek tőle, kevesen 
bírják sokáig. Eltűnnek. Hogy hová, azt jobb nem tudni. Akadnak, akik 
felcserélik a kosarat, persze nem bálteremre meg főúri palotára, csak egy 
örömtanyára. Ott aztán elfelejtik a nevüket is, és háton fekve töltik 
napjaikat és éjjeleiket, míg a kuncsaftok egymást váltják a combjaik közt. 
Éjszakai pillangók. 

— Úgy tetszik, Anna Stina és anyja nem szűkölködtek, pedig nem volt 
férfi a háznál, és ő maga is bűnben fogant. Érdekes, milyen sokat keresett 
Anna Stina a gyümölcsöskosarával. Van képed elém állni, és azt állítani, 
hogy a citromjaidat becsülték meg ennyire a vevőid? 

Anna Stina érzi, ahogy arcába fut a vér. Hogy elpirul, az is csak 
bűnösségét bizonyítja. Nem tud mit mondani. Az igazságról már előre 
eldöntötték, hogy hazugság. Lysander tiszteletes előre hajol, egymásnak 
támasztja a kezeit, és könyörtelenül folytatja. 

— Hallgass csak nyugodtan. Tanúk vannak a feslett, parázna 
viselkedésedre. Lehet, hogy a Katalin gyülekezete szegény, de ha azt 
hiszed, hogy nincs, aki hajlandó harcolni az erkölcsért és igazságért, hát 
nagyon tévedsz. 


Elias Lysander azon kapja magát, hogy azt kívánja, bár hagynák már őt 
békén ezen az átkozott délutánon, hogy ülhetne kint a kertben, kettesben a 
pipájával. Az egész annyira fárasztó, mint amennyire előre megjósolható. 
Hogy merészel ez a lány a szemébe hazudni, neki, aki évtizedek óta itt él és 
dolgozik, és kívülről ismeri már az egész históriát? A lány szajha, akár az 
anyja, és visszamenőleg az egész rokonság, generációk során át a 
bűnbeesésig, istenfélelem nélküli kompánia, képtelenek a helyest a 
helytelentől megkülönböztetni, üzekednek, mint az állatok, együgyű, 
pogány népség, csak Mammont, Bacchust és Vénuszt imádják. Egyre 
rosszabb, ahogy múlik az idő, Lysanderen évről évre egyre nagyobb a teher. 

Az ötvenkilences tűzvész nyomorba döntötte a Mária-templom 
gyülekezetét, és amikor felépültek az új kőházak, az új, magasabb 
házbérekkel, persze a Katalin gondoskodhatott a sok nincstelenről. Ezekért 
az elkárhozott lelkekért Elias Lysander felel Isten színe előtt, és bár majd 


megszakad a munkában, soha semmi nem elég. Az egyháztanács, a 
konzisztórium ülései a legszörnyűbbek, ahol állandóan az ő szennyesét 
mossák a többi gyülekezet, a Klára, a Mária, a Miklós és a Hedvig Eleonóra 
előtt. Szokásává vált, hogy néhány kortyocskával megacélozza a lelkét a 
tanács ülései előtt, de a pálinka sem képes enyhíteni a szégyent, mikor 
kárörvendő lelkészkollégái előtt újra és újra megállapítást nyer, amit amúgy 
is már mindenki tud: Elias Lysander rossz pásztora nyájának. Most ismét 
elveszett egy bárány, és semmit nem tehet ellene. Fellobban lelkében a sors 
igazságtalansága iránt érzett harag. 

— Anna Stina Knapp, semmi értelme a tagadásnak. Natanael Lundström 
és felesége, Klara Sofia, mindketten istenfélő emberek, adományok és 
buzgó ima révén az egyházközség hűséges támogatói, írásban tanúságot 
tettek róla, hogyan próbáltad bűnre csábítani fiukat, Anders Petter 
tengerészinast. Magam is kihallgattam a fiút. Asszonyi ravaszsággal 
félrecsaltad, felfedted előtte szemérmedet, csípődet illegetve, magadat 
felkínálva próbáltad szentségtörésre csábítani. A legtöbb más asszonyi 
állathoz hasonlóan csak egy Ádámot akarsz fogni magadnak, Éva lánya! 
Nyilvánvaló, hogy miféle gyümölcsöt árusítasz a kosaradból, a Lundström 
házaspár pontosan elmondta. Semmi okom, hogy kételkedjem benne. 

Lysander hirtelen lecsillapodik. Teljesen kimerítette iménti szónoklata, 
zihálva veszi a levegőt, és túl gyorsan kalapál a szíve. A leány 
mozdulatlanul áll előtte, kendőbe kötött feje lehajtva, fehér 
vászonszoknyája csak a lábszáráig ér, hogy ne húzza végig a mocsokban, 
amiben nap mint nap végig kell gázolnia. Lysander kissé higgadtabban 
folytatja, saját érdekében: Uram, add, hogy ezúttal, csak most egyetlen 
egyszer, a Ladugárdslandet meg a Brunkenberg szajhái hozzák szégyenbe 
lelkipásztoraikat a tanács előtt! 

— Bár súlyos a vétked, leányom, nem szívesen citállak a konzisztórium 
elé. Fiatal vagy még, s fiatalság bolondság, ez enyhítő körülmény. Legjobb 
lenne ezt az ügyet az egyházközségen belül elboronálni. A büntetést nem 
kerülheted el, ezért a következő megoldást javaslom: megbánod bűneidet 
előttem és Boman harangozó előtt, bocsánatot kérsz Anders Pettertől és 
családjától, ígéretet teszel, hogy jó útra térsz, s így már csak a pénzbüntetés 
van hátra. Mivel tudjuk, hogy nem bővelkedsz a pénzben, és nem 
szeretnénk, ha továbbra is árusítanod kellene abból a bizonyos 


gyümölcsből, a büntetést egy jelképes összegben állapítjuk meg. 
Megértetted, gyermekem? 


Anna Stinán ugyanaz a bénító érzés lesz úrrá, mint anyja halálos ágya 
mellett. Nem kap levegőt, mozdulni sem tud. Csak áll némán, míg Boman 
kényelmetlenül feszeng, Lysander tiszteletes képe pedig egyre vörösebb 
árnyalatot ölt. 

— Mi van, megnémultál? Nem érted, mennyit fáradozom, csak hogy 
megmentselek? Ismerd be a bűneidet, és vezekelj a paráznaságért! 

Anna Stinának szinte semmije sincs, talán ezért teszi azt, amit tesz. Arra 
gondol, talán azok, akiknek több jutott a világi javakból, megengedhetik 
maguknak, hogy kevesebbre értékeljék az igazságot, de ő Lysander tajtékzó 
tekintete előtt állva úgy érzi, neki már csak ez maradt, és saját magát is 
meglepi, hogy egyáltalán nem akar lemondani róla. Övé az igazság, mása 
sincs. Maja Knapp halott, és amikor Anna Stina meghozza az egyetlen 
lehetséges döntést, anyja halála óta először talál vigaszt. Maja lent fekszik a 
föld mélyén, már semmi nem árthat neki, bármi is lesz, ha kitör a botrány, 
ahogy Anna Stina sejti. Bár alig hallhatóan suttog, mégis visszahangzik, 
amit mond, visszaverődik a falakról, és lebegve marad a levegőben. 

— Nem. 

Szemét behunyva várja a dühkitörést. Nem jön. Mikor kinyitja a szemét, 
minden olyan, mint volt. Lysander az asztalnál ül, széles hátsója 
belepréselve a székbe, Boman úgy tesz, mintha valahol máshol lenne. Süt a 
gyűlölet a lelkész résnyire összehúzott szeméből, most még ijesztőbb, 
ahogy uralkodik rajta. Tettetett nyugalommal válaszol, a hangja csaknem 
bársonyos. 

— Tűnj a szemem elől, Anna Stina Knapp. 

Ahogy hátat fordít nekik, elered a könnye. Szent esküvéssel fogadja 
magának, hogy ezek az utolsó könnyei. Hamisan esküszik. 


- KÉT FÉRFI kérdezősködik utánad! 

Anna Stina csak Ulla néven ismeri a lányt. Vezetéknevét senki se tudja, 
talán még ő maga sem. Pár pillanatba telik, míg Anna Stina megérti az 
elselypített szavakat. Ulla félnótás, az ember könnyen legyint arra, amit 
mond. Ahogy Anna Stina, ő is a kosarával rója az utcákat, de lejjebb 
délnek, a Mária-templomnál. Efraim Jansson, a zöldséges egész rendszert 
épített ki, amiben minden lány a saját útvonalán megy körbe, és a lányok 
féltékenyen őrzik a területüket. Jaj a betolakodónak! Addig kergetik, míg 
sarokba szorítják, és csípik, karmolják, ahol érik. 

Néha mégis összefutnak a területük határán, ahogy most is. Anna Stina a 
Lortijárden partjától a Repslagargatanig jár, délre meg a Szent Katalin 
utcáig, Ulla a Kamara körül, ahová senki más be nem tenné a lábát. A 
Postmástarbacken emelkedőjének legtetején futnak össze, innen lelátni a 
Zsilipre meg a belvárosra. Anna Stina kosara már csaknem teljesen üres. Ha 
szerencséje van, a visszaúton el tudja adni a maradékot, hátha Jansson tud 
neki adni még eladnivalót. Ha siet, napnyugta előtt megtehet még egy kört. 

Ulla kancsalítva, tátott szájjal pislog rá. Anna Stina nem sokat tud róla, 
csak annyit, hogy kora tavasz óta járkál a kosarával. A szabadban végzett 
munka rajtahagyta a nyomát, bőrét barnára cserzette a nap és a kosz, hátát 
meggörbítette a felemás teher. Éppen csak annyit ad el, hogy Jansson ne 
rúgja ki, mindig szidást kap, mikor a nap végén összeszámolják az eladást, 
és a megmaradt áruját a többieknek kell olcsón eladniuk, mielőtt 
megfonnyad. Anna Stina saját szemével látta kijönni a sufnikból és 
csűrökből, ahol férfiak töltötték vele a kedvüket, szoknyája pecsétes, rikító 
színű fejkötője hátracsúszva. Anna Stinának eszébe jut a Walburga éjjele, 
Anders Petter, és borzongva gondol bele, hány hasonló jelenetet őrizhet 


Ulla emlékezete. Hogy a lány még nem esett teherbe, csak a gondviselésnek 
köszönhető. 

Az éjszaka hosszú órái alatt Anna Stina megpróbálta megemészteni, amit 
Lysander mondott, és elképzelni a történet azon részeit, amelyeket csak 
kitalálni tud: ahogy Anders Petter este hazament, a visszautasítástól 
feldúltan, ahogy a szülei észrevehették, hogy a fiúnak valami baja van. Épp 
eleget tud Natanael és Klara Sofia Lundströmről ahhoz, hogy a többit már 
kitalálja. Az anya egyre növekvő gyanakvással figyelte, ahogy múltak az 
évek, és a két fiatal barátsága még mindig megmaradt, bizonyára attól 
tartva, hogy a fiát elcsábítják, és rossz partit csinál egy szegény lánnyal, 
ahelyett, hogy megvárná, míg altiszti rangot kap, és elvehet egy 
polgárleányt. Ha Anders Petter nem az igazat mondta el otthon, anyjának 
nem eshetett nehezére, hogy szerencsevadásznak tartsa a lányt, aki 
megpróbálta kárhozatra csábítani egyszülött fiukat az egyetlen 
rendelkezésére álló módon. Megfelelő kérdésekkel a helyes irányba 
terelgetve Anders Petternek csak bólintania kellett, hogy megerősítse anyja 
legrosszabb balsejtelmeit. 

Ulla szipákol, pelyhes felsőajkára folyik az orra. Anna Stina felriad 
gondolataiból. 

— Miféle férfiak? 

Ulla a rongyos ruhaujjába törli az orrát. 

— Fura ruhájuk van. És hiányzik egy szemük. 

— Mit akarnak tőlem? 

— Azt kérdezték ismerek-e egy bizonyos Anna Stinát. Mire kérdem, 
melyiket, a Knappot vagy az Anderssonékét. Aszongyák a Knappot, 
amelyik a Mária körül járkál a kosarával. 

— Mikor találkoztál velük? Mit mondtál nekik? 

Ulla szemöldökét összehúzva erősen koncentrál, hátha sikerül két 
kérdésre egyszerre válaszolnia. 

— Korábban. Ebéd előtt, mer még nem szólt a harang. Tisztán hallottam, 
mer aztán a templom kútjához mentem inni. 

— Miért nem a patakhoz? Tudod, hogy ha a Sárkány meglát, megint 
ellátja a bajod. 

Ulla vigyorogva felhúzza felső ajkát, hogy kilátszik a három kivert elülső 
foga helyén tátongó luk, amit Karin Erssonnak közismert nevén a 
Sárkánynak köszönhet. A Sárkány, aki a területéhez tartozó Sárkány 


városnegyedről kapta a gúnynevét, egy utcakővel verte ki a fogait a 
legutóbb, amikor Ulla betette a lábát oda, ahova nem kellett volna. 

—Azt kérdezték ismerem-e Anna Stina Knappot, és tudom-e, hol 
található. Én meg azt kérdeztem, hogy mi történt a hosszúnak a szemével és 
az alacsonynak a lábával, erre meg aszongya az alacsony, hogy jobban 
teszem, ha befogom a csőrömet, és válaszolok a kérdéseikre, ahelyett, hogy 
kérdezősködök. Na, én aszondtam, hogy megpróbálhatom, de nehéz lesz 
egyszerre befogni a csőrömet, és válaszolni, mire a hosszú megtépte a 
hajamat. 

Azzal Ulla felemeli a főkötője szélét, és megmutatja a füle mögött a 
kopasz, vörös foltot, ahol a bőre kilátszik a gubancos haja közül. 

— Úgy fájt, hogy elejtettem a kosarat, és majd sírva fakadtam, de aztán 
eszembe jutott, hogy Anna Stina mindig olyan kedves hozzám, ezek ketten 
itt meg biztos rosszat akarnak neki, hát mondtam nekik, hogy persze hogy 
ismerem Anna Stinát, nagydarab, fekete hajú lány, púpos, és a Björngárden 
fele járkál a kosárral. 

A leírás nem igazán illik Anna Stinára a lenszőke hajával és egyenes 
hátával, annál inkább Karin Erssonra, a Sárkányra, akinek arrafelé van a 
területe. 


Elbúcsúznak, és Anna Stina sietve indul lefelé az utcaköveken az egyre 
gyengülő napfényben. A zöldségesbődéban Efraim Jansson már számolja az 
aznapi bevételt, és készíti elő a másnapi tennivalókat. Anna Stina közben 
meggondolta magát, és esze ágában sincs egy újabb teli kosárral visszatérni 
az utcára, a kereskedő elégedetlenül morgolódik, hogy ráadásul egy pár 
áruját még vissza is kell vennie. 

— Nocsak, Knapp kisasszony Őméltóságának máris megfájdultak a 
lábacskái? Siet haza bepúderozni az orcáit és rózsavizet permetezni a 
nyakacskájára? 

Ahogy a pénztárkönyvben kipipálja a mai tételeket, Anna Stina látja a 
szemében a mohó villanást. 

—-A rebarbarád már teljesen elfonnyadt, holnap már csak olcsóbban 
tudom eladni. A különbözetet levonom a béredből. 

A lány néhány garast kap a ma eladott árukért. Kevesebbet, mint 
amennyire számított. 


Kint a Postmástarbacken tetején már megnyúlnak az árnyékok. A hegy 
túloldalán lemenőben a nap, sugarai vörösre festik az eget. Anna Stina 
aggodalmasan körbepillant, ahogy kilép az utcára, de egy férfit sem lát, sem 
az emelkedő fele, sem lefelé a tér felé, akire illene Ulla leírása. Anna Stina 
megindul felfele az emelkedőn a Katarina-hegy irányába, elmegy a temető 
és a ruhagyár mellett. Azon túl kezdődik a faviskók dzsungele, átjárókkal és 
sikátorokkal, amelyek nevét csak az ottlakók ismerik. Ott van az a viskó is, 
amiben Anna Stina attól tart, nem maradhat tovább. 

Egyszerre pillantják meg egymást. Egy roskatag faház mögött várnak rá. 
Kék az egyenruhájuk, hajtóka nélküli kabátjuk nyakig felgombolva, térdig 
kamásliban. A köpcös vékony tőrt hord, a hosszúnál furkósbot és kötél van. 
A köpcös tajtékpipát szív, szaftosan káromkodik, amikor meglepetésében 
kettéroppantja a pipa szárát az ujjai között. Szótlanul a nyomába erednek, és 
Anna Stina besurran két házfal közé. A keskeny rés egyre szűkebb, de 
végül kijut egy kis udvarra. A házfal mellett egy nyomorék öreg kucorog, 
valamit farigcsál a gyenge fényben, és mire meglepetten felkiált, a lány már 
át is futott az udvaron, és átugrott a kerítésen. A hátsó utca, akár a negyed 
többi utcája, csak egy poros ösvény. Jobbra fordul, és rohan, ahogy csak bír. 
Mögötte kiáltás hallatszik: 

— Fogják, meg, tolvaj! — vagy az üldözői remélik, hogy segítséget kapnak 
az embervadászatban, vagy a farigcsáló öreg kiáltott, aki már megszokta, 
hogy aki ezen a környéken szalad, annak lopott holmi van a markában. 

Egy házfalnak támasztva gyalulatlan deszkákat vesz észre. A deszkák 
mögötti rés elég tágas, hogy bebújjon. Ott vár, míg leszáll az éj. Mikor 
ismét ki meri dugni a fejét, megszámolhatatlanul sok csillag ragyog a házak 
felett. Nem sok háztulajdonos gondoskodik az utcai világításról, így semmi 
nem halványítja el a csillagok fényét. El kell tűnnie innen, de előbb össze 
kell szednie a holmiját. Egy kis vászonerszényben van még néhány 
shillingje, egy bross Majától, egy fonott karkötő, amit egyszer a névnapjára 
kapott, és egy marék üveggyöngy. Van otthon egy kis ételmaradék, arra a 
néhány napra elég, míg átjut a Zsilipen, és eltűnik a belvárosban vagy a 
Norrbro hídjától északra. 


A falak mentén lopakodik, megkerüli a háztömböt, hogy más úton menjen 
visszafele, mint amin jött. A házból több ajtó is nyílik az utcára, 
megszaporodtak, ahogy bővítették a lakóterületet, hogy még több családot 


lehessen az épületbe zsúfolni. A lefolyóként szolgáló árkot követi, majd 
hirtelen lebukik, ahol lyuk van a deszkafalban. Egy darabig meglapul a 
fűben, fülel a hangokra. Semmi. 

Az Alm asztalosinasék ajtaja zárva, de a reteszt egy bottal félre tudja 
piszkálni kívülről. Belép a sötét tornácra, végigoson a nyikorgó 
deszkapadlón, szerencsére Alm horkolása túlharsogja a zajt. Végre odaér az 
ajtajukhoz, és belép a kis kamrába, amin anyjával osztozott. Sötétben is 
megtalálja, amit keres. Ahogy visszaindulna, eszébe jut még valami. A 
konyhában van egy rézserpenyő, abban szoktak főzni, kopott, de annak 
idején hónapokig fizették az árát. Félúton van a tűzhely felé, amikor 
megérzi a vállán a kardvasat. 

— Nohát, Anna Stina. Már épp kezdtük azt hinni, hogy haza se jössz ma 


este, nem igaz, Tyst? 

Ahogy hozzászokik a szeme a sötéthez, látja, hogy a köpcös beszél. A 
hórihorgas valamit motyog válaszul, és a köpcös megvonja a vállát. 

— Rászolgál a nevére. A fickónak egy összefüggő mondat nem jött ki a 
száján, mióta az oroszok ráijesztettek. Magam a Fischer névre hallgatok, és 
közmegelégedésre igen jó a beszélőkém. Foglalj helyet, Anna Stina, míg 
Tyst világot gyújt. Van esetleg valami a zsákodban, amivel elverhetjük az 
éhségünket? 

Tyst acéllal és kovakővel tüzet gyújt, és elégedetten röfögve nyugtázza, 
amikor belekap a szikra a gyújtósba, és fellobban a láng, fénybe vonva a 
szobát. Iyst egyik szemgödre üresen tátong. A köpcös Fischer a kopasz 
fejebúbjára fésült maradék hajával és hetyke, feketített bajszával undorodva 
túr a zsákban. Merev bal lábát maga elé nyújtja. 

— Rothadt hal és aszott zöldség. Na, van itt legalább egy marék kávébab. 
Ha Tyst a tűzhelyet is begyújtaná, még ihatnánk is valamit. 

A tűzhely szélén egy ócska kis kávéőrlő áll. Fischer elveszi, az ölébe 
rakja, és csettint az ujjával, hogy a lány odaforduljon. Néhány kávészemet 
tart a markában. 

— Ide figyelmezz, lányom, kapsz egy kis leckét az élet mibenlétéről. Ezek 
a kávészemek Anna Stina és társai, akik a házak között sündörögnek, és egy 
lyukas garasért szétteszik a lábaikat. 

Rámutat a darálóra. 

— Ez meg mi vagyunk ketten Tysttel, és a hatalom, amelyet képviselünk. 


Beleszórja a kávészemeket a daráló fogaskerekei közé. Csikorogva őröl a 
szerkezet, ahogy megforgatja a fogantyút. 

-Ez meg az, ami Anna Stinával történni fog. Talán egy kissé 
kellemetlen, de idesüss csak! 

Fischer kihúzza az apró fiókot a daráló alján, és megmutatja a lánynak az 
őrölt kávét, miközben élvezettel beleszagol. 

— Ahhh, kész kávépor, már csak meg kell főzni, és élvezhetik az úri 
népek. Minden jó, ha jó a vége. Így lesz ez teveled is, miután kiverték 
belőled a parázna természetedet. 

Eltart egy darabig, mire a kannában felforr a kávé. Anna Stina a padlót 
bámulja, Fischer előrehajol, szeméből eltűnik az iménti kedélyesség, 
gonoszul mered a lányra. 

— Ugye tudod, kik vagyunk? 

Anna Stina tudja. Ullán kívül aligha van még más a Katalin és 
Márianegyecben, aki ne ismerné a kékkabátosokat, mind sánta, nyomorék 
vagy féllábú, más szolgálatra alkalmatlanok az őrségnél vagy a hadseregnél. 
Éjjel-nappal űzik a koldusokat, zsebtolvajokat, csavargókat és szajhákat, 
mindenkit, akinek a helytartóság szerint semmi dolga a városban. A 
legtöbbjük nem veszélyes, mert minden fillért, amit keresnek, elisznak a 
kocsmában. Lefizethetőek, vagy meg lehet őket vesztegetni ugyanazokkal a 
bűnökkel, amiket irtaniuk kellene. 

— Maguk pribékek. 

Fischer szárazon felnyerít. 

— Ezt mondják ránk, de nálad nyeszlettebb bűnösnek is odacsaptam már, 
pedig ennél halkabban mondta ezt a szót. Erkölcsrendészek, ha szabad 
kérnem! A mi hivatásunk, hogy végigszántsuk a söpredéket a város 
fekélyes részein, és a tisztes élet és jó erkölcs irányába próbáljunk terelgetni 
benneteket. Elias Lysandernek elege van belőletek, nyomorult kis 
szajhákból, akik úgy szaporodtok napról napra a tiszteletes úr nyájában, 
mint a bolhák. A tiszteletes úr torkig van vele, hogy állandóan miattatok 
szégyenkezzen a  tanácsüléseken. Mi csak neki segítünk. 
Teljesítnénybérben vadásszuk a szajhákat, a nagytiszteletű úr lelki 
üdvösségén meg nem esik folt. Már csak azt várjuk, hogy megvirradjon, 
lesétálunk szépen a déli városházához, s egy kurta megálló után tovább a 
Gullfjárden-öböl partján. 


Anna Stina eddig nem merte feltenni a kérdést, amire pedig sejti a 
választ, de már nem bírja tovább magában tartani. Elcsukló hangon 
cincogja: 

— Mit akarnak tőlem? Hova visznek? 

— Azt akarjuk, hogy jobb ember legyél. Nem, dehogyis. Iyst és én a 
fizetségünket akarjuk az elfogásodért, a további sorsod meg nem igazán 
érdekel. 

Tyst horkantva felröhög, mikor Fischer folytatja: 

— Hogy hova viszünk? Kötélre verünk, és viszünk a dologházba. 
Lemetsszük a szárnyaidat, éjszakai pillangó. 


MINDEN VALÓBAN olyan gyorsan zajlik, ahogyan Fischer mondta. A hajnali 
séta a harmattól nedves utcákon lefelé a hegyről, ahol csuklójára csomózott 
kötélen vezetik, és kénytelen elviselni a  latrinapucolók gúnyos 
bekiabálásait. A várakozás a déli külváros törvényszéke előtt, a néhány 
perces eljárás Lysander írásbeli tanúvallomásával, kiegészítve Fischer 
szavaival. Némi dorgálással megpecsételődik a sorsa. 

Anna Stina Knapp bűnösnek találtatott paráznaság és bujálkodás 
vétségében.  Dologházi javító-nevelő szándékú büntetése annál is 
elengedhetetlenebb, mert az imént veszítette el gondviselőjét és eltartóját, a 
zöldséges Efraim Jansson meg ezek után hallani sem akar felőle. A bíró — 
pirospozsgás, puffadt képű alak — álmosan kerget egy bolhát az inge alatt, 
míg az unásig ismételt szavakat hadarja. 

—-A törvényszék hangot ad afeletti reményének, hogy a Knapp által a 
fonóházban elsajátított fonásmesterség jó alapot szolgáltat számára a 
szabadulása utáni elhelyezkedéshez. Erre való tekintettel a büntetés 
időtartamát egy és fél évben állapítom meg, mely időszak végére minden 
bizonnyal ügyes fonónő válik belőle. 

Elégedetten kuncog az elmés megfogalmazáson, és kalapácsával az 
asztalra sújtva elfogadja a határozatot. Szemügyre veszi a hüvelyk és 
mutatóujja között szétnyomott bolhát, és talárja szélébe törli a kezét. 

Anna Stinát már vezetik is el a pulpitus elől, mielőtt még tiltakozhatna 
vagy kérdéseket tehetne fel. Erkölcsrendészek és városi strázsák sorakoznak 
mögötte, várva, hogy az igazságszolgáltatás elé terelhessék az éjszakai 
zsákmányt. Elhaladnak az éjjel elfogott férfiak és nők hosszú sora előtt, 
egyesek annyira részegek, hogy alig állnak a lábukon, másokat láthatólag 
véresre vertek. A városháza előtt nyit az orosz piac. Fischer nagyot ásít a 


reggeli napsütésben, és kezeit a csípőjén támasztva kinyújtóztatja merev 
lábát. 

—A fene fog a Lángholmenig elgyalogolni. Keressünk fuvart! 

Iyst helyeslően bólint. Fischer hasztalanul próbálja kettétört pipáját 
meggyújtani, de abba is hagyja, ahogy meglát egy fával megrakott ökrös 
szekeret közeledni a Zsilip felől. Odaszalad egyezkedni a kocsissal, és rövid 
alkudozás után már int is Iystnek, hogy jöhetnek. A szekér hátuljában van 
hely a fatörzsek mögött. Fischer a szekér oldalának egyik lécéhez kötözi 
Anna Stina kötelét. 

— Még lesz egy utasunk. Egy pillanat, és Tyst már hozza is. 


Ahogy újra kilép a városháza kapuján, Iyst Karin Erssont vezeti a kötél 
másik végén. A Sárkányt. Fischer megvonja a vállát, mikor észreveszi, 
hogy Anna Stina felismeri a másikat. 

— Ő csak ráadás, a féleszű lánynak hála. Könnyebb volt rátalálnunk, mint 
terád, elég volt egy kanos kosárfonó hangos nyögéseit követnünk. Ersson 
kisasszonyt tetten értük, ha szabad ezt mondanom. 

Ahogy Iyst közelebb ér, Anna Stina hosszú ideje először látja a Sárkányt 
közvetlen közelről. Ruháján rászáradt sárfoltok. Háta féloldalasan púpba 
görbül egyik lapockájánál, jellegzetes sziluettjét a többi kosaras lány már 
messziről felismeri. A Sárkány sok mindenen ment keresztül, mióta Anna 
Stina utoljára látta. Hórihorgas alakja a télen még girhesebbre fogyott. A 
haja olyan poros és piszkos, mintha idő előtt megőszült volna. Tarkóján 
alvadt vérfolt, ruhája rongyos, csupasz lába tiszta seb. Már hetek óta szabad 
ég alatt alhatott. 

Tágra nyílt szeme acélkék. Anna Stina emlékszik, hol látott ilyen 
tekintetet, a Djurgárden parkjában láncon táncoltatott medvék néznek így, 
mikor a gazdájuk rájuk csap az ostorral. A visszafojtott, tehetetlen harag 
néz rá a szemekből, amely bármikor lángra lobbanhat, mint a kénkő, 
gondosan felépített téboly, mely segít távol tartani a rettegést. 

Tyst taszít egyet a Sárkányon, hogy kászálódjon fel a szekérre. A nő 
bátortalan pillantást vet Anna Stinára, aztán lesüti a szemét. A kocsis 
csettintve "megindítja a fogatot felfele a  Hornsgatan emelkedőjén. 
Elhaladnak az adósok börtöne mellett, majd lekanyarodnak az öböl 
irányába, tovább a Hornstullsgatanon a malom előtt. Ahogy jobbra tér az út, 


megpillantják úti céljukat: ott a Lángholmen szigete, oda vezet a Fonóházi 
híd, amit Sóhajok hídjának is neveznek. 


A sziget kopár sziklákból áll. A kevés termőföld alól itt is, ott is előtör a 
durva, fekete kő. A túlsó hídfőnél kisebb épületcsoport, mögöttük tornyosul 
a fonóház homlokzata. Ehhez hasonlatos épületet Anna Stina még soha 
életében nem látott. A közelben emelkedik a fonóházi templom tornya. A 
kereszttel díszített, fellobogózott toronyban egy fekete harang himbálózik 
magányosan. Mögötte felrémlik az épület többi szárnya berácsozott 
ablakaival. 

Azt mondják az öregek, hogy egyes helyeket hatalmába kerít az ott 
történt események emléke. Anna Stina is hisz ebben. A Hammarby 
akasztódombjánál borsódzik a háta, rossz érzés keríti hatalmába a 
pestistemetők mellett elhaladva, szégyenpad és pellengér közelében érzi, 
ahogy a levegő a borzalmak súlya alatt vibrál. 

A manufaktúrák körül is sejt valamit, mintha fojtott rosszindulatot 
sugároznának a kövek. Ahogy a szekér átgördül a hídon, ugyanez az érzés 
keríti hatalmába. A fonóház falaiból évtizedek összegyülemlett gyűlölete 
áramlik felé. Itt embereket bántalmaztak. 


Balról énekszó hallatszik, erre nem számított ezen a komor helyen. Valaki 
áriázik. A hang telten zeng a szélcsendben, és érezni, hogy gazdája valaha 
tehetséges énekes lehetett. A hangok pontosak, de a szép bariton kissé már 
erőtlen. 

— ,, Az éj istene pré-hé-hédára les..." 

Az énekszó az út mellett álló magas udvarházból jön, egy nyitott 
ablakból. A ház homlokzatát, melyet a belvárosi paloták mintájára 
élénksárgára vakoltak, kikezdte a víz közelsége. A nedvesség és a fagy 
együttes erővel markukba szorították, és nagy darabokban verték le róla a 
vakolatot. Ahogy közelednek a főépülethez, Anna Stina látja, hogy az is 
hasonló állapotban van. A hang elhal a háttérben. 

— , Midőn e meredély mélyére én leszá-há-hállok..." 

A kocsis megállítja a fogatot. Fischer és Iyst leszállítják a Sárkányt és 
Anna Stinát a szekérről. Fischer körbepillant, majd a kocsishoz fordul: 

—-Nos, barátom, eljött a megérdemelt fizetség pillanata. Hölgyek, 
méltóztassanak felemelni szoknyájukat, és előtárni bájaikat készséges 


kocsisunknak, és ne fukarkodjanak a borravalóval! 

A Sárkány egy pillanatig habozik, de aztán vállat von, és nevetve nyelvet 
nyújt a kocsisra, míg megteszi, amit parancsoltak neki. Anna Stinát ugyanaz 
az érzés keríti hatalmába, mint Lysander előtt, undort érez, hogy ismét meg 
akarják lopni, olyan dolgot ellopni tőle, ami a világ előtt semmi, de neki 
elmondhatatlanul fontos. Bénultan áll, ökölbe szorított kezein a körmök 
mélyen belevájnak a tenyerébe. A kocsis vádlón mutat rá, és 
elégedetlenkedve nyavalyog: 

— Na és az a másik? Az öregebb nem valami szép, csak őérte nem jöttem 
volna idáig. 

Fischer gyilkos pillantást vet Anna Stinára, és némán jelet ad TIystnek, 
aki leoldja az övéről a furkósbotot. Ebben a pillanatban kinyílik mögöttük 
az ajtó. Egy férfi lép ki rajta fekete reverendában. Megtorpan, látva a kis 
csoportosulást a szekér körül, és kérdőn néz egyikről a másikra. A pap 
magas és sovány, fején torzonborz ősz lobonc ül. Szeme úgy kidülled, hogy 
a pupillái lebegni látszanak a szeme fehérje közepén, időnként furcsán 
pislog. Sejti, hogy megakasztott valamit, még ha a Sárkány villámgyorsan 
leeresztette is a szoknyáját Közelebb lép, pislogva Fischerre és Tystre 
mered, tekintetében undor ül. 

— Na? Mi van? 

Fischer gyorsan lekapja kék kalapját, és alázatos hangon felel: 

—Fischer és  Iyst, tizenkettes és — huszonötös számmal az 
erkölcsrendészettől. Két új őrizetest hoztunk, hogy Björkman igazgató úr 
gondjaira bízzuk őket. 

A pap prüszkölve fújtat, és még közelebb lép, míg orra hegye néhány 
hüvelyknyire Fischerétől megállapodik. A pribék a földbe mélyeszti 
csizmasarkát, hogy hátra ne essen. 

— Azt mondod, Björkman igazgató úr gondjaira bízni őket. Lehetetlen, 
hogy ugyanarról a Björkmanról beszélsz, aki naphosszat elfeledett 
operaáriákat üvöltve áll az ablakában, minden bizonnyal a királyi fenség 
dicséretére, aki erre a posztra méltóztatott helyezni, hogy légyen pénze még 
a falánkságát is kielégíteni, melyet a világon a legnagyobbra tart, a bor és az 
önfertőzés mellett. Biztosan nem arról a Björkman igazgató úrról beszélsz, 
az lehetetlen. 

Fischer tanácstalanul áll, nem tudja, mihez kezdjen. Szeme csaknem 
könnybe lábad az igyekezettől, ahogy állni próbálja a pap pillantását. 


— Mi van, Fischer, megnémultál? Akkor elárulok neked valamit, hogy 
legközelebb, ha Björkman igazgató úrra terelődik a szó, pontosabban tudjál 
válaszolni. Björkman egy kurvapecér, egy gazember, egy disznó, aki 
legszívesebben a legelőn üzekedne a kecskékkel, hogy aztán pucéron 
hemperegve a sárban, a röfögésével halálra rémítse a Mária-gyülekezet 
jámbor híveit. 

A pap egyre hangosabban kiabál. Minden mássalhangzónál fröcsköl a 
szájából a nyál. Anna Stina már érzi, hogy nem az atya szúrós tekintetétől 
lábadt könnybe Fischer szeme. A papot körülvevő átható pálinkabűz már 
hozzá is elért, hiába áll egy pár méterrel odébb a szoros felől lengedező 
szellőben. 

— De talán Fischert magát is hasonló fából faragták a puffadt hasából 
ítélve, nem igaz? 

A pap körbe-körbejár Fischer körül, hátratett kézzel, mintha egy szigorú 
őrmester tartana szemlét. 

— Talán idefele jövet epekedő pillantásokat vetettél a jószágainkra? Vagy 
egyenesen meglested a felajzott bikát, és arról ábrándoztál, hogy átugrasz a 
palánkon, és égnek emelt seggel odaállsz eléje? A jószág hivatalosan nem 
tartozik lelkigondozásom hatókörébe, s a kérdés, hogy van-e egyáltalán 
lelkük, nálam bölcsebb személyek asztala, de azt megígérhetem, hogy ha 
eljön az ideje, szólok egy-két jó szót az érdekedben, Fischer, hogy 
gyorsabban leérhess a pokolba. Ahova amúgy is javaslom, hogy húzz el, 
gyorsan, mint a villám, ahogy leadtad a szállítmányodat a kapun belül. 
Világos? 

Fischer homlokán verejtékcseppek ütköztek ki, ahogy uralkodni próbált 
magán, most megkönnyebbülten odaüget Anna Stinához, és kioldozza a 
kötelét. Szájával szorosan a lány füléhez hajolva suttogja el búcsúszavait: 

— Ha esetleg újra találkoznánk, Anna Stina Knapp, imádkozz, hogy te 
előbb vegyél észre engem, mint én téged. 

A két nőt betereli a kapun, ahol egy másik kék kabátos őr vár rájuk. A 
pap elballag mögöttük a hídfőnél álló házak felé, bizonytalan lábakon, 
magában motyogva, mintha még mindig Fischert leckéztetné. Az kiköp a 
válla felett. 

— Szóval ez lenne Neander tisztelendő úr. Hallottam, hogy nincs ki a négy 
kereke, de most már magam is látom. 


A kapuőr, idősebb férfi, heges arccal, se haja, se szemöldöke, 
kárörvendően vigyorog. 

— Igazán sajnálom. Aki rossz kedvében találja Neandert, annak Isten 
irgalmazzon! 

— Mi a fene baja van? 

— Azon kívül, hogy hibbant? Hírt kapott, hogy mindannyiunk kedvenc 
baritonja és igazgatója, Björkman felmondott, és Finnországba, Savolaxba 
készül áttenni székhelyét. 

— Ha ennyire gyűlöli az igazgatót, azt hinné az ember, ennek inkább 
örülnie kéne. 

— Zavaros história ez, már sok éve zajlik. A tiszteletes hosszú 
esztendőkön át küldözgette a feljelentéseit Björkman ellen, az összes 
elképzelhető hatalmassághoz, beleértve a megboldogult Gusztáv királyt is, 
aminek az lett a vége, hogy Neandert húsz tallér pénzbüntetésre ítélték, 
mert az egyik irományában megengedhetetlen hangot ütött meg őfelségével 
szemben. Állítólag pezsgőt bontott, mihelyt elterjedt a király halálhíre. 
Szerintem Neandert azért eszi a fene, mert Björkman, elköltözvén, 
megússza a bosszút, amit a pap már régóta forral. 

— Kit tesznek Björkman helyére? 

— Azt nem tudni, de őszig, vagy még tovább is elhúzódhat a dolog. Ki az 
ördög akar itt szolgálni, ezen a nyomorult szigeten? Björkman húsz évig 
maga volt a megtestesült közöny, máshogy nem is tudja itt az ember 
megőrizni az ép eszét. Tél óta alig láttam, hogy lejött volna a fonóházba. 
Neander reggel és este megtartja az áhítatait, rendszerint olyan részeg, hogy 
alig bírja elolvasni a misekönyvet, mindenesetre tojik a rabokra, hacsak 
éppen valamelyik nem jön kapóra az igazgató ellen kovácsolt terveiben. 
Pettersson itt az úr, és ez nem nagyon lesz másként attól, hogy kapunk egy 
új igazgatót. 

— Uramisten, micsoda szarfészek! Nem sok dologért adhatok hálát, de az 
egyik az, hogy nem itt az isten háta mögött vagyok elzárva. Nesze, itt a két 
új őrizetes, szajha mind a kettő. Sok szerencsét, kishölgyek! 

Azzal Fischer megjátszott tisztelettel megemeli a kalapját, sarkon fordul, 
és elbiceg a kijárat felé. 


A MEGPÖRKÖLT KÉPŰ STRÁZSA magához hív egy fiatalabb őrt, és egy reteszt 
elhúzva  mindhármójukat  bebocsátja az udvarba. Középen egy 
nyomópumpás kút árválkodik. Fejük felett az ég kis négyszöge oly 
távolinak tűnik, mintha egy akna mélyéről pillantanának fel rá. Az 
épületszárnyak rácsos ablakai mögött felsejlenek a munkájuk fölé görnyedő 
alakok. Az udvar távolabbi végét egy régebbi épület foglalja el, ami mintha 
nem is ide tartozna. Leginkább azokra a kúriákra hasonlít, amiket Anna 
Stina a Södermalmen körül látott, amiket vagy száz éve vidéki laknak 
építettek az uraságok. Biztosan előbb volt itt, mint a többi épület, és csak 
később, ahogy a dologház terjeszkedett, úgy kebelezte be a régi házat. Az 
őrök megállnak a kavicson. Itt kell megvárniuk a felügyelőt. 

Az nem siet. Ha a Sárkány nyugtalan is, mint Anna Stina, nem mutatja, 
inkább szóval tarlja az őrt, akit melléjük rendeltek. Helyben ugrándozik, és 
az árnyékszéket kérdezi, hol van. Az őr vállat von. 

— Hallgass, ha jót akarsz. Mindjárt jön Pettersson, és jobban teszed, ha 
nem bosszantod fel. 

A Sárkány dühös pillantást vet rá, és háta mögött grimaszolva kicsúfolja. 
Várnak. 


K:k:k 


A felügyelő hatalmas darab férfi, válla szélesebb, mint Anna Stina kitárt 
karjai. Kicsi rá az egyenruha, kigombolva hordja a kabátot, valószínűleg ha 
akarná, se tudná begombolni. Erősen izzad a melegben. Kerek 
holdvilágképében a szája szinte fültől fülig ér, széles, pisze orra egy disznó 
orrára emlékeztet, apró táskás szemeivel hunyorog a fényben. Sűrű 


bozontját a tarkóján csomóban fogja össze. Bőre teli hegekkel, hangja mély, 
kásás. 

—Isten hozott benneteket szerény hajlékunkban, kiscsibéim! Az én 
nevem Pettersson, és kollégámmal, Hybinettel mi vagyunk a ház felügyelői. 
Azért kerültetek hozzánk, hogy jó útra térjetek. Nevek? 

A fiatal strázsa az elítéltekre mutatva válaszol helyettük. 

— Anna Stina Knapp, Karin Ersson. 

Pettersson mindkettejüket szemügyre veszi. Anna Stina földre süti a 
szemét, megtanulta, hogy a Pettersson-féléket csak ezzel lehet leszerelni. A 
Sárkány dacosan visszabámul. Behajlított térddel hintázik, hogy visszatartsa 
szükségét. Pettersson rámutat, a kézfeje akkora, mint egy füstölt sonka. 

— Hát Ersson kisasszonynak meg mi baja? 

—A lány azt mondja, pisálnia kell. 

— Igaz ez, Ersson kisasszony? Nyilván szokva vagy, hogy ahol éppen 
futkosol, ott pisálsz, szabadon, mint az állatok a természetben. 

A Sárkány egy pillanatig habozik. Anna Stina hallja a kihívást Pettersson 
gúnyosan sima hangjában, és azon fohászkodik, hogy Karin Erssonnak 
legyen annyi esze, hogy nem veszi fel az elé hajított kesztyűt. Nincs neki. 
Dacosan felüti az állát, és azt sziszegi: 

— Ahhoz, hogy az ember néha ki kell, hogy ürítse a hólyagját, igazán 
senkinek semmi köze. 

Petter Pettersson szája sarka széles vigyorban felhúzódik, Anna Stina 
hátán feláll a szőr. Egy jól táplált kandúr, karmai közt az egérrel. A férfi 
közelebb húzódik, míg nyelve hegyével körbenyalja az ajkait. 

— No, lássuk csak. 

Mutató és hüvelykujja közé fogja Karin Ersson állát, és arcát a fény felé 
fordítja. 

— Ohohó, ismerem én az effajta lányokat. A kocsmák és örömtanyák 
díszei, mondhatni. Talán táncolni is szeretsz? 

Anna Stina imádkozik, hogy a Sárkány ne kapja be a horgot, fogja be a 
száját, hátha Pettersson elunja a kis játékát. De semmit sem tehet. A 
Sárkány magabiztosan vigyorog. 

— Hát, engem éppenséggel nem nehéz táncba vinni. 

Pettersson elismerően bólint, ahogy a társához fordul. 

— Nohát, nem megmondtam? Ismerem én az én kis fonóházi leánykáimat! 
És jól táncol, Ersson kisasszony, vagy csak lóg a lovagja karján, mint egy 


szalmazsák, és egy-két polkától már el is pilled? 

A Sárkány gunyorosan nevet. 

— Most emberedre akadtál! Én akár egész éjjel ropom a táncot, még ha a 
többiek ki is dőlnek mellőlem. 

Pettersson bólint. 

— Azt mondod? Szívesen elhinném, de az ilyet nehéz bebizonyítani. Nem 
akarsz táncolni egy kicsit itt nekem? 

A Sárkány habozik. Kicsit vár, de aztán jobb belátásra tér, és tesz néhány 
tétova tánclépést. Pettersson a fejét rázza. 

— Nem, nem. Körbe a kút körül. Itt az a szokás. Nem táncolnál néhány 
fordulót, hogy lássuk, milyen ügyes vagy? 

Karját nyújtja a nőnek, térdét meghajtva pukedlizik, lábával kapar a 
földön. A kúthoz vezeti a nőt, ahol a pumpa hajtókarja a kővályú fölé nyúl, 
amibe a kifröccsenő vizet gyűjtik. A Sárkány először bizonytalanul 
álldogál, de aztán felbátorodik, széles vigyorral az ajkán egy láthatatlan 
táncpartner vállára helyezi a karját, és lábait szaporán kapkodva, 
háromnegyedes táncban kereng a kút körül, forog körbe-körbe. Pettersson 
lelkesen tapsol és fütyül. 

— Nézzenek oda! Ersson kisasszony egészen ügyesen táncol. Kérhetnénk 
még egy kört, ugyanezzel a lelkesedéssel? 

A második kör ugyanolyan, mint az első. De amikor Pettersson 
harmadikat és negyediket is akar, már fogy a lelkesedés. A Sárkány 
megunta a játékot, karját lelógatja, a tempó egyre lassúbb. Mikor Pettersson 
tapsol, és újabb ismétlést követel, csak áll karba tett kézzel. 

— Most már elég a táncolásból. Már nem vicces, és még mindig az 
árnyékszékre kell mennem, vagy egy bokor is jó lesz, vagy itt a sarok 
mögött is elvégezhetem a dolgomat. 

Anélkül, hogy eleresztené pillantásával a nőt, Pettersson ujjával csettint 
az őrnek, aki Anna Stina mellett áll. Az szó nélkül elindul, keresztülvág az 
udvaron, és eltűnik az egyik bejáraton keresztül. Mikor Pettersson újból 
megszólal, hangjából eltűnt a derű. 

— Majd utána pisálsz. Most táncolni fogsz. Gyerünk, Ersson kisasszony, 
még egy kört. Löf mindjárt visszaér, és hoz majd egy kis meglepetést. 
Addig még egyszer körbeérsz. Vagy kétszer, ha szerencséd van. 

Ez már nem is tánc, inkább menetelés körbe, egy-egy ugrással tarkítva. 
Amikor Löf visszatér, vállán egy zsákkal, Petersson közelebb oldalog a 


Sárkányhoz. Löf átnyújtja a zsákot, és Pettersson fatörzs vastagságú karját 
kinyújtva odatartja a Sárkány orra elé. 

— Ebben lakik Erik mester. Engedd meg, hogy bemutassam. 

A zsákból előhúz egy kétkönyöknyire kígyózó, elkeskenyülő, fonott 
bőrszíjat, egyik végén nyéllel. 

—A kisasszony talán még soha nem látott fonott korbácsot. Amíg szépen 
táncolsz körbe-körbe, nem is kell Erik mester segítségét kérnünk. Most 
gyerünk, lássunk még egy kört, és egy kicsivel lelkesebben, ha kérhetném. 


A Sárkány három és fél kört kereng, mielőtt Pettersson először odacsap. A 
tánc már annyira lelassult, hogy a felügyelő hosszú lépteivel csaknem 
felveszi vele a ritmust. Az ostorcsapás visszhangzik az udvar falai között, 
nyomában a felhangzó sikoly. A keskeny bőrszíj az egyik bokájánál találta 
el a lányt, vörös csíkot hagy a lábán. Beharapja az ajkát, hogy visszatartsa a 
könnyeit, de zihálásán hallani, hogy mindjárt eltörik a mécses. Pettersson is 
észreveszi. 

— Ugyan, hisz ez még semmi, Ersson kisasszony. Erik mester ennél 
sokkal többre képes. Táncolj csak tovább, hadd lássuk, mikor vihet újra 
táncba. 

Körben az ablakokban sápadt, sovány arcok tűnnek fel. A Sárkány még 
öt kört tesz meg, mikor Pettersson újra lecsap, a lábszárán szakad fel a bőr. 
Még hét kör után a Sárkány nem bírja tovább, elereszti a vizeletét, és 
nedves szoknyában kering tovább. A só marja a sebeit, sírva fakad, először 
csak csendesen, majd egyre hangosabban. Hamarosan alig lehet már 
megkülönböztetni az üvöltést, mikor lecsap a korbács, attól, amikor csak 
panaszosan bömböl. Hiába rimánkodik, ígér Petterssonnak mindenfélét, az 
ügyet se vet rá. Végül már csak az anyja után kiabál, hosszasan, 
szívszorítóan jajgatva. Két óra múltán már csak mászni tud, mialatt 
Pettersson csapásai záporoznak a combjára és a hátára. Mikor a 
legmagasabban áll a nap, megszólal a toronyban a harang. A fonóházi 
elítéltek előcsoszognak termeikből az ebédhez. Egyik-másik nevetve 
mutogat a Sárkány felé. A legtöbben azonban pillantásra se méltatják. 

Mindaz a keménység, amelyből a Sárkány az utcán töltött évek alatt 
páncélt vont maga köré, szétrepedezik a korbácsütések alatt, rétegről 
rétegre, mintha Pettersson hagymát hámozna, ami Anna Stina kosarában is 
lenni szokott. Végül nem marad más, mint egy halálra rémült kislány. 


Mialatt Anna Stina ott áll elfeledve, remegő lábakkal, érzi, ahogy benne 
éppen ellentétes dolog játszódik le. Kialakul körülötte egy páncél. Hallja, 
ahogy egy elállatiasodott alak kedvtelésből kínoz egy lányt, oldalán az 
igazságszolgáltatással, és senki egy szóval sem tiltakozik. Pettersson 
ugyanannak a lelkületnek a terméke, mint Anders Petter a Barnángen 
mezején, Lysander tiszteletes az íróasztalánál, a bíró a törvényszéken, vagy 
Fischer és Tyst a botjukkal és kötelükkel. Mialatt a Sárkány véres köröket 
ró a kút körül, Anna Stina megesküszik, hogy soha többé nem lesz az a 
védtelen kislány, aki eddig volt, bárhogy is nézzen rá a világ. Lélekben és a 
valóságban is ki fog szabadulni erről a rettenetes helyről, még mielőtt 
elemészti a fogság, és ő is csatlakozik a fonóházi élőhalottak csoszogó 
seregéhez. Karin Ersson számára már túl késő. Anna Stina tudja, hogy 
belőle már soha többé nem lesz újra sárkány. 

Petterson liheg, mint egy kovács fújtatója, inge alatt zihálva emelkedik a 
mellkasa a megerőltetéstől, és — Anna Stina undorodva veszi észre — az 
izgalomtól. Ahogy megáll, hogy letörölje homlokáról a verítéket, 
megpillantja Anna Stinát Löf mellett, aki már állva elbóbiskolt a melegben. 

— Hé, Jonatan! Vidd el azt a másikat, mutasd meg a helyét, a tányérját 
meg a rokkáját, aztán visszafele hozz egy üveg bort magaddal! Egész 
megszomjaztam a nevelő munkában, és érzem, hogy ebben az Ersson 
lányban benne van még egy-két keringő, még ha messziről nem is úgy 
látszik. 


APRÁNKÉNT MEGTANULJA a fonóházi szokásokat. Naphosszat fonnia kell, 
órákon át, tíz másik rabtársa mellett egy nyikorgó kerekű, 
megszámlálhatatlan óra alatt fényesre koptatott rokkán. Hajnali négykor 
keltik őket, kivánszorognak egy reggeli imára, amit a pap tart, aki fogadta 
őket a kapunál, de többnyire olyan részeg, hogy remegő kézzel kapaszkodik 
a szószékbe. Ezután jön a reggeli, száraz kenyér és híg sör, ugyanabban a 
teremben, ahol dolgoznak, és ahol alszanak is a falak mellett sorakozó 
keskeny ágyakon. Ebéd délben, vacsora este kilenckor, a munka után. 
Száraz, sózott húsdarabok, avas hering, vizes zabkása és karórépa. Négyfős 
csoportokban kapják az ételt, kopott fatálcán, annyit, amennyivel lehetetlen 
jóllakni. Hamarosan megérti, miért. Az ebédnél mindig ott áll egy őr, akinél 
rendelhetnek ennivalót, s aki a tartozásokat egy nagy füzetbe feljegyzi. 
Minden megfont motringért nyomorúságos bért kapnak, amiből ételt kell 
vásárolniuk. A vaj, a sajt, a tej, a nem hónapokig aszalt hús mind pénzbe 
kerül. Mindenki ezt csinálja, különben a lassú éhhalál várja őket. 

A munkájukat motringban mérik, minden motring háromezer könyök 
hosszúságú. Anna Stina az első napja alatt összesen csak százkönyöknyit 
fon. Mindig is a bal keze volt az ügyesebb, és nehezen tanulja meg, hogy 
hogyan kell helyesen használni a rokkát. Az ujjai között futó szál hol túl 
vastag lesz, hol túl vékony, sokszor el is szakad. Akkor össze kell toldania, 
de szaporán, mert egy munkafelügyelő állandóan közöttük járkál, és 
ellenőrzi a munkát. Alkonyatkor már látja, hogy nem tanul elég gyorsan. Ha 
nem tud ennél gyorsabban fonni, nem fog tudni elég ételt venni, és ha nem 
eszik eleget, nem fogja bírni a munkát. Ismeri az éhezést, tudja, hogy az 
éhség lelassítja a gondolatokat és a mozdulatokat. 


A csoportjában a másik három nő mind különböző korú. Van egy öreg, 
ráncos vénasszony, meggörbült, aszott teste körbeöleli a rokkát, mintha 
egész lényét a fonásnak szentelné. Ahogy dolgozik, magában motyog. 
Egyik szemét tejfehér hályog fedi, a másik üresen bámul maga elé. A keze 
szinte magától dolgozik. 

Kicsivel odébb egy másik asszony ül, olyan korú lehet, mint az anyja, 
Maja volt. Sovány és nyugtalan. Valahányszor körbejár a felügyelő, az 
asszony a nádpálcát lesi, hevesen zihál. Amikor az őr a háta mögött van, 
riadtan behúzza a nyakát, hogy védje a csapástól. Néha oly hevesen 
megrázkódik, hogy rokkáján elszakad a fonál. 

Anna Stina mellett egy hollófekete hajú, sötét szemű lány ül, nem sokkal 
lehet idősebb nála. Lehajtott fejjel dolgozik, de a szemei állandóan ide-oda 
járnak. Előrehulló haja mögül lesi, hogy mi történik, és semmi nem kerüli el 
a figyelmét. Anna Stina érezte, hogy őt is figyeli, amikor a helyére vezették, 
és fonni kezdett. Már nem érzi magán a szemeket, nem telt sok időbe, míg a 
lány mindent kitalált róla. Ahogy az őr hátat fordít, hogy a váltással 
beszéljen, Anna Stina odahajol a lányhoz. 

— Mutasd meg, hogy kell fonni. 

Anélkül, hogy kizökkenne a ritmusból, amivel a kereket hajtó pedált 
tapossa, a lány gyorsan végigméri Anna Stinát. Az őrök befejezték a 
beszélgetést, az új már elindult a terem közepén. Ahogy hallótávolságon 
kívül ér, suttogva jön a válasz. 

— Ha segítek, az első kész motringod egész bérét kérem cserébe. 

Az őr sarkon fordul. Hallhatott valamit, de nem tudja kideríteni, honnan 
jött a hang, így miután végigjártatja a szemét a teremben fonó tucatnyi 
asszony és lány alakján, feladja. Eltelik még egy kis idő, mire Anna Stina 
válaszolni mer. Van ideje megfontolni az ajánlatát. 

— Megkapod a bérem az egész első motringért és a másodiknak a felét, de 
az elsőt csak később fizetem. 

A lány gyanakodva néz rá. Anna Stina állja a pillantását. 

— Ha továbbra sem tudok többet enni, hamarosan egyikünk sem fog 
rajtam semennyit se keresni. 

A lány előrehajol, és hüvelykujját feltartva előretartja a kezét. Anna Stina 
egy pillanatnyi habozás után előrenyújtja hüvelykujját, és ahogy összeér az 
ujjuk és megpecsételik a megállapodást, még hozzáteszi: 


— Ha elszakad vagy toldozott lesz, megtartom a pénzem, és az elsőnek 
holnap estére készen kell lennie. 

A másik lány elfintorodik, és fúj egyet. 

— Rendben, de ha éhen halsz, mielőtt megtanulsz fonni, enyém a ruhád, 
és minden, ami marad utánad. 

Óvatosan elfordítja a rokkát, hogy Anna Stina lássa, mit hogyan csinál. 
Komótosabban tapossa a pedált, és minden mozdulata lelassul. Ez sokat 
segít. Este később, úton a templomba, és az ima alatt a padban suttogva 
beszélhetnek. A lány neve Johanna. 

— Mennyit kaptál? 

— Másfél évet. 

Johanna szárazon felkacag, de rögtön elhallgat, és nem szól egy darabig, 
míg megbizonyosodik róla, hogy az őrök nem vettek észre semmit. 

— Még új vagy itt. Nálunk a büntetést nem években vagy napokban 
mérik, hanem megfont motringban. Másfél év alatt a bíró ezer motringot 
értett. Állítólag évi hétszáz motringot meg tud fonni, aki ügyes. Naponta két 
egészet, hatezer könyöknyi fonalat. Még a Gödölye, a félszemű vénasszony 
se tud ennyit megfonni, pedig ő egész életében ezt csinálta. 

Anna Stina magában számol. Megpróbál a jövőbe látni, érzi a gyapjút az 
ujjai között, érzi, ahogy napról napra egyre gyorsabban és ügyesebben 
dolgozik. Keze, lába gondolatban olyan gyorsan jár, ahogy csak tud, és 
megpróbálja az ezer motringot időre átszámítani. A felismerés olyan, 
mintha arcul csapnák. 

— Három év! Vagy még több is! 

Johanna együttérzően hallgat, egyszer ő is elvégezte ezt a számítást, és 
még emlékszik, milyen érzés volt. Megvonja a vállát. 

— Vagy négy, talán öt. Ha ellenségeket szerzel idebent, az első, amit 
tönkretesznek, az ujjaid. Akkor hetente fonsz egy motringot, és lopnod kell, 
hogy ne halj éhen. Ha rajtakapnak, hozzácsapják a büntetésedhez. 

Körülöttük lecsukló fejjel, elbóbiskolva ül a többi rab, míg a padok 
között fel s alá járkáló őrök meg nem bökik őket a hosszú pálcájukkal. 
Csendes a templom, Neander akadozó nyelvvel olvas a Bibliájából. Johanna 
újra Anna Stina füléhez hajol. 

— Miért küldtek ide? 

— Paráználkodásért. De ártatlan vagyok. És téged? 


— Nahát, nézzenek oda, két ártatlan rokkája épp egymás mellett áll. — 
Majd megvonja a vállát, és folytatja. — Vannak itt gyilkosok és tolvajok is. 
Én nem csináltam semmit, csak összefeküdtem férfiakkal, darabonként fél 
shillingért. 


Magasan az udvar négyszöge felett, a sápadt égen vándorútjukra indulnak a 
csillagok. Miután az őrök visszaterelték a rabokat a templomból a 
termeikbe, magukkal viszik a lámpásaikat, és a nők sötétben maradnak. A 
termek ajtóit bezárják. A világos tavaszi éjszaka fénye a padlóra vetíti az 
ablakrácsok árnyait. Anna Stina nem alszik. A szalmazsák büdös, és 
nyüzsögnek benne a bolhák. Patkányok inalnak a fal mentén élelmet 
keresve. Éjszaka átszakad a hallgatás gátja, mely napvilágnál úgy-ahogy 
lecsitítja a rabokat. Többen sírnak vagy panaszkodnak. Mások horkolnak, 
szipákolnak vagy álmukban beszélnek. Anna Stina szemét is égetik a 
könnyek, de eszébe jut az esküje, és száraz szemmel bámul a mennyezetre. 
Kisvártatva színes alakok kezdenek táncba a szemei előtt. Johanna fekszik a 
szomszédos ágyban. Anna Stina találomra belesuttog a sötétbe. 

— Alszol? 

Kis idő múlva jön a válasz. 

— Nem. Nehezen tudok elaludni, pedig olyan hosszúak a napok. 

— Ki a másik két nő a csoportunkban? 

Johanna felsóhajt. Mérlegeli, hogy megpróbáljon-e elaludni, vagy hagyja, 
hogy eltereljék a figyelmét valamivel. Nehéz a választás. 

—Az egyik Lisa. Nincs ki a négy kereke. Volt férje, de állítólag az 
kergette az őrületbe. Egyik reggel anyaszült meztelenül találtak rá az utcán. 
Bevihették volna a Danviken kórházba is, de inkább ide küldték. Nem fon 
elég gyorsan. Már így is elég sovány. A többiek fogadásokat kötnek, hogy 
megéri-e, hogy lehullik a kinti gesztenyefáról az utolsó levél, Senki nem 
fogadna rá, hogy megéri az idei első havat. 

— És az öregasszony? 

— Csak Gödölyének hívják. A kecskeszakálla miatt, meg hogy mindig 
úgy mekeg magában, olyanokhoz is beszél, akiket senki lát, csak ő. Ő van 
itt a legrégebb óta. Még emlékszik, milyen volt, mikor még csak az 
Abhlstedt-kúria állt itt, nem volt még sem a templom, sem az új épület. Szét 
vagyunk ám választva, tudod, itt csak a szajhák meg a tolvajok vannak, akik 
rosszabb dolgokat követtek el, külön vannak. A Gödölye évekig a 


legrosszabbakkal ült, de most, hogy megvénült, áthozták ide. Most már 
innen viszik majd ki a temetőbe. 

— Tudod, mit követett el, hogy ide hozták? 

— Állítólag kútba fojtotta a gyerekeit. 


Egy darabig csendben feküsznek, egyikük se szól. 

— Johanna, én nem maradhatok itt. 

Nem jön válasz. 

— Kell, hogy legyen mód a szökésre. 

Keserű kacaj hallatszik. 

— Mostanában már nincs. Iavaly néhány rabnak a délkeleti szárnyból 
sikerült kifeszegetni egy ablakrácsot. Heten mertek kiugrani, és átszaladni a 
hídon. Kitört a balhé, még az igazgató is bejött az épületbe, pedig azt itt 
sose látni. Szép hangja van, de akkor csak morgott meg ordibált. Minden 
rácsot ellenőriztek, a rozsdásakat újakra cserélték, átszámolták a kulcsokat, 
és — megkettőzték az őrséget. Aki csak csúnyán nézett, már 
megismerkedhetett a korbáccsal. Azóta csak ülünk szépen engedelmesen a 
rokka mellett. Azóta senkinek nem sikerült megszöknie. 

Anna Stina érzi, ahogy a maradék reménye pislákolva kialszik, mint 
gyertyaláng a huzatban. Nemsokára Johanna még hozzáteszi: 

—Csak egyvalakinek. Almának hívták, Alma Gustafsdotternek. A 
Gödölyével volt egy csapatban, még mielőtt én idekerültem. De senki se 
tudja, hogy csinálta. És még egy dolog: akik elszöknek, hamarosan mind 
visszakerülnek. Az őrök csak körbesétálnak egyszer-kétszer ugyanott, 
ahonnan jöttek a lányok, és már rájuk is találnak, kötélre verik őket, és 
máris itt ülnek a rokka mellett, gyapjúval az ölükben, mintha el se mentek 
volna. Kivéve Almát. Ő egyszerűen csak eltűnt. Senki nem tudja, hogyan. 

Az öböl felől egy búvármadár panaszos kiáltása hallatszik. Maja Knapp 
azt szokta mondani, hogy a vízbe fúlt tengerészek lelke kiált megszentelt 
föld után a mélyből. 


ANNA STINA legközelebb két hét elteltével látja a Sárkányt, de mikor 
megpillantja, arra gondol, ha a többiek között látná, meg se ismerné. A 
hórihorgas alak előregörnyedve biceg. Egyik lába furcsa szögben áll, 
terpeszben vánszorog előre, hogy össze ne akadjanak a bokái. A bőre, ahol 
kilátszik a ruha szegélye alól, a kékesfeketétől a sárgáig különböző 
árnyalatokban éktelenkedik a gyógyulófélben levő sebek körül. Nem bírja 
abbahagyni a remegést. A Sárkány néhány nap alatt teljesen megöregedett. 
Átsiklik a tekintete Anna Stina arcán, nem látni rajta a felismerést. Ha nem 
tudja abbahagyni a reszketést, nem fog tudni fonni, és ennek az eredményét 
Anna Stina már a saját termükben is látta. Egyre lassabban mozog majd, a 
végén már csak egykedvűen ül a rokkánál, hozzá se ér a gyapjúhoz, hacsak 
az őrök meg nem fenyegetik a pálcával. Egyre kevesebbet fon, nem kap 
bért, nem tudja az ételt kiegészíteni, és napok alatt leapad a csontjáról a hús. 
Végül összeesik, és már viszik is egy kurta megállóra a betegszobába, útban 
a sír felé. 

Anna Stina a ruhaujjába rejtve magával hord egy darabka sajtot és 
kenyeret, és ahogy az udvaron elhalad a Sárkány mellett, odanyújtja neki az 
ételt, titokban, hogy az őrök észre ne vegyék. A Sárkány ijedten hátrahőköl, 
mintha megütötték volna, rémülten és zavarodottan néz a lányra. Petter 
Pettersson felügyelő kimondhatatlanul jól szórakozik, amikor látja, mivé 
lett a nagyszájú nő alig néhány hét alatt. Hangtalanul mögé oson, és hirtelen 
elkiáltja magát. A többi őr is röhög rajta, de azokat azért más fából faragták. 
Naponta megbüntetnek valakit, és mindegyik könyörtelenül forgatja Erik 
mestert, de egyik sem azzal az őrjöngő élvezettel, mint Pettersson. 

— Már Karin Erssonra is fogadásokat kötnek — suttogja egy nap Johanna. 
— Már a felszolgált ételt sem eszi meg, hagyja, hogy a csoportjából a 


többiek elszedjék előle a maradékot. Csoda, ha még két hetet túlél. 

Anna Stina számára ez csak megerősíti, amit eddig is tudott. A 
Sárkánynak gyorsan vége lesz, de ő csak gyorsabban előreszaladt azon az 
úton, amin közülük sokan szintén végigmennek majd. Bár az elítélteket 
kiengedik a rokkák mellől, mikor letelik a büntetésük, kevesen hagyják el a 
Lángholmen-szigetet élve a szó valódi értelmében. A testük ugyan tovább 
vánszorog az úton, egy, a textilgyári munkára alkalmas formába öntve, de 
belül már rég halottak. A páncél, aminek a képződését akkor érezte, mikor a 
Sárkányt megkorbácsolták, talán már ennek az útnak az első szakasza. 
Segíteni fog a túlélésben, de ezt az árat senkinek nem lenne szabad 
megfizetnie. 


Csak éjszakánként mernek beszélgetni Johannával, a sötét teremben 
körülveszi őket az ébren hánykolódók sírása és az alvók nyöszörgése. 
Egyikük se nevezné a másikat barátjának. Johanna tudja, Anna Stina pedig 
sejti, hogy az effajta kötelék gyenge pont, rés a falban, amelyen keresztül 
veszélyes dolgok jöhetnek elő. Túlságosan közeli kapcsolatokba 
bocsátkozni itt annyit jelent, hogy az ember feleslegesen teret ad a bánatnak 
és az árulásnak. Egyelőre megelégszenek a kölcsönös megbecsüléssel. 
Johanna megismert egy másik túlélőt, Anna Stina pedig értékes 
tudnivalókat vásárolhatott jó áron. Már az maga könnyebbség, hogy van 
kivel beszélnie, még ha bensőséges titkokat nem is árulnak el egymásnak. 

— Mesélj még az eltűnt lányról! 

— Nem tudok többet, csak amit elmondtam. Körbekérdezhetek, ha többet 
akarsz tudni, de ez veszélyes, mert Pettersson résen van. Egy fél motring 
bérénél kevesebbért nem csinálom. 

Anna Stinának mostanra már jobban megy a fonás, mindig látja maga 
előtt Johanna példáját. Az előírt mennyiségtől ugyanolyan messze van, mint 
a többiek, de már tud hét végére venni magának húst és vajat. Egy fél 
motring bére azonban még így is nagyon sok, ezért több este is éhesen fog 
lefeküdni. Mégsem kérdés, mit válaszol. 

— Rendben. 


Mostanában Anna Stina furcsa dolgokról álmodik. Sokáig ébren fekszik, 
még azután is, hogy Johanna lélegzetvétele elnehezült és megnyugodott, 
bámulja a mennyezetet, és látja, ahogy gondolatai formát öltenek. Anyja, 


Maja sápadtan és holtan fekszik a föld alatt. Látja Anders Pettert, 
Lysandert, a törvényszéki bírót, a pribékeket, a felügyelőt, Petterssont, mind 
őt gúnyolják a magasból. Lassan elnyomja az álom. 

Amióta az eszét tudja, mindig is álmodott a tűzvészről, melyről anyja 
kisgyermekkora óta oly sokszor mesélt neki, részben, hogy óvja lányát a 
veszélytől, részben mert ő maga sosem tudott megszabadulni az emlékeitől. 
A tűz beférkőzött Anna Stina álmaiba, és mindig rémülettel töltötte el. Az 
álmok most is ugyanazok, de a szerepek felcserélődtek. Most ő maga a tűz, 
a vörös kanördög. Mindent elpusztít, ami az útjába kerül. Dologházat, 
templomot, nyomornegyedet, kúriát és törvényszéket emészt el, s közben 
vad öröm tölti el. Gyomra üvöltő kemencéjében elhal ellenségeinek 
jajkiáltása. Ahogy az éjszaka közepén felriad, szíve dörömböl a vad 
gyönyörtől. A fonóház arra való, hogy megtanítsa gyapjút fonni, hatékony 
és gyors munkája által a város hasznos polgárává tegye, mindenekelőtt 
azonban gyűlölni tanít. 


Johanna egész héten át kérdezősködik. Anna Stina már megszokta, hogy az 
ágy végéből suttogó éjjeli hangnak nincs arca. Jobb is így. Képzeletében 
egészségesebb, teltebb arccal ruházhatja fel Johannát. 

— Többen is vannak, akik emlékeznek Alma Gustafsdotterre, bár sokan, 
akik pedig itt voltak már akkor is, azt mondják, nem tudnak semmit, vagy 
csak azt hiszik, hogy emlékeznek, pedig ők is csak hallották a történetét. 
Ugyanebben az épületszárnyban volt, mint mi, a Gödölyével volt egy 
csapatban. Tavaly ősszel került ide, és idén márciusban tűnt el. 
Francúzkórja volt, ezért gyakran átküldték a kórházba fürdeni, múlt télen 
meg vesszőfutásra ítélték, mert lopással vádolták. Szerencséje volt, 
elkerülte Petterssont. 

— És a szökés? 

— Egy dologra mindenki emlékszik. Alma a padban ült az esti ima idején, 
megette a vacsoráját, mint mindenki más, és az ágyában feküdt, amikor az 
őrök kivitték a lámpásokat. Reggel üres volt az ágya. Az őrök teljesen 
összezavarodtak. Felfordították az egész termet, középre tornyozták az 
ágyakat, végigkopogtatták a deszkákat, rángatták a rácsokat. Később 
napközben láttuk az ablakból, ahogy karddal és botokkal ütik a bokrokat. 
Alma Gustafsdotter nem került elő. 


Anna Stinát elönti a csalódottság. Semmi nincs a történetben, semmi, ami 
segíthetne neki, valami apró részlet, ami neki is megmutatná a szökési 
útvonalat. 

— Ez minden? 

Hallja Johanna hangjában az önelégültséget, ahogy folytatja: 

— Egy fél motring áráért nem valami sok, mi? Nyugalom! Van itt még 
más is. Beszéltem egy lánnyal, akinek közvetlenül az ajtó mellett volt az 
ágya. Azt mondta, ő pontosan tudja, mi történt. A lány nagyon fiatal, és egy 
kicsit félnótás, de azt mondja, hogy ő az éjszaka közepén mindig felébredt 
abban az időben, amikor Alma eltűnt. Valaki volt az ajtónál, és motoszkált a 
zárral, szerinte egy kísértet próbált bejutni a hálóterembe, hogy csillapítsa 
az éhségét. Minden éjjel visszajött, de ő csak fogvacogva a fejére húzta a 
takarót, és alatta reszketett. Végül egyik éjjel sikerült kinyitnia a lénynek a 
zárat, és kitárta az ajtót. A lány érezte a léghuzatot. Azt mondja, a kísértet 
bemászott a terembe, a sötétség leple alatt elnyelte szegény Almát, aztán 
visszatért az odújába valami kőrakás alá. 

— Azt mondtad, Almát lopáson kapták. Mit lopott? 

— Egy ónkanalat, ami soha nem került elő, meg néhány üveg orvosságot a 
kórházból, azt mondta, a fogfájására kellett. Ezzel pontosan annyit tudsz 
Alma Gustavsdotterről, mint bárki más tudhat, az éhes éji lidércet 
leszámítva. Tudom, nem túl sok, de a fizetségem akkor is kérem. 


Van itt valami, Anna Stina érzi, de nem jön rá, hogy mi az. A lány az 
ajtónál, a kanál, a kórház, a fogfájás, a motoszkálás az ajtónál. Egy utolsó 
kérdést intéz Johannához: 

—A Gödölyével is beszéltél? 

— Ugyan, a Gödölyével évek óta nem beszélt senki. Az csak magával 
beszél. 


Másnap, a nyomorúságos reggeli után Anna Stina óvatosan egyre közelebb 
tolja a rokkáját a Gödölyéhez, aki csak mered maga elé a levegőbe a fél 
szemével, s gyakorlott kezei közben maguktól fonnak. Összpontosít, hogy 
hallja az állandóan motyogó hangot, mely annyira halk, hogy az őrök nem 
is törődnek vele. Alig hallani a rokkák kattogása és surrogása között, 
közelebb kell hajolnia. Olyan, mint egy mondóka, dallam nélkül, a pedál 
ritmusára ismételgetve. 


— Három öl, három csobbanás és három évtized, három évtized, 
háromezer könyök gyapjú egy nap alatt, három az igazság. 

Amikor az őr egy pillanatra kimegy, olyan közel húzódik a Gödölyéhez, 
ahogyan csak tud, és a fülébe súg: 

—A gyerekei azok? A három csobbanás? 

A Gödölye hátrahőköl, és kizökken a ritmusból. A látó szeme úgy 
fürkészi Anna Stinát, mintha először látná. Egy idő múlva összeráncolja a 
homlokát, és újraindítja a rokkát. Ahogy visszazökken, újrakezdi a 
mondókát. 

— Három öl, három csobbanás és három évtized, három évtized, 
háromezer könyök gyapjú egy nap alatt, három az igazság. 

— Harminc éve van itt bent? 

A Gödölye ismét megzavarodik, és Anna Stinára pillant. 

— Emlékszik Alma Gustafsdotterre múlt őszről és tavaszról? Ugyanabban 
a csapatban, mint maga? 

A Gödölye mintha fontolgatná, mit is tegyen, végül közelebb hajol, 
szemében alattomos fény villan. 

— Azt mondják, azért tettem, mert gyűlöltem őket, pedig épp, hogy nem. 
Szeretetből, hogy ne kelljen végigszenvedniük, amit tartogat az élet. 
Minden nap rosszabb, mint a tegnapi, és ez így van jól. Minden reggel, 
amire felkel a nap, bizonyítja, hogy helyesen tettem. 

Anna Stina nem tudja, mit mondjon. Csak bólint, a Gödölye meg 
rákacsint, ahogy visszatér a fonáshoz. 

— Három öl, három csobbanás és három évtized, három évtized, 
háromezer könyök gyapjú egy nap alatt, három az igazság. 

Anna Stinát eltölti a reménytelenség. Úgy fest, a Gödölye is csak 
zsákutca, egy újabb emberi lény, akit porrá zúzott a fonóház, bolond 
vénasszony, csak arra jó, hogy fonjon. 

Nem látja értelmét, hogy visszacsúsztassa a rokkáját az eredeti helyére, 
és ezzel kockáztassa, hogy az őr észreveszi, inkább vár estig. Amikor 
délután a Gödölye egyszer csak hozzászól, teljesen felkészületlenül éri. 
Szinte észrevehetetlenül beszél az öregasszony, ugyanabban a monoton 
ritmusban, mint ahogy a mondókát mondja. Amit mesél, mintha a fonóházi 
emlékei törnének elő hosszú sorban. 

— Azt hiszik, a fonás kemény munka, de nem tudnak ezek semmit se. Azt 
hiszik, éheznek, pedig fogalmuk sincsen semmiről se. Hetvenkettőben, 


amikor Gusztáv lett a király, újat akartak építeni az Ahlstedt háza mellé, és 
nekünk, akik itt voltunk bezárva, nekünk kellett vonszolnunk és 
cipekednünk, pedig a ruhát és az ételt is nekünk kellett fizetnünk... 
gerendákat és faragott köveket, cementet és vakolatot húzni igába fogva, 
hullottak, mint a legyek, de nem az öreg Maria, ő már akkor is szívós volt. . . 
az ujját rágta, meg kavicsot, mikor nem volt mit enni... Azt hiszik, 
Pettersson kínszenvedés, de ő legalább nem bolond, mint az öreg 
Benedictius... meg von Torken, meg a vén Johan Wik, éheztettek minket, 
halálra dolgoztattak minket, megáshattuk volna a saját sírunkat is... Az 
öreg Maria bezzeg mindet túlélte... ott lakott volna az igazgató, de nem lett 
belőle semmi. . . 

A Gödölye mosolyog magában az emlékein merengve. Anna Stina 
odasandít az öreg karomszerű kezeire, ahogy fonják a fonalat, és 
megborzongva látja az ujjain a harapásnyomokat. 

— Tavasszal csak a pince készült el. Szép nyár volt... egy dologházi 
legény bevitt a bokorba, csinos fiú volt. Éhen halt még abban az évben, de 
én még emlékszem rá... Egész nyáron állt a munka, míg a város ünnepelt, 
síppal-dobbal, aztán ősszel se lett kész, hiába ordított meg tépte a haját 
Benedictius... nekem kellett elvinnem ugyanazt a követ, amit előbb 
odavittem, lyukat kellett csinálni a pincefalon, hogy elfolyjon a víz, mert 
télen tető nélkül állt a ház... de az se volt elég... feljött a víz, belement a 
falba, a lukból meg jött a huzat, és se az igazgató, se a pap nem akart 
beköltözni, finom uraságok...most meg csak a répás zsákok állnak ott és 
rohadnak. . . 


Időbe telik, mire Anna Stina kihámozza a zagyvaságból az értelmét annak, 
amit hall. Amikor felfogja, arcába tolul a vér, és közelebb kell hajolnia a 
Gödölyéhez, hogy hallja a halk duruzsolást a vadul verő pulzusán keresztül. 

— Ezt elmondta Maria asszony Alma Gustafsdotternek is? Annak a másik 
lánynak, aki az én helyemen ült? 

A Gödölye csodálkozva néz rá. 

— Három öl, három csobbanás és három évtized, három évtized, 
háromezer könyök gyapjú egy nap alatt, három az igazság. Csinos fiú 
volt... 


Itt a megoldás. Van valahol egy pince, ahonnan kivezet egy alagút, amit 
azért ástak, hogy elfolyjon az esővíz és a hólé, mikor az új épületszárnyak 
még tető nélkül voltak hetvenkettő telén, és amit elfelejtettek betemetni, 
amikor folytatták az építkezést. Alma Gustafsdotter tudott róla. Csak oda 
kellett jutnia az éj leple alatt, elmozdítani a zsákokat, és néhány könyöknyi 
kúszás után örökre szabadon eltűnni. 


AZNAP ÉJJEL Anna Stina nem tud elaludni. Ehelyett megpróbál gondolatban 
hónapokat visszamenni az időben, oda, amikor a börtönszigetet a markába 
szorítja a tél, és a nap alig emelkedik a látóhatár fölé. A Riddarefjárden 
öblét jégpáncél borítja, a fonóházi rabok egész nap félhomályban 
görnyednek a rokkáik fölé. Az idő lassan vánszorog, az óraütések között 
egyre hosszabbnak tűnik a távolság, és Alma Gustafsdotter halálra unja 
magát. Óvatosan közelebb fészkelődik a rokkájával a Gödölyéhez, hátha a 
motyogást hallgatva gyorsabban telik az idő. És egyszer csak felcsillan a 
kijutás lehetősége. 

Mennyi időbe telhetett Almának a szökés megszervezése? Ősszel jött, és 
tavasszal tűnt el. Lehet, hogy a Gödölye már tavaly elmesélte a történetét, 
amikor Alma még új volt itt, ebben az esetben a lánynak volt annyi esze, 
hogy megvárja, míg felenged a fagyott talaj, különben megeshetett volna, 
hogy hiába találja meg az alagút nyílását, az be van fagyva, vagy 
eltorlaszolja egy, az öböl felől süvítő jeges szélben kővé keményedett 
hókupac. Kivárta az idejét. Várta a tavaszt. 

Anna Stina a semmi ködén keresztül megpróbálja felkutatni Alma 
Gustafsdotter lábnyomait addig a pontig, ahol eltűnt, hisz neki is ezeken a 
nyomokon kellene elindulnia. Hol lehet a pince? Ezt a legegyszerűbb 
kideríteni. A pincének a serfőző Ahlstedt régi kúriájához toldott 
épületszárny alatt kell lennie. A kúriát eladták és fogházzá alakították, a 
hozzátoldott új rész csak mögötte lehet. A Gödölye répával teli zsákokat 
emlegetett, Anna Stina látta, hogy az élelmet a régi házból lépcsőn hordják 
lefelé. Ott bent lehet a konyha, és a nyersanyagokat bizonyára valahol a 
közelében tárolják. Hirtelen ötlettől vezérelve Anna Stina felkel, és a 
rokkákat kerülgetve keresztüloson a termen az ablakhoz. Az üveghez 


nyomja az arcát, és megpróbál elnézni az épület homlokzata mentén a régi 
kúria felé. Ebből a szögből nem láthat a sarkon túlra, de épp ahogy feladná, 
megpillantja a holdfényben az épületek árnyékát. Világosan kirajzolódik a 
saját épületszárnyuk teteje, mely átmegy a régi épület tetőzetébe, majd egy 
alacsonyabb szárny nyúlik el az ellentétes irányban. Megvan! Ott vár rá a 
szabadság. Már csak valahogyan el kell jutni odáig. 


Telnek a napok, Anna Stina csak fon és fon, motringot motring után, már 
nem is számolja. Inkább az őrök mozgását és a fonóház szokásait igyekszik 
feltérképezni. Alma gondjai és kérdései most már az övéi. Először is, ott a 
terem ajtaja, amit esténként gondosan rájuk zárnak. Néhány éjszakába telik, 
mire kerek egésszé állnak össze a részletek, amiket tud. A megoldás az 
ónkanál, aminek az ellopásáért Almát megbüntették, de soha nem került 
elő. Arra használhatta, hogy valahogy álkulcsot csináljon belőle, és a 
kísértet éjjeli szöszmötölése az ajtónál a próbálkozásai lehettek, míg végül 
működött a kulcs. 

Anna Stina hegyezi a fülét minden este, amikor az őrök bezárják az ajtót. 
A zár rozsdás, nehéz kulccsal záródik, és a hangjából ítélve évek óta nem 
olajozták. Az ón lágy fém, és nem valószínű, hogy egyetlen kanállal el 
lehetne fordítani a zárszerkezetet anélkül, hogy az eszköz elgörbülne. 
Lehet, hogy Alma ismert egy módszert az ón megkeményítésére. Talán erre 
kellett a kórházból lopott por. Anna Stina számára ez mind teljesen 
mindegy. Ő csak ócska fából készült kanalakkal találkozott, amúgy sincs 
semmije, amivel megfaraghatná, és az ónról ugyanúgy nem tud semmit, 
mint a zárakról általában. Valamilyen más módon kell átjutnia a bezárt ajtón 
éjszaka. Ez az első akadály, az első a négyből. 

Vajon vannak-e még az útjában további zárt ajtók? Ha Anna Stina jól 
spekulál, Alma egyetlen kulccsal ment végig. Az Ahlstedt-kúria kapuja a 
lépcső tetején gyakran résnyire nyitva áll, hogy az őröknek ne kelljen 
keresztülmenniük a rabok termein, ha a saját hálótermeikbe igyekeznek. Ha 
ezt a kaput éjjelre sem zárják, akkor aki lejut a belső udvarra, akadály 
nélkül átjut a régi házon, le a pincébe. Alma biztosan így csinálta. Vajon 
Björkman dühkitörése miatt megszigorították azóta a szokásokat? Ennek 
semmi jele. Akkor viszont mindössze egyetlen zár akad az útjába. A 
második akadály ezután az lenne, hogy le kell jutnia a pincébe, anélkül, 
hogy észrevennék. 


A harmadik: megtalálni a rést a pincében, a régi lecsapoló alagutat, és 
átjutni rajta. A Gödölye mormogásából nem derült ki, hogy pontosan hol 
van a luk a falban. A nyílás annyira kicsi, hogy húsz év alatt senkinek sem 
tűnt fel. Még ha minden terv szerint is megy, csak az éjszaka hátralevő 
részét tudja az alagút keresésére fordítani. 

A negyedik, és egyben utolsó akadály, hogy nem térhet haza sem a 
Katalinról, sem a Máriáról elnevezett városrészbe, ahol ismerik, és ahol 
Fischeréknek és a pereputtyuknak első dolguk lesz őt keresni. Johanna azt 
mondta — és Anna Stinának semmi oka kételkedni a szavaiban —, hogy még 
akiknek sikerül is a szökés, azok is előbb-utóbb visszakerülnek, még 
hosszabb büntetéssel. Ha kijut a fal másik oldalán, teljesen új életet kell 
kezdenie valahol másutt, ahová nem ér el az ellenségei keze. Hogy hogyan, 
arról fogalma sincs. 


Vasárnap a hosszú istentisztelet idejére szünetel a munka. Neander 
tiszteletes úr, aki az utóbbi időben az esti áhítatokat a harangozójára bízta, 
még jobban odavan, mint szokott. Elfelejti a zsoltárokat, s hogy mikor 
következnek az imák, mikor kell prédikálnia, és mikor jön a bűnbocsánat. 
Remegő kezével gyakran emeli a szájához a kelyhet, és nagyokat kortyol a 
miseborból, köp rá, hogy mindenki látja. A prédikációja előtt akadozva, az 
erőlködéstől könnyes szemmel felolvassa az evangéliumot. Mátétól olvassa 
Jézus bevonulását Jeruzsálembe. Ezt a részt már mindenki ismeri. Neander 
nagy nehezen, dadogva eljut a huszonegyedik fejezetig, ahol Jézus kiűzi a 
kufárokat a templomból. 

— , Meg van írva — mondta —, hogy az én házamat az imádság házának 
fogják nevezni, ti pedig rablók barlangjává teszitek." 

Ezeknél a szavaknál Neander hirtelen elgondolkodva megáll. Táskás 
szemei elsötétülnek. 

— Az én házam. Rablók barlangja. 

Akkora erővel csapja össze a Bibliát, hogy a bóbiskolók felriadnak. 
Felnézve a pap tekintetével találják szembe magukat. Neander zordan 
bámul a padok felé. A prédikáció hátralévő részének már nem sok köze van 
a szentíráshoz. Minél többet beszél, annál jobban elragadtatja magát. 
Hangja fölerősödik, szinte üvöltve szónokol farizeusokról és írástudókról, 
kufárokról és rómaiakról, azokról, akik megszedik magukat az igazak és a 
szelídek kárára. Szája kárörvendő vigyorra torzul, kivillantja barna fogait, 


miközben egyre kevésbé a tizenhét évszázaddal ezelőtti Szentföldről van 
szó, és egyre jobban arról, amit ma itt maga előtt lát. Egyre kevésbé 
leplezetten próbálja Björkman igazgatót Jézus ellenségeként lefesteni. A 
Sátánnak és pereputtyának tán mézesmázosak a szavai, de alattomos 
kígyónyelvükkel mindenkit képesek megtéveszteni. 

Amikor már a legostobább elítéltek is pontosan értik, hogy kire céloz, a 
harangozó elérkezettnek látja az időt, hogy Neandert megmentse saját 
magától, de a hangos torokköszörülésnek semmi esélye a tiszteletes 
mennydörgő hangjával szemben, így nincs jobb ötlete, kénytelen korábban 
megkondítani a harangot. Neander kissé lecsillapodik, és magába száll. 

Ahogy az egész hallgatóság, Anna Stina is csodálkozva hallgatja a pap 
kirohanását. És hirtelen rádöbben, hogy Neander lehet a megmentője, ez a 
keserű vénember, akit már csak a pálinka vigasztal, mert gyűlöletének célja 
hamarosan kicsúszik a kezéből. Eszébe jut, amiről az őrök beszéltek aznap, 
mikor idehozták: Hans Björkman igazgató ideje hamarosan kitelik, 
húszévnyi hanyagság és gondatlanság után. Finnországba készül. Az 
istentisztelet hátralévő részében alig bír megülni a fenekén. Gyorsan kell 
cselekednie, és a szerencsének is mellé kell állnia, mert ahogy kimondják az 
áment, az őrök azonnal kiterelik őket az udvarra, majd be a termeikbe. 

Vége a misének. Felállnak a padokban, és kezdenek középen kivonulni. 
Anna Stina rogyasztott térddel, hogy ne lógjon ki a tömegből, az áramlattal 
szemben igyekszik az oltár felé, ahol Neander éppen a misebor utolsó 
cseppjeit rázogatja a kehelyből a kitátott szájába. Legelöl, az oltárnál ott áll 
maga Pettersson, a felügyelő, a szemét a rabokon legeltetve várja, hogy 
kiürüljön a templom. Behemót teste pontosan Anna Stina útjába esik. 
Pettersson észreveszi, képén meglepetés és harag tükröződik. A lány 
gondolkodás nélkül kitér balra, ezzel kicselezi Petterssont, átcsusszan a 
karjai alatt, és odakiált Neandernek. 

— Bárcsak megbüntethetné a mi Urunk a kufárokat bűneikért, mielőtt 
kijutnak a templomból! 

Többet nem tud mondani, mert Pettersson nyakon ragadja. Csaknem 
felemeli a földről, s a lány behunyja szemét, felkészülvén a pofonra, amit a 
felügyelő magasra emelt tenyere ígér. 

— Szégyellje magát, Pettersson, eressze el a lányt! 

Neander mennydörgő hangja megakasztja Petterssont az ütés közepén. 


— Csak nem akar erőszakot alkalmazni Isten házában? Nem fél az Úr 
büntetésétől? 

Pettersson nem válaszol, megvetően pislog a tiszteletesre. 

— Eressze el, Pettersson, és állítson egy őrt az ajtóhoz, aki majd 
visszakíséri, ahová való. A leány hitbéli kérdéseken  rágódik. 
Lelkipásztoraként az én feladatom, hogy enyhítsem kétségeit. 

Pettersson felröhög, kiszámított lassúsággal enged a szorításból, hogy a 
lány minél tovább érezze emberfeletti erejét. 

— Ugyan már, a tiszteletes úr és a leány bizonyára értik a tréfát. Csak nem 
képzelik, hogy kezet emelnék egy védtelen teremtésre. . . 

Néhány lépést tesz a kijárat felé, majd visszafordul, és Anna Stina 
szemébe néz. 

— . . Isten házában. 


Bengt Neander megvárja, míg a felügyelő robosztus alakja kikerül az ajtón. 

— Mondd gyorsan, leányom. Fáj a fejem. Én nem vagyok olyan erős, mint 
a felügyelő, de ha feleslegesen zaklattál, tőlem három pofont kapsz a 
Pettersson egyetlen nyaklevese helyett. 

Neander haja égnek áll. Hetek óta nem mosdott, és a rákövült elégedetlen 
grimasztól idő előtt megvénült képén a ráncokba mélyen beette magát a 
kosz. A melléöntött bor savanyú szaga mögött Anna Stina még erősebb 
dolgokat is érez. Sejti, hogy a papnak hamar elfogy a türelme. Meg kell 
kockáztatnia, hogy rögtön a tárgyra tér. 

— Björkman igazgató úr hamarosan elmegy innen, ahelyett, hogy elnyerné 
bűneinek méltó büntetését. A tiszteletes úr szívesen lenne az Úr haragjának 
eszköze. Én tudok erre egy módot. 

—Ugyan mi köze lehetne egy fonóházi elítéltnek a jómagam és az 
igazgató úr dolgaihoz? Na, ki vele! 

—A tavalyi szökések miatt az igazgató alatt már amúgy is inog a szék, de 
az új rendelkezések óta még senkinek nem sikerült kijutnia. Ha valakinek 
mégis sikerülne megszöknie, szégyenben maradna, talán annyira, hogy 
elvesztené az új posztját és a mostanit is. 

Sötétben tapogatózik, de reméli, hogy a pap elevenére tapint. Neander 
pillantása egyszerre szigorú és számító. Miután int a templomajtóban álló 
őrnek, hogy maradjon a helyén, betereli a lányt a sekrestyébe. Alig ér be az 
ajtón, már húzza is elő a laposüveget a kabátjából, és nagyokat kortyol 


belőle. Az üröm szagától könnybe lábad a lány szeme, ahogy a tiszteletes 
újra megszólal. 

—Nem beszélsz butaságot, de attól tartok, túlértékeled a hatalmamat. 
Lelkipásztor vagyok, semmi befolyásom az őrökre. Rám sosem bíznak 
kulcsokat. De ha bíznának is, a nagykaput egész éjszaka őrzik. Amit 
javasolsz, már magamnak is eszembe jutott, s ha tehetném, már kiürítettem 
volna az egész házat. De mit számít, ha a szajhák néhány nap múlva újra a 
rokkáiknál ülnek. Björkman, legyen átkozott a neve, annyira nem ostoba, 
hogy ezt ne tudja, és ármánykodás és nagy hatalmú pártfogók révén sikerült 
különválasztania a lelki és világi hatalmat itt a házban. A te érdekedben 
remélem, ennél jobb terved van. 

— Van egy másik kivezető út. Biztos vagyok benne. Magának csak ki 
kellene nyitnia a délnyugati szárny ajtaját. 

— Hazudsz. Miféle út lenne az? 

— Tavaly tavasszal eltűnt egy lány. Megtaláltam az utat, amin ő kijutott. A 
pince falában van egy rés. Björkman eltussolta a múltkori szökést, mielőtt 
elterjedt a híre, de ha a tiszteletes úr ezúttal már előre elkészít egy 
feljelentést, most nem úszhatja meg. 

Bengt Neander tűnődve vizsgálja a lányt. Egy idő után magában 
motyogva hintázni kezd a lábain előre-hátra. Szórakozottan rágcsálja a 
szakálla csücskét. 

— Még egy szökés. A ménkű sok pénz után, amit az igazgató úr követelt a 
kincstárból, hogy véget vessen a fegyelmezetlenségnek... igen. Egyetlen 
ajtó, csak egyetlen kulcs. 

Ujjaival megdörgöli a szemét, és kiköpi a megcsócsált szakállcsücskét. 

— Próbáltam én már ehhez hasonlót, csak hogy tudd. Megpróbáltam egy 
hozzád hasonló elítélten keresztül bemártani Björkmant. Rajtavesztem. 
Beküldtem egy panaszlevelet a rab nevében, de a hivatalban felismerték a 
kézírásomat. Lehet, hogy tanulnom kéne a hibáimból. 

Nevetgélve saját magára emeli az üveget, és újra nagyot kortyol. 

— Vagy épp ellenkezőleg. Lehet, hogy ott hibáztam, hogy puskával 
lőttem, ahol ágyúval kellett volna. Amit mondasz, nem lehetetlen. De utána 
kell néznem. Majd ha többet tudok, magamhoz hívatlak az esti áhítat után. 
És még valami. Nézz csak ide! 

Neander felfelé fordítja a lány arcát a bal kezével, a jobbal meg lekeveri 
neki a pofont, amiben Petterssont megakadályozta. Anna Stina nem kétli, 


hogy a pap ütése kisebb, mint a felügyelőé, de attól még sajog az arca, és 
cseng a füle. 

— Ezt a bűneidért kaptad, és hogy eszedbe ne jusson becsapni. Meg a 
megállapodásunk megpecsételésére. Meg azért is, hogy ne mondhassák, 
hogy összeszűrtem a levet egy ilyen magadfajtával. A vörös képed majd 
önmagáért beszél. 

Azzal kitereli Anna Stinát, és átadja az őrnek, aki karját megragadva 
elvezeti az udvar fele. A lány távolodóban hallja, amint Neander magában 
dudorászik. 


10. 


PETTER PETTERSSON SZOBÁJA a jobbik az Ahlstedt-kúria északkeleti 
csücskében fekvő két, csaknem egyforma szoba közül. A szomszédos szoba 
gazdája Johan Franz Hybinett, Pettersson felügyelőtársa. Az idén 
szokatlanul korán jött nyári melegben a szoba úgy felforrósodik, mint egy 
kemence, hiába áll tárva-nyitva az ablak a sziklák és az öböl felé. Pettersson 
terebélyes testéről szakad a víz. Kabátját és ingét levéve nyúlik el az ágyon. 
Felbámul a mennyezet gerendájára, amelyre elődje, vagy valamelyik másik 
csirkefogó, aki régebben itt lakott, unalmában felvéste a nevét és piszkos 
fantáziájának termékeit. Itt egy név és egy évszám, ott egy spriccelő 
hímtag, az idő vasfoga már mindet megrágta. Pettersson immár 
tizenkettedik éve, hogy  felügyelősködik a  Lángholmen-szigeten. 
Ugyanennyi ideje lakik a szobában. Vegyes érzésekkel gondol vissza az 
eltelt időre. Nyolcvanegyben került ide az állami szeszfőzdéből, ahova 
pedig a hadseregtől való elbocsátása után helyezték. Azóta itt szolgál a kék- 
sárga egyenruhás társai között, és bár a felügyelői poszt hivatalosan nem az 
erkölcsrendészet része, mégis úgy érzi, hogy a fogyatékosság hiánya 
önmagában fogyatékosság a sánta és nyomorék őrök között. Még Hybinett 
is viseli egy visszafele elsült mozsárágyú nyomait, jobb kezét nem tudja 
ökölbe szorítani. 

Pettersson szégyelli, hogy ép és egészséges. Más miatt szerelték le a 
hadseregből, és meg van győződve róla, hogy az őrök, akik mást sem 
csinálnak, csak pletykálkodnak meg egymás közt sustorognak, hallották, 
vagy maguktól kitalálták a történetét. Petterssont azért szerelték, le, mert 
veszélyesnek tartották. Nagydarab, erős, kötözködő és intrikus, 
kegyetlenkedésre hajlamos, szívesen használja fizikai erejét mások 
bántalmazására. Egy idő után már egy őrmesternek se kellett, csipesszel se 


nyúltak volna hozzá. Koholt vádakkal szabadultak meg tőle, azzal az 
ürüggyel, hogy csak idő kérdése, mikor követ el tényleg valamit. Petter 
Pettersson hozzá volt szokva, hogy megbüntetik, de soha nem ártatlanul. A 
vele megesett igazságtalanság emlékére ma is felforr a vére. Fonóházi 
felügyelő a Lángholmen isten háta mögötti szikláin. Többre nem alkalmas. 

Posztja persze előnyökkel is jár. Már úgy ragaszkodik hozzá, mintha 
szerelmes lenne belé. Nyolcvanháromban, még mielőtt megtanult jobban 
uralkodni magán, véletlenül agyonvert egy rabot, egy bizonyos Löhmant. 
Kora reggel volt, az ébresztőt ellenőrizte, és ahelyett, hogy elordította volna 
magát, Erik mesterrel csapkodott le az ágyakra. Löhman nem volt hajlandó 
felkelni, és amikor még három vagy négy ütés után is csak ott feküdt, 
mintha vörös köd ereszkedett volna Pettersson szeme elé. Csak ütött és 
ütött, végül már a korbács nyelével, nem is a keskeny szíjjal. 

Löhman soha többé nem kelt ki az ágyból. Betegnek kellett jelenteni, 
csak feküdt és jajgatott, estére meg habzott a szája, és kiadta a lelkét. Sokan 
tanúskodtak Pettersson ellen. Björkman kénytelen volt felelősségre vonni, 
és bár Pettersson végig kitartott amellett, hogy az ütlegelés egyedül nem 
okozhatta a nő halálát, hogy biztosan valami kórságban halt meg, amit az 
éjjel szedett magára, de legfeljebb is csak a két dolog szerencsétlen 
egybeesése miatt, mégis elítélték, és kétheti zárkát kapott kenyéren és 
vizen. 

Emlékszik a rabság napjaira, a két hosszú hétre, a gyomrát mardosó 
éhségre. A cella félhomályában újra és újra átélt minden ütést, minden véres 
csíkot látott maga előtt, amit a korbács felszakított, és amikor kiszabadult, 
és újra szolgálatba állt, már tudta, hogy megérte. Megtanulta, hogyan 
legyen óvatosabb, de nem tud enélkül élni. Felgyülemlik benne a feszültség, 
melyet csak a korbács csapásai tudnak csillapítani. A korlátlan hatalom 
érzése. Saját hatalmas teste, ahogyan a nyomorult rab fölé tornyosul, 
kezében a korbáccsal. Ha csak rágondol, már megkeményedik, ott a 
szobájában kigombolja a nadrágját, és elkezdi gyúrni az ágyékát. Gyorsan 
megvan, az élvezet rövidke pillanata csalódás, mint mindig. 

Többi társához hasonlóan ő is kapott már el fonóházi lányokat a ház 
eldugott sarkaiban — végül is éppen ezért ül itt a legtöbbje, nem igaz? —, a 
többség ráadásul önként felkínálja magát egy pár korty italért vagy egy 
darab húsért cserébe. De abban is csalódott. Miután visszahúzta a nadrágját 
és begyűrte az ingét, hát nem rámosolygott a mocskos kis szajha, mintha 


amit a férfitól kapott, hatalmat adna neki felette. Akkor sarkon fordult, és 
feldúltan elment, maga sem értette, mi baja. 

Amit a fonóházi rabok önként neki adnak, az nem érdekli annyira, mint 
az, amit az akaratuk ellenére vesz el tőlük. A tánc a kút körül valami 
egészen más, hosszabb élvezet, mint néhány lökés a csípőjével, pár 
pillanatnyi kielégülés — mintha tüsszentene az altestével. A tánc alatt egy 
teljesen más világba kerül. A társai hagyják, hadd csinálja. Az Ersson lány 
óta, aki a nagy szájával és pimasz ábrázatával szinte maga jelentkezett a 
büntetésre, nem táncolt senkivel. Ez a fajta a kedvence. Akiknek még van 
önbecsülésük, azt hiszik, hogy érnek valamit. Az élőhalottakat ütlegelni 
annyira értelmetlen, mintha húst puhítana. Ersson régóta várt felüdülés volt. 
Most halálra rémülten sántikál körbe, Pettersson mellkasát büszke melegség 
önti el, ahányszor meglátja. 

Hevesen zihál a megerőltetéstől. A nyomasztó feszültség cseppet sem 
enyhült benne. Az istentisztelet óta ismét egyre nő a nyomás, a tiszteletes, 
az a részeg disznó az ocsmány vigyorral a képén nem átallja rendre 
utasítani őt a rabok előtt. Szétrobban a mellkasa, ha hamarosan nem talál 
enyhülést. 

Már tudja, mit fog csinálni. Már kiválasztotta a lányt, az a pimasz lesz a 
következő, a vén boszorkánnyal van egy csoportban. Látta a szemében a 
büszkeséget, az ellenállást. Kíváncsiskodik, szaglászik. Forral valamit, 
ebben egészen biztos. Nemsokára majd táncra kéri. Hamarosan, de még vár 
egy kicsit. Minél tovább kibírja, annál nagyobb élvezet a jutalma. 

Az egyetlen épületszárnyban, ahol férfiakat tartanak fogva — 
öregembereket vagy fiatal fiúkat, akik vagy túl öregek, vagy túl fiatalok a 
nehezebb munkához -, megkezdődnek a fogadások. Jól ismerik Petter 
Petterssont, és férfiak közti elnézéssel viszonyulnak ahhoz, ahogy kiéli az 
ösztöneit. Már több hét is eltelt, mióta az új lányt megkorbácsolta, 
hamarosan újra itt az idő. Ki lesz a következő? Az, aki még a zabkásáját is 
kilocsolta, olyan mohón akart megszerezni egy maradék heringet? Vagy az, 
amelyik a leglassabban dolgozik, alig egy motringot fon egy hét alatt? 
Pettersson minden mozdulatát szemmel tartják, figyelik, melyik rabon időz 
el hosszabban a pillantása, megpróbálnak olvasni a gondolataiban. Aki akar, 
és pénze is van, fogadást köthet, melyik szárnyból választ lányt, melyik 
csoportból, és ha a tét elég magas, arra is, hogy mi lesz a neve. 


K:k:k 


Anna Stinának Johanna mondja el. 

— Te vagy a favorit. Aki rád fogad, alig kap többet, mint a feltett összeg. 
Állítólag minket bámul, mihelyt kint vagyunk az udvaron. Te is azzal a 
másik lánnyal jöttél, akivel utoljára táncolt, mindenki azt mondja, te leszel a 
következő. 

Nem maga a tánc a kút körül, vagy a verés a korbáccsal, ami a legjobban 
megrémíti Anna Stinát. Sokkal rosszabb, hogy Pettersson tánca után aligha 
lesz valami a szökésből. Hiába ügyes a felügyelő, és mostanában már nem 
veri halálra az áldozatait, de az sem igaz, hogy minden következmény 
nélkül túlélik a verést. A Sárkány azóta is görbe lábakon csoszog körbe a 
tönkrement csípőjével, egyelőre dacol a mihamarabbi elpatkolására 
fogadókkal, de nem beszél, a saját árnyékától is megijed, éjjel rémálmai 
vannak, és annyira fél a veréstől, hogy bármitől halálra rémül. Még ha a 
sérülései és a sebei be is gyógyulnak, az elméje oly mély rejtekhelyre 
húzódott valahol benne, ahonnan már soha nem bújik elő. Anna Stinának 
miért sikerülne szerencsésebben megúsznia? 

A ma esti imának már vége, holnapig kell várnia, mielőtt beszélni tud 
Neanderrel, hogy siettesse a tervük megvalósulását. Elmond egy fohászt, 
hogy Pettersson még egyetlen egy napig uralkodjon magán. A bezárt, 
elsötétített teremben nem jön álom a szemére. Johanna lélegzetvételén 
hallja, hogy ő is ébren van. 

— Johanna, ha neked egyszer sikerülne innen elszöknöd, mihez kezdenél, 
hova mennél, hogy ne fogjanak el? 

Johanna csendben fekszik, csak nagy sokára válaszol. 

— Valamit tervezel. Azt hiszed, nem vettem észre, de látom rajtad. Ne félj, 
nem árullak el. 

— Van egy kivezető út innen, és ha tehetem, azon megpróbálok kijutni. 
Velem jöhetsz. 

Johanna felkacag. 

— Kevesebb, mint száz motring van hátra, és letöltöttem a büntetésem. Ha 
vigyázok a nyelvemre, már nyár vége előtt kint vagyok. Ha már eddig itt 
ültem, most már kitöltöm az időm. 


Erre Anna Stina sem tud mit mondani. Első kérdésére Johanna csak további 
percek múltán válaszol. 

—-A legtöbben, akik idekerülnek, nem sokat érnek. De te jó barátom 
voltál, ezért elmondok neked valamit. Gyerekkoromban volt egy barátnőm. 
Az apjának volt egy vendéglője, ha jól tudom, még ma is megvan. 
Vadmacska a hely neve, a Vörös Zsiliptől nem messze fekszik. Sok évvel 
ezelőtt a szülők összevesztek, senki sem tudta kibékíteni őket, pedig még a 
Szent Miklós-templom papja is megpróbálta. Az lett a vége, hogy az anya 
fogta a lányt, és vele együtt eltűnt. Vidékről való volt, biztosan visszatért a 
szülei falujába. Elvesztettem egy barátomat, de az apja rosszabbul járt. 
Megszakadt a szíve. Azóta sok év telt el, de még mindig nem békélt meg a 
sorsával. Kinyitja a kocsmáját, ott áll a pult mögött, felszolgálja, amit 
rendelnek tőle, de olyan, mint egy alvajáró, mintha nem is élne. Karl 
Tulipánnak hívják. Virágembernek becézték, még ha ma már a 
törzsvendégek szerint a Hervadt Kóró jobban is illene rá. A barátnőmet 
Lovisa Ulrikának hívták. Karl Tulipán annyira büszke volt a lányára, hogy 
az akkori királyné nevét adta neki. 

— Szörnyű história. 

— Nem épp esti mese, az biztos. Most hallgass és figyelj. Te és Lovisa 
szinte egyidősek vagytok. Neki is kék szeme és lenszőke haja volt, mint 
neked. Ha sikerül kijutnod innen a szigetről, soha nem leszel többé 
biztonságban a Södermalmon. Menj el Karl Tulipánhoz a Vadmacskába, és 
mondd neki, hogy te vagy a lánya, Lovisa Ulrika, Johanna Ulv gyerekkori 
barátnője, és hogy annyi év után visszajöttél szeretett atyádhoz. 

— Nem ismerné fel a saját lányát? 

— Dehogynem. Nem ostoba. De hinni fog neked, mert ebben a 
hazugságban a világon mindennél jobban hinni akar. 


Anna Stina megkönnyebbülésére Pettersson nincs ott a reggeli imán. 
Helyette az a strázsa vigyáz rájuk, aki bevezette az udvarra, amikor 
megérkeztek, és mellette állt, míg Pettersson elbánt a Sárkánnyal. Jonatan 
Löfnek hívják, a legtöbb társánál fiatalabb, és úgy fest, hogy azon kívül, 
hogy a háta kissé mereven mozog, nagyobb sérülése nincs. Jóindulatú 
ember hírében áll, mindig olcsón lehet tőle ennivalót és pálinkát venni. 
Anna Stina elhatározza, hogy merész lesz, az ima végeztével egyenesen 
kivonul a padsorok előtt álló Löfhöz, illedelmesen pukedlizik, és kéri, hadd 


beszéljen a tiszteletes úrral. Alig hisz a szemének, mikor az őr mosolyogva 
félreáll, és továbbengedi Neanderhez, aki bosszúsan morogva int, hogy 
kövesse a sekrestyébe. 

— Mit képzelsz, ostoba leány? Hát nem érted, hogy gyanút fognak, ha 
lépten-nyomon ide futkosol? Még nincs nálam a kulcs. 

— Ma éjjel kell meglennie. Ma éjjel, vagy soha. Pettersson most már 
bármikor kiterelhet a kúthoz táncolni. Azután soha, semmilyen alagúton 
nem fogok tudni többé keresztülmászni. 

Neander zihálni kezd, kitapogatja a szék támláját, és leroskad. Szakálla 
csücskét rágja, fejét vakarva hangosan gondolkodik. A lány látja, hogy most 
is részeg, egy szemhunyásnyit sem alhatott az éjszaka. 

— Ezer ördög és pokol! Hát semmit nem kapok a sok munkámért cserébe? 
Miért teszel próbára, Uram? Azt mondja, ma éjjel, de hát még korai, túl 
korai. De Björkman, az a telhetetlen, kapzsi gazember mindjárt kicsúszik a 
markomból... a panaszlevél nagyjából már készen van... talán van más 
mód is, ami ugyanolyan jó... 

Néhány percnyi motyogás után a tiszteletes elhatározásra jut. Ienyerével 
az asztalra csap. 

—-A pokolba is, lányom, ide figyelj. Azt mondod, ma éjjel meg kell 
lennie. Akkor ma éjjel lesz, kerül, amibe kerül. Maradj ébren, és figyeld a 
kopogást. Valaki majd kinyitja neked az ajtót. Aztán eltűnsz, és hogy mi 
lesz veled utána, az nem érdekel, ha távol tartod magad addig, hogy 
Björkmant felelősségre lehet vonni a hanyagságáért. Megértetted? Na jól 
van, tűnj a szemem elől, és Jézus Krisztus, Asmodeus és Odin, Mindenek 
Atyja legyenek hozzád irgalmasok, vagy velem gyűlik meg a bajuk. 


Amikor Löf kivezeti Anna Stinát az udvarra, látják, hogy valami készül. A 
rabok felsorakozva állnak, minden négyes csoport külön-külön, a termeik 
ablaka előtt, Pettersson pedig középen járkál fel s alá, kezeit hátul 
összefonva, mellkasát domborítva, mint kakas a szemétdombon, képén 
fényes vigyor ül. Löf hátba taszítja Anna Stinát, aki sietve odaáll a 
Gödölye, Johanna és a Bolond Lisa mellé. Petter Pettersson érces hangja 
visszhangzik a falak között. 

— Ma hajnalban lopásra derült fény, hölgyeim és uraim. Amíg maguk itt 
kint álldogálnak, bent éppen felforgatjuk a szalmazsákjaikat, hogy 
megtaláljuk a lopott holmit. Aki ártatlan, annak nincs félnivalója, 


nyugodtan legeltetheti szemét délceg alakomon addig is, amíg tart a 
keresés. 

Anna Stina kővé dermedve érzi, ahogy meghal benne a remény. Túl késő. 
Pettersson már kiválasztotta az áldozatát, csak a tánc van hátra. A 
szalmazsákjában a jóllakott bolhák között megtalálják, bármit is 
csempészett oda Pettersson lopott holmiként, és a tiltakozása mit sem ér 
majd. Pettersson előhozatja Erik mestert, és ráméri a megérdemelt 
büntetést. A szeme megtelik könnyel. Mélyen az ajkába harap, érzi a 
fájdalmat, amit magának okoz. 


Megtalálták a kést. Az egyik strázsa győzedelmes vigyorral tartja fel a 
fémdarabot, és a pengét ujjai között lóbálva egyenesen felé tart. Pettersson 
megkérdezi, kinek az ágyában találták. Az őr karon ragadja Johannát, és 
odavonszolja a kúthoz, ahol Pettersson már fülig érő vigyorral várja. 


Fél öt van. Johanna kiáltásai még mindig felhallatszanak, bár egyre 
halkabban, ahogy telik a nap. Soha többé nem látják. 

AZ ANNA STINÁÉVAL SZOMSZÉDOS ÁGY üres. Ahogy a Sárkányt, a 
magatehetetlen Johannát is levitték az őrök a kórházszobába a verés után, 
majd összetákolják, amennyire lehet. A terem éjszakai hangjai még a 
szokásosnál is  rettenetesebbek.  Jajgatás és  elharapott szavak 
mindenhonnan, heves zihálás, ahogy a rabok felriadnak rémálmaikból. 
Mindenki nyugtalanul alszik, miután késő délutánig felhallatszott a 
sikoltozás az udvarról. Az esti imára menet Anna Stina újabb elszíneződött 
nyomokat vesz észre a kút körül, ahol Johanna körbe-körbe vonszolta 
magát. A kút vakolt falára vörös foltok fröccsentek, ahogy bebarnulnak, 
senki, aki nem volt ott, meg nem mondja, hogy hogyan kerültek oda. 
Érzései nem hagyják, hogy úrrá legyen rajta a fáradtság. Rémület, 
hiányérzet, és a Johanna sorsa felett érzett fájdalom, megkönnyebbülés, 
hogy más részesült a sorsban, amiről azt hitte, rá vár, rögtön ezután a 
szerencséje miatt érzett szégyen. Egyre nő benne a félelem, hogy foglyul 
ejti valami, amin nem tud úrrá lenni. A szökéshez minden erejére szüksége 
lett volna, de az, ami Johannával történt, feltépett benne egy sebet, amelyen 
át érzi, hogy elszivárog az ereje. Ne ma éjjel, istenem, csak ne ma éjjel. 
Persze tudja, hogy már nincs választása. A sötétben várakozik. 

Az ígért kopogás olyan halk, hogy alig hallja. Először nem is tudja, jól 
hallotta-e, de ahogy felkel az ágyból és odalopakodik az ajtóhoz, hallja, 
ahogy fordul a zárban a kulcs. Az ajtó résnyire kinyílik. Valaki vár a 
túloldalon, és amikor közelebb ér, kijjebb tárja az ajtót, hogy a lány 
kiférjen. Jonatan Löf az, a fiatal strázsa. Ajka elé tartott ujjával jelzi, hogy 
maradjon csendben, vállával kitámasztja az ajtót, és a kilinccsel tartja, hogy 
ne nyikorogjon a sarokvas, ahogy becsukja. Visszazárja az ajtót, és int a 
lánynak, hogy kövesse. 


Sietve átvágnak az udvaron, fel a régi épület lépcsőin. Az emeletről 
nevetés és mulatozás hangja szűrődik ki. Sokáig fent van az őrség. 
Kártyázás és ivászat hangja hallatszik, fényesre koptatott kártyalapok 
csapódása az asztalon, poharak és üvegkancsók koccanása. Löf int a 
lánynak, hogy húzódjon be a kapu árnyékába, míg ő belép a nyitva hagyott 
kapuszárnyon, és körbenéz, hogy  tiszta-e a levegő. Miután 
megbizonyosodott róla, hogy üres a földszint, keresztülmennek egy sötét 
konyhán, ahol a kemence még mindig ontja magából a meleget. Löf megáll, 
és a parázsnál meggyújt egy gyújtópálcát, aminek a lángját aztán a 
tenyerébe rejti, míg átszelnek egy kis ebédlőt, majd továbbmennek a 
folyosón. Anna Stina nem sokat lát, mert a láng inkább elvakítja a sötétben, 
de sejti, hogy nagyjából az új épületszárnynál járhatnak, aminek a pincéjét a 
Gödölye és rabtársai építették. 

Alacsonyabb szobákon haladnak keresztül, Anna Stina a tenyerével érzi a 
falak durvább felületét, ezt a részt soha nem festették vagy tapétázták úri 
népek kedvéért. Egy kilincs nélküli ajtó mögött nyikorgó lépcső vezet a 
pincébe. A falra erősített kampón lámpás lóg, benne faggyúgyertya, melyet 
Löf meggyújt a pálcával, ahogy becsukta maguk mögött az ajtót. A lépcső 
aljára érve szólítja meg a lányt. 

—Itt senki sem hall minket, de attól még semmi szükség rá, hogy 
hangoskodj. Szerencsétek van a Neander cimboráddal. Pettersson mindig 
megvendégel minket, miután ámokfutást rendez a korbáccsal, nehogy 
valakinek eszébe jusson panaszt tenni az igazgatónál. Most már nem sokan 
tudnának egyenesen megállni a lábukon az őrségből. 

Anna Stina kérdőn néz rá. Löf kitalálja a kérdést. 

— Neander adott néhány tallért, hogy kinyissam az ajtót, idevezesselek a 
pincébe, és aztán fogjam be a szám. Azt mondta, várjak, amíg megtalálod, 
amit keresel. A lámpást használhatod, nagyjából egy órára elég a faggyú. 
Vagy egy kicsivel tovább. 

A lány bólint. Mielőtt Löf átnyújtja neki a lámpást, kinyitja az ablakot, és 
meggyújt egy tajtékpipát, amit megtömve magával hozott. Leül az egyik 
lépcsőfokra, és felemás mosollyal a lány felé tartja a lámpást. 

— Hát akkor sok szerencsét. 


Amikor a lámpás fénye már nem ér el a lépcsőig, Löfből csak a pipája 
parazsa látszik. Valahányszor megszívja a pipát, vöröses fényben rémlik fel 


a képe, mint egy színházi maszk a fekete háttér előtt, sokkal inkább, mint 
egy élő ember arca. 

A pince hatalmas, belső falai több boltíves részt határolnak, melyeket 
deszkákkal még kisebb tárolókra osztottak. A fal mentén patkányok 
surrannak el. Szemek gyúlnak fel, és hunynak ki, ahogy a lámpás 
fénykörébe kerülnek. Valami bűzlik. Az egész pince telis-tele ennivalóval 
és alapanyagokkal, egy részük elfeledve rohad. Fonnyadt almákkal teli 
ládák, répás zsákok, hordók félig tele sózott hússal, dongáik elvetemedtek, 
a húslé kifolyt a földre. Valószínűleg a hús a fő bűnös, az egész pincében a 
rothadás nehéz, undorító szaga terjeng. A lámpás lángja körül legyek és 
éjjeli lepkék surrognak, fülébe zizegnek, arcába csapódnak, mintha 
részegek lennének. 

Óvatosan elindul a fal mentén, az egyre fogyó faggyúgyertya fényénél. 
Hosszabb időbe telik, míg végigmegy, mint gondolta. Hatalmas 
rendetlenség van, minden feltornyozva áll, vagy a sarkokban halomba 
hányva hever. Néha a földre fekve próbál bekukucskálni a halmok mögé. 
Mindenütt a kőfal néz vissza rá. 

Már csak a deszkákkal felosztott szűk rekeszek vannak hátra. Itt annyira 
sűrűn tornyozták föl a zsákokat és limlomokat, hogy nem tud a fal közelébe 
férkőzni, kénytelen egyenként elrakodni a lomokat. A lámpást lerakja a 
földre, amíg dolgozik. Lassan halad. A zsákok vászna szétfoszlik, a korhadt 
deszka eltörik a súly alatt. Karjain és vállain pincebogarak mászkálnak, de 
nincs ideje lesöpörni őket. Ahányszor megrebben a láng, biztos benne, hogy 
most alszik ki, és hagyja őt a sötétben. Lassacskán előrébb jut. A bűz egyre 
erősebb. Elfeledett lomok halmán keresztül vág utat magának, míg végre 
eljut a falig. 


Összerezzen, amikor Löf hangját hallja, egészen közelről. A férfi a lámpás 
mellett ül, törökülésben, Anna Stina mögött néhány könyöknyivel. Olyan 
halkan jött közelebb, hogy a lány észre sem vette, ahogy az utat tisztította 
maga előtt. 

— Hogy haladsz? A lámpás hamarosan kialszik. 

Anna Stina mintha egy rést látna ott, ahol a fal és a padló találkozik. 

— Bengt Neander ellátott utasításokkal arra az esetre, ha nem találnád 
meg időben, amit keresel. 


A lány lefekszik a földre, és kezével körbetapogatja a lukat a falban. 
Kisebb, mint amit remélt, a felső széle csak néhány tenyérnyire van a 
földtől. 

—A tiszteletes nem szívesen venné, ha újra megkísértenénk a sorsot 
azzal, hogy megint keresztülballagunk az udvaron. Ha meglát valaki, aki 
esetleg csak teli hólyagján akart könnyíteni, mind pórul járunk. 

Anna Stina bedugja a karját a résbe, amilyen mélyre csak bírja. Megvan. 
Itt van Alma Gustafsdotter útja a szabadsághoz. 

— Neander azt mondta, ha nem találod meg, amit keresel, mielőtt késő 
lesz, helyezzem tenyeremet Anna Stina karcsú nyakára, és szorítsam meg 
erősen, aztán hagyjam a testét a pincében a zsákok alatt. 

A lány visszafordul. Löf keskeny bajszát pödörgeti az ujjai között, és 
rámosolyog a lámpafényben. Anna Stina esedezve és diadalmasan 
visszamosolyog. 

—Itt van, megtaláltam. Egy csatorna az esővíznek, hetvenkettő őszén 
fúrták, amikor még tető nélkül volt a ház. Kivezet egyenesen végig a fal 
alatt. 

Löf félrebillenti a fejét. 

-Ó, és én még titokban azt reméltem, hogy semmit nem fogsz találni. 
Neander ígért nekem még valami mást is a kellemetlenségért, ha el kell, 
hogy hallgattassalak. Magam pedig reméltem, hogy még más előnyöm is 
származik a dologból. Most úgy fest, meg kell elégednem csak az egyikkel. 
Ne is haragudj, de inkább a sötétben csinálom. Olyan girhes és koszos vagy, 
hogy nem akarlak látni közben. 


Elfújja a gyertyát. Nem lehet kikerülni, elsurranni mellette, ahogy tárt karral 
közeledik a lány felé, lenyomja a földre, feltépi a ruháját, és elveszi tőle, 
amit Anders Petternek nem volt hajlandó odaadni a Barnángen rétjén egy 
évszázaddal ezelőtt. 


Utána otthagyja a pince padlóján. A lány a hátán fekszik, a szeme nyitva, de 
koromsötét van, akár be is hunyhatná. A sötétben a saját képe rémlik fel 
előtte, mintha a levegőben lebegne a teste felett, ami valójában valaki másé. 
Sovány, meztelen és piszkos. Nem ismeri fel. Bogárlábak másznak a testén, 
de nem érzi őket. Isszák a vért, ami belőle folyt ki, és pocsolyává alvadt a 
combja alatt. Nem sír. Nem érez semmit. Mellkasa emelkedik és süllyed, 


tehát él. De van választása, nem muszáj tovább élnie. Annyira egyszerű 
lenne. Csak fülelnie kellene a tüdeje pumpálására, és gyenge szívverésére, 
és kívánni, hogy szűnjenek meg. Engedelmeskednének. 

Nem tudja, honnan meríti az erőt ezen a borzalmas helyen, miféle rejtett 
erőforrások fakadnak fel benne, de hirtelen tudja, hogy itt nem lehet vége. 
Nem engedheti. Meghozza a döntést. Négykézlábra áll, és mászni kezd a fal 
felé. A fájdalom nincs többé. Távolból érzi csak. A rés érdes széle felsérti a 
vállát, ahogy betuszkolja magát a lukba, karjait a feje fölé tartva. Meg kell 
fordulnia, és háton kúszni, a föld alatt, mint egy lárva, lapockájával és 
sarkával tolva magát előre. Ha megmozdítja a fejét, már beveri a homlokát 
maga fölött a kőbe. Érzi magára nehezedni a néma tömeget, az egész ház 
ezen az alapon nyugszik. Lassan halad előre, hüvelykről hüvelykre, míg 
végül egész testét körbeveszi a kőalagút. 

Valamit érez maga előtt. Valami elállja az utat, ahol elkeskenyedik a 
csatorna. Az alagút tetejéből az egyik kő megsüllyedt, és beszűkíti a járatot. 
A ház alapja, amit fonóházi rabok építettek a legkevesebbet kérő 
építésvezető vezénylete alatt, megroggyant. A keze ütközik neki először az 
idegen tárgynak, ami beszorult a szűk járatba, és aminek a bűzét a pincében 
érezte. 

Egy lábat tapint ki. 

Alma Gustafsdotter kihűlt, halott lábát. 

Alma sosem jutott ki a lángholmeni fonóházból. Idáig jutott, itt elakadt 
egy kő alatt, a szabadság felé félúton, aztán az éhezés, szomjazás és a 
patkányok elintézték a többit. 


Nem tudja, mennyi idő telik el az éjszakából, mire megtisztítja az utat. 
Megáll az idő, és ő egy rémálomban van, amit soha életében nem fog 
elfelejteni, érzések, formák és hangok alkotta lüktető mélységben. A 
holttest puha, mint a nedves homok. Érintésre szétesik. Darabonként löki 
félre az útjából. A mellkasban, ami egykor annyira szilárd volt, hogy 
beszorult a kő alá, patkányok fészkelnek. Az Almát fogva tartó kőbilincs 
most enged. A megrágcsált csontok szétomlanak a kezében, és a mellkas 
lakói sivítva szaladnak szerteszét. Amikor szabad az út, Anna Stina fejét 
félrefordítva kúszik el a lelógó kő alatt, kígyózva siklik, az éles szegély a 
bőrébe vág. Lassan, lassan halad a mindent eldöntő pont felé. Tüdejéből 
kiüríti az utolsó csepp levegőt is, előretolja magát a sarkaival, érzi, ahogy a 


kő a bordáira nehezedik. A nyomás alatt nem tud levegőt venni, elsötétül a 
szeme előtt a világ. Soha nem fogja megtudni, hogyan sikerül mégis 
előrenyomnia magát azon az egyetlen hüvelyknyi úton, amely a halált 
elválasztja az élettől. Talán ő soványabb, mint Alma volt. Talán a 
szétbomlott holttest nedveitől jobban csúszik a kő. Talán mögötte a 
pincében a halott lány Anna Stina talpaihoz illeszti kihűlt tenyerét, és 
megtolja egy kicsit, épp csak amennyire szüksége van. 

A fal túloldalán meleg szél fúj az öböl felől. Először a fénypontokat 
pillantja meg a koromfekete égbolton, ahogy felfelé fordított arca kibukkan 
a csatorna nyílásán. A fonóház homlokzata fölé tornyosul, de legfölül 
csillagokkal pettyezett az ég, ameddig a szem ellát. Messzebb, a város felől 
hömpölyögve közeledik a zivatar. Ahogy érzi az első esőcseppeket a bőrén, 
és a villám fényénél megpillantja arcát tükröződni a vízben, már tudja, hogy 
soha többé nem lesz ugyanaz az ember, Anna Stina Knapp. 

AHOGY KÖZELEDIK A NYÁR VÉGE, harmadszor is kimarad a vérzése. Az első 
alkalommal alig vette észre. A fonóházban sok lány egyáltalán nem vérzik, 
mintha egyre fogyó, sovány testük tudná, hogy minden erejükre szükségük 
lesz. Másodszor ugyanúgy, bebeszéli magának, hogy a szervezetének több 
idő kell, hogy helyrejöjjön, bár Karl Tulipán gondoskodásának hála kezdi 
visszahízni, amit a fonóházban lefogyott. A férfinál lakik, segít a 
Vadmacskát vezetni. A neve most Lovisa Ulrika. Ha Tulipán tudja is, hogy 
Anna Stina nem az ő lánya, csak abból látszik, hogy teret enged neki, nem 
telepszik rá, nem fojtogatja újra fellángoló atyai szeretetével. A férfi 
újjászületett. Hol van már a megszürkült, meggörbült, rozoga vénember, 
akit Anna Stina felkeresett! Akkor úgy állt a pultjánál, mintha amögött 
keresne menedéket a világ bajai elől. Mostanra a Virágember új életre kelt. 
Széles hahotája visszhangzik a kocsmában, ahogy a vendégeivel 
tréfálkozik. A jókedv ragadós. A Vadmacska is újjászületik, amikor fehérre 
meszelik a foltos falakat, felsöprik a padlót, és végre elmossák a 
boroskupákat. Egyre nő a vendégsereg. Még hébe-hóba úri népek is 
megfordulnak itt a Riddarhustorgetről késő esténként, amikor már nem 
számít, hol oltja az ember a szomját. 

A harmadik alkalommal már tudja, hogy a boldogság, amely csak 
karnyújtásnyira volt tőle, ezúttal is rövid életű lesz. Akarata ellenére 
gyermeket hord a szíve alatt, Jonatan Löf gyermekét. Amikor 
bekopogtatott, Tulipán kézen fogta, felsétált vele a Szent Miklós- 
templomba a tiszteleteshez, újra beíratta a nevét az anyakönyvekbe, és 
felvetette a gyülekezet tagjai közé. Ahogy a hasa látszani kezd majd, 
szégyent fog hozni az új nevére és az új apja nevére is. 


Akik még gyerekkorából emlékeznek Lovisa Ulrikára, és néhány pohár 
után azon szoktak élcelődni, mily különösen meg tud változni az arc 
csontozata és az orr formája néhány év alatt, de a Virágember üdvözült 
boldogsága láttán eddig magukban tartották a kétségeiket, hamarosan majd 
máshogy fognak beszélni. Csalónak fogják nevezni, aki bármire képes, 
hogy megcsinálja a szerencsét magának és paráznasága törvénytelen 
gyümölcsének. Amikor a tiszteletes meg a presbiter jönnek majd fekete 
talárjaikban, hogy beszéljenek a fejével, a Virágember sem hunyhatja be 
többé a szemét. A lány egy szajha, mondják majd. Biztos benne, hogy az 
övé? A törzsvendégek, akiknek hosszú évek után először hirtelen fontos 
lesz Tulipán hogyléte, majd rábeszélik. Őt, Anna Stina Knappot pedig 
kihajítják az utcára. Onnan aztán egyenes út vezet vissza a Lángholmenre. 

Bengt Neander tiszteletes úr állítólag szőrén-szálán eltűnt. A panaszos 
iromány, amit Hans Björkman igazgató ellen beküldött, alaposan próbára 
tette a törvényszék már amúgy is fogytán lévő türelmét, ráadásul nehezen 
illett össze az épület pincéjében talált emberi csontokkal, melyeket erősen 
megviselt állapotuk ellenére egyelőre az eltűnt elítéltnek, Knappnak 
tulajdonítanak. A tiszteletest imbolygó lábakon, vaskosan átkozódva látták 
felszállni egy Angliába tartó hajóra, úgy fest, nem akaródzott kivárnia, míg 
elér hozzá a gyanú. Björkman sincs már a helyén, ő az ellenkező irányba, a 
Balti-tengeren át hajózott el. De Pettersson még megvan. És Erik mester is. 
Türelmesen várják Anna Stinát az öböl túloldalán egy utolsó táncra a kút 
körül. 


Egy szeptemberi estén találkoznak először a fiúval. Záróra van, a 
Vadmacska vendégeinek többségét nem nehéz rávenni, hogy menjenek 
haza. Még a legmegátalkodottabbakat is sikerül egy utolsó áldomással 
távozásra bírni. Karl Tulipán estére már visszavonult, abban a hitben, hogy 
mára vége a munkának. Ahogy Anna Stina egy utolsó kört tesz az 
asztalként szolgáló felfordított hordók körül, látja ám, hogy egy vendég 
még itt van, egy összecsuklott alak kucorog a söntés sarkában a padlón, a 
tűz közelében melegszik. Sápadt és csontsovány, nem tudja, milyen korú 
lehet. Egyszerre néz ki öregnek és fiatalnak. Hosszú szőke haja olyan 
mocskos, hogy alig kivehető a színe. Arcán rászáradt foltok páncélja. A 
lány látta már, nem is egyszer. A kocsmákat látogatja sorra, mint egy 
kísértet, nyitástól zárásig. Itt most mozdulatlanul hever. Felszínesen, sípolva 


lélegzik, szeme csukva, egész teste szorosan begubózva őrzi azt a kis 
meleget, amihez ma hozzájutott. Anna Stina meglökdösi, de semmi 
eredmény, kénytelen mellé térdelni, és megrázni a vállát. Még bűzlik is. A 
lány a markaiban érzi csontos vállát. 

— Ébresztő. Későre jár. Itt nem alhat. 

Megrázza, először még gyöngéden, aztán erősebben. Akkor felpattan a 
fiú szeme, és Anna Stina kiolvassa a tekintetéből az összes érzelmet, 
melyen az elmúlt időben ő maga is keresztülment. Rémület és 
zavarodottság, soha el nem múló fájdalom néz rá, és látja, hogy fiatal, 
sokkal fiatalabb, mint amire a megviselt külső alapján számított. A fiú 
szeme megint fennakad, szemhéja lecsukódik, ahogy visszasiklik a 
révületbe, és ismét magára hagyja a lányt. 

Anna Stina kitárja a kocsmaajtót. Csípős szél süvít a sikátorban, a 
lámpások halovány fénye alig ér le az utcakőre. Év vége fele jár, már 
bármikor beállhat az éjszakai fagy. Becsukja az ajtót, rátolja a reteszt, 
tüzelőt hoz, és felszítja a tüzet a tűzhely parazsa alól. Rézüstben vizet tesz 
föl, benne egy kis mosószappant, és amint megmelegszik a víz, egy 
ronggyal mosni kezdi a fiú arcát. 

A rászáradt koszréteg lassan adja meg magát. Az előbukkanó arc egy 
fiatal fiúé, alig idősebb, mint ő maga. A fiú lassan magához tér, és 
részegségében esetlenül próbál segíteni Anna Stinának, aki áthúzza fején az 
inget, beáztatja, majd tovább csutakolja a fiút. Az üstben hamar fekete lesz 
a víz, újat kell melegíteni. Anna Stina forrásvizet ad inni neki, aztán 
megőröl egy marék fekete kávébabot, és egy kannában kávét főz. Ő maga 
sosem értette, mit szeretnek mások a keserű italon, de tudja, hogy segít 
kijózanodni. Halkan beszél a fiúhoz, kérdésekkel ébresztgeti. Az lassan 
magához tér, és meg is szólal. 

— A nevem Johan Kristofer Blix. 

— Az enyém pedig. . . 

Majdnem rosszat mond. 

— Lovisa Ulrika, Lovisa Ulrika Tulipán. 

Nem akar olyan élettörténettel előállni, ami nem is az övé, és szemmel 
láthatólag a fiúnak sem akaródzik magáról mesélni. 

— Karlskronában születtem. Ott lettem felcsertanonc a háború alatt. Aztán 
Stockholmba jöttem, hogy szerencsét próbáljak, de... de itt valami egészen 
mást találtam. 


Némán üldögélnek egymás mellett. Anna Stina feláll, és hoz egy takarót, 
hogy a fiú vállára terítse, míg az inge a tűzhely fölött szárad. A lány 
meglepődve érzi a kettejük közti csendben csírázó bizalmat, mely végül 
akkorára nő, hogy fel meri tenni a kérdést, ami abban a pillanatban eszébe 
jutott, ahogy a fiú elárulta a mesterségét. 

—-Azt mondják, vannak bizonyos füvek, különleges gyógyfüvek, 
lányoknak, akik akaratuk ellenére estek teherbe. Amiket az éjszakai 
pillangók is használnak. 

Nem tehet róla, az érzései kiülnek az arcára. Nem a bánat, amelyet a 
gyermek miatt érez, akit el akar pusztítani, hanem a haragja az apa iránt, és 
az érzés, hogy mocskos, lemoshatatlanul piszkos, amitől képtelen 
szabadulni, akármennyit suvickolja is magát. A fiú sokáig váratja, végül 
beleegyezően bólint. 

— Tudsz segíteni keresni ilyen füveket? 

Blix tekintete levándorol a lány hasára, melyet egyelőre elrejt a 
túlságosan bő ruha, amit éppen azért vett magának, hogy időt nyerjen. A fiú 
úgy néz rá, mintha most látná először, és Anna Stina egy pillanatra megsejt 
valamit a tekintetében, valami többet, mint a reménytelenség és 
kétségbeesés. Még a hangja is másképp cseng, ahogy válaszol. 

— Rendben. Te is segítettél rajtam, én is segítek rajtad. 


13. 


KRISTOFER BLIX a nyár vége óta sűrű homályban éli napjait, soha nem józan, 
ha mód van rá. Ha nem kocsmákban vagy borospincékben ül, akkor a 
sikátorok mentén csatangol. A reggel ott éri, ahol este elnyomta az álom, 
kapualjakban vagy kerítés tövében, saját hányásában fetrengve a Leégett 
Ház telkén, s mikor magához tér, és észreveszi, hogy ezúttal sem hajtott át 
rajta szekér az éjjel, olyan, mintha a sors űzne ismét gúnyt belőle. Minden 
reggel, az álom és ébrenlét határán néhány vérfagyasztó pillanatig ott találja 
magát a nyomorúságos kamrájában a Madárdal birtokon, előtte egy újabb 
nap, amikor lemossa a priccsen fekvő egyre fogyatkozó testet, pálinkát tölt 
a szájába, elszorítja, levágja, elcipeli Magnus óljába, remegve ül a 
sarokban, és álomba vedeli magát a kísértetjárta birtokon, közben 
macskabagoly huhog az erdőből. Most, sokkal később is csupán a pálinka 
nyújt enyhülést. Le is issza magát, ahányszor csak tudja. 

Kiszipolyozza a testét, de belül még fiatal és erős. Egyelőre ellenáll a 
méregnek, még épp elég ideig, hogy találkozhasson a lánnyal. A neve 
Lovisa Ulrika, és tőle kért segítséget. Senki máshoz nem tud fordulni. 
Kristofer Blixhez az utolsó napjait beborító sötétségbe arany fonálon ereszti 
le kegyelmét az ég. A gondviselés megengedi, hogy egy élettel vezekeljen 
az elvett életért. 

A lány megengedi, hogy a Vadmacskában töltse az éjszakát. Az inge már 
meg is száradt, a vászon olyan tiszta, mintha kicserélték volna a 
ruhadarabot. Most először, mióta visszajött Stockholmba, nem a pálinka 
megszerzése hajtja útjára reggel. Már nincs rá szüksége. Ehelyett a város 
széle felé igazítja lépteit, átbandukol a mészárszék hídján, el a Packartorget 
mellett, és tovább északnak, a patak mentén elhaladva a Mocsár partjain. 


Megkerüli a Kattrumpstullen kaput, és a Stora Skuggan erdejében lát neki a 
keresésnek. 

Hallgatagon állnak a vastag fatörzsek, üres és hűvös az erdő, de a levelek 
lángvörösben és aranyszínben pompáznak. Nemsokára lehullanak. Késő 
őszre jár már, alig nyílik virág, de a fiú átvizsgálja a talajt a fatönkök, kidőlt 
fák tövében, minden olyan helyen, amit Emanuel Hoffman valaha tanított 
neki. 


Már másnap újra ott van, zsebében a megígért gyógyfüvekkel. Lovisa 
meglepettnek látszik, alig hisz a szemének, látván a fiúban végbement 
hatalmas változást. Elhárítja a bort és a pálinkát, de mohón falja a kapott 
kenyeret. A gyógyfüveket takaros csokrokba kötötte, hogy felakasztva ne 
szálljon el az erejük, és egy fazekat kér a lánytól. Minden lépést gondosan 
elmagyaráz, és ellenőrzi, hogy a lány biztosan érti-e, hogy mit hogyan kell 
csinálnia. 

— Addig gyöngyöztesd a főzetet, míg megváltozik a színe. Azután szűrd 
át egy darab vásznon. Ahogy kihűlt, azonnal idd meg. Minden este újat kell 
főzni. 

— Hol találok ilyen füveket, ha ezek elfogytak? 

— Majd én szedek neked. Hozok újat, ha elfogyott. 

Anna Stina egyet kortyol a főzetből, felkészülve, hogy keserű lesz, mint a 
gyűlölt kávéital, vagy mar, mint a pálinka. 

Kristofer tudja, hogy a tea egyáltalán nem erős, és megkönnyebbülést 
olvas le a lány arcáról. 

— Hogyan hat a főzet? 

-A gyógyfüvek egyfajta éhséget gerjesztenek a testedben, és az éhség a 
magzatot emészti föl, míg nyoma sem marad. Így magyarázta a mesterem, 
amikor tanított. De hosszú a folyamat, türelmesnek kell lenned. Ez a 
legjobb módszer, a legbiztosabb. 


Október közepén ér el hozzá a hír. Az Extra Posten írja meg, hogy 
megtalálták a holttestet, és azonnal tudja, hogy ez nem lehet más. A 
Kamarából húzták ki a testet, karok, lábak, szemek, fogak és nyelv nélkül. 
Az ő műve. Kristofer megborzong az emléktől, de vigasztalja, hogy a 
szenvedés, melyet segített okozni, végre véget ért. Elmond egy fohászt a 
halottért, de közben tudja, hogy ő már egy más útra lépett. Mindennap 


felkeresi a lányt, hogy megbizonyosodjon, hogy jól van, és még egy hetet 
vár, mielőtt elvégzi, amire régóta készül. Egy reggel fogvacogva kimosa a 
ruháit a Strömmen vizében, megszárítja őket az őszi napsütésben, és elindul 
a Szent Miklós-templomba, hogy beszéljen a pappal. Megvárja, míg 
fogadják, bemutatkozik, és előadja jövetele célját. 

— Nősülni szándékozom. 

Kristofer meghagyja a saját nevét és Lovisa Ulrika Tulipánét. A pap 
gratulál, és kikérdezi a saját gyülekezete felől. A fiú elmondja, hogy a Blix 
család mindig is a Frigyes-templom gyülekezetébe tartozott, a tiszteletes 
megígéri, hogy odaüzen majd, hogy ott is ki lehessen hirdetni a 
házasulandókat. 


Most már nem halogathatja tovább az egyetlen dolgot, ami még hátravan. 
Leballag a lejtőn a Vadmacskához, és megvárja, míg elérkezik az este, a 
szokásos látogatásának ideje. Amikor a lány beleszórná a füveket a vízbe, 
kezét a kezére téve megállítja a mozdulatot. Kiveszi az egyik gyógyfüvet, 
és felmutatja. 

— Ez mezei zsurló. Hoffman mester azt tanította, hogy jót tesz a májnak. 

Most kiválaszt egy virágot. 

— Ez orbáncfű. Ettől lesz vörös a főzet. 

Felsorolja a többit is, a jótékony hatásukkal együtt: angyalgyökér, 
fenyérmirtusz, medvetalp. Az utolsó egy virágos ág. 

— Ez pedig kamilla. Az íze kedvéért. Egyikük sem tud bajt okozni a 
gyermekednek. 

A lány nem tudja, mit szóljon, de Kristofer látja, hogy az arcába fut a vér. 

— Most már túl késő. Előrehaladt a terhesség. Nem tudsz megszabadulni 
tőle, meg fog születni. 

A lány sírásából nem tudja kivenni a szavakat. Az két kézzel csépeli a 
fiút, az arcát, mellkasát, ahol éri. Kristofer mozdulatlanul állja az ütéseket, 
míg egész közel kerül hozzá a lány, akkor kitárja a karját, és magához öleli 
zokogástól rázkódó testét. Anna Stinát elhagyja az ereje, lassan 
megnyugszik, a fiú a fülébe súgja, hogy kihirdettette magukat a pappal, 
hogy a gyermek az ő nevét fogja viselni. Nem törvénytelen fattyúként jön a 
világra, nem bűnben fogant. 


Anna Stina nem tudja, mit érez, és mit mondjon. A strázsa, Löf gyermekét 
hordja a szíve alatt, egy gonoszságban és erőszakban fogant kis fattyút. 
Sokáig úgy képzelte a magzatot, ahogy Löf képét utoljára látta a pipa 
parazsának vöröslő fényében, mint egy belsejében tanyázó fantomot, ajkain 
gúnyos vigyorral. De ahogy telt az idő, megváltoztak az érzései, és egyre 
növekvő kétségek közt hajtotta le nap mint nap a főzetet. Már érzi a 
gyermeket, a benne növekvő életet, még gyengén és óvatosan, mintha egy 
éjjeli lepke csapdosna a szárnyaival. Hogyan válhatna egy ilyen apróság, az 
ő méhének gyümölcse, az ő akarata ellenére olyanná, mint az apja? Más 
meghozta helyette a döntést. 

Amikor bemegy Tulipánhoz, és elmondja neki, az sírva fakad, és időbe 
telik, mire Anna Stina megérti, hogy örömében sír. A férfi átöleli, a hasához 
szorítja a fülét, és elmeséli, hogy az éjjel azt álmodta, unokája születik, és a 
boldogságtól mámorosan ébredt. Nem kérdi, ki az apa. A lány azért 
elmondja. Kristofer Blix az, a soványka felcser, aki sokkal jobban lett az 
utóbbi időben. Megkérte a kezét. Össze fognak házasodni, ahogy kapnak 
időpontot a paptól. Tulipán csillogó szemmel, szégyenlősen mosolyog, 
hirtelen évtizedekkel megfiatalodott. 

— Láttalak ám benneteket együtt! Bizony, bizony, tán öreg vagyok, de 
azért még van szemem, és vaknak kell lennie, aki nem látja, hogy nagy a 
szerelem. 

Valami megváltozik Anna Stinában, legbelül. Éjjelente többé már nem a 
vörös kanördögről álmodik, hogy ő maga a tűzvész, amely izzó 
gyűlöletében a földdel teszi egyenlővé a várost. Most már a gyermek a tűz, 
de nem pusztító tűzvész, hanem olyan, ami átformál, megváltoztat. Világra 
fogja hozni a gyermekét ezekben a rossz időkben, és a lányát vagy a fiát ő 
fogja felnevelni. Nem olyan lesz, mint a többi. Felnő, megerősödik, és 
jobbá teszi majd a világot, olyanná, melyben nincs igazságtalanság és 
rosszindulat. A gyermekének is utódai lesznek, ők is olyanfajták, és így 
folytatódik a vérvonala. Így áll bosszút ezen a gyűlölködő világon. Ha fiú 
lesz, Karl Kristofer lesz az apja és a nagyapja után. Ha leány, akkor Anna 
Stinának fogják hívni valaki után, aki nincs többé, de akit soha nem szabad 
elfelejteni. 


14. 


OKTÓBER VÉGÉN ökölcsapásként éri Stockholmot a hideg. A Riddarefjárden 
vizén egy reggel vékony sima jéghártya ragyog. Kristofer Blix a 
Riddarholmen partján áll, ahogy a nap újra a látóhatárhoz közeledik a téli 
égbolton bejárt rövid útja után. Fölé magasodik az ősöreg Vasa torony, 
királyok és királygyilkosok lakóhelye. 

Eszébe jutnak a késő nyári hetek, mielőtt találkozott a lánnyal, és a sorsa 
nem sejtett útelágazáshoz ért. Örökös részeg mámorban tántorgott végig a 
belvároson, és úgy kereste a halált, mintha egy rég nem látott cimborájával 
sietne találkára. Ahányszor verekedést látott, vagy valakit dühösen kést 
rántani, nehéz súlyokat zuhanni, ledőlni a kikötői rakpartokon, újra és újra 
felcsillant a remény, és mégis újra és újra kicsúszott a kezéből. Senki nem 
akadt, aki kezet emelt volna vézna fizimiskájára, semmilyen baleset nem 
oltotta ki az életét, mintha az övé annyit se érne, hogy elvenni érdemes 
legyen. Öngyilkos akart lenni, de ahogy már régebben is, rájött, hogy nem 
meri megtenni. Hisz ez rettentő bűn, mindenki tudja. Ha ő egy olyan 
mennyországról álmodozik, ahol elnyeli a nemlét és a feledés koromsötéte, 
akkor az öngyilkosok bugyra a pokolban egy olyan hely lehet, ahol 
emlékeznie kell, véres kézzel, a mellét szorító rémülettel újra és újra át kell 
élnie a nyári napokat a Madárdal nevű birtokon. Hogyan olthatná ki így az 
életét? Megpróbálta inkább megrövidíteni, suttyomban, hátha az Úr nem 
veszi észre. Addig koplalt, míg kezei vézna, hideg csonttá fogytak, és 
minden zajra idegesen remegtek, de az éhség végül mindig úrrá lett rajta. 
Megpróbálta az itallal a sírba vinni magát, de az sem sikerült. 

Egy szívességre kérte a lányt. Átadott neki egy viasszal lepecsételt 
csomagot, benne az összes, tintával teleírt pergamenív, a levelei, melyeket 
egy nyáron át írt egy testvérnek, aki már nincs sehol. Már tudja, mit kell 


tenni velük. A könyvárudában olvasta a címet, ugyanabban az újságban, 
amely beszámolt a Kamarában talált holttestről, és végre értelmet nyert az 
egyetlen mondat, melyet valaha hallott a megcsonkított férfi ajkairól, félig 
önkívületben, mielőtt kivágta a nyelvét. Akkor úgy hallotta: , De be tudok a 
házba menni." Most már tudja, mit mondott: , Az Indebetou-házba vinni." 

Kristofer Blix elnéz az öböl irányába. Az éjszaka összeállt jégpáncél 
visszatükrözi a napsugarakat. Aranyló ösvény vezet egészen addig, ahol áll. 
A megígért út a mennybe. Abban a pillanatban megértette, ahogy a lány a 
segítségét kérte. Életet az életért. A megmentett, még meg nem született 
magzattal megváltotta a jogot, hogy rendelkezzen a sajátja felől. 

Leveszi a cipőjét, és mezítláb áll a földön, a kabátját, ingét, nadrágját és a 
mellényét szépen sorban a cipő mellé helyezi. A halom tetejére a sapkát. 

A teste már nem vézna és sovány, visszanyerte ifjúsága fényét. 
Aranyszőke haja lágy hullámokban a vállát veri, beesett arca kitelt. Mintha 
visszafele forogna az idő kereke, és még egyszer utoljára megmutathatná 
tizenhét éve minden szépségét. 

Rálép az arany ösvényre. Alatta oly áttetsző a jég, hogy lelát a kövekre, 
mígnem aztán eltűnnek a mélyben. Halad tovább, lépésről lépésre. Hallja, 
ahogy mögötte összegyűltek a népek a parton, és kiabálnak, hogy forduljon 
vissza. De ők még egy régi világban vannak, míg ő már félúton egy 
következőbe. Szemét lehunyva élvezi, ahogy a nap melegíti bőrét a 
hidegben, és ajkán mosollyal folytalja útját. A jégpáncél recseg-ropog a 
lábai alatt. Míg egyszerre beszakad. 


Negyedik rész 
Farkasok legjobbika 


1793 TELE 


Számadásnak napja jő, 
Urunké a végítélet; 
nemes jóság mennybe térhet, 
gazság sötétségre jut. 


CARL MICHAEL BELLMAN, 1793 


AMIKOR MICKEL CARDELL MAGÁHOZ TÉR, hirtelen nem tudja, hol van, nedves a 
képe, és könny sós ízét érzi a szája sarkában. Sötét van. Van valami alatta, 
ami belevág az oldalába. Egy sima, kerek rúd. Ahogy tapogatja, rájön, hogy 
egy seprűn fekszik. Iszonyatosan fáj a feje, szájában keserű íz. Ahogy 
megszokja a szeme a sötétet, egy ajtó körvonalait kezdi kivenni. 

Még fekszik egy darabig, hátha visszatérnek az emlékek. Habzó 
söröskorsók, füstös kocsmák, ő egyre jobban berúg, dühös szóváltás, 
kiosztott és elszenvedett csapások. Ahogy érzékei újra működésbe lépnek, 
fázni kezd. A padló résein hideg levegő áramlik be, és sajgó állkapcsában 
vacog a foga. A szokásos novemberi Stockholm. A Kárhozat raktárában 
fekszik, amely olykor tárolóhelyként szolgál az egyéb módon nem 
kezelhető vendégek számára. És Cecil Winge halott. 

Az álom és ébrenlét határán lebegve Cardell először nem biztos benne, 
mi a valóság, de a mámor ködéből feltör az emlék, és újra mellbe vágja a 
veszteség, ugyanolyan kíméletlenül, mint amikor megkapta a hírt. Zihál, 
levegő után kapkod, bal karjába belenyilall a fájdalom. Nyöszörögve gyúrja 
a másik kezével a felcser kése okozta sebhelyet, szeme előtt villámok 
cikáznak. 

Hasra fordul. A bal karján a súly még mindig szokatlan. Új kart 
készíttetett, tölgyfából, nehezebb, mint a régi. Még nem tudott kibékülni 
vele, bár jól szolgál. Lehet, hogy nehezebb meglendíteni, de ha betalál, kő 
kövön nem marad. Az új szíjak is jobban tartanak. Nem áll szándékában 
még egyszer hagyni, hogy lecsatolják. Kilazítja a szíjakat, hogy beindítsa a 
vérkeringést a karcsonkban, és akkor látja, hogy faökle két ujja közé 
beszorultak valakinek a metszőfogai. Ahogy visszatér az érzékelés a bal 
karjába, kidörömböl az ajtón. 


— Hé, nyisd már ki, és eressz ki, hogy az ördög vigyen el! 


Eltelik egy kis idő, mire óvatos válasz érkezik az ajtó túloldaláról. 

— Rendesen fogsz viselkedni, Cardell? Nem akarok több balhét, világos? 

— Érzem, ahogy a hajlandóságom a rendes viselkedésre a türelmemmel 
egyre fogy. 

Valami nehéz dolgot vonszolnak el az ajtó elől. Szeme elé emelve karját 
a hirtelen fényben, Cardell kibotladozik a terembe. A kocsmában óriási a 
felfordulás, a padlón összetört korsók és boroskupák cserepei hevernek 
szanaszéjjel. Cardell leroskad az első útjába eső padra, és tenyerébe temeti 
az arcát. Ahogy felpillant, Hollbro freskója bámul rá a falról. A kaszás 
vigyorogva ropja a táncot. 

— Gedda, adj innom valami erőset, szétreped a koponyám. 

A kocsmáros teli söröskorsóval tér vissza. 

— Na, ide figyelj, Cardell. Ha ezután így fogsz randalírozni, ahogy tegnap 
este, nem akarlak többet itt látni. Elijeszted a vendégeimet, és akiket a 
helyedre felvettem, azok is inkább felmondtak, minthogy szembeszálljanak 
veled. 

Cardell egy hajtásra kiüríti a kupát, és amint újra levegőhöz jut, válaszol 
a kocsmárosnak. 

— Nyugalom, Hans. Halálhírt kaptam tegnap éjjel, és igen rosszul esett. 
De továbbiak nem várhatók. Most már se barátom, se családom. 

Cardell az asztalra borítja az erszényét. Három shilling és egy német 
dénár. 

— Amivel a károkért még adósod vagyok, írd a többihez. Megadom, 
amint fizetést kapok. Ezt leszámítva amúgy is vége a barátságunknak, 
hacsak nem festeted át a falat. Eleget röhögött már a pofámba a halál. 


Kint az utcán már alkonyul. A nap éppen csak felvánszorgott útján a 
háztetők fölé, már fordult is vissza. Az utca kövét vékony réteg hó borítja, a 
házfalak tövében hókupacok. Az utcai lámpások még sötétek, s a házakból 
sem szűrődik ki fény, bent a lakók az ablakokhoz gyűlnek, hogy 
kihasználják a napfény utolsó morzsáit, mielőtt leszáll az éj. Hideg van, 
Cardell összehúzza magán a kabátot, hogy ne fújjon be a szél, bár a szíve 
kalapácsként dörömböl, és szakad róla a víz. A Vásterlánggatanon megy a 
Riddarhustorget felé, majd jobbra felkanyarodik a Slottsbacken dombjára. 


Ha szerencséje van, még, ott találja Isak Reinhold Blomot az Indebetou- 
házban, a rendőrkapitányságon. Ahogy menetel célja felé, kezdenek 
visszatérni az elmúlt éjszaka emlékei. 

Egy fiatal rendőrszolga hozta a hírt. Bizonyára látta korábban Cardellt 
Winge társaságában, és odajárult hozzá, hogy részvétet nyilvánítson. 
Cardell először nem értett semmit, de a többiek megerősítették, amit a 
társuk mondott. A rendőrségi titkár terjesztette a hírt: a Rendőrség Kísértete 
nincs többé. A hideg időben olyan mértékben súlyosbodott Cecil Winge 
tüdőbaja, hogy tegnap végleg beadta a kulcsot. 

Cardell már eleve nem volt teljesen józan. A hír nem érte váratlanul, de 
mégis felkavarta. Lelke legmélyén biztos volt benne, hogy közösen fognak 
utánajárni Károly János sorsának. A Kamarából kihalászott hulla újra 
felcsiholta Wingében élete kialvóban lévő szikráját. Cardell most már 
emlékezett, hogy addig ivott, míg csaknem egy békés burokban érezte 
magát, teljesen elvágva a világ zajától, és épp elkezdte volna emészteni a 
hírt, mikor valaki fellökte. 

A világ aljassága felett érzett harag és a halálhír okozta bánat puskaporos 
hordóként robbant benne. Indulatos szóváltás és kölcsönösen kiosztott 
csapások is rémlenek. Végül alighanem felülkerekedtek rajta, és 
behajították a seprűk és a füstölésre tartott borókaágak közé, ahol azután 
elaludt. Álmában megjelent Károly János, ahogy fekszik a sírjában a Mária- 
templom temetőjében. Fogatlan, férgekkel teli szája ajkak nélkül sziszegte: 

— Igazságot kellett volna szolgáltatnotok nekem, de elbuktatok. A másik 
az életével fizetett. Most rajtad a sor! 


Ahogy kilép a Nagytemplom sarka mögül, a szél majd letépi fejéről a 
kalapot. A víz felett, ahol a Strömmen beleáramlik a tengerbe, az egymás 
mellett sorakozó szigetek mentén fenyegető fellegekből zuhog a hó. Az 
Indebetou-házban egy lélek sincs. A rendőrségnek nem telik viaszgyertyára, 
úgyhogy a házban folyó munkát kénytelenek a nap járásához igazítani. 
Szerencsére éppen belefut egy távozó tisztviselőbe, akitől megtudja, hogy 
Blom titkár úr még mindig a papírjai fölé görnyedve üldögél, még ha csak 
azért is — teszi hozzá az ember —, hogy ne a saját tüzelőjét pazarolja a ravasz 
róka. 
— Pedig most már semmi oka, hogy a fogához verje a garast. 


Cardell nem érti a célzást, de örül, hogy sikerült bejutnia. Blom 
kamrájában az asztal könyvek és irathegyek alatt roskadozik. És valóban, 
egy jól megrakott cserépkályha ontja a meleget, Blom maga ingujjban ül az 
asztalnál. Cardell kopogás nélkül ront be a szobába. 

— Tegnap este hallottam a hírt. 

A papírt, amin dolgozott, Blom sietve betolja egy akta alá. 

— Részvétem, Cardell. Mindannyiunknak hatalmas veszteség. 

Cardell ledobja magát egy sámlira, és kigombolja a kabátját. A hideg 
levegőn tett séta kijózanította. Mióta felébredt, már másodszor érzi, hogy 
rátör a pánik. Most számít rá, de attól még nem kevésbé fájdalmas. Elszorul 
a torka, minden lélegzetvétel külön próbatétel. Szeme előtt fekete foltok 
táncolnak. Behunyt szemmel próbálja szíve dörömbölését lecsitítani. Blom 
türelmesen vár, míg Cardell sikerrel jár, és visszatér belé az élet. 

— Van valami innivalód? 

Blom habozik. Elvörösödik zavarában. 

-A legmélyebben együttérzek veled gyászodban, de sajnos nekem 
kötelességeim vannak. Minden percemre szükségem van, ha ma este 
egyáltalán le akarok feküdni. 

— Valóban? Lássuk csak! 

Cardell a sarkánál fogva magához ragadja a papirost, amin Blom 
dolgozott. Blom megpróbálja visszaszerezni, de nem elég gyors. 

— Mily különös, Blom barátom, hiszen ez egyáltalán nem is úgy fest, mint 
egy rendőrségi jegyzőkönyv, sokkal inkább, mint egy kolduló levél 
Reuterholm bárónak egy drottningholmi állás tárgyában. , Kegyelmes 
uram..." mi a fene ez? Már bele is untál a titkárkodásba? Hiszen alig egy 
esztendeje vagy itt. 

Blom a székére roskad, és megadóan dörgöli a képét. 

-A fene egyen meg, Cardell, ez nem a te szemednek volt szánva. De 
mindegy. Norlin rendőrfőnök urat végül felmentették, ahogy mindannyian 
sejtettük. Nem is csoda, Reuterholmnak öleb kellett volna, a mi Johan 
Gustaf Norlin rendőrfőnök urunk viszont a saját feje után ment, ezt, ha más 
nem, hát Winge kirohanása a pajzán mintájú gobelin kapcsán mindenki 
számára világossá tette. 

— No és ki jön a helyére? 

— Norlint egy egyszerű bírói posztra helyezik, fel Vásterbottenbe, 
büntetésül. Az utóda Magnus Ullholm lesz, akinek a megürült helyére 


pályázom a drottningholmi kastélyban. 

— Hallottam már ezt a nevet. Az az Ullholm tehát, aki Norvégiába szökött 
a sikkasztás vádja elől, most rendőrkapitány lesz. 

— Ne feledd, Cardell, hogy az állás elengedhetetlen feltétele az uralkodó 
rendszer iránti feltétlen hűség, lehetőség szerint seggnyalásra való 
hajlammal kiegészítve. 

— Abból, amit a báróhoz írt leveledből olvastam, azt kell higgyem, 
kevesen képesek a seggnyalás oly csalhatatlan felismerésére, mint éppen te, 
Blom. 

Blom összeráncolt homloka még vörösebbre gyúl. 

— Dögölj meg, Cardell! Évi százötven tallért kapok, hogy itt üljek. Ebből 
nem lehet megélni. És minthogy a hozzád és a Wingéhez hasonlók 
társaságában mutatkozni aligha szolgál a javamra, ha másban nem tudok 
segítségedre lenni, már megbocsáss, de dolgom van. 

Cardell megrökönyödik a sovány fizetés hallatán. Mit is mondott a fiatal 
rendőrszolga a kapuban? Cardell ülve marad, és elgondolkodva sandít Blom 
felé, aki közben felállt, hogy kitessékelje az ajtón. 

— Ülj vissza, és fogd be a szád, ha jót akarsz. Valami itt nem stimmel. 
Gondolkodnom kell. 

Átkozza a nehéz fejét. Másnaposan csak még nehezebb összeszedni a 
gondolatait. Az ösztöneiben azonban nincs hiba. Blom valamit rejteget 
előle. A titkárról csurog a víz, pedig nem lett melegebb a szobában, mint 
volt. Ide-oda pislog, a szeme újra és újra a kályha melletti asztalon 
állapodik meg. Cardell követi a tekintetét. Egy kupac könyv tetején valami 
papírba csomagolt, spárgával átkötött csomag fekszik. Cardell feláll, és 
elveszi a csomagot. A papírra Cecil Winge nevét írták tintával, gyerekes 
betűkkel, de oly halványan, hogy alig látszik. 

— Ez meg hogy került hozzád, Blom? 

— Egy lány hagyta a portán ma reggel. Mivel én vagyok az intézmény 
titkára, hozzám hozták be. 

Blom vágyakozva néz az ajtóra. Cardell elkapja a pillantását, és fejét 
csóválva odébb tolja magát székestül, hogy elállja a menekülés útját. Ölébe 
veszi a csomagot, kibogozza a spárgát, és széthajtja a csomagolópapírt. Egy 
köteg furcsa papírlap van benne, mocskos vászonba tekerve, mindegyiken 
ugyanaz a gyerekes írás. Beleolvas a girbegurba sorokba, a szívverése 
felgyorsul. Amikor összecsukja a borítót, Blom szemébe mélyeszti a 


tekintetét. Érzi, ahogy lassan, de biztosan oszlik az agyáról a köd, és kezdi 
érteni a körülményeket. 

— Honnan tudtad meg, hogy Winge meghalt? 

— Nem emlékszem pontosan. Valaki hozta a hírt. 

— És te személyesen beszéltél az illetővel? 

— Nem, én... 

— Különös. A rendőrszolga, akivel az elmúlt éjjel beszéltem, azt mondta, 
hogy te, Blom, híresztelted el a kamaránál a halál időpontját meg az egyéb 
részleteket. Még egy kérdés: egy ember a kapuban arra utalt, hogy 
mostanában egy kisebb vagyonhoz jutottál. Bátorkodhatom a vagyon 
eredetéről érdeklődni? Esetleg egy elhalálozott nagynéni? 

— No, ide figyelj, Cardell! Ígérd meg, hogy nem húzod fel magad. . . 

Cardell feláll, elfordítja a kulcsot a zárban, és zsebre vágja. Blom az 
asztal körül köröz, Cardell utána, az egyik csökkenteni, a másik növelni 
igyekszik a távolságot kettejük között. 

— Ha jól értem, fogadásokat lehetett kötni a rendőrkamaránál Cecil Winge 
elhalálozásának pontos időpontjára. Csak nem ezzel áll összefüggésben 
Blom testvér hirtelen vagyonosodása? 

— Drága barátom. .. meg kell, hogy értsd... a körülmények. . . 

— Amikor megkaptad a csomagot, Winge még élt, de neked eszed ágában 
sem volt neki eljuttatni, igaz? Már eldöntötted, hogy belehazudod a sírba. 
Ha úgy akarod megúszni a napot, hogy csak az ajkad reped fel, most jól 
vigyázz, mit válaszolsz. Winge él, vagy meghalt? 

Cardell felborítja az asztalt, egy ugrással a szoba másik végében terem, 
galléron ragadja Blomot, és ütésre emeli fakezét. Blom hangja egy oktávot 
emelkedik. 

—Térj észre, Cardell! A kötélverő Roseliusszal futottam össze a 
kávéházban, és hallottam panaszkodni, hogy elveszít egy ilyen jó bérlőt. 
Winge befeküdt az ágyba, hogy többé ki se keljen, vért köp az 
éjjeliedénybe, az orvosok lemondtak róla, a pap feladta az utolsó kenetet. 
Mit számít, hogy tegnap halt-e meg, vagy csak holnap viszi el az ördög? 
Nekem számít. Nekem az éves fizetésem a különbség. Ezt csak meg lehet 
érteni! 


Lent, a Skeppsbro rakparton Cardell épp emelné a bal karját, hogy leintsen 
egy elhaladó kocsit, de észrevesz valamit, és előbb inkább tisztára törli a 


fakezét egy hókupacon. 


SEM A SKEPPSBRON RAKPARTON, sem a Blasieholmenen nem kap kocsit, a sűrű 
hóesésben senki nem látja, hogy integet. Észre sem veszi, hogy futásnak 
ered, csak akkor, mikor már az Új híd csapóajtajának deszkáin csattognak a 
léptei. Itt eresztik be a halászhajókat a tengerről a  Macska-tóra. 
Lélekszakadva rohan, mintha a kezében vitt csomag csodaszerként 
támasztaná fel a beteget utolsó óráján a halálos ágyból. A sötétből záporozó 
hópelyhek csípik az arcát. Az öböl jegén túl a hóviharban néptelenül dereng 
a Packartorget. Perceken belül odaér a tüzérség épületéhez. Sípol a tüdeje. 
Fentről, a Hedvig Eleonóra-templomból zeneszó szűrődik ki az utcára. Egy 
kórus Je Deumot énekel. Pocsékul szól, alighanem alkalmilag olyanok is 
csatlakoztak a kórushoz, akik csak tetőt kerestek a fejük fölé az 
ítéletidőben. Hamisan ugyan, de kifejezően szól az ének, vigasz és 
reményvesztettség elegye. Számolja magában a háztömböket, míg kiér a 
város szélére, és végre megpillantja a kötélverő birtokának falait. A bejárat 
előtt fehér terhük alatt rogyadozva állnak a hársak. 

A kapu nyitva áll. Sajog a combja, ahogy felrohan a lépcsőn Winge 
szobájához. Az asztalon egy szál gyertya ég. Az ágy mellett fekete csuhás 
pap ül, gyakorlottan egyesíti az imát az egészséges szunyókálással. Egy 
szolgálólány, akinek az arcára Cardell korábbi látogatásaiból halványan 
emlékszik, épp kicsavar egy rongyot egy lavór felett, és meglepetten pillant 
fel. Cecil Winge mozdulatlanul fekszik az ágyban. Cardell nem hitte volna, 
hogy Winge képes még tovább fogyni, de már látja, hogy tévedett. A vézna 
test a Svensksund mellett halálra fagyott bajtársaira emlékezteti, de neki 
nincs letakarva az arca. Tehát még él. Ahogy összeszedi magát annyira, 
hogy beszélni tudjon, Cardell a szolgálólányhoz intézi szavait. 

— Eszméleténél van? Fel lehet ébreszteni? 


— Nem, Winge úr reggel óta mozdulatlanul fekszik. Roselius mester 
virrasztott mellette, és már elbúcsúzott tőle. 

Cardell némán bólint. Az éjjeliedényre esik a pillantása az ágy mellett, 
benne beszáradt, véres váladék. A paphoz fordul: 

— Tűnjön el innen. A székemen ül. Maga meg a könyve már megtették, 
amit megtehettek. Én egy másik könyvet hoztam, majd meglátjuk, az 
jobban hat-e. 

Választ sem várva lekanyarítja válláról a kívül hótól, belül verejtéktől 
nedves kabátot. A szolgáló a segítségére siet, és mialatt ketten megoldják a 
fakezet tartó szíjakat, a pap elhatározásra jut, és szó nélkül elvonul 
mellettük, ki a szobából. Cardell a székre roskad, egy darabig hallgatja 
Winge sípoló lihegését, majd a leányhoz fordul. 

— Van kávé? Esetleg sör? Hozz mindkettőt. Maradok egy darabig. 

A lány magukra hagyja őket. Cardell szemügyre veszi Winge arcát. A 
szemek még mélyebben ülnek gödrükben, kiálló arccsontjai majd kibökik a 
bőrt a beesett orcák fölött. Homlokán oly fehéren feszül a bőr, mintha a 
koponya fehérsége világítana át rajta. Hosszú haja kiengedve, a láztól 
hajtincsek tapadnak halántékára. A szemhéjak alatt átrémlik a szem fehérje. 
Ajkain és az ing gallérján rászáradt vérfoltokat hagytak a köhögésrohamok. 
Cardell megborzong a látványra. 

— Uramisten, Cecil Winge, ezt nem hittem volna rólad. Egy ember, a 
legszebb férfikorban, és ilyen könnyen legyűri egy kis köhögés! 
Együttérzésre ácsingózol? Engem ugyan nem csapsz be. Majd kicsattansz 
az egészségtől. A hadseregben mindig azt mondták, a fájdalom nem más, 
mint a gyengeség, mely elhagyja a testet. Ugyanez áll a tüdőbajra is. Az 
ördögbe, szedd össze magad! 

Cardell ölébe veszi a papírköteget, és a combján egyensúlyozva 
lapozgatja a leveleket. 

— Na, ide hallgass! Hamarabb kellett volna gondolnod a meghalásra, 
amíg még reménytelen volt a helyzet. Még nem végeztünk. Messze nem. 

Cardell felnyitja Kristofer Blix naplóját, megköszörüli a torkát, és 
hangosan olvasni kezd. 

— Kedves húgom ... 

Telnek az órák. A szolgálólány jön-megy, sört és vizet hoz, majd néhány 
szelet kenyeret és egy kanna mézes tejet. Cardell ügyet sem vet rá. 


Arra rezzen fel, hogy a nap egyenesen a lehajtott feje búbjára tűz az 
ablakon keresztül. A papírköteg nincs az ölében, belehasít a rémület. 

Ahogy elbóbiskolt, kicsúszhatott a kezéből ez a mindennél értékesebb 
holmi, amely a véletlen vagy a gondviselés szeszélyéből a birtokába került. 
A padlón sincs a széke alatt, de amikor felemeli a fejét, látja, hogy Blix 
levelei Winge ölében nyugszanak, a beteg csont és bőr kezei alatt. Cardell 
kidörgöli az álmot a szeméből, és míg Winge arcát fürkészi, a férfi szeme 
felpattan. Egy darabig szótlanul nézik egymást. Cardell töri meg a csendet. 

— Nohát, mégis élsz. Te, aki mindig mindenre tudod a választ, mondd 
meg, a levelek hoztak vissza az életbe, mint egy varázsige, vagy csak a 
véletlen szeszélye játszott velünk ma éjjel? 

Winge megvonja a vállát. 

—A betegségem hol fellángol, hol élni hagy. Ez most rosszabb volt, mint 
eddig bármikor. Mindenki azt hitte, végem van, én magam is. Ami a hangos 
felolvasás gyógyító erejét illeti, adós maradok a válasszal, de az egyszer 
biztos, hogy a beteget visszahozza az életbe, ha emlékeztetik rá, miért éljen 
tovább. 

Winge pillantása az ablakra siklik. Árnyék suhan át a homlokán, mielőtt 
tovább folytatja. 

— Azt mondtad, a háború alatt jártál a halál közelében. Láttad valaha 
szemtől szembe? Úgy értem, az alakját. 

Cardell beleborzong, ahogy eszébe jut az Ingeborg pusztulása, és a 
látvány, ahogy Johan Hjelm élettelen teste alászáll a tenger mélyére. 

— Igen, láttam őt. A hadiflotta hajói alatt várta a zsákmányt, fekete 
szárnyakkal és vigyorgó csontvázpofával. 

— Talán mindenki számára más alakot ölt. Én olyannak láttam, mint egy 
feneketlen szakadék, egy ásító, fekete üresség. Ahogy kajába zár, eltűnök az 
időből és az emlékekből, hogy soha többé vissza se térjek. Amint egyre 
közeledett, volt időm visszatekinteni az életemre. Úgy tűnik, az értelem és 
az érzelmek között választottam, és egész életemben az értelemhez 
maradtam hűséges. A jogi pályámon mindig arra törekedtem, hogy 
mindenki meghallgattassék. Akár védtem valakit a törvény előtt, akár a 
vádlottak padjára küldtem, mindenki szót kapott, mielőtt a sorsa beteljesült. 
A magánéletemben is... 

Hirtelen félbeszakítja magát, majd újrakezdi. 


— Jean Michael, az utóbbi időben egyre többször kételkedtem korábbi 
meggyőződésemben. Nem racionális okból, hanem a mérhetetlen fájdalom 
okán, melyet érzek. Életem utolsó napjaiban azon tépelődtem, vajon 
egyáltalán embernek való-e az az út, amely egy ily sötét helyre vezet. De 
most, amikor egyre közelgett az ásító szakadék, és életem minden 
fájdalmára enyhülést ígért, elfelejtettem a szenvedésemet. Egész életemben 
kitartottam amellett, amit igaznak gondolok. És egyszercsak észrevettem, 
hogy egy kis lángot tartok a tenyeremben, tüzet, ami fényt ad a sötétben. Ez 
vigaszt nyújtott, megszűnt a félelem, készen álltam, hogy az utolsó lépést 
megtegyem. Ekkor hallottam meg a hangodat. Álmomban hátat fordítottam 
a halálnak. Amikor fölébredtem, itt horkoltál. Összegyűjtöttem az erőmet, 
és elvettem az öledből a papírokat. Mostanra elolvastam Kristofer Blix 
történetét. 

— És most, hogy újra élsz, visszatért a fájdalom és a kétség? 

Winge szomorúan néz Cardellre, de az látja tekintetében az eltökéltséget 
is. Vékony ajkai fehér vonallá préselődnek, mielőtt válaszol. 

— Igen. Úgy fest, ezek lételemeim. Mindkettőre a legjobb ellenszer lenne 
Károly János gyilkosát törvény elé állítani. Segíts kikelnem az ágyból, Jean 
Michael, és hálás lennék, ha szereznél meleg vizet, hogy lemossam 
testemről a láz verejtékét. 

— Elég erős vagy, hogy felkelj? Csak néhány órája, hogy lemondtak rólad 
az orvosok. 

— Ha jól értettem, amit korábban mondtál, mostanra már nem sok 
gyöngeség maradt a testemben. Használjuk ki az időt, és kamatoztassuk a 
ránk bízott tudást. Emlékszel, mit mondott a Sachs némber a Keyser- 
házban? 

— Minél kevésbé emlékeznék, annál boldogabb lennék. 

— Károly Jánosnak az volt a szokása, hogy amikor senki nem látja, 
megeszi a saját ürülékét. A nő azt hitte, ez azt bizonyítja, hogy elvesztette 
az eszét. Annak fényében, amit most tudunk, ennek épp az ellenkezőjét 
állítanám. Károly János számára ez volt az egyetlen mód, hogy megőrizze 
az egyetlen dolgot, amije volt, egy tárgyat, amely a megtalálója számára 
elárulhatja az igazi nevét, és ezzel a gyilkosát is leleplezheti. Blix odaadta 
neki a gyűrűt, és ő megőrizte az egyetlen lehetséges módon. Megtalálta és 
lenyelte, újra és újra. Egész rettenetes szenvedése során végig megőrizte 
elméje tisztaságát. 


Cardellt rosszullét környékezi. Nagyot nyel, és mélyeket lélegzik, hogy 
lent tartsa a vacsorát. 

— Uramisten! Édes istenem! 

— Ennél jobban magam sem fogalmazhatnék. Nem hagyhatjuk, hogy 
szenvedése hiábavaló legyen. Ha sietünk, talán rá tudjuk beszélni a sírásót, 
hogy újra nyissa fel a sírt, hogy mikor lemegy a nap, hozzáférünk a testhez. 
Amire készülünk, jobb, ha sötétben marad. A gyűrű bizonyosan megvan 
még. A gyűrűn pedig ott egy vésett címer, amely elárulja Károly János 
valódi nevét. Igyekezzünk! 


AMIKOR SCHWALBE, A SÍRÁSÓ képe felbukkan az ajtórésben, egy darabig 
értetlenül mered rájuk, majd elömlik rajta a felismerés fénye. 

— Herr Winge, ja? És Herr izé. . . Carlén? Kardus? Caliban? 

— Cardell. 

Schwalbe széles mozdulattal invitálja beljebb őket. A kályhában lobog a 
tűz, az asztalon egy nyitott Biblia. 

— Kérem, bocsásson meg, Herr Cardell. Jó az arcmemóriám, de a magáét 
mintha kissé átrendezték volna. Az elmúlt alkalommal az orra még nem 
dőlt ennyire balra. És az egyik szeme is félrecsúszott. Und Herr Winge, ön 
kielégítően táplálkozik? Azt mondják, divat a sápadt arcbőr, de így, a havas 
háttérrel úgy fest, mint egy szekrényből szökött kabát és nadrág. 

Cardell dörmögve veri le a havat a csizmájáról. 

— Ha mi mindannyian oly földöntúli szépséggel lennénk megáldva, mint 
Schwalbe úr, a világ összes portréfestője szögre akaszthatná az ecsetjét. 

Schwalbe széles vigyorral villantja fel barna fogait. 

—A bosszantó holttetem miatt jöttek, já? A mérges, kar- és lábnélküli 
Károly János miatt? Már vártam a látogatásukat. 

— Hogyhogy? 

— Vannak látók a gyülekezetben, ők azt mondják, még mindig visszajár. 
A sírok közt kúszva tekereg, mint egy meztelencsiga, halovány fényt áraszt, 
és érthetetlen szavakat mormol. Ebből látszik, hogy valamit elintézetlenül 
hagyott ezen a világon, így aztán tudtam, hogy visszajönnek. 

Winge és Cardell jelentőségteljes pillantást váltanak, a strázsát némileg 
megnyugtatja a másik tekintetéből kiolvasható kétely, de ő maga már 
korántsem ennyire biztos a dolgában. Winge elővesz egy erszényt, és 
kiszámol az asztalra néhány pénzérmét. 


— Szeretnénk, ha felnyitná a sírt, méghozzá minél hamarabb. És igen 
fontos, hogy újra megvizsgálhassuk a holttestet, amihez szükségünk lesz 
egy külön helyiségre. 


A temetőben csupaszon sorakoznak a nagy tűzvész után telepített fiatal 
hársfák. Az enyhe szellőben az ágaikról lesodródó hópelyhek vígan 
táncolnak a levegőben. Schwalbe hosszú léptekkel gázol a hóban, mögötte 
Cardell, Winge zárja a sort. A sírásó egy, csak saját számára érthető 
rendszer szerint gyorsan odatalál a sírhoz, seprűvel eltakarítja róla a havat, 
és komótosan hozzákezd az ásáshoz. Csákány, ásó és feszítővas váltják 
egymást. Saját ritmusában dolgozik, egy dallamot dúdolva a szerszámokkal 
tartja a taktust. Cardell rosszat sejtve figyeli a mulatságos előadást. 
Kellemetlen a hideg, leheletük fátyolként terül szét az arcuk előtt. Winge 
mellette áll, a vállának támaszkodik, és egy zsebkendőt szorít az arcához, 
hogy felmelegítse a levegőt. 

— Semmi szükség rá, hogy itt álldogálj, és kihívd magad ellen a sorsot. 
Menj vissza a meleg szobába, majd szólok, ha Károly János a napvilágra 
került. 

Winge a fejét rázza. Cardell legszívesebben ugrándozva és karjaival 
hadonászva melegítené magát, de Winge karja egy helyben tartja. Csak áll 
mozdulatlanul, és hatalmas akaraterővel megakadályozza, hogy fogai 
vacogva összeverődjenek. Telik az idő, Dieter Schwalbe kopaszodó 
fejebúbja — a verejték miatt immár sapka nélkül — a lábuk vonalában 
bólogat, végül a sírásó egy utolsót nyögve kifejt egy csomagot a földből. 

— Segítsenek felhúzni! 

Cardell szentségel egyet, ahogy megérinti a testet. 

— Az ördög vigye el, hisz ez is fagyott! 

Winge elgondolkodva bólint, és Schwalbéhoz fordul. 

— Fel kell melegítenünk a testet. 

Cardell kisegíti Schwalbét a gödörből. 

— Sejtettem, úgyhogy már az imént raktam a tűzre. Hozok egy szánkót, 
azon elhúzhatjuk a holttestet, aztán viszek még be tűzifát. Aztán elballagok 
a Zsilip felé, falok valamit, meg ledöntök egy pár pohárkával. Ha 
elkészültek vele, csak hagyják a lepedő alatt. 

Cardellt, nem tudja miért, zavarja, hogy Schwalbe nem kérdez semmit. 

— Annak oka, hogy... 


—Nein. Van egy sanda gyanúm, és amíg nem tudok semmit, addig 
reménykedhetem, hogy tévedek. 


Addig raknak a tűzre, míg a ház gerendázata pattogva nyikorog a hőségtől. 
A takarójába bugyolált merev testet a kályha mellett egy padra fektetik, és 
várnak. Cardell csodálkozva tapasztalja a Cecil Winge állapotában néhány 
óra alatt lezajlott változást. Az igaz, hogy Roselius fagyott kertjén át 
Cardell inkább a karjaiban vitte, mintsem támogatta a kocsihoz, amibe 
azután csaknem be kellett emelni, de mostanra teljesen megváltozott. 
Tekintete izzik. Arcszíne egészségesebb, még a haja is, megfésülve és a 
tarkóján összefogva visszanyert valamicskét a fényéből. Már nem szorul 
támasztékra, hosszú léptekkel, türelmetlenül rója a ház padlóját, míg arra 
várnak, hogy felengedjen a test. Telik az idő, végül Cardell már a száján át 
veszi a levegőt, hogy kibírja a bűzt. 

— Egyre szörnyűbb a szag. Nem gondolod, hogy Károly János készen áll? 

— De igen. Lássunk munkához. 

Felgyűrt ingujjban, kezeikkel és késsel átkutatják a lágy hasüreget, 
amelyben már egyszer téli álomba merült férgek riadtan tekergetik kurta 
testüket, míg hirtelen megcsillan valami a lámpafényben, a vörösesbarna 
barlang mélyén. 

Winge közel tartja a lánghoz a gyűrűt, és gondosan szemügyre veszi a 
fénynél. Cardell kényszeríti magát, hogy izgatottságát visszafojtva nyugton 
maradjon. Elviselhetetlenül súlyos a pillanat. Hányszor és hányszor kellett 
Károly Jánosnak megkeresnie a gyűrűt és újra lenyelnie, miközben egy 
ehhez hasonló pillanat eljövetelében reménykedett, már a saját halála után. 
A megoldás reménye vihar előtti légnyomásként nehezedik a szobára, 
Cardell egy pillanatra sem veszi le a szemét Winge arcáról, várván, hogy 
feltűnjenek rajta a felismerés és a győzelem jelei. Winge megforgatja a 
gyűrűt a lámpás lángjánál, hogy a fényben kirajzolódjon a mintázata. 


Még mielőtt egyetlen szó is elhangoznék, Cardell már megsejti a szédítő 
csalódást. Winge egyre csak a gyűrűre mered, miközben beszél, mintha azt 
remélné, hogy az közben valami ígéretesebb alakot ölt. 

— Meglehetősen jól ismerem a címertant. Bár nem találkoztam 
valamennyi nemesi család címerével, s ily módon nem is emlékezhetek 
mindegyikükre, ismerem a hagyományokat. Ez a címer nem nemesemberé. 


Kék és piros mezőkre osztott címerpajzs, mindkét mezőben egy-egy jelkép, 
babérkoszorú és ágaskodó oroszlán, felettük három-három hatágú csillag, 
az egész címer megkoronázva egy rózsakoszorúval. Majdhogynem 
nevetségesen zsúfolt, túlzón pompázatos, olyan, mintha egy gyermek 
rajzolta volna a lovagi erényekről szóló fantáziái alapján. Az anyaga még 
csak nem is arany, csak valamilyen olcsóbb fém, foltos és elszíneződött a 
gyomorsav hatására. A köve pedig alighanem kormozott üveg. 

Winge leteszi a gyűrűt, és csüggedten dörgöli a szemét. 

— Ez kevesebb, mint reméltem, Jean Michael. Zavarba ejtő ez a gyűrű. 

Cardell a feszült várakozásban füléig felhúzott vállait úgy ejti le, mintha 
elszakadt volna az őket tartó kötél. Winge gyorsan folytatja. 

— Amikor valaki nemesi címet kap, a Tudományos Akadémia tudós 
koponyái tervezik meg a címerét. Olyan jelképeket választanak, amelyek 
kapcsolódnak az illető életéhez és tetteihez. Vegyük például Olof af Acrelt, 
Gusztáv király udvari orvosát. Az ő címerébe az orvostudományt jelképező, 
botra tekeredő kígyó került, a tetején egy koronával, ezzel egyszerre 
jelképezve a foglalkozását és a király nagyrabecsülését. Ez a címer viszont 
valahol máshol készült. 

— És mit segít ez rajtunk? Újabb zsákutcába kerültünk? 

Winge közelebb hajol a lámpához, és elmélyülten vizsgálja a címert. 

— Emlékeztet engem valamire. Valahonnan ismerős. 

Cardell érzi, ahogy a csalódottság az elviselhetetlenségig dagad benne, 
majd hirtelen kitör. Cifra káromkodás kíséretében az asztallapra vág a bal 
öklével, örökre nyomot hagyva Schwalbe asztalán, és fogát szívva tűri, 
mikor az ütés erejétől karjának csonkja is megsajdul. Winge felemeli 
szemét a gyűrűről, és a másikéba mélyeszti. 

— Jean Michael, állítanád, hogy szellemi képességeid teljes birtokában 
vagy? 

— Ez meg miféle kérdés pont most, ezen az éjszakán? 

— Ezt igennek veszem. Van olyan étel, amit szívesebben eszel, mint bármi 
mást? Valami különleges fogás? 

Ha nem ismerné Wingét, Cardell azt hinné, ugratja, de a férfi arcán 
nyoma sincs a humornak. Soha nem is volt. 

— A töltött káposzta. 

— És a legrosszabb? 


— Amikor a flotta befagyva vesztegelt Sveaborgban, volt egy leves. A 
tartalmának a kitalálása a legjobb szórakozás volt közel s távol. Egyszer 
egy állati bajuszszőr akadt a számba, és bár reméltem, hogy egy macska 
volt az eredeti gazdája, attól tartok, nem így volt. 

—-És mégis, szerintem, ha választanod kellene, hogy ezt a levest edd, 
vagy az éjjeliedényed tartalmát, az előbbit választanád. Azt próbálom 
elmondani, Jean Michael, hogy Károly János nem ette volna hetekig az 
ürülékét, ha nem remélte volna, hogy van valami értelme. Tudta, hogy a 
gyűrűje a nyomára vezethet majd valakit, még ha ez nem is lesz egyszerű. 


MICKEL CARDELL új szobát bérel, ugyanabban a városnegyedben. Az új 
szállás alig különbözik a régitől, de olyan szűk, hogy az ágyon fekve 
kényelmesen végig lehet tapogatni mind a négy falát. A régebbi bérlők 
generációi által koptatott matrac pont ott vékony, ahol vastag kellene, hogy 
legyen. De elég meleg és elég olcsó. Elmegy. Esténként pálinka segíti 
álomba, reggel meg még több pálinka kell, hogy magához térjen. 

Még nem kész a lefekvésre, túl fáradt. Ha behunyja a szemét, a Schwalbe 
házában töltött éjszaka képei sorjáznak előtte. Már épp elégszer voltak 
rémálmai, úgyhogy amikor eljön az este, és Winge még mindig nem üzent 
érte, az ágya helyett a kocsma felé veszi az irányt. A Kárhozattól 
mindörökre búcsút vett, de bőven van választék. Céltalanul átvág a 
Járntorgeten, és az Österlánggatanról találomra lefordul egy utcára a tenger 
irányába. Az ajtó felett cégtábla hirdeti: Terra Nova. Új világ. Pont erre van 
szüksége. 


A kocsma népesebb, mint gondolta, ahhoz képest, hogy hétköznap este van. 
Olyan felajzott a társaság, hogy muszáj megkérdeznie, mi folyik itt. Egy 
simára borotvált képű dragonyos hitetlenkedő ábrázattal fordul oda hozzá. 

— Nem hallottad? Hogy lehet, hogy nem hallottad? Mióta tegnap este jött 
a hír, ettől zeng az egész város. 

Árnyék suhan át a dragonyos képén. 

— Meghalt. Lenyisszantották a fejét. 

— Hogy vinne el az ördög, ki halt meg? 

— Hát a királyné! 

Cardell nem hisz a fülének. A dragonyos alighanem azt a kevés eszét is 
elitta, ami volt neki. 


— Zsófia Magdolna? Gusztáv özvegye? Mi a fene, tán elege lett az 
udvarnak a zenés estélyeiből? 

—A francia királyné, te tökkelütött, Marie Antoinette! Tegnap érkezett a 
hír. Lenyakazták, aztán jeltelen sírba dobták. Micsoda barbárság! 

A dragonyos vállon ragadva magához húzza Cardellt, és bizalmasan a 
fülébe súgja: 

— Bizony vannak, akik úgy vélik, a csőcseléknek igaza volt. Itt a 
kocsmában is, úgyhogy vigyázz, mit beszélsz! 

Megvetően kiköp a padlóra, majd átfurakszik a tömegen az ajtó felé. 


Néhány korsó sörrel később Cardell érti már, mire célzott a dragonyos. A 
város nem tud betelni a botrányos hírrel. Mindenkinek van egy története 
arról, hogy hogyan érte el őfenségét a végzet, és meg is osztják Cardell-lel, 
akár akarja, akár nem. Az egyik történet szerint gúnyos kacajban tört ki a 
gyülekezet láttán, és megesküdött, hogy bujálkodásban és dőzsölésben 
töltött élete száz guillotine-t is megért. Egy másik szerint csendesen 
sírdogált. Egy harmadik azt meséli, hogy a felséges asszony utolsó szavait 
hóhérához intézte, akitől elnézést kért, hogy véletlenül a lábára hágott, 
útban a nyaktiló felé. Cardell megpróbálja kirekeszteni a zsivajt. Ez minden 
pohár után egyre könnyebben megy, csakhogy a többiek is ugyanabban a 
tempóban vedelnek, így a hangerő a kocsmában folyamatosan emelkedik. 
Felerősödnek a forradalmi felhangok. Az a hír járja, hogy Károly herceg a 
drága pénzen külhonban vett műkincseit átcsempészte a határon, hogy ne 
kelljen vámot fizetnie. A törvény az törvény, egyaránt vonatkozik gazdagra 
és szegényre, erősködnek a herceg rágalmazói, azok, akik az imént a 
legkevésbé bánkódtak a francia királynő sorsán. 

Amikor először megpillantja a gyűrűt, a részegségre fogja. Megrázza a 
fejét, megdörgöli a szemét, biztos benne, hogy a vágyai járatják vele a 
bolondját, de ahogy újra odapillant, még mindig ott van. Egy hosszú 
nadrágos, tafotamellényes fiatalember viseli a bal keze kisujján, aranyból, 
fekete színű ovális, domború címerrel. Cardell közelebb nyomakodik, hogy 
jobban szemügyre vegye, elvégre ilyesféle pecsétgyűrűket lépten-nyomon 
lát az ember nemesi ujjakon, de nem. Minél közelebbről látja, annál 
biztosabb a dolgában. A címer túl kicsi, hogy tisztán ki tudja venni, de 
ugyanaz az ékszerészmunka, mintha ugyanabban a formában öntötték 
volna. 


Megfordul vele a szoba, a dohányfüsttől könnyezni kezd a szeme. 
Kipislogja a szeméből a könnyeket, és szemügyre veszi a gyűrű viselőjét. 
Húsz év körül lehet. Pompázatos öltözéke drága és ízléstelen. Vakítóan 
fehér nyakkendője magasan az álláig feltekerve, skarlátpiros kabát, 
rizsporos haj. Cardell elátkozza a felhajtott korsókat, mikor rájön, hogy 
bámészkodásával sikerült felkeltenie a fiatalember gyanakvását. Orra alatt 
szitkozódva visszaül a padra, és megkísérel kijózanodni, miközben szeme 
sarkából végig szemmel tartja a gyűrűs uracskát. Vár. 


Eltart egy ideig, mire a fiatalember társasága asztalt bont. Mind egyformák, 
díszes öltözékben páváskodnak, modorosan gesztikulálnak. Minden 
harmadik szavuk angol vagy francia. Egymást arcon  csókolva 
búcsúzkodnak. Cardell kezd kijózanodni, előttük megy ki az utcára, odaáll a 
falhoz, mintha könnyítene magán. Örömmel látja, hogy a gyűrűs úrfi 
kezében sétabotot tart, mely minden lépésnél nekiütődik az utcakőnek. A 
kopogás nyomán olyankor is tudja követni, amikor az éppen befordul a 
sarkon. 

Úgy látszik, túlbecsülte, hogy mennyire sikerült  kijózanodnia. 
Akármennyire vigyáz, mégis szétrúg egy jégkupacot, és látja, hogy a férfi 
aggodalmas pillantást vet hátra a válla fölött. A Persiljegrándnél futásnak 
ered. Cardell fogcsikorgatva igyekszik a nyomába érni, de egyre jobban 
lemarad. Kint a Skárgárdsgatanon már alig hallja maga előtt a lépteket, és 
mire kiér a Köpmangatanra, sehol senki. Térdére támaszkodva liheg, 
próbálja összeszedni magát. Ahogy elmúlik a tüdejében a szúrás, és kiköpi 
a vasízű nyálat, rájön, hogy talán mégsem veszett még el a zsákmány. 
Cardell jól ismeri a belvárost. Ha a prédája abba a jobb felé eső nevenincs 
sikátorba szaladt be, már alighanem észrevette, hogy az zsákutca, egy 
falhoz kotort hatalmas hóbuckában végződik. Mindig valahogy idekerül a 
hó, amit az emberek már nem bírnak kilapátolni a főtérre. Óvatosan 
bekukkant a sikátorba, ami elsőre néptelennek tűnik. Azonban ahogy 
jobban körbenéz, elégedetten felhorkant. 

— Hiába veszed halkan a levegőt, ilyen hidegben nem sokra mész vele. 
Egy füstölgő kémény se lehetne feltűnőbb. Gyere elő a bucka mögül, 
beszédem van veled! 

A páraoszlop egy időre megszűnik, ahogy a férfi visszatartja a lélegzetét, 
de hamar belátja, hogy reménytelen. Amikor előjön, acélpenge villan meg a 


markában. Cardell úgy hét hüvelykre becsüli a hosszát, oldalazva próbálja 
elállni a sikátor kijáratát. Az úrfi Cardellre szegezi a tőrt, ahogy közeledik. 

— Most, hogy látlak, vénember, nem is értem, miért szaladtam. Dagadt 
vagy és csigalassú. 

Cardell le sem veszi a szemét a tőrről. 

— Én inkább úgy mondanám, bölcs és megfontolt. 

A fiatalember Cardellre szegezve tartja maga elé a kést. Az már tudja, 
mit tegyen. Veszélyes, de ez az egyetlen esélye. 

— Bocsánat, szabad? 

Karjait ölelésre tárva előreugrik. Sokkal többet nyom, mint az ellenfele, 
akit az ütés ereje a falhoz taszít. A levegő úgy szökik ki a fiúból, mint egy 
kilyukadt tömlőből. Cardell kinyitja a szemét, és végigtapogatja a 
mellkasát, de csak amikor lenéz, látja, hogy sikerült a terve. Elég erős volt a 
lökés, hogy a kés markolatát mélyen belenyomja ellenfele hasába, 
kiszorítva belőle a szuszt. Cardell elégedetten emeli fel maga elé tartott 
fakarját. A penge kétujjnyira beszorulva áll ki a fából. 

— Nézzenek oda! 

Az úrfi a falhoz rogyva fekszik, fájdalomtól összegörnyedve. Cardell 
lesöpri a havat az útpadkáról, és letelepszik mellé. Vár, míg a másik 
abbahagyja a nyöszörgést. 

— Végy egy kis havat a szádba, fiam, meglátod, jobban leszel. 

A fiú morcosan pislogva megteszi, amit mondott neki. 

— Na ugye, megmondtam? 

Biccentés a válasz. 

— Semmi okod nem volt kést rántani. Nem akarok neked rosszat, csak 
meg akarlak kérni valamire. Megmutatnád a gyűrűt, amit viselsz? Ne félj, 
nem fogom ellopni. 

A fiatalember benyálazza az ujját, és lehúzza a gyűrűt. A címer nem pont 
ugyanaz, mint Károly Jánosé. Cardellnek mégis igaza van, minden másban 
egyformák. 

— Elmondanád, honnan szerezted? 

A fiú reszelős hangon erőlködik, a fájdalomtól még mindig pihegve veszi 
a levegőt. 

— Ez családunk címere. Atyámtól örököltem. 

— Francokat. Ha te nemesember vagy, én maga vagyok Gusztáv Adolf 
királyi fenség, épp hazatértem Lützenből épen, egészségben. Na, elő a 


farbával! 

A fiú barátságtalan tekintetet vet rá. 

— Számtalan aranyműves van, aki nem válogatós, ha megfizetik, bárkinek 
készítenek címert, akinek nincs. 

— Hogy te meg a cimboráid azoknak tettethessétek magatokat, akik nem 
vagytok? 

A másik elhúzza a száját, és a szeme Cardell fakezére vándorol, melyből 
még mindig kiáll a beleszorult penge. 

—Az ilyesmit természetesen nehéz lehet megérteni egy olyan finom 
uraságnak, mint maga, aki bizonyára sosem kívánta még, hogy bárcsak más 
sors jutott volna neki osztályrészül! 

Cardell nem tudja megállni, elneveti magát. 

— Mennyi lehet ezekből a hamis gyűrűkből? 

— Sajnos manapság túlságosan is sok, egyre nehezebb a segítségükkel 
boldogulni. Ehhez hasonló estéken egész sort szoktam látni belőlük. Sokan 
szívesen fizetünk idegen tollakért. Ha már ennyire kíváncsi, csodálom, 
hogy eddig még egybe sem botlott bele. 

—A gyűrűk iránti érdeklődésem újkeletű. 

Cardell tubákot tömköd az ajka mögé, és odanyújtja a dohányos zacskót 
a fiúnak, aki vállat vonva maga is teletömi a képét. 

— Mi a neved? 

— Carsten Norström. Itt a városban Vikare néven ismernek. 

— Carsten Vikare? 

Ezt a nevet most hallotta valahol. A legutóbbi ivászat teljesen 
eltompította az agyát. Fogaival lassan őrölve csócsálja a dohányleveleket, 
míg meg nem telik a szája lével, akkor aztán kiköpi a barna löttyöt a hóra. 
Csettint az ujjával, ahogy visszatér az emlékezete. 

— Namostan. Te meg a cimboráid hamiskártyások vagytok, kiválasztott 
szerencsétlenektől csaljátok ki a pénzüket. Nyúlnak nevezitek őket. 
Emlékszel netán egy bizonyos Kristofer Blixre? Nem tudod, hol találom? 

Vikare izzadni kezd a hideg télben. 

— Blix meghalt. Belefojtotta magát a Riddarefjárden vizébe néhány 
nappal azután, hogy a templomban kihirdették a jegyességét. 

— Valóban? 

— Ezt nem akartuk. . . csak tréfa volt. 


Kristofer Blix tehát csupán tizenhét évet élt. Cardell nem remélte, hogy 
valaha életben találja a felcsertanoncot, mégis megrázza a hír. Ily kurta élet, 
benne oly sok halál, végül a szörnyű befejezés. Lehet, hogy Blix gyáva volt 
szembenézni a sorssal, de Cardell kétli, hogy ő másképpen cselekedett 
volna a helyében. 

— Mennyit is csaltatok ki tőle meg a társától? Száz tallért? Rövid 
ismeretségünk alatt megkedveltem az ifjú Blix urat, és most jut eszembe, 
hogy valótlant állítottam neked korábban a beszélgetésünk alatt. 

Carsten Vikare kérdőn felvonja szemöldökét, és állkapcsa megáll a 
rágásban. 

— Mikor? 

— Amikor azt mondtam, hogy többet nem bántalak. 


AMIKOR MÁSNAP DÉLELŐTT a Kis Tőzsdében ülnek egy forró kávéskanna 
társaságában, Cardell nem az egész históriát meséli el Wingének, Carsten 
Vikarét például nem nevezi nevén. Ennek ellenére Wingének rég nem látott 
víg kedve támad. 

-Érzem, hogy megfordul a szerencsénk, Jean Michael. Szerencsés 
találkozás volt, és ennél jobban nem is kamatoztathattad volna. Végre 
tudunk valamit Károly János személyéről. Fiatal, valahonnan a városon 
kívülről érkezik Stockholmba, közember, de nagy dolgokról álmodik, és 
felkeres egy aranyművest, hogy nemesi származást fabrikáljon magának. 

Cardell, akinek már volt ideje megemészteni az új információt, 
könnyebben uralkodik a lelkesedésén. 

— Mindez rendben van, de nem értem, ettől mi változik. A nevét továbbra 
sem tudjuk, és anélkül semmit sem tudunk. Talán az ékszerész, aki a gyűrűt 
készítette emlékezhet rá? 

Winge a fejét rázza. 

— Á, túl sokan vannak, ráadásul azok, akik ilyen munkát elvállalnak, 
mind kontárok, azaz céhen kívüliek. Az ő nevüket ugyanolyan nehéz lenne 
kinyomozni, mint Károly János valódi nevét. És még ha mellénk is 
szegődne a szerencse, nem tudom, miért árulta volna el Károly János a 
nevét bármelyiküknek is, akár az igazit, akár azt, amit fel akart venni. 

Cardell megadóan széttárja a kezét. 

—Akkor hát úgy van, ahogy mondtam. Minden olyan, mint azelőtt, 
semmivel nem vagyunk közelebb a rejtély megoldásához. 

— Igen is meg nem is. Amint először megláttam a címert, valami nagyon 
ismerősnek tűnt rajta, de ha felakasztanak, sem jövök rá, hogy mi az. 


Annyit biztosan meg tudtam állapítani, hogy a címer nem svéd nemesi 
családhoz tartozik. Itt a magyarázat: Károly János maga találta ki. 

— Na és? 

— Nem tudom. Időre van szükségem. 


Kinn a téren a szél kergeti a havat végig a sikátorokon. Cardell 
kinyújtóztatja fájós hátát, de rosszul támasztja ki a lábát, és ahogy a szél 
belekap a kabátjába, sarka megcsúszik a jégen, és kapálódzva zuhan hátra. 
Cifrán káromkodik a hóbucka mélyéről, ahol landolt az esés után. 

— Az Arany Alkony fogadó itt van a közelben. Megszomjaztam a hótól és 
a hidegtől. Tudom, hogy nem iszol erőset, de ha berúg az ember, máshogy 
forog az esze kereke, mint józanul. Ha van valami abban az okos 
koponyádban, aminek magától nem akaródzik előjönni, hát legjobb lesz 
pálinkával előcsalogatni. 

Winge tiltakozásra nyitja a száját, de meggondolja magát, és elegáns 
meghajlással elfogadja Cardell ajánlatát, aztán karját nyújtja, hogy 
felsegítse. Cardell megbecsüli a gesztust, úgy tesz, mintha társára 
támaszkodna, bár tudja, hogy súlyának törtrészével is oly könnyen 
feldöntené Wingét, mint egy gyereket. 

Az Arany Alkonyban téglakályhában lobog a tűz, falja a fahasábokat, 
szétomló belsejük sisteregve pattog. Egy rozscipó és egy darab sajt áll 
előttük az asztalon két csésze gőzölgő csokoládéital társaságában, de máris 
érkezik a kanna vörösbor és két pohár. Koccintanak, és Cardell ételért kiált. 
Jön a ragu, sovány téli nyúl maradéka, szósszal leöntve. Pohár poharat 
követ, s Cradell, akinek fogalma sem volt, milyen hatással lesz Cecil 
Wingére az ital, csalódottan tapasztalja, hogy társa még inkább magába 
zárkózik. Majdhogynem rosszkedvűen gubbaszt, bár sápadt ábrázata kissé 
kipirult. Meg is lepi Cardellt, mikor megtöri a csendet. 

— Engedd meg, hogy beavassalak egy problémába, Jean Michael. Ha 
valakit jobban szeretsz, mint saját magadat, nem észszerű-e minden tőled 
telhetőt megtenned, hogy az az illető személy boldog legyen? 

Cardell homlokát ráncolva beleborzong a gondolatba. 

— Ilyesféle dolgokról nem sokat tudok. 

— Dehogyisnem. Nem ember az ember, amíg valamilyen módon nem 
találkozott ezzel a problémával. 

Cardell érzi a viszketést a karja csonkjában, s a tűz felé fordulva válaszol. 


—Az ilyen érzelmekből semmi jó nem származik. Akit szeretsz, előbb 
vagy utóbb elhagy, s akkor ott állsz, s rosszabbul vagy, mint annak előtte. 

— Bölcs válasz, és igencsak ideillő. Lássunk egy konkrét példát, hogy 
mire is gondolok. Tegyük fel, van egy férfi, aki tudja, hogy haldoklik. Azt is 
tudja, hogy hitvese iránt érzett szerelme viszonzásra talál, így halála az 
asszony számára szörnyű tragédiát jelentene. Éjjel-nappal kínozza a 
gondolat, hogy mi lesz a feleségével az ő temetése után. Lelki szemei előtt 
látja a magányos özvegyet gyászfátyolban, aki férje emlékével űzi el 
magától az udvarlóit, míg ifjúsága lassan eltelik. Azon tűnődik, tehet-e ez 
ellen valamit, bár saját sorsa elől nem menekülhet. Eddig tudsz követni, 
Jean Michael? 

Cardell némán bólint. Winge a borospohara után nyúl, felhajtja, majd újra 
csurig tölti a poharat. 

—-A haldokló férfi mindenkinél jobban ismeri a feleségét. Tudja, mit 
szeret, mit nem. Egy este összetalálkozik egy fiatal tiszttel egyenruhában, 
peckes bajusszal, jóvágású férfi, aki előtt ott áll az egész élet. Beszélgetésbe 
elegyednek, és a haldokló megállapítja, hogy a tizedes nem csupán 
fizikailag vonzó, de igazi férfi, értelmes, helyén van a szíve, ifjúi naivitása 
még jól is áll neki. A haldokló férfi meghívja a tizedest az otthonába, és 
gyorsan megbarátkoznak. Bemutatja a feleségének, akinek férje közelgő 
végzete felett érzett melankóliája földöntúli szépséget kölcsönöz. 
Észreveszi, hogy ez a tizedes figyelmét sem kerüli el. Elkezdenek 
összejárni, és a haldokló férj egyre gyakrabban hagyja magukra őket 
különböző ürügyekkel. Hosszú időbe telik és rengeteg erőfeszítésbe, de 
lassacskán kölcsönös vonzalom csírái kezdenek kialakulni a tizedes és az 
asszony között. A haldokló már látja maga előtt, amint a két őt szerető lény 
vigasztalja egymást a halála után, majd továbblépnek közös jövőjük 
ösvényén. Ahol vár rájuk a házasság. 

Winge behunyt szemmel hátracsapja a fejét, hogy copfja ostorként 
csattan a lapockáján, és felhajtja borát. 

— És a gyerekek. 

Köhögnie kell, ahogy félrenyel. Cardell rémülten bámul rá. 

— Ezt tetted? Hát elment az eszed? 

— Megtettem, Jean Michael, és semmi ok nem volt rá, hogy tervem 
zátonyra fusson. 


— Kivéve, hogy az emberek nem sakkfigurák, vagy nem egy könyvelés 
számai. 

— Sikerülnie kellett volna, Jean Michael! Ha köhögésem nem nyomja el 
szerelmük hangját, ha nem nyitom rájuk a hálószoba ajtaját, sikerült volna 
egész végig fenntartanom a látszatot, ahogy terveztem. De eltervezni 
valamit, és aztán saját szemeddel látni, hogy megvalósul, az nem ugyanaz. 
Még aznap este elhagytam otthonunkat, és Roseliushoz költöztem. 

— És a gyermek? Te vagy az apja, vagy a tizedes? 

— Nem tudom. 

Az ablak előtt árnyak suhannak el, fölfelé a lejtőn kétrét hajolva, a lefelé 
igyekvők meg hátradőlve, széttárt karral egyensúlyoznak. Egy új rönköt 
dobnak óvatlanul a tűzre, szikraeső záporozik a padlóra. Cardell felpattan, s 
a szolgálólánnyal eltapossa a parázsló szilánkokat. 

—A szentségit, kislány, óvatosabban! Már csak egy szikra hiányzik! 

Winge mozdulatlanul ül a helyén. Cardell nyugtalanul pillant rá, és 
visszaül mellé. 

— Bort ide, de gyorsan, mielőtt szomjan halok, nem csak a padló száraz 
itt, mint a tapló! 


Együtt iszogatnak, míg telnek az órák. Az Arany Alkony benépesül, majd 
kiürül. Újabb vendégek esnek be a hidegről, kiolvasztják megfagyott 
testüket, hőbörögnek, nevetgélnek. Egy félreeső helyiségben kártyások 
ülnek, örvendező kiáltások és elkeseredett átkozódás kíséretében nagy 
összegek cserélnek gazdát. Olof Myra, a kocsmáros görbedt és vén, mint az 
országút; hagyja, hadd üljenek, míg elütik az éjfélt. 

— És most, Jean Michael? 

Wingének összeakad a nyelve. Cardell alatt úgy hintázik a padló, akár a 
hajófedélzet. Babonásan körbepillant, megbizonyosodik, hogy a falakat 
ablakok szabdalják, s nem ágyúnyílások, s künn a város sikárorai várják 
őket, nem a Svensksund hullámai. 

— Már csak az utolsó áldomás van hátra. Ugyanott vagyunk, ahonnan 
indultunk. Semmivel sem tudunk többet, de legalább jól eláztunk. Myra! 
Két kupica pálinkát, mielőtt kihajítasz minket! 

Egymásra emelik poharaikat. 

— Igyunk az egy helyben toporgásra! 


— Igyunk! Isten éltessen, Cecil Winge! Elsőre jónak tűnt az ötletem az 
ivászattal, de úgy látszik, mégsem vált be. És tekintetbe véve, hogy 
általában milyen jók az ötleteim, ezt a seggemmel is előre kiszámíthattam 
volna. Most meg mi van, mi bajod, egész elsápadtál, cigányútra ment az 
ital? 

Winge üres tekintettel mered maga elé a levegőbe, olyan józan, mint egy 
újszülött. 

— Várjunk csak... 

Fekete pupillái ide-oda ugrálnak, oly dolgokat kergetve, melyeket Cardell 
nem láthat. Végül megállapodnak Cardell vörösre pirult ábrázatán. 

—A Segg! 

— Hogyan? 

—A Segg! Tudom, hogy kicsoda Károly János! Kövess! 


ROHANNAK, keresztül a hóviharon, a sarkokon bekanyarodva váratlan 
széllökésekkel találják szembe magukat, csizmasarkuk meg-megcsúszik az 
alattomos jégfoltokon. A pálinkától legalább nem érzik a hideget. A házak 
homlokzatán a lámpások meggyújtásával senki nem vesződött, az őrség is 
aligha fogja komolyan venni a feladatát egy ilyen éjszakán. Cardell az ép 
kezével összefogja gallérját, hogy ne zúduljon a hó a nyakába, szorosan 
Winge nyomában halad, aki azonban eltünedezik előtte a sűrű hóesésben. 
Nem baj, amúgy sem kell látnia. Az ugató köhögés jelzi az utat. Meg akarja 
kérni társát, hogy lassítsanak, de örül, ha a nyomában marad. Egy női fejről 
valahol letépett fekete fátylat kerget a szél az utcák befagyott mocsarán. A 
Slottsbackenen Winge lenyomja a rendőrkapitányság kapujának kilincsét. 
Zárva van. Cardell addig dörömböl a kapun, míg előmászik egy álmos 
éjjeliőr, aki cifra káromkodásban tör ki, mihelyt megpillantja Wingét. 

— Nem mintha sírba kívánnám uraságodat, de most, hogy így élve látom a 
föld felett, elintéznivalóm támadt Blom titkár úrral. 

Egyesült erővel sikerül behúzniuk maguk mögött a kaput. Winge 
reszkető kézzel tartja Cardell szeme elé a gyűrűt, és felmutat a lépcsőház 
falára, ahol még mindig ott lóg Nils Henric Aschan Liljensparre, volt 
rendőrkapitány címere. 

— Látod már? A Segg! 

Cardell hunyorogva próbál hol a gyűrűre, hol a gazdagon faragott 
kőcímerre fókuszálni. 

— Hát, éppenséggel hasonlítanak, de nem pontosan egyformák. 

— Hát persze. És ez épp így van rendjén. Ha jól sejtem, Károly János 
számos alkalommal állhatott éppen itt, ahol most mi állunk, tekintetét 
pontosan ugyanerre fordítva. Károly János címere túl sok egyezést mutat 


szeretett volt rendőrkapitányunk, Liljensparre, alias A Segg családi 
címerével ahhoz, hogy ezt csupán a véletlen számlájára írjuk. Tudjuk, hogy 
Károly János maga tervezte a címerét. Ehhez Liljensparre címerét használta 
mintának. 

— Na és? Ez a címer nem éppen egy féltve őrzött titok, itt lóg a lépcsőház 
kellős közepén. 

— Igen is, meg nem is. Mielőtt a rendőrség az Indebetou-házba költözött 
volna, a régi épület előterében függött a falon. Csakhogy e kettő közül 
egyik sem nyilvános épület, ahová bárki bebocsátást nyerhet. Az ítéletükre 
itt várakozó bűnözők aligha akarnák a rendőrkapitány címerét utánozni. Az 
is biztos, hogy Károly János hivatalosan sosem dolgozott a rendőrségnek. 
Én ismerek minden egyes rendőrfelügyelőt, jegyzőt, rendőrszolgát és 
negyedmegbízottat névről és kinézetről. Egyik csoportban sincs és nem volt 
senki, aki Károly Jánoséhoz hasonlatos sűrű szőke üstököt viselt volna, még 
kevésbé olyasvalaki, aki titokzatos körülmények között eltűnt volna. 
Liljensparrénak volt azonban még egy szervezete maga alatt, egy besúgói 
hálózat, melynek az volt a feladata, hogy minden után szaglásszanak, ami a 
koronára esetleg veszélyt jelenthet. 

— Hát, nem sokra mentek vele. 

— Azt mondják, az ember gyakran épp azon az ösvényen találja magát 
szembe a végzetével, amelyen el akarta kerülni. Gusztáv király maga sem 
volt kivétel. De ettől még rengeteg besúgója volt, és ez a pálya mágnesként 
vonzotta az ambiciózus, ám alacsony rendű fiatalembereket, akik így 
próbáltak érvényesülni. Tökéletes hely olyasvalakinek, mint Károly János. 
És minthogy ezek a szerencselovagok ritkán találkoztak személyesen a 
rendőrfőnökkel, könnyebben kialakult bennük egy idealizált kép róla, mint 
azokban, akik napi kapcsolatban voltak vele — amint azt az ismert gúnyneve 
is mutatja. Mielőtt Liljensparrét száműzték, ezek állandóan itt futkostak az 
épületben a jelentéseikkel, halálra idegesítve az itt dolgozó rendőrszolgákat. 

— Még mindig nem értem, hogyan visz ez minket közelebb Károly János 
igazi nevéhez. 

— Milyen nap van ma? 

Cardellnek utána kell gondolnia. Amióta a hamis halálhírt kapta a hét 
elején, egyformán telnek a napjai, s köztük alig aludt valamit. Winge az 
őrhöz fordul, aki kelletlenül rázza le magáról a félálmot, amibe 
visszasüllyedt. 


— Szombat van, hetedike, szombat. 

— És hány óra? 

— Hamarosan éjfél. 

— Nincs vesztegetni való időnk, Jean Michael. Fent a Tőzsdepalotában 
most tartják Norlin búcsúünnepségét. Ha szerencsénk van, még nem ért 
véget a mulatság. . Muszáj néhány szót váltanom kirúgott 
rendőrkapitányunkkal, mielőtt eltűnik a messzi északon. 


Felmásznak az emelkedőn, és elérik a főteret, balra a Tőzsdepalotával. A 
hóviharon keresztül a Nagytemplom tornya magasról veti árnyékát a palota 
tetejére. Winge hallhatóan fellélegzik, amint megpillantják a kivilágított 
homlokzatot — úgy fest, még tart a mulatság. Minden egyes ablakban 
viaszgyertya ég. Bent a díszteremben a falhoz tolták az asztalokat, hogy 
elférjenek a táncoló párok, akik cipősarkaikkal oly hevesen dobbantanak a 
zene ritmusára, hogy beleremegnek a kristálycsillárok. Cardell sok ismerős 
arcot lát a tömegben. Úgy kétszázan lehetnek. Maga Modée helytartó úr 
Őméltósága is ott ropja fújtatva a táncolók között, képe vörös, mint a főtt 
rák, kravátlija kibomolva a hátán lifeg. Az elöljáróság számos ismert arca is 
fel s alá kereng, kezükben karcsú pezsgőspohárral. Cardell megismeri 
Cederhielm kereskedelmi tanácsos széles hátát, amint az a falnak fordulva 
könnyít magán két gobelin között, és kacag valamin, amit a mennyezeten 
lát. 

— Norlin, úgy fest, mégiscsak népszerű volt. 

Winge egyetértően bólint. 

— Éppen a jó tulajdonságai miatt bocsátották el. Látod őt valahol? 

Cardell végigpásztázza a társaságot. 

— Ott, a főasztalnál. 

Winge a terem sarkában fut össze Norlinnal. Annak vöröslik a képe meg 
az orra, parókája kócosan a feje búbjára tolva. Meghökkenve torpan meg, 
amikor meglátja Wingét. 

— Úgy hallottam, meghaltál, Cecil. Vagy oly vadul dorbézoltunk, hogy 
felkeltettük a hazajáró lelkeket? 

— Csupán azért látsz engem, mert az imént te is kimúltál, Johan Gustaf. 
Porhüvelyed ott hever a díszterem padlóján, a túlzásba vitt borivás, és egy 
félrenyelt cukrozott mandula áldozataként. Magam eljövék, hogy a Styx 
partjáig kalauzod legyek, s átadjalak Kharón ölelésének. 


Norlin kezéből kicsúszik a pohár. Arcából kifut a vér, elképedten áll 
néhány pillanatig, nem tudja, mit gondoljon, mígnem egy asszony, fején 
feltornyozott frizurájába belefont apró vitorláshajóval az oldalának ütközik, 
ahogy letántorog a lépcsőn. Norlin kacagásban tör ki. 

-Az ördög vigyen el, Cecil Winge! A Rendőrség  Kísértete, 
becsiccsentve! Még soha nem láttalak elázva, és soha életedben nem 
mondtál semmi vicceset. Talán összefügg a kettő. Ha kísértetnek akarod 
kiadni magad, csak szólok, hogy a csuklás némileg csökkenti a hatást. 

Norlin kitárja karját, mintha a világ összes igazságtalanságát készülne a 
keblére ölelni. 

— Nos, ezennel véget ért rendőrkapitányi karrierem. Ha a messzi északon 
túl nagy lenne a hideg, majd felmelegít a gondolat, hogy a stockholmi 
rágalmak és pletykák már nem érnek el hozzám. 

— Tudod, mikor lép hivatalba Ullholm? 

Norlin ábrázata elkomorul. 

— Nem tudom biztosan. Talán egy hét múlva. Sajnálom, hogy nem tudtam 
több időt adni neked, Cecil. 

— Azért jöttem, hogy még további szívességet kérjek tőled, Johan Gustaf. 
Amikor a hivatali szobádban találkoztunk, közvetlenül azután, hogy 
megvizsgáltam a Kamarából kihalászott hullát, az íróasztalod tele volt a 
Liljensparre besúgóitól jött felbontatlan levelekkel, mindenféle jelentéssel, 
amelyek annak ellenére egyre csak jöttek, hogy a megrendelőjük már 
csaknem egy éve elkotródott Pomerániába. Megvannak még ezek a levelek? 
Kitakarították már a szobádat? 

— Ezt a megtisztelő feladatot ráhagytam Isak Blom titkár úrra. 

—Jó okom van azt hinni, hogy a gyilkosság megfejtése, amely egész 
ősszel foglalkoztatott engem és Jean Michael barátomat, ott lapul ezek 
között az iratok között. Megengeded, Johan Gustaf, hogy már ma este 
hozzáférjek a levelekhez? 

— Ha mindössze ennyit kérsz, ez a legkevesebb, amit megtehetek. Vidd 
magaddal Blomot, már eleget ivott. 

Norlin jelentőségteljes pillantást vet Cardellre. 

— Csak vigyázzatok rá, ne engedjétek egyedül menni a lépcsőn. A minap 
is megcsúszott, és összevissza verte az arcát. 


Isak Reinhold Blom élénk beszélgetésbe merült két széles krinolinos, 
fehérre  púderezett  orcájú hölggyel, de  Cardell láttára hangos 
csörömpöléssel kiejti a kezéből a poharat. A strázsa kénytelen nyakon 
ragadni, hogy megakadályozza, hogy egy asztal alatt keressen menedéket. 

— Ne bántson, kérem, ne bántson többet! 

Cardell egyenesen állva tartja a kis titkárocskát, bár a lábai már 
összecsuklottak alatta. Winge megnyugtatólag a vállára helyezi a kezét. 
Belediktálnak Blomba egy pohár bort, és lám, minden egyes korttyal egyre 
jobban visszatér az önbizalma. Az előtérben előkerítik a titkár ütött-kopott 
kabátját. Winge lép ki elsőnek a kapun. A térre vezető néhány lépcsőfokon 
egy pár vendég hűsöl, a tánctól és bortól annyira kimelegedve, hogy csak 
kacagnak a hóviharon, pedig már olyan sűrűn esik, hogy innen még a 
nyomókútig sem látni el. Egy csupasz vállú hölgy a nyelvével próbál 
hópelyheket elkapni lelkesen nevető csodálói gyűrűjében. Egyikük épp 
akkor lép hátra, amikor Winge elhalad mögöttük. Összeütköznek, és mikor 
a férfi hátra fordul, ott állnak, szemtől szemben. Azonnal megismerik 
egymást. Winge hátrahőköl. 

— Nocsak, Gillis Tosse. Téged a Juridicum óta nem láttalak, s a nevedet is 
akkor láttam utoljára, amikor Norlinnál olvastam egy feljelentésen, amely 
jakobinusnak nevez engem. 

Tosse ittas képe vörösen fénylik, de a hangja nem remeg. 

— Cecil Winge! Bár én is ezt mondhatnám rólad, de a te neved mindenhol 
hallani manapság. 

Hatásszünetet tart, szája ferde vigyorba torzul. 

— De ha jól értem, már nem sokáig. 

— Hogy van madame Sachs mostanában? 

Tosse széttárja a kezét. 

— Ó, hát bizony némi erőfeszítésébe fog kerülni, hogy visszaszerezze az 
elvesztett bizalmat. A Keyser-ház jelenleg üresen áll, de kis társaságunk 
nem szűkölködik anyagiakban, és bőségesen állnak a rendelkezésünkre 
megfelelő találkozóhelyek is. Ne legyen lelkifurdalásod, hogy elrontottad 
mások szórakozását. 

— Te melyik fajtába tartozol, Gillis? Olyan vagy, aki nézni szereti, ahogy 
mások bántalmaznak maguknál gyengébbeket, vagy te magad is szeretsz 
beszállni a játékba? Az uppsalai emlékeim alapján inkább az előbbi. 


Tosse előrébb lép, és bizalmas suttogássá halkítva hangját Winge vállára 
helyezi a kezét. 

— Cecil, tudom, hogy neked már nincs sok hátra, és istenemre, senkinek 
nem kívánom a tüdőbajos véget véres ágyban haldokolva, de szeretném, ha 
tudnád, hogy sokkal, de sokkal borzalmasabb véget értél volna, ha továbbra 
is szembeszálltál volna az Eumenidákkal. És semmi értelme nem lett volna. 
Tudod, vannak a világon dolgok, amelyeket senki nem tud megváltoztatni, 
és az erősebb joga is egy ilyen dolog, bármit is papol erről a te imádott 
Rousseau-d. 

Winge lerázza a válláról Iosse kezét. 

— Ha Reuterholm nem rúgta volna ki Norlint, meg lennének számlálva a 
napjaitok. 

Tosse hátravetett fejjel felnyerít. 

— Reuterholm? Uramisten, Cecil, úgy emlékszem rád, mintha csak tegnap 
lett volna. Mindig is a borotvaéles elme és a megbocsáthatatlan naivitás 
elképesztő elegye voltál! 

Felhörpinti az utolsó kortyot a pohárból, majd elegánsan kiejti a kezéből 
a lépcsőre, és ahogy visszafordul a társasága felé, még mindig rázkódik a 
nevetéstől. 


Winge és Cardell Isak Blomot közrefogva, kétrét görnyedve lépkednek 
végig a tér szélárnyékos oldala mentén, majd a Kállargránden keresztül ki a 
Slottsbackenre. Az éjjeliőr, úgy látszik, elhagyta őrhelyét, Blom sokáig 
babrál a kulcscsomójával, mire kinyitja a kaput, közben Winge felkrákogja 
torkából a váladékot. 

—-Isak, mondd csak, mióta is vagy a rendőrségnél? Nyolcvanhét, 
nyolcvannyolc? 

Blom a földre meredve válaszol, közben a széllel küzd a nyitott 
kapuszárny feletti uralomért. 

— Nyolcvanhat. 

Az előtérben letopogják csizmáikról a havat. A fal, aminek Cardell 
közben nekitámaszkodik, ugyanolyan hideg, mint a kinti levegő. Blom 
szórakozottan int nekik a kezével, ahogy beljebb vezeti őket. Winge hátul 
összekulcsolt kézzel lépked utána. 

— Isak, te hosszú éveken át Liljensparre munkatársa voltál. Emlékszel a 
besúgóira, az egész országot behálózó informátori hálózatára? 


— Ahogy teltek az uralkodás évei, és egyre több lett az ellensége, őfelsége 
Gusztáv király egyre jobban félt. A Haga kastélyban érezte magát a 
legjobban, távol a város intrikáitól, abban a fantáziavilágban, amit ott 
teremtett, a fenyőligetekben és a sziklás parton, melyeknek mind olasz 
neveket adott. A nemesek megvetően köptek a neve hallatán, az udvar 
rettegett a szeszélyeitől, az apródai hajmeresztő históriákat meséltek... 
végül épp az egyikük lett a gyilkosa. Liljensparre már hetvenhatban, 
Gusztáv uralkodásának negyedik évében létrehozta a rendőrkamarát, de 
később őfelsége még többet akart. Liljensparre feladata lett, hogy füleket 
találjon a királynak, hogy összetoborozzon egy besúgósereget, akik 
mindenhol ott vannak, és jelentik a bizalmas beszélgetéseket. Az utolsó 
években a franciaországi helyzet volt a legkényesebb. Gusztáv király attól 
félt, hogy ide is elér a forradalom. Liljensparre patkányainak a hazaárulókat 
kellett kiszagolniuk. 

Winge egyetértően bólint. 

— Pontosan. Én is épp így emlékszem. Liljensparrét tavaly decemberben 
menesztették. Időbe telt, mire a száműzetésének híre mindenkihez elért, aki 
jelentéseket küldözgetett neki. Egy vagy több, tavaszi vagy nyári keltezésű, 
felbontatlan levelet keresünk. 

Blom a folyosó felé mutat. 

— Mindent, amit Norlin asztalán találtam, felnyaláboltam, és levittem egy 
raktárba, ami telis-tele van papírokkal, amik senkit nem érdekelnek, de 
senki nem meri kidobni őket. Az egyik sarokban találsz egy rozzant 
tálalószekrényt, ami már akkor sem volt mai gyerek, amikor a rendőrség 
beköltözött az épületbe. Ami még megvan a Liljensparrénak írt 
jelentésekből, annak ott kell lennie. Rögvest gyújtok nektek világot. 

Blom faggyúgyertyája halomba tornyozott könyveket, nyilvántartásokat, 
aktákat és mindenféle papírokat világít meg. Ahogy Cardell kinyitja a 
tálalószekrény ajtaját, a belülről az ajtónak feszülő papírkötegek kidőlnek, 
egyenest a padlóra. 

—A szentségit! Takarítsd le az asztalt, hadd rakjam föl rá ezt a szart. Na, 
és most mihez kezdünk? 

Winge lassan körbejárja a papírhegyet, és találomra kihúz egyet-egyet a 
felbontatlan borítékok közül. 

— Dátum és feladó szerint szortírozzuk őket. Emlékszel beszélgetésünkre 
a Mária-templom temetőjében, Károly János begyógyult sebeiről? Ha 


visszafelé megyünk az időben, nagyjából mikorra tehető az első végtag 
csonkolása? 

— Akkor úgy saccoltam, július körülre. 

— Levonhatjuk tehát a következtetést, hogy Károly János legkésőbb 
júliusban adott fel levelet. Minden levelet szétválogatunk feladó és dátum 
szerint. Ha egy adott feladótól származó kötegben van augusztusi vagy még 
későbbi levél, azt a személyt elvethetjük. Különösen érdekes a június-július 
táján hirtelen félbeszakadó levelezés. 


Eltelik egy óra, vagy tán még több is, mialatt végignézik a sok száz levelet, 
és kötegekbe rakják, mintha valami furcsa kártyapartit játszanának. Egyes 
levéltornyok visszakerülnek a szekrénybe, Cardell esetében káromkodás 
kíséretében. A halom egyre fogy, míg végül már csak néhány levélköteg 
marad. Winge sorban maga elé helyezi őket, Cardell alig bír uralkodni az 
izgatottságán. 

— Na és most? 

— Ezeket kinyitjuk, és meglátjuk, a tartalmuk ad-e valamilyen támpontot. 

Cardellnek nem erőssége az olvasás. A hosszú sorokban írt 
macskakaparás kisilabizálása fárasztja, ráadásul a tartalom legtöbbször nem 
is éri meg a fáradságot. 

— Szentséges ég! Ezek a fajankók képviselhetnék a Svéd Királyságot, ha 
ostobaságból versenyt rendeznének valahol. Aki például ezt írta, még 
svédül sem tud. 

— Mutasd csak! 

— Halandzsa az egész. 

Winge a homlokát ráncolja, úgy koncentrál. 

— Igen, valóban az, csakhogy szerintem nem akármilyen. Ezt a levelet 
kódolva írták. Egy adott rendszer szerint egyes betűket másokra cseréltek. 

— Azaz? 

— Azaz fogalmunk sincs, mi áll benne. Ki a feladó? 

— Egy bizonyos Daniel Devall. 

— És az időpont? 

— Az első levél egy évvel ezelőtt jött, az utolsó júniusban. 

Winge elgyötört arccal masszírozza a halántékát. 

— Valaha tanultam egy módszert az ilyesféle kód feltörésére, de úgy fest, 
ezt az Arany Alkony utolsó pálinkája tudatom legmélyére száműzte. 


Megindul fel s alá a szobában körözve, ajkai hangtalanul mozognák, 
kezével a levegőbe rajzol. Néhány kör után megtorpan, visszatér az 
asztalhoz, és ahogy felemeli az egyik borítékot, hangosan felnevet. 

— Bocsáss meg nekem, Jean Michael! Feleslegesen nehezítettük meg a 
saját dolgunkat. Nem kellett volna hagynod, hogy annyit igyak! 

Winge feltartja a levelet, Cardell közelebb hajol. A papír mindkét végén 
látszik a pecsét maradványa, amelyet épp az imént tört fel, mikor felnyitotta 
a levelet. A viaszba nyomott kis címer ugyanaz, mint Károly János 
gyűrűjén. Időbe telik, mire Cardell szóhoz jut a meglepetéstől. 

— Károly János igazi neve Daniel Devall? 

— Minden kétséget kizáróan. 

— Említenek valamilyen helységnevet is? 

— Igen. Mindegyik levélen egy Madárdal nevű hely szerepel. Ismerős? 

— Soha életemben nem hallottam ezt a nevet. 

— Én sem. Lássuk, Isak Blomnak van-e valami hozzátennivalója. 

Blom összekuporodva alszik a székében, előrehajolva a szekreterre, arcát 
a kezébe temetve. Hangosan horkol, és hősiesen ellenáll az ébresztgetésnek, 
míg aztán Cardell keményen a bordái közé nyomja az ujjait. 

— Nos? Találtatok valamit? 

Winge bólint. 

— Meglehet. Nem tudod véletlenül, Isak, merre található a Madárdal nevű 
hely? 

Blom a halántékát masszírozza. 

—-A Madárdal egy birtok, egy hitbizomány. A Sagán folyó mellett 
fekszik, nem messze a vásby-i régi királyi majortól. A Balk grófi család 
birtoka. Címerük egyszerű, ahogy ősi nemzetségeknél szokás, egy fehér 
harántgerenda fekete alapon. Nem sok Balk él már a Madárdalban, ha jól 
tudom. Néhány évtizeddel ezelőtt Gustav Adolf Balk az államtanács tagja 
volt. Valami rémlik, mintha nyoma veszett volna valahol külhonban. Talán 
egy örököse, ha van. A Balk egykoron nagy nemzetség volt, több 
szempontból is. Ma már semmilyen szempontból nem az. Ez minden, amit 
tudok. 

Ahogy Blom végzett a mondandójával, Winge már fél lábbal kint is van 
az ajtón. 


A keskeny Köpmangatan néptelenül tátong a Slottsbackenen túl. Kissé 
alábbhagyott a vihar, új nap virradt, de a téli sötétségben még néhány órát 
várat magára a nap, mielőtt a látóhatár fölé vánszorog. Winge a szeme elé 
hajtja a kalapja karimáját, hogy a sűrű hóban lássa, ha elhalad egy kocsi. 
Cardell szorosan a nyomában, rosszat sejtve. Az imént még túlságosan 
lassan folydogáló események hirtelen felgyorsultak. 

— Bölcs dolog ilyen sietve útra kelnünk? Minden előkészület nélkül? 

Winge a válla fölött veti hátra a választ. 

— Miért, te mit javasolsz? 

Cardell cifrán átkozódik, ahogy két kő között megcsúszik a csizmasarka. 

— Egy-egy kés, tőr a csizmaszárba tűzve, penge a kabátujjba rejtve? 
Pisztoly és mordály? Mozsárágyú a kocsi után kötve, arra az esetre, ha nem 
engednek be szép szóra. Ja, és valami papír a városhatár átlépéséhez? 

A Leégett Ház telke előtt egy kocsis igazítja éppen a lova meglazult 
patkóját. Winge int neki, ezalatt Cardell végre beéri. 

—Az úti passzus miatt ne aggodalmaskodj. Van egy papírom Norlin 
aláírásával, az mindkettőnk számára megfelelő útlevélként szolgál. Ami a 
többit illeti, nincsenek már szövetségeseink. Ketten maradtunk, Jean 
Michael, te meg én. Én nem vagyok az erőszak híve. Ha utunk végén 
túlerővel szembesülünk, úgysem tudjuk fegyverrel lebírni. Abban kell 
bíznunk, amink van, számomra pedig az idő is fontos tényező, nem csak a 
betegségem miatt, hanem Ullholmra is gondolva. A két rendőrkapitány, 
Norlin és Ullholm közötti hatalmi vákuumban vagyunk, és jól tesszük, ha 
addig bevégezzük kis kalandunkat, amíg ez a helyzet fennáll. Megingatnak 
elhatározásodban ezek a körülmények? Nekem nincs vesztenivalóm, 
felszállok ebbe a kocsiba itt előttünk. Te még meggondolhatod magad, én 
nem hibáztatlak. 

Winge felkapaszkodik az ülésre, és a Norrbro felé int a kocsisnak. 
Cardell bosszúsan legyezi arca elől a záporozó hópelyheket, és hangosan 
prüszköl. 

— Persze ha egy pillanatra megállnánk az Istállómesterhez címzett 
fogadóban, mielőtt kijutunk a városból, és megtöltenénk a bendőnket, 
kellemesebben utazhatnál, egy jóval elégedettebb útitárssal. És útravaló 
itóka sem ártana, csak a folyadékháztartásom egyensúlya végett. 

Winge elgondolkodva rágja a körmét. 

— Engem pedig rendkívül különös fejfájás gyötör. 


A VÁMHÁZNÁL vár a váltás. A kocsik kerekét már néhány hete szántalpakra 
cserélték. Az Istállómesterhez címzett fogadó az utolsó állomás, ami 
elválasztja a várost a vadontól. Árulnak kenyeret, húst, dohányt és bort, 
amivel le lehet ez előbbieket öblíteni. Az út igen rossz állapotban van. A 
múlt héten olvadt, most újra fagy, a szántalpak különös, hol hegyes, hol 
hullámzó jégalakzatokon csikorognak. A lovak lába meg-megcsúszik. 
Fából, vasból vagy kőből faragott mérföldkövek sorjáznak lassan. 
Nagyjából húsz kilométerenként álmos fogadók várják az odatévedő utast, 
ahol lovakat cserélnek, a kocsis meg elpletykálja a városi híreket a 
cselédeknek, de az egyes megállók közti távolságok egyre hosszabbnak 
tűnnek. 

Winge jól ismeri az utat. Az uppsalai évek alatt gyakran koptatta a 
keskeny országutat, nem lepődik meg, hogy egyes szakaszokon jóval 
kevésbé ekézték el a havat, mint máshol. Messze keleten erőtlen nap 
emelkedik a látóhatár fölé, hogy néhány órára életre keltse a halott téli tájat. 
A napsütés egyik oldalukról lassan a másikra vándorol, hosszú árnyékokat 
vetve az ellentétes irányba. Vénséges vén erdő nyúlik el egykedvűen az út 
mindkét oldalán. Winge zsebórája, az értékes Beurling, amelyet oly sokszor 
darabokra szedett, majd összerakott, nyitott fedéllel az ölében ketyeg, míg a 
rájuk ereszkedő szürkületben már nem látni a mutatók mozgását. Ahogy 
lágyulnak a csillagok, szorosabban összefogják magukon a takarókat és a 
prémeket, gondolataikba merülve gubbasztanak, a csendet csak a kocsis 
csettintgetése töri meg, ahogy szavak nélküli nyelven biztatja lovait. A 
sovány karéjú újhold alig vet valami kevés fényt az útra. 

Cecil Winge saját történetén rágódik magában, amit néhány órája 
megosztott Cardell-lel. Eszébe jut, hogyan dühöngött a felesége, amikor 


váratlanul rájuk nyitotta az ajtót, és rajtakapta őket. Ő maga csupán 
feneketlen szomorúságot érzett, és ez mintha még jobban felbosszantotta 
volna az asszonyt. Mit kellett volna tennie? Erőszakkal tenni bizonyságot az 
érzéseiről, kirángatni a tizedest az ágyból, és véresre verni? Az értelem 
ösvényén, melyen Winge egész életében haladt, nem merül fel az erőszak 
mint megoldás. Vajon lehetséges, hogy van, ahol a szerelem erőszakba 
fordul, csak éppen az ő érzelmei soha nem voltak ehhez elég erősek? 
Távolról magányos farkasüvöltés üdvözli a holdat. Borzongva jutnak 
eszébe a hajós Josef Thatcher búcsúszavai. 

— Maga bizony farkas. Egy napon vörösen fognak megvillanni a fogai, és 
akkor tudni fogja, hogy igazam volt. 


A szán egyre csak halad tovább az éjszakában. Fokról fokra maguk mögött 
hagyják a mérföldeket, és Sala városa mellett, az ezüstbánya közelében a 
kocsi egy négyszögletes udvarra kanyarodik, s a fogadó és az istállók között 
meghúzza a gyeplőt, és hátrafordul a bakon. 

— Ennél közelebb nem jutunk az urak úti céljához. Részemről itt 
megalszom, és megetetem a lovakat. 

A fogadó melegében még néhány vendég ébren várja az éjszakát, 
estebédjüket fogyasztják. Pufók mamzell trónol a konyha felett, rosszallóan 
prüszköl a Madárdal név hallatán. 

— Maguknak aztán semmi keresnivalójuk arrafelé, különösen nem ezen a 
késői órán. A Madárdal után már időtlen idők óta nem kérdezősködtek 
idegenek. 

— Ha kocsi nincs is, csak bérelhetünk két lovat! 

— Ebben a hidegben? Két vadidegennek? A világ minden kincséért sem! 

Winge addig számolja az asztalra a pénzérméket, míg a két ló értékét is 
meghaladja a kiszámolt összeg. Az asszony ábrázatán egyre szélesebb a 
vigyor, majd tréfásan pukedlizik Winge és Cardell előtt. 

— Úgy látszik, több kincs van a világon, mint azt sejtettem volna. 


A kapott lovak zömök igavonó állatok, a gyorsaság nem erényük. Az 
ösvényeket már rég belepte a hó, tavaszig már ki sem fognak alóla látszani, 
úgyhogy Cardell és Winge jobb híján a fogadó közönsége által összeállított 
útleírást követik. Orruk után igyekeznek előre, bal kéz felől egy távoli 
domb, egyenesen előttük a sarkcsillag, míg végre jó órányi poroszkálás után 


hársfasor rajzolódik ki előttük a hóban. A lovak szuszogva gázolnak a 
megkérgesedett, mély hóban, végül a fák ágai alá érve már sekélyebb a 
hótakaró. A fasor végén sötét, néma épületek körvonala rémlik. Egy udvar 
közepén jéggel borított szökőkút árválkodik, túloldalán a főépület. Winge 
megrántja a kantárt, lova komótosan megáll. 

— Ismerős? 

Mickel Cardell nem gyakorlott lovas, titokban örült neki, hogy nem 
találtak gyorsabb hátasállatot, most átveti lábát a ló hátán, és leereszkedik a 
nyeregből, de ahogy szilárd talajt fog az egyik lába, fél csizmasarka 
fennragad az átkozott kengyelben. 

—Blix leveleiből? Hát persze. Pontos leírást adott a helyről a 
szerencsétlen. De itt már régóta nem lakik senki. Síri csönd van, a kémény 
nem füstöl, legalább egy tucat ablaktábla be van törve, se fény, se 
lábnyomok. 

— Mindegy, mi azonban itt vagyunk. Ne forduljunk vissza, míg biztosak 
nem vagyunk benne, hogy senki nincs itt. Nagy a ház, nagy területet kell 
ellenőriznünk. 

A kapu résnyire nyitva áll. A szél hókupacot tornyozott fel a benti 
oldalán, ketten együttes erővel alig tudják beljebb tolni az ajtószárnyat, 
hogy beférjenek. A hatalmas előtér üresen tátong. Winge csendben fülel. 

— Igazad van, emberi jelenlétnek nyoma sincs. Kezdjük lentről. Én a bal 
oldali folyosón indulok el, te menj jobb felé, így haladunk egyre feljebb. A 
lépcsőnél találkozunk, mielőtt egy emelettel feljebb megyünk. A kémények 
elhelyezkedéséből ítélve te hamarosan eléred a konyhát. Nézz körül, hátha 
találsz lámpást, vagy valamit, amivel világot gyújthatunk. 


Cardell egy ajtón át belép a jobbra eső első szobába. Fogadószoba lehetett, 
valaha itt fogadhatták vendégeiket a háziak. Hólé, azelőtt meg esővíz folyt 
le a falon, le egész a padlóig, ahol a nedvességtől megdagadt padlódeszkák 
ívben meghajlottak. A félhomályban minden egyformán szürke, az ablakok 
mellett rongyokban lógó gobelinek, a kiálló bélésű, felfeslett huzatú 
bútorok, bennük egértanyák, az időjárás viszontagságaitól felpúposodott 
vásznú festmények. Az épületben beljebb koromsötét van. Cardell a falak 
mentén tapogatózva halad előre, könyvek gerincét érzi sorban a tenyere 
alatt, majd nagy örömére egy fém gyertyatartót, mely a fogvacogtató 
hidegben egy pillanatra a bőréhez fagy, ahogy megérinti. A gyertyacsonk 


viasza keményre fagyott, ahogy Cardell acél szikravetőjével próbálja a 
kanócot meggyújtani, a felröppenő szikrák korhadó polcokat világítanak 
meg egy-egy pillanatra. Végül lángra kap a kanóc, bátortalanul pislákol a 
láng. 

Karját a gyertya elé tartva védi a lángot a huzattól, ahogy beljebb halad. 
Minden csendes, hideg, halott. A fagy helyenként a falakat is 
megrepesztette. A tető lyukas lehet, mint egy rosta. Egy üres kamra és egy 
raktárhelyiség után lépcsőházhoz ér, felfele az emeletre, és lefele a pincébe 
is lépcső vezet. Egy darabig tanácstalanul álldogál, majd vállat von, és 
megindul lefelé, hogy gyorsan ellenőrizze a pincét. A gyertya fényében 
hordók, és Cardell legnagyobb örömére palackoktól roskadozó polcok 
öltenek testet a sötétségből. A legtöbb fenékig befagyva, de beljebb, ahová 
nem értek el a fagy karmai, talál egy pár megkímélt borosüveget. Kiválaszt 
egyet, leüti, a nyakát, és óvatosan, hogy meg ne vágja az ajkát, a szájához 
illeszti a palackot. Tokaji! Elégedett sóhajjal hátat fordít a pincének, és 
visszatér a lépcsőházba. 

Felülről valami hallatszik. Talán egy lépés hangja a nyikorgó 
padlódeszkán, vagy egy megtaszított bútordarab. Hirtelen ráeszmél, hogy 
kis kalandja során a gyertyával meg a borospalackkal jócskán telhetett az 
idő. Winge, miután ellenőrizte a bal szárnyat, alighanem megunta a 
várakozást a lépcsőnél, és úgy döntött, inkább az emeleten várja be őt. 
Kortyol még néhányat, aztán irány fölfelé. A lépcsőház ablakain beszűrődik 
a holdvilág, a békés látvány meg a bor jobb kedvre hangolja e reménytelen 
vállalkozás iránt. A kezében tartott gyertya megvilágítja, amire a fény esik, 
de közben el is vakítja, ami a sötétben lapul, abból már semmit nem lát. 

— Ne mozdulj! 

Ez nem Cecil Winge hangja. Halk és kifejezéstelen, és még valami, 
mintha nehezen jönnének elő a szavak, talán a hideg miatt. 

— Fújd el a gyertyát, és fordulj meg! 

Cardell azt teszi, amit mondtak neki. A hirtelen sötétségben alig látni, ki 
van ott. Sziluettje kirajzolódik az ablak előtt, amely mögött koromfekete 
égboltra, és világító hótakaróra oszlik a világ. 

— Ha nem látnád, mi van nálam, egy karabélyt tartok a kezemben, 
egyenesen a szívedre célzok. 

Cardell hunyorogva próbál többet látni. A másik férfi középmagas, vállán 
molyrágta farkasprém bunda. Az alatta viselt ruhái ugyanúgy festenek, mint 


az egész ház. A hajdani pompa romjaiban. Fényesre kopott térdnadrág 
hiányzó gombokkal, felfeslett varrással. A koravén arcon szelíd kifejezés 
ül. 

— Már látom. A hadiflottánál is voltak ilyen puskáink. Pompás kis 
fegyver, bár ha jól látom, nem valami új. 

—Ne tévesszen meg a Madárdal állapota. Az erre a puskára nem 
vonatkozik. Ez Narvától Fraustadtig jól szolgálta őseimet, soha nem hagyta 
őket cserben. Azért jöttél, hogy bort lopj tőlem? Egyedül vagy? 

Cardell szíve hevesen kalapál. Az ilyesfajta füllentésnek mestere, egy 
pillanatig sem késlekedik a válasszal. 

— Igen. Abban a reményben jöttem, hogy találok valami ennivalót, amivel 
kihúzom a telet. Barátaim meg már réges-régen nincsenek. 

A férfi bólint. 

— Egyes ruhadarabjaid mintha erkölcsrendészi egyenruha részei lennének. 
Miben sántikál egy magadfajta ilyen messze a várostól? 

— Otthagyta a szolgálatot, és megpróbálja valahogyan túlélni a telet, mert 
a bérét már rég elitta. Azt mondták, üresen áll a ház, senkinek nem fog 
hiányozni, ami innen eltűnik. 

— Gyerünk, indulj lefelé a lépcsőn, ugyanarra, amerről jöttél. Ne nézz 
hátra. Itt vagyok mögötted, de nem érhetsz el, a karabély csövét egyenesen 
a hátadra szegezem. Odébb, ahol a szántóföld kezdődik, van egy csűr, oda 
megyünk. 

Cardell elgondolkodva pillant a férfira. 

— Látom, dörzskerekes gyújtású a puskád. A flottánál azt mondták, ötből 
egyszer nem sikerül begyújtania a puskaport. 

A férfi egy darabig csendben áll, majd újra megszólal kifejezéstelen 
hangján. 

— Nem messze attól a helytől, ahova most megyünk, van egy trágyadomb. 
Generációk óta csak hízik az emberi és állati ürüléktől. A rothadás melegén 
még a fagyos tél sem győzedelmeskedik, csak úgy gőzölög és bugyborékol. 
A hársfák gyökereinél is öregebb férgek lakják. Felkészültem a látogatókra. 
Abban a trágyadombban tartom az ólomgolyókat a puskához, mindennap 
újra cserélem a golyót a puskacsőből. Hideglelés és láz gyötrelmei közt 
fogsz elpusztulni, ha a golyó csak felsérti a bőrödet. Először nedvedzeni 
kezd a seb, aztán jön az üszkösödés, majd végül pokolbéli kínok között 


kiszenvedsz. Még soha nem tévesztettem célt a puskámmal. A sors talán 
úgy akarja, hogy ez legyen az első. Vállalhatod a kockázatot. 

Cardell néhány pillanatig mérlegre teszi az életét, majd vállat von, sarkon 
fordul, és megindul lefelé a lépcsőn. 


Átvágnak a havas udvaron. A hold és a csillagok fénye világítja meg útjukat 
a csűr felé, amely egy halom melléképület közül az első. Az ajtót nehéz 
retesz zárja le. 

— Emeld le a gerendát, és lépj be! 

Cardell nehezen boldogul egy kézzel, de alulról a fának feszítve a vállát 
kimozdítja a keresztgerendát a helyéről. Az ajtó felnyílik. Olyan átható bűz 
csapja meg Cardell orrát, hogy kénytelen az orra elé kapni a karját. 

— Phű, az ördögbe! 

— Mi a neved, exstrázsa? 

— Mickel Cardell. 

— Nos hát, Mickel Cardell. Van számodra egy javaslatom. Gondold végig 
alaposan, mielőtt válaszolsz. Bárcsak jobbat kínálhatnék neked, de sajnos 
nekem még itt kell maradnom egy ideig, várok valakit, és nem 
kockáztathatom, hogy erősítéssel visszatérj. 

Valahol beljebb a csűr mélyén Cardell mozgásra lesz figyelmes. Valami 
nagy dolog felkel és közeledik. Lánc csörgése hallatszik, ahogy teljes 
hosszában kifeszül. Cardell látja a valószerűtlenül hatalmasra nőtt kutyát, az 
állat parázsló szénként világító szemeit, a szája sarkából csorgó nyálat. 

— Íme, ez Magnus, Mickel Cardell. Így vagy úgy, de ő lesz a sírod, mikor 
felfalta a maradványaidat. Jól megtermett ember vagy, nem szívesen 
vonszolom végig a testedet a földön egészen a kutyáig, tehát a következő az 
ajánlatom. Elmész a falig, aztán olyan közel lépsz Magnushoz, amennyire 
lehet, anélkül, hogy elérne. Ott letérdelsz. Én hátulról tarkón lőlek, hogy 
előredőlj, a lánc körén belülre. Tiszta halálod lesz, gyors és kíméletes, és 
egyikünket sem fröcsköli össze a véred. Ha a helyzeted ehelyett netalántán 
meggondolatlan cselekedetre sarkallna, hasba lőlek ott, ahol vagy, és ott 
maradsz fekve a hideg, a fájdalom és a láz martalékaként. Magnus elég 
nagy ahhoz, hogy bemelegítse a csűrt. Hacsak a lövés maga nem halálos, 
ma éjjel még nem fogsz megfagyni. Talán még holnap sem. 

Cardellnek égnek áll a haja. Fogalma sincs, mit mondjon. Fény villódzik 
a szeme előtt, a táncoló pontok rémképpé állnak össze a kutya mögötti 


sötétségben. Fekete szárnyak mély szakadék alján. A halál közelebb 
oldalog. Ugyanaz a lény, amely már egyszer kis híján a karmaiba 
kaparintotta a Svensksund vizében. Remegő lábakkal lépdel előre, és 
letérdel a deszkafal előtt, melynek minden ággörcséből a kaszás szeme 
hunyorog rá. 

— Kicsit közelebb, ha kérhetem. Magnus bundája és az enyém is, amit 
viselek, látott már jobb napokat, de ez nem ok arra, hogy feleslegesen 
bepiszkítsuk. 

Térden csúszik centiről centire, egyre közelebb. Magnus nyáladzó pofája 
és mohón fénylő ragadozószemei már egészen közel vannak, lehelete 
rothadt hústól és vértől bűzlik. 

Cardell válla mögül mozgást hall, keményre fagyott ruhadarabok 
zizegését. Ahogy elfordítja a fejét, Cecil Winge alakját látja kirajzolódni az 
ajtóban, és látja, hogy a farkasprémes férfi is félig hátrafordul a hívatlan 
vendég irányába. 

Azután eldördül a lövés. Nedves reccsenés, szétfröccsenő vörösség. 


Úgy érzi, mintha a lövés visszhangja egyre halkulva végiggurulna a mezőn, 
azután végtelen hosszú csend következik, a puskapor egész csűrt betöltő 
füstje felszáll a gerendákig, majd lassan eloszlik. Tudja, hogy meghalt, és 
megérti, hogy azért nem érez fájdalmat, mert már túl van a fájdalom 
hatókörén, ott, ahová úgy vágyakozott, amikor az Ingeborg horgonylánca 
odaszegezte az élethez. A golyó a gerincét találhatta el, érzi, ahogy a lábain 
végigcsorog a vér. Elsötétül a világ, az utolsó dolog, amit még lát, a két 
férfi egymással szemben, az egyik csendben és nyugodtan áll, a másik a 
falnak támasztja füstölgő karabélyát, és egyre halkuló hangon beszél. 

— Ön az, Cecil Winge. Ön az, akit vártam. Az én nevem Johannes Balk. 
Daniel Devall sorsáért csakis engem illet a felelősség. Azért jött, hogy 
Stockholmba kísérjen. Indulhatunk, itt többé nincs semmi tennivalóm. 


A NAP TÁVOLIBBNAK TŰNIK, mint valaha, ahogy felkelve hamvadó 
széndarabként gurul végig a horizonton. Sápadt fénye a szánban ülő két 
alakra, Cecil Wingére és Johannes Balkra esik. A hajnali világosságban 
Winge végre először szemügyre veheti a vele szemben a prémeken ülő 
férfit. Első látásra nehezen meghatározható korú. Lehet korán megöregedett 
fiatal, de idősebb is, aki vonásaiban megőrizte az ifjúkor éretlenségét. 

Winge eszébe idézi Kristofer Blix szavait, és rájön, hogy találóan írják le 
a férfit: lényéből üresség árad. 

Winge következő lélegzetvétele a torkán akad.  Tűnődéseiben 
köhögésroham akasztja meg, kihajolva a szán oldalán száját zsebkendővel 
elfedve vörös nyálat köp a szántalpak felé. 

— Hogy szolgál az egészsége, Winge úr? 

Johannes hanga teljesen kifejezéstelen. Mintha nem tudta volna 
elsajátítani a beszéd dallamát, s ezért úgy döntött, egyetlen 
hangmagassághoz tartja magát. Hangjának kifejezéstelensége Wingét a 
pulpitus mellett töltött ifjúi éveire emlékezteti, amikor társaival együtt 
hangosan kellett felolvasnia ismeretlen nyelvű szövegeket, amelyek 
tartalmából egy kukkot sem értett. Olykor mintha a nyelve nem állna rá 
egy-egy hang megformálására, ezzel arra kényszerítve gazdáját, hogy más 
szót válasszon. 

— Mire véljem ezt az érdeklődést? 

Johannes Balk felnéz Wingére, tekintetük először találkozik. Balk 
pupillái annyira tágak és feketék, hogy az írisz színe nem is látszik. 

— Miért ne törődnék felebarátaimmal, Winge úr? 

— Mert maga egy szörnyeteg, Johannes. 


Balk nem fordítja el a fejét a közéjük ereszkedő csendben. Bólint, és 
Winge érzi, hogy a karján és a hátán égnek áll a szőr. 

—A világ tett azzá, ami vagyok. Ha igaz, amit mond, mit gondoljunk a 
világról? De lehet, hogy más okom van, hogy az egészségéért aggódjam, 
mint puszta felebaráti szeretet. Mindent a maga idejében. 

— Ismer engem, Johannes? Tudja, ki vagyok? 

—Az Extra Posten cikkében figyeltem fel a nevére, amikor a Kamarában 
talált  holttestről írtak, aztán kutatásokat végeztem. Érdeklődve 
tájékozódtam jogi pályafutásáról. Mindig hű volt az ideáljaihoz. Mindig 
meghallgatta a vádlottakat, engedte, hogy a per során beszéljenek, ahol 
mindenki hallhatta őket. A történtek ismeretében, és mindazok után, amiket 
tud rólam, meg kell kérdeznem, Winge úr, hogy még mindig az a 
véleménye, hogy egy hozzám hasonló szörnyetegnek is joga van ehhez? 

-A törvény előtt mindenki egyenlő. Ehhez önnek is joga van, az 
elkövetett bűntől függetlenül. 

— Megengedi, hogy először önnek meséljem el a történetemet, a saját 
szavaimmal? Ígérem, semmit nem fogok elhallgatni. Kérdezzen, s én 
legjobb tudomásom szerint válaszolok. Lehetséges, Winge úr? Nem tudom, 
mennyi ideje van rám. 

— Azt én sem tudom. Majd meglátjuk. 

— Először egy prológus, ha megengedi. 

Johannes Balk lehunyja a szemét, és nagy levegőt vesz. Ahogy kifújja 
tüdejéből a levegőt, két párafelhő távozik az orrán keresztül. Belekezd. 

— Családomban már hagyomány, hogy a legidősebb fiúgyermeket II. 
Gusztáv király után nevezik el. Gusztáv Adolf háborúja meghozta a Balkok 
szerencséjét, ahogy sok mindenki másét is. Százötven esztendeje annak, 
hogy a német választófejedelmek országait romhalmazzá változtattuk, 
miközben szorosan kapaszkodtunk Észak Oroszlánjának farkába. Vérben és 
dicsőségben fürödtünk, grófi címet nyertünk, kincsesládáink rablott 
aranytól roskadoztak. Felépítettük a  Madárdalt, ezt a kastélyt, ősi 
földünkön, erdőket irtottunk, megműveltük a földet. Atyám volt az utolsó 
Gustav Adolf a Balkok, atyák és fiaik hosszú sorában. 

— Emlékszem atyjára gyermekkoromból. A királyi tanács tagja volt, 
mielőtt Gusztáv király bevezette az egyeduralmat. Jelentős férfiú. 

Johannes Balk újból farkasszemet néz  Wingével, tekintete 
kiismerhetetlen. 


— Azt tartják, a nagy embereket a legyőzött nehézségek formálják. Senki 
nem tagadhatja, hogy atyámnak bőséggel kijutott belőlük. Ő már 
ötnemzedéknyire volt a csatamezőktől, ahol őseink dicsőséget és vagyont 
szereztek maguknak. Minden nemzedék csak kivett a pénzesládákból, 
anélkül, hogy egyetlen shillinget is visszatett volna. Atyám csupa adósságot 
örökölt. Azt tapasztalta, hogy a származás vagyon nélkül vajmi keveset ér, 
de feltette magában, hogy visszaállítja a Balk-ház régi dicsőségét. Sokáig 
maradt agglegény. Soha nem voltunk valami jóképű család, de atyám 
születésekor mintha a rokonságban fellelhető összes rettenetes arcvonás 
találkára érkezett volna. Kidülledő szeme és krumpliorra ugyan elvonta a 
figyelmet jelentéktelenül apró álláról, de vézna volt és hórihorgas, beesett 
homlokkal és feje tetején gyér hajjal. Sokáig keresett egy jobb partit, mire 
talált magának egy menyasszonyt. Tisztán praktikus okokból elrendezett 
házasság volt. A Madárdaltól nem messze nagy birtok fekszik, születésem 
előtt a Vide nemzetség tulajdona. Akkoriban a Vide család a kihalás szélén 
táncolt. Lukas Vidének, a nemzetség pátriárkájának egyetlen leánya volt, ő 
és felesége pedig már túlságosan idősek ahhoz, hogy további örökösöket 
nemzzenek. A család többi ága már kihalt. Ami viszont jó egészségnek 
örvendett, nem volt más, mint a hatalmas Vide-vagyon. Amikor a Balkok 
szórták a pénzt, a szomszédok okosan gazdálkodtak. Atyám egy este 
átlovagolt Lukas Vidéhez, hogy megkérje a lánya kezét. Viharos találkozó 
volt. 

— Mi okból? 

—-A leányt Mariának hívták, Winge úr, a faluban csak Szűz Máriának 
gúnyolták. Nem volt kelendő. Akkor már több mint harminc éve volt, hogy 
a világra jött, lábbal előre. Nehéz szülés volt. Az orvos ugyan megmentette 
az életét, de soha nem lett egészséges. Etetni kellett, napjait ágyban töltötte, 
maga elé bámulva olyan dolgokra, melyeket senki más nem látott rajta 
kívül. Ha végbement is valami a zavaros szemei mögött, azt soha nem 
árulta el senkinek. Amikor atyám megkérte a lánya kezét, Lukas Vide nem 
hitt a fülének. Dühbe gurult, sőt, ki akarta hajítani a vendéget. De Gustav 
Adolf győzködni kezdte, elmagyarázta, miért észszerű az ajánlata. A 
házasság révén, mely csupán formalitás, ő örökli a Vide-birtokot, és 
kötelezi magát, hogy ugyanolyan gondosan gazdálkodik a javakkal, mint a 
Vide család tette azt századokon át, még ha csak egy újabb nemzedéknyi 
ideig is, ami azonban elég ahhoz, hogy biztosítsa jövőjét a család 


szolgálatában álló béreseknek és egyéb személyzetnek. Ily módon a birtok 
nem fog a család kihalásával a koronára visszaszállni, hogy a király majd 
idegeneknek adja el, hogy ékszereket és csecsebecséket vásárolhasson a 
szeretőinek. Gustav Adolf megesküdött, hogy gondoskodik Maria Vidéről, 
ugyanolyan szeretettel, ahogyan a szülei, akiknek az élete már a vége felé 
közeledik. Lukas Vide végül ráállt a dologra, belátta atyám érvelésének 
logikáját. Kezet ráztak, Szűz Máriát elcipelték a kápolnába, és összeadták 
atyámmal, anélkül, hogy egyetlen arcizma is rezdült volna. Csak a 
legközelebbi családtagok voltak jelen. Hatalmas volt a hozomány, és még 
sokszorosa az ígéret, ami majd Lukas Vide halála után száll az ifjú párra. 
Így mentette meg Gustav Adolf Balk ősei birtokát. Egy festővel 
elkészíttette anyám portréját is, de nem a valódit, hanem amilyennek lennie 
kellett volna, egy romantikus jelenetben, háttérben a Madárdallal. Micsoda 
irónia! 

Johannes Balk egy pillanatra megszakítja a történetet. Minél hosszabban 
mesél, a beszéde annál folyékonyabb, dadogása egyre kevésbé észrevehető. 

— Bizonyára magától is kitalálja, micsoda botrány volt, amikor Szűz 
Mária hasát már nem lehetett a Madárdal dunyhái alatt elrejteni. A Lukas 
Vidével kötött megállapodás szerint magától értetődő volt, hogy a házasság 
nem fog beteljesedni. Most aztán szalajthattak bábák meg orvosok után 
Salába, hogy segítsenek a szülésnél. Így jöttem én a világra, eleven 
bizonyítékaként annak, hogy Gustav Adolf Balk behatolt félhalott hitvese 
hálókamrájába, és meghágta mozdulatlan testét. Lukas Vide állítólag 
szélütést kapott a hírre. Gustav Adolf meglátogatta apósát a betegágynál, és 
mézesmázos szavakkal meggyőzte az öreget, hogy ami történt, valójában a 
legjobb, ami történhetett, hiszen így mindkét család túlélése még hosszabb 
időre biztosítva van. Vide mégsem kívánhatta az unokája vesztét. Az öreg 
néhány évet élt még teljes visszavonultságban. Soha többé nem beszélt a 
vejével. A halála után a mieinkhez csatolták a birtokait, a Madárdal 
kiteljesedett. Minden, amit Gustav Adolf eltervezett, valósággá lett. 
Őmiatta születhettem meg, és nevelkedhettem elképzelhetetlen jólétben. 

A szántalpak fémes surrogása Balk dallamtalan hangjához hasonlatos 
monoton aláfestő zenét szolgáltat a lovak lihegésének és a kocsis 
csettintéseinek. A nap egyre alacsonyabban jár, fénye sápadt sárgáról 
égővörösbe vált. 


-Aki szörnyeteget akar nevelni, Winge úr, jól teszi, ha mihamarabb 
megtanítja, hogyan kell gyűlölni. Atyám gyakran elpáholt. Amilyen jelentős 
személy volt, egy alkalmat sem szalasztott el, amikor hatalmát fitogtathatta 
környezete, különösen saját fia felett. Ahogy idősebb lettem, megtanultam 
megkülönböztetni a verés különböző okait. Sokszor csak a saját rosszkedvét 
töltötte ki rajtam egy-egy kudarc vagy rossz hír után. De akkor is vert, 
amikor jó kedvében volt, és megértettem, hogy ő alighanem ezt tanulta, 
hogy a gyereket veréssel lehet erényre és türelemre nevelni. Saját 
gyerekkori emlékei alapján, amikor ő sem tudott könnyek nélkül egyenesen 
ülni a széken, úgy vélte, felnőttkorának sikerei és előmenetele a kíméletlen 
nevelés gyümölcsei. Gyakran vizsgáztatott kérdéseivel, ekkor félelmemben, 
hogy rosszul válaszolok, dadogni kezdtem, ami csak még jobban 
feldühítette, engem pedig még jobban elbizonytalanított. Ahogy bizonyára 
hallja, még mindig megvan ez a beszédhibám. A szörnyeteg szörnyeteget 
nemzett. Nekem magamnak vigaszul szolgál, hogy nem nemzettem 
gyermekeket. A különös szörnyek idők kezdetéig visszanyúló hosszú 
sorában én vagyok az utolsó, és még ha ez csak mellékes részlet is a 
nekrológomban, mindenképpen jócselekedetnek számít. 

Balk ismét rövid szünetet tart, magában bólogat. 

— Más dolgokat is tett velem az apám éjszaka, amikor leitta magát, és 
nem tudta elviselni a ház csöndjét gyereksírás nélkül. 

Winge semmi változást nem lát Balk ábrázatán, ahogy rápillant, vagy 
csak az útjukat szegélyező fák árnyéka űz tréfát vele? 

—-A magam módján én is bosszút álltam, ahogy egy gyermek tud, a még 
nálam is elesettebb teremtményeken. A békákon a patakban. Kutyákon és 
csirkéken az udvarban. Ők megtanulták ugyanúgy félni a haragomat, 
ahogyan én féltem az apámtól. 

Hamarosan lemegy a nap. Winge érzi, ahogy egyre jobban lehűl a levegő. 
Újabb téli éj köszönt a földre. Stockholm városában, amelyhez percről 
percre közelednek, ez az éjszaka is megszedi majd a maga áldozatait, és 
rákényszeríti Dieter Schwalbét és a többi sírásót, hogy feladván hiábavaló 
próbálkozásaikat az átfagyott föld felásására, halomba tornyozzák a fagyott 
holttesteket az enyhülésre várván. 

A kocsis mellett a bakon ott kucorog Mickel Cardell, hallótávolságon 
kívül, karjait maga köré vetve próbálja melegen tartani magát. Lent a szán 
ülésén Winge leveszi tekintetét társa hátáról, és újra Balkhoz fordul. 


—A számos lehetőség közül, akiket lelőhetett a csűrben, a kutya tűnt 
számomra a legkevésbé valószínűnek. 

Balk képe semmilyen érzelmet nem árul el. 

— Magnus betöltötte a célját. Jobb volt számára a gyors és kegyes vég, 
mint a hosszadalmas éhhalál saját ürülékében, miután nem tudtam már 
tovább etetni. Erkölcsrendész cimborája azt állította, hogy egyedül érkezett, 
és lopni akart: ha megmondja az igazat, az egész kellemetlen epizód 
elkerülhető lett volna. 

Balk lesöpri válláról a hópelyheket, és megigazítja térdén a prémeket. 

— Jócskán van még hátra az utunkból. A históriám csak most fordul 
igazán komolyra. 


A FIÚ OLY MAGÁNYOSAN NŐ FÖL, hogy a szó valósággal elveszíti számára 
jelentését. Folyvást emberek veszik körül, de őt más fából faragták, ő az 
utolsó képviselője előkelő nemesi családjának, s mivel apja gyakran 
Stockholmban van, otthon egyedül ő képviseli a fajtáját. Különb, mint 
mások. Ha az önfeledt kacajok hangját követve rátalál a szobára, ahol a 
cselédség gyermekei játszadoznak, a kacagás azonnal abbamarad. Lesütött 
szemű szolgálók bocsánatkérést mormolva terelik el a közeléből a 
gyerekeiket, sebtében rájuk bízva valami elvégeznivalót. Sejti a többi 
gyermek ellenszenvét, még ha nem is mutathatják ki nyíltan. Fokozatosan 
hozzászokik a néptelen szobákhoz. 

Házitanítók hosszú sora igyekszik fejébe tölteni mindazt a tudást, amire 
egyszer szüksége lesz egy távoli jövőben, amiről semmit nem sejt, de egyik 
tanítója sem szereti őt. Ugyanúgy veréssel fenyítik meg, mint az apja 
szokta, meggyőződve a fizikai büntetés jellemformáló erejéről. 

A Madárdal komor, barátságtalan hely, egyik tanítója sem marad egy 
esztendőnél tovább. Semelyikük számára nem jelent többet, mint a 
szükséges rosszat a pénz megkereséséhez, amellyel tovább állhatnak. A fiú 
idővel jócskán megritkítja a patak békaállományát, a kisebb állatok 
megtanulják félni a lépteit. 

Lassacskán felfedezi az anyját. Madárdal nem elég nagy ahhoz, hogy 
örökre megőrizzen egy titkot. Van egy része a kastélynak, ahová nem teheti 
be a lábát, egy ajtó, amit nem nyithat ki, ahová levessel teli tálakat 
hordanak fel, majd üres tálakkal térnek vissza. Ott tartják a fiú anyját, a 
világ számára ugyanolyan holtan, mint azon a szent napon, amelyen az apja 
a házba hozta. Elkezd kerülőutakon járni. Egy szekrény mélyén, egy szegen 
elfeledett, rozsdás kulcscsomó lóg, pókhálóval beszőve. Éjjelente az 


éléskamrából lopott zsírral megkent kulcsokat próbálgatja sorra, halálra 
rémülve a rozsdás zár makacs nyikorgásától. Sok-sok próbálkozás után 
végre siker koronázza erőfeszítéseit. Talál egy kulcsot, ami illik a zárba. 

Az asszony mozdulatlanul fekszik az ágyban fehér baldachin alatt. 
Óvatosan, nehogy megnyikorduljanak a lába alatt a korhadt deszkák, átvág 
a szobán, és ahogy közelít az ágyhoz, életében először megpillantja anyja 
arcát. Szakasztott mása az övének. Egyik tenyerét a takaróra teszi, érzi a 
test melegét, bár az asszony nem mozdul. Üres szemekkel mered maga elé 
még akkor is, amikor a fiú pontosan a szeme elé áll. Odafekszik az asszony 
mellé, hozzásimul, érzi a vigasztaló közelséget. Minden éjjel visszajár. 

Fokozatosan változás áll be az asszony állapotában. Kezdetben 
mozdulatlanul fekszik, mintha ott sem lenne, később megmozdul. Ahogy a 
fiú a szemébe néz, felismeri. Fel akarja emelni a kezét a fiú arcához, és 
minden éjjel közelebb és közelebb ér hozzá. Minden hajnalban, amikor a fiú 
a takarót elsimítva otthagyja az asszonyt, csak arra gondol, hogy talán 
holnap, holnap megtörténik, érezni fogja arcán az anyai kéz simítását. 

Hetek telnek el. Amikor a nő végre sikerrel jár, ujjai karmokká 
görbülnek, és hosszú körmei felhasítják az arcot, amelyben a fiú apjának 
vonásai egyesülnek az övéivel. Közben dühösen sziszegő hang tör fel a nő 
torkából. A sokktól és a rémülettől zokogva rohan ki a fiú a szobából. 
Mélyek a karmolások. Hazudnia kell, mikor kérdik, hogy szerezte őket. 


Sokáig nem tér vissza a szobába, de egyszer csak meghallja, ahogy a 
padlódeszkák panaszosan nyikorognak éjszaka, és megérti, hogy anyja 
kikelt az ágyból, mintha találkozásuk életre keltett volna benne valamit, ami 
addig parlagon hevert. Először csak beles a kulcslyukon. Amikor aztán 
végre összeszedi a bátorságát és elfordítja a kulcsot, újra azt veszi észre, 
hogy az asszony ügyet sem vet rá, míg nem megy a közelébe. Éjszakáit a 
padlón üldögélve tölti, háttal a falnak dőlve. Egészen virradatig vele marad, 
fél órával azelőtt távozik, hogy anyja cselédei, egy öreg házaspár, akik még 
az otthonából követték ide, belépnek, visszaterelik az ágyhoz, és 
betakargatják. A következő éjjel ismét újrakezdi. 

Csaknem egy esztendeig tart, mire annyira megtanul járni, hogy még 
virradat előtt eljut az ablakig. Amikor végre odaér, minden éjjel ugyanaz a 
szertartás veszi kezdetét. Lassan, óvatosan felemeli a kezét, hogy elkapja az 


ablaküvegnek csapódó lószúnyogokat, amelyek hasztalanul próbálnak újra 
és újra kijutni a szabadságra, melyet látnak, de soha nem érhetnek el. 

Az asszonyt lassúsága és türelme tökéletes vadásszá teszi. Egyenként 
kapja el őket a markával, majd hüvelyk- és mutatóujja közé fogja az apró 
rovartestet. Közel viszi az arcához. Végül egyenként kitépkedi a szárnyakat 
és a lábakat, türelmesen és vigyázva, nehogy kioltsa a pislákoló életet a 
hosszú testben. A fiú észreveszi, hogy ajkai mozognak, és megérti, hogy 
beszél hozzájuk, mialatt megcsonkítja őket. Közelebb óvakodva ki tudja 
venni az apja nevét. Ez az asszony egyetlen lehetősége a bosszúra. A fiút 
ellentétes érzések kerítik hatalmukba. A következő éjszakán már nem tér 
vissza, hagyja az asszonyt, tegye, amit akar. 


Később, azon a télen anyját elviszi a hideg és a láz. Az ablakpárkányon 
sorban fekszenek a lószúnyogok megcsonkított tetemei. Az utolsó még pár 
nappal azután is mozog, hogy Maria Vide már a föld alatt van. A fiú nem 
gyászolja az anyját. 

Amikor azon a tavaszon olvadásnak indul a jég, Gustav Adolf Balk 
csizmasarka megbicsaklik Stockholm utcakövén, és eltöri a combcsontját. 
A király udvari orvosa személyesen látja el a sérültet, helyreilleszti a 
csontokat, de köztudomású, hogy a tavaszi légáramlatok betegségeket 
terjesztenek. A seb nem is nagy, mégsem gyógyul, sőt gennyesedni kezd. 
Apja már nem kel ki az ágyból, az üszkösödés egyre terjed, eléri a velőt, a 
beteg lábujjai  elvörösödnek,  kifehérednek, majd  megfeketednek. 
Márciusban, életében először a fővárosba viszik a fiút, atyja halálos 
ágyához. Gustav Adolf túlságosan beteg már ahhoz, hogy szállítsák. A 
fájdalom a fertőzött lábában, amelyet immár túl késő elválasztani a testtől, 
irtózatos, nem bírna ki egy kocsiutazást, az üszkösödés pedig már elterjedt a 
testben, hasán és ágyékán futnak felfelé a sötétlő erek. 

A fiút durva kezek taszítják be a hálószobába, ahol már több kosárnyi 
potpourri sem tudja elfedni a rothadás bűzét. Az ágy mellé állított széken 
kell atyja mellett virrasztania. Sokáig ül áhítatos csendben a minden egyes 
zörgő lélegzetvételre megremegő dunyhahalom előtt. Apja arca sápadt és 
verítékben úszik, tekintete rémült és zavart. A pap, akinek sokszor támad 
más elintéznivalója, gyakran hagyja őket egyedül. Sokáig tart, mire 
összeszedi a bátorságát, feláll, és felemeli apja kezét a takaróról. Egy 
cseppnyi erő sincs már benne, ide-oda legyezhet vele a takaró fölött, 


anélkül, hogy az apja megakadályozhatná, hiába nyögdécsel panaszosan. 
Felemeli a takarót Gustav Adolf Balk rémült, vöröslő tésztaképéről, és apró 
gyerekkezét apja szájára szorítja, hüvelykujjával betapasztja az orrlyukát. 
Megdöbben, mennyire könnyű elzárni a légáramlás útját. Fogak 
kapadoznak a tenyere után, gyámoltalanul, lehetetlen szögből. Gustav Adolf 
teste rángatózik a dunyha alatt, arca elkékül, szeme kigúvad. A fiú újra és 
újra kísérletezik, de nincs bátorsága elég hosszan ott tartani a kezét, mindig 
elengedi, apja újra levegőhöz jut, hosszú, szörcsögő lélegzetvétellel. Gustav 
Adolf Balk aznap éjjel magányosan távozik az élők sorából. A szobalány, 
aki részvéttel karolja át a fiú csenevész vállát, kuncogását elfojtott 
zokogásnak hiszi, és egy zsebkendővel letörli arcáról az örömkönnyeket. 


Addig is, míg eljő a feltámadás, a királyi tanácsos Őméltóságát egy 
márványlap alá fektetik, az oltár előtti díszhelyre a család ősi fészkében, a 
Madárdaltól nem messze, ahol a templom falait a Balkok címere díszíti, és 
ahol őseik nyugszanak. Egy kora nyári éjjelen a fiú ébren marad, míg 
elcsendesedik a kastély, átvág a néptelen udvaron, majd tovább a hársfák 
szegélyezte sétányon. Míg hálókamrájában a sötétség rémálmok és iszonyat 
rejtekhelye, ez a sötétség másféle, védelmező és vigaszt nyújtó barát. 

Vegre-valahára odaér a templomhoz, ahol a kapu nyitva áll, bizonyára 
kései bűnösök kedvéért, bent azonban egy lélek sincs. Előrebotorkál a 
sötétben, míg ujjaival kitapogatja apja nevét a sírkövön. Kigombolja és 
letolja térdnadrágját, miközben leguggol. Másnap reggel a kántor találja 
meg a legyekkel borított ürülékkupacot, és a Gustav Adolf Balk kőbe vésett 
nevére kent mocskot. Nem szól senkinek, letakarítja a márványlapot, és 
élete végéig meg van győződve róla, hogy maga Belzebub járt személyesen 
békés kis falujukban, minden bizonnyal útban a délebbre fekvő 
nagyvárosban jóval sürgetőbb feladatai felé. 

A diadal, amit a fiú érez, hamar elillan. Rosszul alszik, rémálmaiban apja 
lépteit hallja közeledni a hálószobája felé. Az idő múltával megérez 
valamit, amit soha nem gondolt volna. Hogy vannak még a verésnél 
rosszabb dolgok is, és az egyik közülük a magány. 


10. 


HÉTFŐ DÉLUTÁN VAN, Mickel Cardell egy fehér cserépbögrét markolva 
melengeti a tenyerét. Először látja Wingét, mióta a hazaút után a 
Norrmalmstorgnál leszállt a szánról, és a hídon át hazabaktatott, hogy 
megmosakodjon, és sok órányi virrasztás után végre egy szemhunyásnyit 
aludhasson. Az utóbbiban nem járt sikerrel. 

— Na, kiszedtél valamit a fickóból a hazaúton? 

Winge elgondolkodva bólint. 

— Valamicskét igen. Most alszik. Nem tudom, hol lesz a bírósági eljárás. 
Addig is bevittem a norrmalmi fogdába a Kastenhofban, egyelőre név 
nélkül. Még mindig nem tudni, Ullholm mikor méltóztatik felbukkanni, és 
amíg nem végeztem a kihallgatásával, szeretném a dolgot egyelőre titokban 
tartani. Régről ismerem a fogda parancsnokát, inkognitóban jöhetek- 
mehetek, amikor csak akarok. 

Sok óra eltelt már, mióta visszaértek a városba és elváltak egymástól, de 
Cardell még mindig érzi a képén a szél mardosó hidegét. 

— Egy pillanatra se gondold, hogy hálátlan vagyok, hogy megúsztam a 
hasbalövetést és az elevenen felfalatást, de miért adta föl a végén ilyen 
könnyen? Azután, amin keresztülmentünk, szinte gúnyolódásnak tűnik. 

— Remélem, sok más mellett erre a kérdésre is választ kapok. 

— És most mit teszel? 

— Indulok Kastenhofba, és beszélek Balkkal. Holnap reggel ugyanebben 
az időben, ugyanitt találkozunk. 


Mikor Cardell egyedül marad, fintorogva hajtja fel itókája utolsó kortyait. 
Mások azt mondják, a kávé kiűzi a fáradtságot a testből, amikor fontos az 
éberség, és úgy döntött, kipróbálja, hátha igazuk van. Könyökével utat vág 


magának a lelkes kávéimádók tömegében, ki az utcára. Stockholm 
legtöbbször undorral tölti el Cardellt, de ez egyszer örvend a 
viszontlátásnak. A Madárdal csűrjére gondolva egy, az eddigieknél is 
rettenetesebb halál emléke legyinti meg, egy testre szabott, csak neki 
fenntartott szörnyű végé, éles ellentétben a háború káoszában bárkire vakon 
lesújtó végzettel, aminek eddig a közelében járt. Aludni még annyira sem 
akar, mint eddig, örömmel veszi, hogy az oldalán lógó súlyos csomag 
elvonja a figyelmét. A pénzes erszény, amitől megszabadította Carsten 
Vikarét. Nem számlálta meg egyesével, de a súlyából ítélve a Kristofer 
Blixtől kicsalt összes tallér megvan, kamatostul. Cardellnek nem sokszor 
volt a kezében ekkora vagyon, és még annál is kevesebbszer volt hasonló 
lelkifurdalása vele kapcsolatban. Általában úgy tartja, a kincs azé, aki 
megtalálja, de ezúttal nem. Ez a pénz nem az övé. 

A friss, fagyos levegő kaparja a torkát, de minden egyes sajgó 
lélegzetvétel az életét juttatja eszébe, melyet nem régen egy hajszál híján 
elvettek tőle. Most fontos dolga van, és minden lépésnél érzi, hogy feladata 
egyre növeli a távolságot közte és a Madárdal irtózata, Magnus és Johannes 
Balk karabélya között. Balk most már legyen Winge gondja, ő ehelyett 
Kristofer Blix leveleire gondol. Isak Blom azt mondta, hogy egy fiatal leány 
hagyta őket az Indebetou-ház portáján Cecil Winge számára, és Carsten 
Vikare, mielőtt még tudta volna, mi vár rá, elmondta, hogy Blix egy 
özvegyet hagyott maga után. 

Cardell otthon átvette a beszáradt vizelettől merev nadrágját az egyetlen 
másikra, amit még az erkölcsrendészetnél kapott a bevonulásakor, hiába 
nem szívesen viseli. A házban senkinek nem volt meleg vize, úgyhogy 
hóval dörgölte tisztára magát kint az udvaron. Néhány utcakölyök nem 
átallotta kiszolgáltatott helyzetét kihasználva hógolyóval megdobálni, 
szaftos átkozódásától az egész épületben remegtek az ablaktáblák. Mégis 
hálás nekik, hogy elterelték a figyelmét. Most, hogy mozog, fagyott 
tagjaiba kezd visszatérni a meleg, s a kedve is egyre emelkedik. Végigmegy 
a  Vösterlánggatanon, majd jobb kéz felé föl az emelkedőn, a 
Nagytemplomig. 

Bent a boltívek alatt alig van melegebb, mint az utcán. Az esperes 
meghűlt, otthon fekszik, de Cardell addig erősködik, míg végre előkerül egy 
fázósan ujjait dörzsölgető káplán, aki hajlandó megnézni az anyakönyv 
feljegyzéseit. Igen, itt van egy Kristofer Blix bejegyezve, házasságkötési 


szándék bejelentésével kapcsolatban, itt meg egy kereszt a neve mellett, a 
haláleset jeleként. Miután Cardell néhány garast nyom a pap remegő 
markába, annak hirtelen még más is eszébe jut a különös esetről. 

Alig hirdették ki az eljegyzést, a vőlegény meghalt egy balesetben. A 
menyasszony persze már várandós volt. A pap egykedvűen az égre emeli a 
szemét. Ebben a gyülekezetben rendszerint oly gyorsan születnek a 
gyermekek az esküvő után, hogy teljesen nyilvánvaló, hogy szüleik ifjonti 
heve legyőzte szemérmüket. Ő és a kollégái megkönyörültek a 
szerencsétlen leányon, és úgy tettek, mintha sor került volna az esküvőre 
Blix halála előtt. A még meg nem született gyermek emígyen nem 
fattyúként születik, anyja pedig, ahelyett, hogy szajhának neveznék, 
özvegyi státuszt kap. A pap magában bólogat. Tudja, hogy szentségtörés, 
amit tett, de nem hiszi, hogy az Úr rossz néven venné. 

— Hogy hívják az özvegyet? 

— Lovisa Ulrika Blix, született Tulipán. Az apja egy kocsmát visz, a 
Vadmacskát. 

— Egészen jól tájékozott, ahhoz képest, hogy pap. 

A káplán a szemét az égre emelve somolyog. 

— Bizony, ez egy szomjas gyülekezet, és az áldozás után megesik, hogy 
olyan száraz a kehely, hogy mi, lelkipásztorok kénytelenek vagyunk máshol 
úrvacsorát venni. 


Egy kőhajításnyira kell csak visszasétálnia, ugyanazon az úton, ahol jött. A 
Vadmacska szerény vendéglő, fejjel lefelé fordított, sorba állított hordók az 
asztalok. Vizenyős szemű, idősebb férfi jön elé, közben leteszi kezéből a 
nedves törlőronggyal tisztára suvickolt pálinkáspoharakat. 

— Ne haragudjon az úr, nem vagyunk még nyitva, nem tudok meleg ételt 
kínálni. Ha enni akar, hideg felvágottal tudok szolgálni. 

—-Nem érdekes, nem azért vagyok itt. Egy bizonyos Lovisa Ulrikát 
keresek. Itt lakik? 

A kocsmáros elgondolkodva végigméri, tetőtől talpig. 

— Lovisa a leányom. 

— Itthon van? 

Karl Tulipán a fejét rázza. 

— Sajnos nincs. Olyan szorgalmas, dolgos leány, visszaadja az ember hitét 
a fiatal generációban. Mégis szomorúan látom, mennyi idejét elveszi, hogy 


az én dolgaimban szaladgál. Ha nem a kútnál van, akkor lehet, hogy a 
piacon. Ha nem akar leülni és megvárni, kénytelen lesz később visszajönni. 

Cardell tanácstalanul álldogál, toporogva tisztogatja csizmájáról a havat. 

— Akarja, hogy átadjak neki egy üzenetet? 

Cardell egy pillanatig habozik, kezével megemeli a kabátja alatt lógó 
erszényt. 

— Ehh, mindegy. Nem olyan dolog ez, amit másra bízhatnék. Inkább majd 
visszajövök. 

— Jöjjön csak, hátha máskor több szerencséje lesz. 


11. 


IDÉN A TAVASZ IS meg a nyárutó is meleg volt. Immár vastag hótakaró fedi a 
várost, hideg tél van, és akik értenek hozzá, hogy fájó ízületekből és más 
előjelekből ilyesmit kiolvassanak, azt mondják, az idei a leghidegebb tél 
lesz emberemlékezet óta. Anna Stina el is hiszi. Az éjszaka már 
megkövetelte áldozatait az ital vagy a szegénység miatt szabad ég alatt alvó 
nyomorultak közül, s a mélyen keményre fagyott földben az olvadásig már 
nem lehet elföldelni a halottakat. A temetők hullaházaiban egymásra 
tornyozzák a merevre fagyott holttesteket, s ha a hullaház is megtelt, nem 
marad más, mint bebugyolálva kívülről a fal mellé sorakoztatni őket. 
Ahogy a Packartorget felől megy a halas felé, Anna Stina látja a Szent 
Jakab-templom mellett a halmot, fagyott kezek és lábak merednek ki a 
hótakaró alól. A kupac tetején egy kékesfekete arcról valaki lekaparta a 
jeget, tréfás kedvű utcakölykök egy törött krétapipát nyomtak a fogak közé 
és a hóba pisált jelekkel szignálták művüket. 

Anna Stina újabban a Lovisa Tulipán névre hallgat, a Vadmacskában 
végzett munka minden idejét igénybe veszi. Korán kel, megtanul óra nélkül 
is felébredni, mikor itt az idő, gyorsan felöltözik, és ellenőrzi az embereket, 
akik kiürítik a Vadmacska árnyékszéke alól a hordót, és a kocsijukon 
elszállítják a tartalmát. Ez csak az egyik a számos feladat közül, amit 
önként vett magára, miután észrevette, hogy kihasználva a kocsmáros 
nemtörődömségét, a csatornások hétről hétre úgy fogadták el a fizetséget, 
hogy nem is vitték el a hordók tartalmát. Vizet is ő hord a kútról, míg be 
nem fagynak a téren a víznyomó pumpák. A tányérokat és a kupákat hóval 
átdörzsölve tisztítja meg, tűzifát hord fel a Mülaren partján veszteglő 
faúsztatóktól, reggel és este felsöpri a padlót, és felsúrolja, ahol szükséges. 
A sok vesződség enyhíti a lelkifurdalást, amit Karl Tulipán szürkéskék 


szemébe nézve érez. A férfi ábrázata menten felderül, ahányszor meglátja a 
lányt, és gyengéden végigsimítja növekvő pocakját. Anna Stina tudja, hogy 
a férfi már a lányának fogadta, és azt kívánja, bárcsak ő is az apjának tudná 
érezni őt. 

Éjjel álmában már nem gyötri Anna Stinát a vörös kanördög, de a jövője 
felett érzett aggodalom nem hagyja nyugodni. Verejtékben úszva ébred 
reggelente, hiába hűvös a szoba, hiszen süvít a huzat a falakon át. Mintha 
tüzet gyújtott volna a testében a gyermek, és melegen tartaná a téli 
hidegben. Napról napra nagyobb a pocakja. Amikor álmatlanul 
hánykolódik, gyufát gyújt, és a sötét ablaküvegben vizsgálja az arcát. 
Mintha kikerekedett volna a Virágember kosztjától, és a benne csírázó kis 
élettől. Nem könnyű benne felismerni a fonóházban éheztetett, vézna lányt. 
Csakhogy ennyi nem elég. Amit Kristofer Blix tett érte, akinek immár a 
nevét viseli, még az sem lesz elegendő. 

Stockholm városa rémisztően kicsi. Mindenki ugyanazokon az utcákon 
tülekedik, ugyanazokon a tereken. Amikor Anna Stina kimegy a 
Vadmacskából az utcára, kendőt kanyarít szőke haja fölé, és mélyen a 
szemébe húzza. A Zsiliptől északra igyekszik maradni, messze Iyst és 
Fischer vadászterületétől, de a belvárosban is járnak az erkölcsrendészek, és 
ahányszor megpillantja fehér öves kék kabátjukat, egy pillanatra megáll a 
szíve. 

Álmában újra és újra megtörténik: a kamrában szorgoskodik a 
Vadmacska fogadóhelyisége mögött, és amikor visszatérve átlép a 
küszöbön, vele találja szembe magát, elejti, ami a kezében van, bár sosem 
hallja, ahogyan földet ér. Egy hordónak támaszkodva ott áll Petter 
Pettersson, ajkain talányos mosoly játszik. 

Negédesen meghajol előtte, és a nevén szólítja. Ő kővé dermedten áll, 
mozdulni sem tud, a férfi közelebb lép, és megfogja a kezét. 

— Hiszen a kisasszony adósom maradt egy tánccal, ugyebár. 

A Vadmacska vendégei, akiket már-már a barátainak érzett, suttognak és 
rámutogatnak, Kalle Tulipán könnyekben tör ki, ahogy ráébred, mennyire 
megcsalták. Petter Pettersson kötélre veri, kivezeti az utcára egy várakozó 
kocsihoz, mely visszaviszi őt oda, ahová való, a fonóházba a 
Lángholmenre, ahol Erik mester várja, hogy körbevezesse az udvar kútja 
körül, annyiszor, hogy megsemmisüljön, csupán egy emberi roncs maradjon 
a helyén. A gyermeket, akit a szíve alatt hord, elveszíti. Teste megkísérli 


menteni, ami menthető, és kitaszít magából minden feleslegeset, a még 
formátlan magzat véres csomóként fekszik a földön a kút mellett, és neki 
újra és újra el kell haladnia mellette, míg csak a rémület és a félelem végleg 
el nem nyelik. 


Délután van, mire visszaér a Vadmacskába a vásárolt holmikkal. Frissen 
fogott nyulakat vett, a Málaren jege alól fogott menyhalat, kenyeret. A nap 
már régen visszasüllyedt a látóhatár alá, a sikátorokban süvítve hordja a 
havat a szél, aki még mindig az utcán van, a házfalak mentén igyekszik 
mihamarabb tető alá, házon belülre kerülni. Kalle Tulipán bort forralt a 
tűzhelyen, egy nagy bögrényi csak Anna Stinára vár. Tulipán átöleli a lányt, 
nagy tenyerével a vállait dörzsöli, hogy átmelegítse. 

— Egy férfi volt itt, és utánad érdeklődött. 

— Nem mondta, mit akar? 

— Nem. Azt mondta, majd egy másik nap visszajön. 

— Hogy nézett ki? 

— Nagydarab ember volt, rusnya képpel. Ismerősen hangzik? 

Anna Stina a fejét rázza a Virágember kérdő tekintete előtt. 

— Egyenruhája is volt, jut eszembe, úgy volt öltözve, mint egy 
erkölcsrendész. 

A szó megüti, mint egy pofon, el kell fordulnia, hogy a férfi ne lássa, 
amint az arcába fut a vér. 


Nincs biztonságban. A világon semmije sincs. Új neve és az új világ, 
amelyhez tartozik, mások szeszélyétől és jóakaratától függ. A rendészek 
vissza fognak jönni, és látni fogják, hogy az arca Anna Stina Knappé, és 
nem pedig Lovisa Ulrika Blixé. A valóság könyörtelen hatalma eltörli a 
hazugságot, amelyben él, és a rémálom valósággá válik. A gyermek, akitől 
egykor meg akart szabadulni, mostanra a szeretet forrásává vált benne, de 
ha őt elkapják, a gyermek is pusztulásra van ítélve, mielőtt még először 
lélegzetet vehetne. Mikor eljön az este, a szobájában ül, tükörképét bámulja 
az ablaküvegen, és elátkozza sápadt arcvonásait. Az éjszakát egy sámlin 
ülve tölti, karjait maga köré fonva hintázik előre-hátra, terveket kovácsol, 
hogy miként szabadulhatna meg az arctól, amit Maja Knapptól kapott. 

CECIL WINGE szorosabbra húzza a nyaka körül a sálat, hogy a gallérnál 
kilátszó bőrt is megóvja a sűrű havazástól. A Királyi Pénzverdénél hagyja 
el a belvárost, átbaktat a Vedgárdsbron fagyott faszerkezetén, a királyi 
istállók és a Brahe-ház szélárnyékában átszeli a Helgeandsholment, majd a 
Slaktarehus hídján küzdi magát tovább a széllel szemben. Jobb kéz felől 
kiemelkednek a Strömmen vizéből az épülő Norrbro híd pillérei, mindegyik 
jéggallér szorításában. A híd alapjának félkész oszlopai egyelőre hiába 
nyújtóznak az összekötő ívek után. 

A Norrmalmstorget egyik oldalán trónol a törvényszék, mely még ma is a 
Kastenhof nevet viseli a kocsmáros után, aki egy évszázaddal ezelőtt az 
épület tulajdonosa volt. Öt lépcsőfok vezet fel a homokkőből faragott, 
királyi monogrammal díszített kapuhoz. Wingét jól ismerik itt. Nevén 
szólítja a szolgálatban levő őrt, majd bevezetteti magát a fogdába, ahol egy 
szűk folyosóról egymás mellett nyílnak a fölülről keskeny réseken át 
megvilágított cellák. A zárka berendezése spártai. Alacsony ágy, ami alá 
alig fér be az éjjeliedény. Egy fiókos komód és egy sámli. 

Johannes Balk mozdulatlanul ül a félhomályban. Maga elé bámul a 
semmibe, tűnődéséből Winge érkezése riasztja fel. Rájuk zárják a cellát, 
behallatszanak az őr távolodó léptei. Winge egy biccentéssel üdvözli. 

-Jó reggelt! Mindene megvan, amire szüksége van? Étel, takaró, 
dohány? 

— Nem szenvedek hiányt. Sosem dohányoztam. A hal és a hús, amit 
adnak, ehető. A hideg pedig már nem érdekel. 

Van valami Balk személyében, ami Wingét egy pókra emlékezteti, ami 
nyugodtan, türelmesen, látszólag passzívan trónol a hálója közepén. A 


komód tetején egy tányér ételmaradék, zabkása és egy darab hal. Balk a 
szemét dörgöli, míg Winge letelepszik az ülőkére. 

— Tudja, Winge úr, hogy én több évvel fiatalabb vagyok, mint ön, pedig 
egykorúaknak nézhetnének minket? Az élet talán orcáinkra vési a kínokat, 
amiket  elszenvedünk, s engem a megpróbáltatások, melyeken 
keresztülmentem, idő előtt megöregítettek. Hol is tartottunk? Ja, persze, a 
második felvonás közepén. Éppen elhagyni készültem az országot. 

Az ágy mellett álló kancsóban a víz tetején már jéghártya képződött, 
Balk az ujjával betöri, mielőtt egy bögrébe tölt magának. Megköszörüli a 
torkát, és kortyol egyet, egy pillanatra megáll, mintha eszébe idézné, hol 
hagyta abba a történetét, majd újra belekezd. 


A fiú idővel fiatalemberré cseperedik, de anya és apa híján sok tekintetben 
továbbra is csak egy kisfiú marad. Amíg kiskorú, ő és a birtok gyámság alá 
kerül, a gondviselői egy csapat szigorú stockholmi uraság, akikkel Gustav 
Adolf Balknak üzleti ügyei voltak, s akikkel a fiú egyetlen kapcsolata az 
időnként érkező levelek, melyek hivatalos hangneméből csak üggyel-bajjal 
tudja kihámozni tartalmukat. Félévente a  Madárdalba érkezik a 
megbízottjuk, átvizsgálja a birtok gazdálkodását, és ellenőrzi, hogy atyja 
végakarata szerint halad-e a fiatalember nevelése. 

Tizenhetedik születésnapján a fiatalember váratlan küldeményt kap: 
Gustav Adolf Balk végrendeletében elkülönített egy összeget a kontinensen 
teendő tanulmányút céljára. Útitervet is mellékelt, benne az útba eső 
bankárok címeivel, akik értesítést kaptak közelgő jöveteléről, és a mellékelt 
váltók ellenében majd ellátják a megfelelő valutába átszámított 
zsebpénzzel. Stockholmból hajóval indul Reval felé, majd délnek Párizsba, 
végül tovább Firenzébe és Rómába. Életében másodszor hagyja el a 
Madárdalt, visszanézve látja, ahogy a komor épületek eltűnnek a 
hársfasorok mögött. 


Párizsban tér el az útitervtől. Olvasmányaiból ismeri a várost, regények és 
elbeszélések színterét, gondolkodók és látnokok szülőhelyét. Mindig is 
vágyott a saját szemével látni, és úgy találja, a könyvek korántsem írták le a 
teljes valóságot. Valami van a levegőben. A kávéházak és kocsmák 
asztalainál az emberi lét feltételeiről és az emberi jogokról vitáznak. A 
rabszolgaságot mindenki elítéli. Akik továbbgondolják a gondolatot, hamar 


eljutnak oda, hogy a rabszolga alávetettségét ahhoz hasonlítsák, ahogy az 
uralkodó elnyomja népét. A nemes szándékok mögött a fiatalember 
megsejti az érzelmet, ami oly ismerős a számára: a félelmet. 

Hetedik érzékkel megérzi a vér szagát, ami elkerülhetetlenül szorosan az 
előbbi nyomában jár, és amikor eljön az elutazás napja, úgy dönt, hogy nem 
hagyja el a várost. Valami készül, és bármi is az, ő a saját szemével akarja 
látni. Az első hónapok alatt minden éber pillanatát a város utcáin tölti. 
Hallgatja a lázas beszélgetéseket azon a nyelven, amelyet ő vesszővel 
fenyítve könyvből tanult, de amelyet immár egyre jobban ért. 
Hazasürgönyözve hitelt intéz magának francia bankoknál, és szobát bérel a 
Latin negyedben. 

A forrongó város a felkelés szélén áll, az elmúlt évek rossz termése csak 
Sietteti az eseményeket. Május elején, kétszáz év után először, összehívják a 
rendi gyűlést. Kikiáltják a nemzetgyűlést, a nép megostromolja a Bastille-t, 
és nyolcvankilenc nyarára Párizst a kommün és a Nemzeti Gárda irányítja. 
Vidéken is kezdik a parasztok lerázni magukról az igát. Az uralkodó osztály 
elmenekül, vagy lemond ősi jogairól. És ő itt van, mindennek a kellős 
közepén mint passzív, de lelkes néző. Augusztusban a nemzetgyűlésben 
felolvassák és elfogadják az Emberi Jogok Nyilatkozatát. Az utcákon és 
tereken hírnökök terjesztik a nyilatkozat szövegét. Látja, amint őfelsége 
XVI. Lajos király beszél a néphez a Tuileriák erkélyéről. Már meglett 
ember, de igen daliás, élete virágában. A király meleg szavakkal méltatja az 
új alkotmányt, ő maga jelképezi, ahogy a régi elfogadja az újat. Néhány 
hónapig úgy fest, a városban megszilárdult az új rend. Johannes gyanítja, 
hogy törékeny a béke, és csak vár, míg elérkezik az ő ideje. Év végéig 
marad, és az egész rákövetkező esztendőt is ott tölti. 

Johannes Balk tudja, hogy a gyűlöletnek úgy kell a félelem, mint a 
tűznek a gyújtós, és érzi, ahogyan növekszik körülötte az aggodalom és a 
gyanakvás. Talán ezért, talán más miatt, de Párizst immár jobban 
otthonának érzi, mint a Madárdalt valaha is. Itt mindenki retteg, a legtöbb 
emberben fortyog a gyűlölet, és közöttük Johannes különbnek érezheti 
magát. Ezek csak most ismerkednek az érzésekkel, amik neki azóta jó 
ismerősei, mióta csak az eszét tudja. Bár a nép hatalma egyre csak nő a 
királyi hatalom rovására, mégis nyugtalanság terjed a forradalmárok 
köreiben. Egyesek minden bokorban ellenséget látnak, akár a városfalon 
belül, akár kívül. Marat, a felforgató dühös pamfletekben követel 


drasztikusabb intézkedéseket, a nemkívánatos elemek eltakarítását a közjó 
érdekében. A cél szentesíti az eszközt. Az ifjú Johannes életében először 
érzi, hogy része egy nagyobb összefüggésnek, hogy végre hasonszőrűek 
veszik körül. Sejteni véli a közelgő, mindent elsöprő végzetet, mely járkál a 
nép között, és csak vár. Felajzva várakozik, kíváncsian, hogy a vég milyen 
formában érkezik. 


Kilencvenegy decemberében egy éjszaka a lépcsőről beszűrődő lármára 
ébred. A nemzeti gárda házi készítésű, nemzeti színű egyenruháját viselő 
férfiak rúgják be az ajtaját. Valaki feljelentette. Hogy ki, azt soha nem fogja 
megtudni. Valaki, aki előmenetelre áhítozott a jakobinusok soraiban? A 
bankára? Vagy a háziúr? Külföldi arisztokrataként könnyen gyanúba 
keverhető. Azt állítják, kém.  Saint-Germain-des-Prés-be viszik, a 
lakhelyéhez egészen közel, ahol majd kivizsgálják az ügyét. 

Semmilyen kihallgatásra nem kerül sor. Bedugják egy cellába a katonai 
börtön pincéjében, mélyen a bencés kolostor alatt. Nincs ablak, sem más 
fényforrás. Kezdetben türelmesen várakozik, végiggondolja magában a 
védekezését, amennyire tudja. Napjában egyszer megjelenik egy katona, 
kenyeret és vizet hoz, néha ételmaradékot, az arcát soha nem látja. A 
cellaajtó alján nyíló lukon keresztül beadják a tálat, megszólítására senki 
nem válaszol. Otthagyják egyedül elpusztulni. Talán puccs történt a 
forradalom vezetőségében, és az ő letartóztatását egyszerűen elfelejtették. A 
cellában koromsötét van. A maga elé tartott kezéig sem lát el. Ahogy egyre 
több időt tölt a sötétben, elbizonytalanodik, hogy nyitva van-e a szeme, 
vagy csukva, hogy meddig tart a saját teste, és hol kezdődik a sötétség. Ül 
egyedül a sötétben, és emészti a gyűlölet. 

Kezdi észrevenni, hogy nincs egyedül. Látni kezd dolgokat, amik nem 
lehetnek ott. Apja, akiről úgy hitte, meghalt, látogatóba jön. Amikor a 
priccset kitapogatva aludni tér, anyja lép ki a sötétségből, ahol addig 
türelmesen várakozott, és felé nyújtott kezével meg akarja karmolni az 
arcát. Ő visszakarmol. Így telik a fogsága, fogalma sincs, mennyi ideig. 


Kábulatából iszonytató hangok ébresztik fel, artikulálatlan, dühödt ordítás. 
Feltépik az ajtót, a beáramló erős fényben el kell takarnia az arcát. Kezek 
ragadják meg, és kivonszolják a cellából. Az udvarra viszik, a templom elé, 


ahol hatalmas tömeg csődült össze. A sansculotte-ok és a nemzeti gárdisták 
alkotják a csődületet, és kirángatják a térre a Saint-Germain összes foglyát. 

Lenézve látja, ahogy hullámzik a sokaság. Itt-ott egy-egy kisebb csoport 
feje a tömeg fölé emelkedik, majd egy reccsenést követően visszasüllyed. 
Először még nem tudja, mit lát, aztán megérti, hogy a csőcselék 
agyontiporja a foglyokat. Tucatnyi ember rááll a földön fekvő rabra, 
egymás vállát és derekát átfogva az egyensúly miatt, és térdüket behajlítva 
hintáznak rajta. A fogoly teste nem bírja sokáig. Egy reccsenéssel beszakad 
a mellkas, a talpak alatt az utcakőre lapul a koponya. A tömeg véres 
masszában tocsog, melyben már nem lehet kivenni a testrészeket. 

Egyre többen nyomulnak be a börtön udvarára, mígnem kitör a pánik, és 
őrzői eleresztik a markukból, menekül, ki merre lát. Futkosó lábak 
erdejében mászik négykézláb a véres földön, míg eléri a deszkakerítést. 
Észrevesz egy rést két deszka között, reménytelenül szűk, de legnagyobb 
meglepetésére az éhezés miatt lesoványodott teste könnyedén átfér rajta. 

Így nyeri vissza szabadságát. A palánk túloldalán már semmi nem 
különbözteti meg a templom körül tolongó többi rongyos nyomorulttól. A 
Szajnában lemossa magáról a vért. A víztükörben nem ismeri fel a saját 
tükörképét. Később tudja meg, hogy elterjedt egy hír, hogy a fogva tartott 
külföldiek fel akarnak lázadni a párizsiak ellen, és a feltüzelt csőcselék 
inkább a saját kezébe vette a dolgot. Mindenütt a Saint-Germains-des-Prés- 
belihez hasonlatos jelenetek játszódtak le. 

Mialatt távol volt, megérkezett Párizsba a halál, amelyre oly régóta várt. 
Ahogy átvág a városon, a feje fölé magasodó, holttestekből rakott halmok 
mellett halad el. Ezreket mészároltak le. A káosz az úr mindenütt. A folyó 
túlpartján látja, ahogy a részeg csőcselék arra kényszerít egy nőt, hogy 
felmásszon egy hullahegyre, és táncolva-énekelve dicsőítse a köztársaságot. 
Az asszony nem hajlandó, erre egy bajonettel hasba döfik. Kilencvenkettő 
szeptembere van, az utcákat őszi levelek szőnyege borítja. A király néhány 
napja menekülni próbált, amikor a nép megrohamozta a Tuileriákat, de 
elfogták a családjával együtt. Az utcán a Ca irát éneklik, a dallamát jól 
ismeri a forradalom első éveiből, de most más a szöveg. Régen arról szólt 
az ének, hogy igazságot az elnyomottaknak. Most arról, hogy akasszuk a 
lámpavasra az arisztokratákat. Mindenkinek viselnie kell a forradalom 
háromszínű kokárdáját a kalapján, a színek valaha a szabadságot, 
egyenlőséget és testvériséget jelentették. Ahogy kifelé igyekszik a városból, 


útja átvezet a régi XV. Lajos téren, melynek közepén, a talapzaton, ahol 
valamikor a király atyjának lovasszobra állt, most furcsa tárgy magasodik. 
Itt pillanlja meg életében először a guillotine-t. Nincs az a hóhér, aki győzné 
erővel a forradalom által megkövetelt kivégzések tempóját. Hát feltaláltak 
erre egy gépezetet. Iapsolva kacag fel oly hangosan, hogy kiszáradt ajkai 
körben felrepedeznek. 

Mezítláb vándorol tovább észak felé. Senki sem bántja. Külseje elrettenti 
a rosszakarókat, és egyébként sincs semmije, amit elvehetnének tőle. 
Flandriában összeakad néhány honfitársával, akiket meg tud győzni a 
származásáról, s akik háromszoros kamat ígéretével kölcsönadnak neki 
némi pénzt. Hazaindul, Rostockban helyet foglal magának egy 
Karlskronába tartó hajón. A kilencvenkettes esztendő végén tér vissza 
hazájába néhány évi távollét után, de tucatnyi esztendővel öregebben. 


Balk a fény felé fordul. Szeme nem néz semmire, mintha a múltjába 
meredne, hogy onnan előhúzzon egy elveszett képet. 

— Ott találkoztam Daniel Devallal. Stockholmi fuvart kerestem, hogy 
visszatérjek a Madárdalba, az egyetlen helyre, ami számomra még 
megmaradt. Ő is ott volt a fogadóban, ahol kocsist keresgéltem. Ő is 
ugyanabban a kocsiban utazott, mint én, és utazás közben szóba 
elegyedtünk. Maga is jól tudja, milyen lassan telik az idő, míg a lovak 
poroszkálnak az úti cél felé. Maga sosem látta őt élve, Winge úr. 
Sajnálhatja, hogy a maradványok, amiket kihalásztak a Kamarából, nem 
tudták visszaadni a szépségét. Valósággal sugárzott, mintha a lelke világolt 
volna belülről, hogy lámpásként ragyogja be a többi ember számára a 
világot. Tökéletesen szimmetrikus arcában nagy, kissé ferde vágású, 
égszínkék szemek ültek. Pillantása egyszerre volt gunyoros és ártatlan, 
kihívó és szerény, mint egy áldott jó gyermeké, akit nincs szülő, ki rendre 
utasítson. Hosszúra hagyott aranyszőke haját első találkozásunkkor még a 
tarkóján összefogva viselte, de később egyre többször kibontva szétterítette 
a vállán. Ha mosolygott, két tejfehér fogsor villant elő, a fölső tökéletesen 
egyenes, az alsóban egyetlen kissé ferdén álló fog, mintha teremtője maga 
is megijedt volna a túlzásba vitt tökéletesség láttán. Iermete sudár és 
nemes, öltözékét mintha csak azért varrták volna, hogy kiemelje finom 
alakját. Egy virtuóz kezei, hosszú, karcsú ujjakkal. Véletlenül találkoztunk. 
Óvatosan közeledett, halk hangon beszélt. Még az illata is magával ragadó 


volt, mintha egy közeli virágos rét illata derengene fel, mindez akkor, 
amikor mások literszám locsolják magukra a parfümöt, hogy elfedjék 
mosdatlanságuk szagát. Együtt utaztunk a szánon hazáig. Számomra nem 
tudott elég lassan telni az idő, úgy tetszett, elillannak a társaságában töltött 
órák. Daniel elbűvölő volt, vágott az esze, könnyed és kiváló társalgónak 
bizonyult. Mellettem ült, és amikor olyasvalamit meséltem, ami a kedvére 
volt, felkacagott, és a térdemre tette a kezét, mintha nem tudna magán 
uralkodni. 

Elhallgat, és újra teletölti a bögréjét. 

— Meg kell értenie, Winge úr, még soha életemben nem volt barátom. Sőt, 
magányom még ennél is rettenetesebb volt, valójában nem emlékszem, 
hogy bárki valaha is figyelemmel fordult volna felém, vagy puszta 
kíváncsiságból kérdést intézett volna hozzám. Nem voltam felkészülve 
Devallra. Védtelen voltam és... sebezhető. 

Az utolsó cseppig felhajtja a bögre vizet. 

— Amikor megérkeztünk, Devall felajánlotta, hogy kalauzom lesz 
Stockholmban néhány napig. Az utazás minden erőmet kiszívta, pihenésre 
volt szükségem, neki pedig a kisujjában volt a város, amit én csak futólag 
ismertem, s ahol pillanatok alatt elvesztem volna a nyüzsgő élet 
örvényében. Semmi okát nem láttam, hogy ne fogadjam el az ajánlatát. 

Magának bólint egyet. 

— Hadd meséljem el az egyik estét, Winge úr. Aznap este álarcosbált 
rendeztek, kevesebb mint egy esztendővel azután, hogy a királyt egy ilyen 
bálon gyilkolták meg. A résztvevők szemmel láthatólag élvezték a 
kegyeletsértést, nem az a fajta közönség volt, akik különösképp gyászolták 
volna őfelségét. Mindenki álarcot viselt, de ruházatuk elárulta vagyonukat 
és származásukat. Sem én, sem Devall nem tartoztunk igazán közéjük, de 
miután Daniel mindkettőnknek szerzett egy-egy maszkot, többé senki se 
vette észre, hogy idegenek vagyunk, főként, mivel bőven folyt a bor. Mikor 
eljött az éjszaka, az urak felkerekedtek, hogy más szórakozás után 
nézzenek. Mi is a társasággal tartottunk egy félreeső házba a parton, ahol 
rendesen csak a gabonaszállító uszályok járnak. Sötét bőrű szolga nyitott 
ajtót, és hamarosan pompásan díszített szobákban találtuk magunkat. Az 
iszonyat várt rám ott, Winge úr. Jócskán ittam már aznap este, úgyhogy 
amikor megláttam néhány maszkot, amelyeket korábban nem vettem észre, 
először lenyűgözött, hogy milyen természethűek. Voltak ott torz arcok 


különös kinövésekkel, furcsa formába csavarodott fejek, jelmezek, 
amelyekben viselőjük nyomoréknak látszott. De csakhamar észrevettem, 
hogy ezek a szerencsétlenek egyáltalán nem is viselnek maszkot. 
Valóságosan így néztek ki, és a ház szolgái voltak, az urak szolgálatára és 
szórakoztatására. Kisvártatva lengén öltözött hölgyek is jöttek a terembe, 
meztelen testükön csak áttetsző fátylat viselve, és a férfiak egyből 
kioldották övüket, és ledobálták ruháikat. A szoba egykettőre vonagló 
masszává alakult, telis-tele mindenféle módon egymással üzekedő 
férfiakkal és nőkkel. A torz testű bohócok szolgálatkészen teljesítettek 
mindenféle kívánságot. A jelenetet mérhetetlenül visszataszítónak találtam, 
és ahogy levettem az álarcot, Devall leolvashatta arcomról, mit érzek. 

—Azt hittem... az apád... — dadogta, de hogy valójában mit akart 
mondani, azt csak jóval később értettem meg. Eljöttünk onnan. Nem 
kívántam hazautazásomat tovább halogatni, és készültem az útra. 
Felajánlottam Danielnek, hogy tartson velem a Madárdalba, mivel 
cselédeim nem voltak, és neki nem voltak nagy igényei. 

— Mi történt azután, Johannes? Megtalálta a leveleit? 

— Tudtam róla, hogy leveleket ír, de nem találtam benne semmi 
különöset. Hosszú idő telt el, mire elkezdtem sejteni, hogy kinek ír, és 
miért. A Liljensparrénak szóló leveleit titkosírással írta, mint azt ön 
bizonyára tudja, de először leírta rendesen, majd egy kulcs segítségével 
lefordította. Alighanem anélkül dobta be a piszkozatot a hálószoba 
cserépkályhájába, hogy előzőleg meggyőződött volna, hogy még parázslik a 
tűz. Hűvös éjszaka volt, és aznap későn este kinyitottam a kályhát, hogy 
ellenőrizzem, kitart-e reggelig a parázs. A hamuban ott hevert egy 
gombóccá gyűrt papírlap. A levél piszkozata. Nem tudtam megállni, hogy 
elolvassam. 

— És mire jött rá? 

— Winge úr, Daniel Devall egy szerencselovag volt, aki mindennél jobban 
vágyott rá, hogy Liljensparre rendőrfőnök úr a kegyeibe fogadja, ezzel 
biztosítva előmenetelét. Azt hiszem, valaki felhívhatta a figyelmét az 
érkezésemre Karlskronába, talán az egyik svéd, akivel Flandriában 
találkoztam. Besúgóként az volt a feladata, hogy figyelje a kikötőt, különös 
tekintettel a Franciahonból érkező gyanús elemekre, akik északon is 
elterjeszthetik a forradalom tüzét. Azt hitte, jakobinus vagyok, részt vettem 
a forradalomban, és most hazatértem, hogy itthon hirdessem az 


evangéliumot. Ezért jött velem a Madárdalba is. Remélte, hogy majd a 
bizalmamba fogadván megosztom vele a terveimet a monarchia 
megdöntésére, és övé lesz a dicsőség, miután leleplezte az összeesküvést. 

— Mit tett, miután elolvasta a levelet? 

— Anyám jutott eszembe, ahogy kitépte a lószúnyogok lábait apáméi 
helyett. És Devall nem volt más, mint egy házamba tévedt lószúnyog. Nem 
szolgált hát rá ugyanerre a sorsra? Sokáig gondolkodtam a megvalósításon. 
Anyám a kitépett lábú áldozatait az ablakpárkányra fektetve hagyta 
elpusztulni. Nekem is szükségem volt egy Daniel Devall méretéhez illő 
ablakpárkányra. Eszembe jutott a Keyser-ház a meztelen, torz alakokkal, és 
már láttam, hogy a látogatásunk nem volt véletlen. Emlékeztem Devall 
véletlenül elejtett szavaira, és csak most értettem meg a jelentőségüket. 
Szándékosan vezetett oda, ismerte atyámat, aki a ház visszatérő vendégei 
közé tartozhatott. Devall azt hitte, én is osztozom ferde hajlamaiban. 
Elképzelhette, amint Gustav Adolf Balk királyi tanácsos magával viszi 
elsőszülött fiát Stockholmba, hogy bevezesse őt az úriemberhez illő 
kifinomult szórakozás rejtelmeibe. Szavakkal leírhatatlan, hogy mennyire 
undorodom még a gondolattól is. Ezért úgy gondoltam, számára éppen 
megfelelő lesz, ha utolsó napjait a Keyser-ház bordélyában töltheti, 
apámhoz hasonló alakok szolgálatában. Daniel Devall pontosan közéjük 
való. 

Felsandít a szűk ablaknyílásra, ahonnan az egyre gyengülő fénycsík még 
némi világosságot ad. 

—A többit aligha kell elmesélnem önnek. Amit esetleg még nem tud, 
azok már csak gyakorlati részletek. Stockholmba kellett utaznom, hogy 
elrendezzem a dolgokat, de gondoskodtam róla, hogy Daniel ne hagyhassa 
el a Madárdalt, mielőtt visszaérek. Első állomásom a gyámjaim háza volt, 
akik előtt egy nagyobb egyszeri összeg fejében ígéretet tettem, hogy soha 
többé nem lépem át a küszöbüket. Kis kutatómunkával eljutottam a 
zsidóhoz, Dülitzhez, akinek immár meg tudtam fizetni a szolgálatait. Rajta 
keresztül találtam Kristofer Blixet, a felcsertanoncot, akit megvásároltam az 
adósságaival együtt. A Madárdal lakói közül egyedül Magnus volt a helyén, 
mire Franciaországból visszatértem, egy félig elvadult vadászeb, aki 
szerencsére még emlékezett a szagomra, és etetés ellenében hagyta, hogy 
megláncoljam. Nem okoztam neki csalódást. 

Winge hosszú ideig nem töri meg a csendet. 


— Tud róla, hogy Blix mindent leírt, ami történt vele, és a leveleinek 
köszönhetően találtuk meg önt? Mi lett Kristoferrel, miután megtette a 
dolgát? 

— Blix a saját árnyékától is félt, bármire képes volt, hogy mentse az 
irháját. Miután megtette, amit kívántam tőle, elengedtem, menjen, amerre 
lát. 

— Hogyha most mindent bevall, Johannes, miért várt arra, hogy mi 
találjuk meg, miért nem jött el rögtön hozzám? 

—-A bűnömre nem volt semmi bizonyítékom, Winge úr, és mindennél 
fontosabb, hogy a vallomásomat ne lehessen megcáfolni. Az Extra 
Postenben olvastam, hogy ön foglalkozik a Kamarában talált holttest 
ügyével, így biztos lehettem benne, hogy előbb-utóbb eljut hozzám, és be 
tudja bizonyítani, hogy én voltam a tettes. 

Winge rossz előérzettel teszi fel végre azt a kérdést, amire régóta készül. 

— Miért teszi ezt, Johannes, mi a célja mindezzel? 

Johannes Balk farkasszemet néz Cecil Wingével. Óriásira tágult, fekete 
pupillái a félhomályban mérhetetlen ürességet rejtő feneketlen kútnak 
látszanak. 

— Winge úr, én láttam, milyen a világ. Az ember nem más, mint egy 
kártékony, hazug féreg, egy falka vérszomjas farkas, melyek vicsorítva 
szaggatják egymást darabokra a konc reményében. Az alávetettek sem 
különbek, mint az uraik, csupán gyengébbek. Az ártatlanok csak addig 
őrzik ártatlanságukat, amíg tehetetlenek. Mielőtt Párizs vérfürdővé 
változott, szabadságról, egyenlőségről, testvériségről, emberi jogokról 
szónokoltak. Mostanság itt nálunk is hasonló dolgokat hallani. Láttam az 
Emberi Jogok Nyilatkozatát guillotine-nal lefejezett, majd megnyúzott 
emberek cserzett bőrébe kötve. Itt is ugrásra készen várják a polgárok és a 
parasztok, hogy fellázadjanak ősi ellenségük, a nemesség ellen. Emlékszik, 
Winge úr, amikor ez év elején egy nemesi származású tiszt megsebesített 
egy kereskedőt, és az őrségnek fegyverrel kellett a királyi palota elől 
visszaszorítania a felbőszült csőcseléket? Akkor a levegőben volt a 
forradalom. Még most is ott van. Én, a birodalom egyik legősibb nemesi 
családjának utolsó sarja, egy királyi tanácsos fia, kiállok a törvényszék elé, 
és beismerő vallomást teszek minden egyes részletéről a bűntettnek, melyet 
Daniel Devall, a nép egyszerű gyermeke ellen elkövettem. Ön lesz az, aki 
minden kétséget kizáróan bebizonyítja bűnösségemet. A nép pedig felkel, 


hogy bosszút álljon. Mielőtt a hóhér bárdja alá hajtom a fejem, én leszek a 
túlcsorduló utolsó csepp a forradalom teli poharában. Párizsban most is 
folyik az utcákon a vér. A guillotine bárdját mindennap többször élesítik, 
hogy bírja a munkát. Azt akarom, hogy ugyanez történjen Stockholmban is. 
Vér fesse vörösre az utcaköveket! Minél kevesebben élik túl, annál jobb. 
Árasszák el a belvárost a holttestek. Csorduljanak túl a temetők. Hollók 
vájják ki a holtak szemét! 

Felnevet. 

— Na, és maga, Winge úr! A farkasok világában ön a kivétel. Egy jobb 
ember, aki rossz korban született. Ön ragaszkodik az igazsághoz és a józan 
észhez ott, ahol mások csak meg akarják szedni magukat. Amikor olvastam 
a nevét az Extra Postenben, és megértettem, ki maga, hirtelen összeállt a 
kép. Önt a sors állította az utamba, éppen ott, ahol véget ér. Ön arról híres, 
hogy mindig engedi, hogy a vádlott elmondja, ami a szívét nyomja. És én 
bizony el fogom mondani. Ami azután történik majd, az ugyanannyira az ön 
érdeme lesz, mint az enyém. 


13. 


MIRE CECIL WINGE kedden reggel a néhány óra alvás után felébred, teljesen 
kihűlt a szoba. Ágyneműje nehezen nyugszik a testén. Félálomban azon 
tűnődik, ki teríthetett rá egy sötét színű, idegen takarót a saját fehér pokróca 
helyett. 

Ahogy magához tér, látja, hogy tévedett. A takaró vértől vöröslik. Ahol 
megalvadt a vér, fekete kéreggé száradt a paplanon. Mély álmában, úgy 
látszik, nem vette észre, hogy rájött a köhögés. Az állát és a nyakát 
mélyvörös kéreg fedi. A bőre sápadt, szinte áttetsző. Vajon mennyi vért 
veszített? 

Maga elé tartja az ujjait, csontfehérek. Nem érez velük semmit, és 
mindkét lába is elzsibbadt. Bizonytalan lábakon botorkál ki az ágyból, 
ököllel betöri a vizeskancsó tetején éjszaka képződött jeget, és vizet önt a 
mosdótálba. A maradék vizet felhajtja egyenesen a kannából, megrémíti a 
csillapíthatatlan szomjúság, rengeteg folyadékot veszíthetett. Időbe telik, 
mire mindent lesúrol. A bőre sajog. Amint elkészült, felöltözik, amennyire 
gyorsan csak erőtlen tagjai engedik, lemegy a konyhába, és az egyik inast 
kocsiért küldi, mellyel majd bemegy a városba. Cardell-lel van találkája. 


Frissen főtt kávé illatos gőze száll felfelé a Kis Tőzsde gerendái felé. Kora 
reggel van. A koránkelők és a friss pletykára szomjazók elvegyülnek a 
másnaposokkal és a bűnbánókkal, akik egy csésze kijózanító italba vetik 
minden reményüket, mielőtt szétrajzanak a sikátorok labirintusában, hogy 
mai munkájukra jelentkezzenek. Bár ő is elkésett, Cecil Winge így is 
elsőként érkezik. Magába roskadtan ül, gondolataiba merülve, míg Cardell 
termetes alakja elsötétíti az ajtónyílást. A strázsa leveri a havat a 
csizmájáról, és megrázza magát, mint egy ázott kutya. 


— Bocsánat a késésért. Összefutottam a mi kedves Blom barátunkkal, fent 
a Svartmangatanon támolygott faltól falig. Annyira be volt rúgva, hogy nem 
volt szívem otthagyni. Elvonszoltam az Indebetou-házba a szobájáig, ott 
majd kialussza a mámort anélkül, hogy megfagyna. 

— Ünnepelt a jóember? 

— Épp ellenkezőleg. Nem volt könnyű a motyogását megérteni, de nagy 
nehezen azt vettem ki a szavaiból, hogy tegnap levelet kapott, hogy 
Ullholm úton van nyugat felől az egész pereputtyával, hogy beleüljön 
főkapitányi székébe, és elfoglalja Norlin szobáját. Érkezését holnapra 
várják. Blomnak bőséggel vannak hibái, de legbelül mégiscsak rendes 
fickó, akinek nem akaródzik egy gazembert szolgálni, hát pálinkába fojtotta 
a bánatát. És te, mit tudtál meg? 

— Johannes Balk elmesélte, hogyan válik valakiből szörnyeteg. Korábban 
is ez volt a tapasztalatom, Jean Michael, de még sosem láttam ilyen tisztán, 
hogy senkiből nem lesz gonosztevő anélkül, hogy előbb maga áldozattá ne 
vált volna. De még nem vagyunk készen. Vannak részletek a vallomásában, 
amelyek nem állnak össze. Ki kell derítenem még néhány dolgot, mielőtt 
újra találkozom vele. 

Mickel Cardell érzi a fakeze súlyát, és lepereg előtte az összes végzetes 
csapás, amit valaha kiosztott vele. Ha valaki, hát ő tudja, hogy Winge igazat 
beszél. 

— Jean Michael, egy szívességet kell kérnem tőled. 

— Tudod, hogy csak szólnod kell. 

— Időre van szükségem, mielőtt Ullholm megérkezik. Legalább egy 
napra. 

Cardell gondterhelten vakarja a feje búbját. 

— Mitől félsz, hogy megtörténik, ha Ullholm hivatalba lép? 

— Attól tartok, a legkisebb ellenállás felé fog menni, engem megfoszt 
minden felhatalmazástól, amit Norlin adott, befejezettnek nyilvánítja a 
vizsgálatot, és szabadlábra helyezi Balkot abban a szempillantásban, ahogy 
tudomást szerez a hollétéről. Ehhez viszont Balk túl veszélyes. 

— Hiszen még a rendőrkapitány hatalma sem korlátlan. Miért nem állítod 
Balkot azon nyomban a törvényszék elé? A megkezdett tárgyalást még 
Ullholm sem állíthatja le anélkül, hogy önkényúrnak tűnjön. 

Winge elismerő pillantást vet Cardellre. 


— Teljesen meg akarom érteni az indítékát, mielőtt felvetetem a nevét a 
letartóztatottak jegyzékébe, és a törvényszéki jegyzőkönyvbe, és csak 
mindezek után döntök arról, hogyan lesz a legmegfelelőbb a pert levezetni. 
Ezért, Jean Michael, még egy napra szükségem van. Ha ebben tudsz 
segíteni, még mindig van remény. 

— Remény? Ugyan mire? 

— Mindent el fogok neked mondani, de most egyetlen elvesztegetni való 
percem sincs. Kérlek, légy türelemmel, és bízz bennem. 

-És mégis hogyan gondoltad, hogy egy kirúgott erkölcsrendész 
megállítja Stockholm város hivatalba lépő rendőrkapitányát, he? 

— Erre nem tudom a választ, Jean Michael, és segíteni sem tudok. 
Teljesen ennek a feladatnak kell szentelnem magam, mással nem tudok 
törődni. 

Cardell fintorogva vakarja a fejét, majd mozdulatlanul maga elé mered. 
Egy katonai induló taktusait kopogja végig az asztal deszkáján. Egy hosszú 
perc után felemeli a fejét, és farkasszemet néz Wingével. 

— Ha csak ez kell, megkapod. Egy napot. 

Félig hátrafordul a padon, és fakarjával int a felszolgálónak. 

— Takarítsd el a kávéscsészéket, gyöngyöm, és pálinkát ide, de gyorsan! 
Mickel bácsinak gondolkodnia kell, és ihletre van szüksége! 

Winge elbúcsúzik, és a süvítő szélben összegörnyedve, a sikátorokon át 
elindul a Bránda Tomten felé. Zsebkendőjét a szája elé tartva próbál 
nyugodtan és felületesen lélegezni, retteg a feltörő köhögőrohamtól. Lassan 
visszanyeri uralmát teste fölött, és egy marék hóval bedörzsöli lázas arcát, 
majd keresztülvág a téren. 


14. 


A PRÁSTGATAN SARKÁN néha ott ül egy koldus, Anna Stina már 
számtalanszor látta, amikor a főtéri piacra igyekezett. Karókból 
összeeszkábált ülőkén kuporog, két nyomorék keze, ami a megélhetését 
biztosítja, előtte a térdén. Mindkét keze eltorzult, méghozzá olyan 
rettenetesen, hogy az elhaladók vagy kővé dermedve állnak meg bámulni, 
vagy inkább a csatornába lépnek, csak hogy nagy ívben kikerüljék. 

Nem égés okozta sérülés. Olyan, mintha valami olvadt viasszá változtatta 
volna a húsát, aztán új, rettenetes formába öntötte, végül hagyta 
megszilárdulni. Ujjain a hús, mintha megolvadt és lefolyt volna a 
körmökkel együtt, épp csak egy vékony réteg bőrt hagyva, mely bevonja a 
csontokat. A két tenyerén és a kézfejein különös formák, lyukak és göbök 
éktelenkednek, bőre színtelen és sima, mint egy csecsemőé. 

A lány hozzá igyekszik a kérdésével, de úgy tűnik, a koldus nem mindig 
ül ugyanott. Várnia kell, egyre jobban vacog, helyben toporogva próbálja 
elűzni a hideget. A koldus végre megjelenik, hóna alatt deszkadarabokkal, 
kezei rongyokba bugyolálva. Anna Stina hagy időt neki, míg összetákolja 
az ülőhelyét és elhelyezkedik, kibontja a rongyokat, hogy eltorzult kezét 
feltárja a kíváncsi tekintetek és a hóesés előtt. A lány felszisszen, ahogy 
megpillantja az idomtalan végtagokat. Közelebb lép, és előrenyújtja a 
kenyeret, amit saját szájától vont meg aznap reggelinél. A koldus értetlenül 
pislog a bőséges alamizsna láttán, és még jobban meglepődik, mikor 
felnézve meglátja, ki az adományozó. 

—Az Isten áldjon meg, gyermekem, mivel érdemeltem ki ezt az 
adományt? 

— Hallani akarom, hogy mi történt a kezével. 

A koldus megkönnyebbülten elmosolyodik. 


— Ó, ezt a történetet már százszor elmeséltem ennél jóval kevesebbért is. 
Jártál-e valaha lent a Klára-tónál, kislányom? 

Anna Stina bólint. 

— Akkor talán már érezted azt a furcsa bűzt, ami nem a rothadó szemétből 
vagy a parton levő latrinákból jön. Van ott egy műhely, ott dolgoztam fiatal 
koromban. Szappan készül ott, többféle, az is, amivel a béresek mossák le 
az egész éves koszt magukról karácsonykor, meg az is, amit az úri 
kisasszonyok használnak a reggeli toalettjüknél. Az alap ugyanaz, a 
különbség az illat ritkaságában rejlik. De az illat előtt még ott a bűz, az 
állati csontok szaga. A csontokat fel kell olvasztani, hogy kinyerjük a zsírt. 
Azt aztán még egyéb dolgokkal összekeverik, megszilárdul, és mielőtt 
háromig számolnál, már kész is a szappan. Ifjú, heves és tapasztalatlan inas 
voltam, és túlságosan lelkesen kotyvasztottam a keveréket hamuzsírból és 
mészből. Túl erősre sikeredett, és ráadásul még a kezemre is jutott a fehér 
porból. Ahogy beledugtam a kezemet egy vödör vízbe, hogy lemossam, már 
későn hallottam meg a mester kiáltását. Mintha forró olajba mártottam 
volna a kezeimet. A hamu ég a víz alatt, és szétmar mindent, amihez 
hozzáér. Így lettek ilyenek a kezeim. Szánalomból hagyták, hadd maradjak 
a műhelyben, ott söprögetek, de nem tudok úgy dolgozni, mint régen, és 
amit keresek, abból nem lehet megélni. 

Anna Stina elgondolkodva emészti a hallottakat. 

— Milyen érzés volt? 

A férfi felnevet. 

— Mint egy kis ízelítő a pokolból, ahová alighanem amúgy is kerülni 
fogok, drsrágaságom. 

Észreveszi, hogy a lány elégedetlen a válasszal, úgyhogy komolyabbra 
fordítja a szót. 

—-Soha nem éreztem szörnyűbb fájdalmat. Amikor a mester egy 
posztódarabbal lesöpörte a kezemről a fortyogva izzó hamut, olyan volt, 
mintha elevenen nyúznának. Citromot hozatott, hogy a levével enyhítse a 
szenvedést, lehet, hogy igaza volt, de a fájdalom így is napokig olyan érzés 
volt, mintha izzó szenet szorítanék teljes erővel a markomba. 

Kiköp az utcakőre, az emlék felidézésétől elszállt a jókedve. 

— Na, akarsz még valamit? Most, hogy fel kellett idéznem, már nem is 
tartom olyan nagy fizetségnek azt a darab kenyeret. 

— Ki tudja újra keverni a hamut? Ugyanazt, ami megégette? Megfizetem. 


Fél óra alatt kiérnek a belvárosból. Talán csak a lejtős terep okozta 
érzékcsalódás, de Anna Stina úgy látja, mintha a Klára-tó partján álló épület 
egészen behajolna a víz fölé, mintha a mocsaras part már nem bírná el a 
súlyát. Várniuk kell, míg lemegy a nap, és a műhelyben abbahagyják a 
munkát. Egymás után, kisebb csoportokban indulnak hazafelé a munkások a 
jégen csúszkálva. Anna Stina látja, ahogy a torz kezű koldusnak mozog a 
szája, magában számolja, hogy ki hagyta már el a gyárat. Aggodalmasan 
körbepislant, majd int a lánynak, hogy kövesse. 

Megkerülik a manufaktúra homlokzatát, és csúszva leereszkednek a jeges 
partra. A tó felől cölöpökön nyugszik az épület, elég magasan ahhoz, hogy 
a jég és a ház közötti résen egy ember beférjen. A koldus a feje fölött 
tapogatja ki a deszkákat, halkan átkozódik, amikor a lába meg-megcsúszik 
a jégen. Megtalálja a lukat, amit keresett, bedugja a kezét, és belülről eltolja 
a reteszt. A nyílás alatt egy fagyott szemétkupac, valószínűleg itt eresztik ki 
a reggel összesöpört hulladékot a tóba. A lány kísérője a száján keresztbe 
tett ujjal mutatja, hogy maradjon csöndben, kinyitja a csapóajtót, és 
felemelkedve beles a műhelybe, fél kezét a szája elé tartja, hogy leheletének 
párafelhője el ne árulja. Hosszan áll mozdulatlanul, mielőtt felhúzza magát. 
Anna Stina vár a jelre, hogy utána mászhat. 


15. 


CARDELL ÉP KARJÁVAL HADONÁSZVA próbál vért pumpálni elfagyott ujjaiba, 
és helyben ugrálva melegíti magát. Már több mint fél órája várakozik az 
alacsony tetejű házikó előtt. A cselédlány nem volt hajlandó idegen férfit 
beengedni a házba, főleg nem egy olyat, mint Cardell, aki így arra 
kényszerült, hogy kint az utcán váljon a háziasszony érkezésére. Amikor 
bekopog, hogy valami meleg italt kérjen, a lány mérgesen fúj, és az orrára 
csapja az ajtót. Halálosan unja már a várakozást. Ahányszor a faaprító 
tuskóra felágaskodva a háztetők fölött odasandít a  Katalin-templom 
toronyórájára, meg van győződve róla, hogy az óramutatók összefagytak a 
hidegben, és nem mozdulnak semerre sem. Végül csak kinyílik az ajtó, és a 
korábbi mogorva cselédlány kerek képe megjelenik a nyílásban. 

— Most már bejöhet az előszobába, és kaphat egy pohár sört, ha inni akar. 
Az asszonyom mindjárt fogadja. 

A szobameleg ital gondolata elég is, hogy elűzze Cardell szívéből a 
bosszúvágyat. Lesöpri válláról a havat, és letopogja a csizmáját, mielőtt 
belép az előszobába. Friss kenyér illata tölti be a helyiséget. Kabátját és 
sálját a fogasra akasztva érzi, ahogy a kemence áradó melegétől 
felengednek fagyott tagjai, és hálásan felsóhajt. 

A ház úrnője a konyhán túl, egy félhomályos szobában fogadja. Özvegy 
Fröman tiszteletesné még mindig tetőtől talpig feketét visel, hiába teltek 
már el hosszú évek, mióta hitvese elhalálozott. Hatvan körül járhat. Cardell 
sejti, hogy a házaspárnak nincs gyermeke, így a néhai tiszteletes hiánya 
egyéb vigasz híján kitölti az özvegy napjait. Az asszony a ház szemmel 
látható szegénysége ellenére figyelemre méltó jelenség. Egyenes háttal, 
akár a seprűnyél, a kályha mellett trónol. Szigorú arcában nyoma sincs az 
önsajnálatnak, méltóságteljes arckifejezése és összeszorított szája azt 


üzenik a világnak, ami csúnyán elbánt vele, hogy egy pillanatig sem fog 
habozni, ha arra kerül a sor, hogy bosszút állhat. Cardell saját 
meglepetésére mélyen meghajol, pedig az ő nyaka még a tüzérségi tisztek 
előtt sem hajolt meg egyujjnyinál mélyebben. Megköszörüli a torkát. 

— Szép jó estét kívánok. 

Nem tudja elhessenteni az érzést, hogy ahogy az özvegy mozdulatlan 
tekintetével tetőtől talpig végigméri, mindent kiolvas a fejéből, amit valaki 
valaha is tudni akarhat. Az asszony egy-két pillanatig vár, mielőtt válaszol. 

— Azt mondták, Cardell a neve, és az erkölcsrendészettől jött. Hogy 
milyen dolgunk lehet nekünk egymással, fel nem foghatom. Egyetlen oka 
annak, hogy itt állhat előttem, és nem dobattam ki azonnal, az az, hogy az 
életemben túlságosan ritkák a rejtélyes meglepetések. Szóval, mit akar? 

Cardell imént még fagyott fülei lángolnak, kényelmetlenül feszengve 
toporog. Hirtelen észreveszi, hogy megtévesztette az özvegy eltökélt 
tekintete. Az öregasszony vak. Amint a szeme hozzászokott a 
félhomályhoz, már látja, hogy az asszony mindkét szemét fehér hártya fedi. 
Önkéntelenül megborzong, ahogy a szavakat keresi. 

— Elnézést kérek a bejelentés nélküli látogatásért, és kérem, fogadja 
legőszintébb részvétemet hitvese túlságosan hirtelen távozása miatt. . . 

Az asszony feltartott kézzel Cardell torkára forrasztja a szót. 

— Hallgasson. A varjú csak károgjon, ne akarjon énekelni, mint a 
csalogány. Áldott emlékezetű Arne Fröman, a  Katalin-gyülekezet 
lelkipásztora már jó néhány esztendeje halott, bár holtteste annyira át volt 
itatva pálinkával, hogy a koporsója közelébe merészkedő férgek alighanem 
ott helyben felfordultak. Hogy még gyászt hordok, az én dolgom, nem a 
megboldogult tiszteletes az oka. Maga meg jobban teszi, ha befejezi a 
bohóckodást, és a tárgyra tér. 

Cardell bólint, aztán eszébe jut, hogy az asszony nem lát. Összeszedi a 
bátorságát, és magát is meglepve megszólal. 

— Szerényen éldegél itt, asszonyom, ami különös, figyelembe véve 
Fröman tiszteletes úr kiemelkedő tetteit. 

Elégedetten látja, hogy szavai hallatán az özvegy hátrahőköl egy 
pillanatra, mielőtt gyorsan visszanyeri önuralmát. Sietve folytatja a 
gondolatot. 

— Mondja, asszonyom, mond önnek valamit az Ullholm név? Magnus 
Ullholm. 


Érzi a hirtelen változást a szoba hangulatán, mintha jeges fuvallat csapna 
az arcába egy frissen megrepedt ablaküvegen keresztül. Az asszony 
szárazon válaszol, hangjában már nyoma sincs a korábbi gúnynak. 

— Igen, emlékszem Magnus Ullholmra. 

— Úgy hallottam, Ullholm néhány éve Norvégiába szökött az egyház 
özvegyek segélyezésére szánt pénzével együtt. Ez a pénz, gondolom, nem 
jött volna rosszul Fröman tiszteletesné asszonynak a férje halála után. 

Cardell azon tűnődik, vajon lehetséges-e egy már amúgy is 
mozdulatlanul ülő alaknak még jobban mozdulatlanná dermednie, de 
megállapítja, hogy ha létezik ember, aki érett erre a kihívásra, hát az nem 
más, mint az özvegy Frömanné. 

— Nem szükséges emlékeztetnie rá, hogy ki az az Ullholm, és mit csinált. 
Magam is jól tudom. 

— Bizonyára mások is vannak még Frömanné asszonyhoz hasonló 
helyzetben, akik szintén jól emlékeznek Ullholmra. Nekik bizonyára 
vannak gyermekeik és unokáik, akiknek Ullholm gaztette miatt szerényebb 
körülmények között kellett felcseperedniük. Asszonyom bizonyára tudja 
mindezeknek a nevét. 

— Bizonyára. 

— Mondja csak, Fröman tiszteletesné asszony, ön, aki sok éven át a 
Bibliát betéve ismerő ember közelében élt, ismeri a szólásmondást, hogy 
szemet szemért, fogat fogért? 

Frömanné éles fogsora megvillan a félhomályban. Cardell esküdni merne 
rá, hogy mosolyog. 


16. 


A NORRMALMSTORGET néptelenül nyúlik el a vastag hótakaró alatt. A tér 
közepén, merevre fagyott ponyva alatt áll őfelsége Gusztáv Adolf új szobra, 
immáron két esztendeje várván a felavatást. Állítólag ez lesz az ország első 
lovas szobra. Winge egy pillanatra megáll, szemléli az ormótlan csomagot, 
a kísérteties sziluett fenyegetőn emelkedik a tér fölé, a Johannes Balk által 
megidézni kívánt kaszás alakjára emlékeztet. Winge jobbja felől Zsófia 
Albertina hercegnő palotája emelkedik, bal felől az Operaház. A 
homlokzatok mintha egymás tükörképei lennének, az egyiket megvilágítja a 
reggeli nap fénye, a másik még árnyékban van. Álldogál egy darabig, egyik 
épületről a másikra bámul, majd sarkon fordul, és belép a kapun. Amikor 
eléri és kinyittatja a megfelelő cellaajtót, meg kell fogódzkodnia az 
ajtófélfában, hogy ne essen át a küszöbön. Ez nem Johannes Balk zárkája. 

A letartóztatottakkal zsúfolt fogda néhány könyöknyivel odébb van, de 
ez a cella semmiben nem különbözik Balkétól, leszámítva ideiglenes 
gazdáját, aki döbbenten hőköl hátra, ahogy nyílik az ajtó, és Winge belép 
rajta. 

— Uramisten, ember, mi baja? Úgy fest, mint egy hazajáró lélek. Eleven 
csontváz. Alaposan rám ijesztett. Azt hittem, a halál személyesen sétálgat a 
falak között. 

— Tőlem nincs mit félnie. Épp ellenkezőleg. Cecil Winge vagyok. A 
rendőrkapitányságnak dolgozom, bár most nem hivatalos ügyben keresem. 

— Láttam már magát. A sápadt ábrázata párszor már elhaladt az ajtóm 
előtt. Mindig azt hittem, egy halálfej lebeg végig a folyosón. 

— Nincs ellenére, ha leülök? A lábaim már nem tartanak úgy, mint régen. 

A férfi a fal mellett kuporog a priccse sarkában, erre vállat von. Winge 
letelepszik az ülőkére, ami pont ugyanolyan, mint Balk ágya mellett. 


Szemügyre veszi az elítéltet. Hétköznapi ember hétköznapi arccal, melyet 
több hetes szakáll takar. Egyszerű vászoningén meglátszik a cellában töltött 
idő nyoma, viseltes bőrnadrágjának megkötője lóg a térdénél. Barna 
kabátját és a börtönpokrócot maga köré kanyarította a hidegben. Winge 
megvárja, míg újra lélegzethez jut, csak azután folytatja. 

— Lorentz Johanssonnak hívják, igaz? 

—A nevem nem titok. 

— Mi a foglalkozása? 

— Azelőtt hordókészítő voltam. 

— Holnap felviszi a szekér a Hammarby akasztódombra, igaz? 

A férfi megremegve felsóhajt. 

— Úgy bizony. Höss mester fogja lenyisszantani a fejem. Remélem, lesz 
annyira józan ma este, hogy megélezze a bárdot, és elég ügyes, hogy holnap 
az első csapással eltalálja a nyakamat. 

—A pap volt már itt? 

— Volt, jó korán. Ünneplőben, a disznója. Nem volt nehéz kitalálni, hogy 
vidámabb szórakozás elé néz egy ilyen péntek estén. Alighogy megáldotta 
szegény bűnös lelkemet, már kívül is volt az ajtón. Hallottam, amint 
magában danolászik, ahogy elhaladt az ablakom alatt a Kungstrádgárden 
felé. 

— Elmondaná nekem, hogyan jutott idáig? 

— Mi olyat mondhatnék, amit még nem tud? 

—A saját szavaival szeretném hallani, ha nincs ellenére. 

Johansson ismét megvonja a vállát. 

— Ha ezt akarja. Az én történetem rövid és szomorú, az idő meg amúgy is 
épp elég lassan telik. Agyonütöttem a feleségem, Winge úr. Ennyi az egész. 
A házasságunk évről évre egyre boldogtalanabb volt, aznap jócskán a pohár 
fenekére néztem, ugyanazokon a dolgokon vitáztunk, mint évek óta mindig, 
és elvesztettem a fejem. 

— Vannak gyerekeik? 

— Egyikük sem érte meg az első születésnapját. 

Winge tűnődve bólogat. 

— Magam azon a véleményen vagyok, hogy gyilkos és gyilkos között 
különbség van. Mi a véleménye erről, Lorentz Johansson? 

— Nem értem, mire akar kilyukadni. 


— Arra gondolok, hogy ha valaki egy adott helyzetben elkövet egy 
bűntettet, nem biztos, hogy máskor is megteszi. Akkor is megölte volna a 
feleségét, ha ő egy ismeretlen nő, akivel soha életében nem találkozott? 

— Dehogy. Ha lett volna annyi esze, hogy jobb embert választ férjéül, 
még ma is vígan élne, én meg szabad lennék, mint a madár. 

— Bánja, amit tett? 

Johansson csendben ül egy darabig. 

—Egy házsártos boszorkány volt, Winge úr, zsémbes és mindig 
visszabeszélt. Az évek alatt meggyűlöltem. De valaha szerettem őt. A 
megbánás nem segít semmin sem. Amit tettem, azért bűnhődni fogok 
Márten Höss tompa élű bárdja alatt, nincs mit tenni. Ha a halálom 
visszahozhatná őt az életbe, örülnék, de nem így lesz. 

Winge rászegezi a tekintetét a férfira. 

— Jó hordókészítő volt, Johansson? 

—-A legjobbak egyike. Egyévnyire a céhmesterségtől, vagy tán még 
annyira Se. 

— Ha választhatna cölibátus és halál között, melyiket választaná? 


17. 


A MŰHELYBEN CSÖND VAN és sötét, valami, még a rothadás bűzénél is 
áthatóbb és szúrósabb szag terjeng. Anna Stina megérzi azt a sajátos, baljós 
hangulatot, mely oly jellemző a máskor nyüzsgő, élettel teli, de hirtelen 
kiürült, elhagyott helyekre. Valahogy jobban érzékelhető az emberi jelenlét 
hiánya. Szeme lassan hozzászokik a félhomályhoz, követi a koldust, aki 
biztos léptekkel vág magának utat a hordók és kádak erdejében. A 
manufaktúra egyszerű deszkafala olyan hézagos, hogy a naplemente utolsó 
izzása átsejlik a réseken. 

Fülével követi, ahogy a férfi mozog elöl az árnyékban, néha-néha ki is 
veszi az alakját. Csak megy utána, keresztül a termeken, egészen egy 
raktárig, tele cserépedényekkel. Itt a férfi megáll, tapogatva keresgél a 
cserepek között. Kiválaszt egyet, aztán egy másikat, mindkettőt elcipeli egy 
foltos asztalhoz, ahol előkeres egy tölcsért és egy kis üvegpalackot. Egy 
kampóra felakasztva bőrből varrt, vastag kesztyű lóg, azt felhúzza, mielőtt 
összekeveri a porokat a két tartályból. Parafadugóval bedugaszolja az 
üveget, és megfordul. 

— Láttad a kezeimet, és emlékszel, mit meséltem neked. Ugye nem kell 
emlékeztetnem rá, milyen veszélyes ez a por? Olyan óvatosan bánj vele, 
mintha Belzebub maga ülne láncra verve a palackban! 

Anna Stina elé tartja az üveget, de visszahúzza, ahogy a lány érte nyúl. 

— És a fizetség? 

Anna Stina zavartan kotorászik a szoknyája zsebében a kis erszény után, 
amiben a Vadmacska vendégeitől kapott, összegyűjtött borravalóit őrzi. 
Óvatosan kiönti az erszényt a bal tenyerébe, hogy a férfi lássa az egész 
summát. Az felsóhajt, és megrázza a fejét. 


—Ez nem valami sok. Tudod, hány ölnyi fa kell egyetlen egy font 
hamuhoz? Micsoda munkát végeznek a favágók, aztán a faúsztatók, meg 
mi, akik idecipeljük és feldaraboljuk a fát, hogy beférjen a kemencébe? 
Ennyi nem elég ezért a sok fáradságért. 

— Van még ez is. 

Anna Stina átnyújt egy pálinkával teli palackot, amit gondosan töltögetett 
a kocsma vendégei által otthagyott poharak maradékaiból. A koldus 
felröhög. 

— Éppenséggel nem vetem meg az italt, de abból a pénzből, amit 
kaphatok azért, amit meg akarsz venni, akárhány üveggel vásárolhatok. 

Egy darabig áll, és gondolkodik. Az arca nem látszik elég tisztán, hogy a 
lány kitalálhassa, mi jár a fejében. 

— Aztán mire kell ez neked? 

Anna Stina tétovázik belefáradt már a tettetésbe és hazugságba. Nem 
hiszi, hogy bármit is vesztene, ha ez egyszer megmondaná az igazat. 

— Átformálom az arcomat, hogy többé senki se ismerhessen fel. 

A koldus megrökönyödve hátrahőköl, meg sem tud szólalni. 

— De hát miért, aranyoskám? 

— Hosszú történet, és nem tartozik másra. Elég, ha annyit tud, hogy élet- 
halál kérdése. 

És nem is csak az én életemé, fejezi be magában a mondatot. A koldus 
fel-alá járkálva gondolkodik. Hevesebben lélegzik, és két sebes tenyerét 
egymáshoz dörzsöli. Végül megáll, és a lány felé fordul. 

— Szép vagy, drágaságom. Rossz arra gondolnom, hogy ez a szépség 
elvész, méghozzá az én segédletemmel. A pénzed nem elég az árura, amit 
meg akarsz venni. Hadd adjam meg egy utolsó alkalommal a szépségednek 
a megbecsülést, ami jár neki, és kvittek vagyunk. Ott vannak leterítve 
zsákok, nem éppen kényelmes ágy, de egyetlen éjszakára megteszi. 

Anna Stina dermedten áll, nem szól semmit. A beállt csend zavarja a 
koldust, egyik lábáról a másikra állva toporog. Szégyelli magát, de nem 
annyira, hogy a szégyen legyőzze a vágyakozást. 

— Én tulajdonképpen nem ilyen fajta ember vagyok, de meg kell, hogy 
értsd, a körülmények. . . 

— Nem tudtam, hogy több fajta is van. 

Anna Stina előrenyújtja a kezét. 

— Legalább add ide az árut, mielőtt megkapod a fizetséget. 


A férfi vállat von, és átnyújtja az üveget. A lány méregeti a kezében, 
milyen jelentéktelen kis súly, és mekkora irtóztató hatalom. Kihúzza a 
dugót, és megszagolja, de nem érez semmit. Bólint, az üzlet megköttetett. A 
férfi rongyokat és zsákokat rángat elő a sarokból, hogy elrendezze az ágyat, 
mialatt a lány mozdulatlanul áll. Amikor elkészült a művével, elégedett 
mozdulattal mutatja a lánynak, hogy lefekhet. Az a fejét rázza. 

— Előbb te. Én leszek fölül. 

A férfi ledér vigyort villant rá, kioldja a térdnadrágja derekát, és 
leereszkedik a zsákvászon nyoszolyára, ott lekanyarítja magáról a kabátot, 
és fején áthúzva leveszi az inget. A teste vézna és rozzant a koszréteg alatt. 
A lány felé emeli torz kezeit, hogy magához húzza, de az fejjel lefelé 
fordítja az üveget, és rászórja a port. A férfi meglepődik, dühös lesz, majd 
gúnyosan felröhög. 

— Hát nem mondtam, hogy nedvesség is kell, hogy ártson a por, te ostoba 
liba? Ezzel csak feljebb srófoltad az árat. 

Anna Stina kihúzza a dugót a pálinkásüvegből, és az egészet a férfira 
önti. A helyiséget betölti az égett hús szaga. Szúrós szagú fehér füst száll 
fel, ahogy a férfi mellkasán, hasán és arcán fortyogva felhólyagzik, és új 
formát ölt a bőr. TIalán nem is hallja a lány suttogását a saját sikolyain 
keresztül, de Anna Stina azért odasúgja neki: 

— Hadd legyen ez egy kis ízelítő a pokolból, ahová alighanem úgyis 
kerülni fogsz. 

Sarkon fordul, és otthagyja a férfit, visszamegy ugyanazon az úton, 
ahonnan jöttek. Az üveget megrázogatva megkönnyebbülten látja, hogy 
maradt még benne por elég. 


18. 


CSÖNDES ÉS NÉPTELEN a Vadmacska mögötti udvar. Még nincsenek 
vendégek, ma még senki sem rótta végig az ösvényt a hóban, keresztül az 
udvaron az árnyékszékhez. A frissen hullott hó még ragyogó fehér, 
hamarosan majd sárga színt ölt, ahogy a szükség már nem engedi, hogy a 
latrinára várakozók hosszú sora kivárja, míg sorra kerül. A legfelső réteg 
finoman ropog Anna Stina kezei között, ahogy a havat összekaparja egy 
edénybe, és beviszi felolvasztani a tűzhely mellé. Az edény mellett marad, 
bámulva, ahogy a fehér hóból áttetsző lesz, majd teljesen elolvad. Ahogy 
ráönti a vizet a mosdótáljában várakozó porra, sisteregni kezd a keverék, és 
a szobát betölti a furcsa, szúrós szag, de aztán elül a pezsgés, és a folyadék 
megnyugszik. Hihetetlen, hogy akkora ereje legyen, és semmi ne látsszon 
rajta. 

Muszáj hoznia egy húsdarabot a konyháról, hogy kipróbálja. A gerendán 
lógó szárított sonkáról vág egy keskeny szeletet, és lassan beleereszti a 
keverékbe. Nem csalódik. A húsdarab fújtat, sziszeg, mint egy veszett 
kandúr, mintha minden oldalról láthatatlan fogak és karmok marcangolnák, 
és nyomtalanul elemésztenék. Füstölve fortyog a sonkadarab, s amikor 
eloszlik a füst, mintha mi se történt volna. A hús nincs sehol, nyoma sem 
maradt. 

Anna Stina mégis habozik. Előrehajol, és a mosdótálból, a folyadék 
túloldalán levő, fejjel lefelé fordított világból egy másik lány néz vele 
farkasszemet, hajszálra olyan, mint ő. A lélegzete megborzolja a víz 
felületét, és eltorzítja a tükörképét. Nagy lélegzetet vesz, és behunyja a 
szemét. 


A hideg levegő csípi a torkát és az orrát, Cardell mégis örül, hogy végre 
kiszabadult özvegy Fröman tiszteletesné fülledt szobájából. Találkája az 
özveggyel jobban sikerült, mint remélte. Mostanra már minden mozgásba 
lendült. Magnus Ullholm visszatértének említése évtizedekkel fiatalította 
meg az özvegyet, s a régóta táplált gyűlölet újra felcsiholt szikrája 
vérszomjas tettvágyat keltett életre benne. Cardell alig hagyta maga mögött 
az özvegy portáját, mikor cselédek és küldöncök hada viharzott el mellette 
a jégen, hozzá hasonlóan boldogan, hogy egy időre megússzák az 
öregasszony látványát. Ital kell, hogy kimossa az agyából az özvegyet, 
úgyhogy a zsilip előtt a piacon kicsit megpihen. Másfél órácskát üldögél ott 
a pohár mellett, mígnem eszébe jut, hogy a belvárosban jobb a kínálat. Míg 
végigzongorázza magában a szóba jöhető kocsmákat, eszébe ötlik, hogy a 
Vadmacskában van egy elintézetlen ügye, hát balra fordul a Járntorgetnél, 
és arrafelé veszi az irányt. 

Azonnal látja a felismerést Karl Tulipán szemében, ahogy a kocsmáros 
elé járul, kezeit bocsánatkérőn maga elé tartva. Cardell megvakarja 
kobakját a kalap széle alatt, és sértődött képet vág. 

— Értsem úgy, hogy a kisasszony még mindig el van foglalva? 

Tulipán buzgón bólogat. 

— Úgy bizony, legnagyobb sajnálatomra. Esetleg megkínálhatom egy 
pohárkával a csalódásra? 

Valami nem stimmel. Cardell szeme összeszűkül. 

— Látom, szépen jövögetnek a vendégek. Ha a lánya szokott segíteni a 
felszolgálásban, hogyhogy még mindig nincs itt? 

— Ööö... Lovisa nem érzi jól magát. Rázta a hideg, mikor hazaért, és nem 
volt szívem kihívni a szobájából. 

— Nocsak, most meg hirtelen már itthon van? Talán nekem nagyobb 
szerencsém lesz, mint magának. 

Azzal a söntés mögötti lépcső felé indul. 

— Elment az esze, ember? Nem sétálhat be csak úgy oda, ahova nem 
hívták! Ráadásul el is van ázva, érzem a pálinkaszagot. Menjen innét, vagy 
hívom az őrséget, és majd a fogdában kijózanodhat! 

Cardell oly könnyedén félrehessenti az útjából az öreget, mint egy 
szúnyograjt. 

— Félre az útból, az ördög vigye el! 


Anna Stinához felhallatszik a veszekedés, a strázsa hangja, aztán ahogy 
Tulipán hiába próbálja jobb belátásra bírni, és tudja, hogy a tétovázása miatt 
a megfelelő alkalom immár kicsúszott a kezéből. Minden elveszett, amiért 
küzdött, és már itt volt, karnyújtásnyira. Üvölteni szeretne, de nyöszörgés 
hagyja el az ajkát. Remegő kézzel felemeli a mosdótálat, és odaáll a csukott 
ajtó mellé, készen, hogy a strázsára zúdítsa a keveréket, ahogy az belép az 
ajtón. 


Cardellnek, maga sem tudja honnan, egy rakás különleges érzéke van, 
képességek, melyek feltehetően a halál árnyékában töltött évek alatt 
egyszerűen maguktól kifejlődtek. A tompán lüktető bódulaton keresztül 
veszélyt sejt, szeme sarkából lát egy furcsa árnyat, és ösztönösen lehajol, 
fakarját az arca elé kapva. A karjának csapódó porcelán csörömpölve 
darabokra törik. Hallja a folyadék sercegő hangját a kabátján és a 
fadarabon, és újra az életösztön segít rajta, lekapja a kabátját, hogy 
szanaszét reped a varrás. Olyan füst van, hogy könnyezik a szeme. Nem 
érez fájdalmat, úgy fest, nem sérült meg, és mialatt csak áll bambán, és 
pislogva találgatja, mi is történhetett, egy karcsú alak surran el a kinyújtott 
jobb karja alatt, le a lépcsőn. Cardell ismét félretaszítja Tulipánt, és 
utánaered. 


Anna Stina valamiért nem jobbra fordul, hanem balra, be egyenesen a 
konyhába, ahol az apró ablakszem még neki sem kínál egérutat. A helyiség 
legtávolabbi sarkába húzódva bevárja a strázsát, aki nem sokáig várat 
magára. 


Cardell megkerüli az asztalt, és meglátja a lány arcán a jól ismert 
arckifejezést. A háborúból emlékszik erre. Azokra, akik számára az utolsó 
halvány reménysugár túl fájdalmas, amikor minden elveszettnek tűnik. 
Inkább belevetik magukat egyenest a halál karjaiba. Utolsó pillanatukban 
talán megbékélnek a sorsukkal, hisz olyan, mintha visszanyerték volna 
felette az irányítást. Ez mindössze az életükbe kerül. A lány két kézzel 
szorít egy nagy kést. A kiáltásaira nem hallgat. Cardell látja, amint a kés 
hegyét a torka felé fordítja, behunyja a szemét, és a nyakához nyomja a 
kést, amilyen erősen csak tudja. 


19. 


-MA SZOKATLANUL KÉSŐN JÖTT, Winge úr. Már estére jár. És milyen sápadt. 

— Rosszul alszom. 

—A világért sem veszélyeztetném az egészségét. Szól az őröknek, hogy 
hozzanak takarót vagy kávét? 

Winge egy legyintéssel intézi el a dolgot, és nehézkesen letelepszik az 
ülőkére Johannes Balk cellájában. 

— Három dolgot vittem végbe, mióta nem találkoztunk, Johannes. Az első 
megerősítette a gyanúm, hogy amit elmesélt, nem a teljes igazság. 

Balk szeme összeszűkül, de nem szól, várja a folytatást. 

— Az elbeszélésében néhány részlet hamisan csengett. Azt mondta, csak 
azután értette meg, hogy beismerő vallomása milyen következményekkel 
járhat, miután az újságban észrevette a nevemet. Akkor a bűntett már fait 
accompli volt, megmásíthatatlan tény, Devall egy megcsonkított hulla. 
Ezért azt gondolom, valami más oka volt annak, hogy így elbánt vele, és az 
ösztönöm azt súgja, hogy az indíték személyes volt, és a szenvedés maga 
volt a cél. Ilyen mély gyűlölet más érzelmekben gyökerezhetett. 

Balk hangja sziszegéssé torzul, ahogy válaszol. 

— És, mit számít az? Ami történt, megtörtént. 

Winge a fejét rázza. 

— Mindig is az volt a célom, hogy megértsem az utamba kerülő 
bűneseteket. Amit utolsó találkozásunk óta kiderítettem, segít, hogy 
megértsem önt, Johannes, most először. A Leégett Ház telkén a kocsisok 
között kérdezősködtem, és a gondviselés vagy Fortuna istennő akaratából 
végül eljutottam egy kocsishoz, aki a múlt tavasszal két fiatalembert 
fuvarozott Karlskronából Stockholmba. Az ő története néhány apró, de 
jelentőségteljes ponton eltért az önétől. Nem egyforma feltételekkel utaztak 


Stockholmba, ön fizette mindkettejük útját. A kocsis azt mesélte, hogy amit 
hallott a beszélgetésükből, az jóval bizalmasabb volt, mint ami friss 
ismerősök között szokásos, és amikor a kocsi Stockholmba ért, és 
mindketten kiszálltak, a kocsis látta, amint Daniel kézen fogja önt, és úgy 
mennek tovább. 

Balk inkább behunyja a szemét, minthogy Wingére nézzen. 

— Azt hiszem, a gyermekkora megkérgesítette a lelkét, Johannes. Mint 
ahogyan a munkás keze fején megkérgesedik a bőr, az ön egész neveltetése 
megkeményítette a lényét. Azt hiszem, Daniel Devall ezen tudott 
változtatni. Egy rövid időre ön mássá változott, mint az a szörnyeteg, 
amelyet oly érzékletesen fest le, és éppen ez volt az, ami megpecsételte 
Daniel Devall sorsát. 

Johannes Balk továbbra is hallgat. 

— Még egy dolog, Johannes, nem tudom, ezt észrevette-e. Amikor Daniel 
Devallról beszél, nem dadog. 

Balk Winge felé fordul. 

— Ezzel meg mit akar mondani? 

— Szerelem volt, Johannes? Szerette őt? 

— Meglepné, ha így lenne? Ha egy szörnyeteg is képes lenne ilyen rejtett 
érzéseket felfedezni magában, élete ilyen késői időszakában? 

— Nem, egyáltalán nem. 

— Szeretett ön valaha egy másik embert, Winge úr? 

— Igen. 

— Akkor talán megérti, hogy milyen érzés a szeretet olyasvalakinek, aki 
még csak nem is tudta, hogy ilyen dolog létezik. Én nem vagyok olyan 
különleges ember, mint maga, a világon soha senki nem mutatott irántam 
odaadást. Egy egész életet éltem le úgy, hogy semmi okom nem volt, hogy 
ne viszonozzam a világ megvetését, amelyet mindig tapasztaltam, 
ugyanolyan megvetéssel, egészen addig, míg Daniel erre okot nem 
szolgáltatott. 

Egy pillanatnyi szünetet tart. 

— Daniel annyira kedves volt, olyan szeretetreméltó. A legkisebb dolog is 
elő tudta csalogatni a nevetését. Olyan volt számomra, mint egy angyali 
lény, aki leszállt közénk a magasabb szférákból, hogy megáldjon minket, 
egyszerű embereket. Olykor, mikor bizalmas beszélgetésbe merültünk, 
megragadta a kezemet, mintha ez volna a legtermészetesebb dolog a 


világon, gyengéden a kezei közé fogta, vagy szívére szorította, hogy 
érezzem a szívverését. 

Balk szája sarka torz grimaszra húzódik. Elfordítja a fejét, mintha a 
sötétben keresne búvóhelyet. 

— Amikor Stockholmból négylovas hintón a Madárdalba utaztunk, 
minden virágzott. A ház a pusztulás szélén állt, gyámjaim, akik egy percet 
sem vesztegetve azonnal rátették a kezüket az apai örökségemre, amint nem 
adtam életjelet Franciaországból, sorsára hagyták a kastélyt és a birtokot. 
De az egész természet mintha a jövetelünket várta volna, lombkoszorúkkal, 
virágpompával, frissen kibomló rügyekkel. A kamrában még találtunk 
ennivalót, a bokrok pedig hamarosan ontani kezdték a málnát, szedret és 
más ehető bogyókat. Minden időnket együtt töltöttük Daniellel, a legjobb 
hangulatban. Egy darabig. 

— Amíg megtalálta a levelet. 

— Igen. Az egész csak játék volt, hogy a bizalmamba férkőzzön, és a saját 
karrierjét kovácsolja. Abban a másodpercben, hogy megerősítem a 
gyanúját, eladott volna Liljensparrénak. 

Balk mélyet sóhajt, és Winge megborzong, mikor arra gondol, micsoda 
akaraterővel küzdi le az emlékek okozta fájdalmát. Balk kinyitja a szemét, 
és újra szembefordul Wingével. 

— Ön rendkívül okos ember, balgaság volt azt hinnem, hogy bármit is 
eltitkolhatok ön elől. Most már ismeri a titkomat. Szégyenemben hallgattam 
róla. Nem a szerelmet szégyelltem, hanem hogy ilyen könnyen hagytam 
magam rászedni. A céljaim azonban ettől még mit sem változtak, és miután 
a törvényszék előtt vallomást tettem, Stockholmot olyan vérfürdő fogja 
elborítani, melyhez képest az első elhalványul. Még mindig sakkban tartom 
önt, ez nem változtat semmin. 

Winge a kabátzsebében kotorászva egy vékony papírköteget húz elő. 
Kiteríti a lapokat, és odanyújtja Balknak, aki nem nyúl érte, arcán 
értetlenség tükröződik. 

— Mi ez? 

— Miután beszéltem a kocsissal, visszamentem a rendőrségre, abba a 
szobába, ahol a társam és én néhány nappal ezelőtt rátaláltunk Daniel 
Devall bontatlan levelére, mely elvezetett minket a Madárdalhoz és önhöz. 
Tudni akartam, mi áll benne, sok órámba került, mire megfejtettem a 
titkosírást, de végül sikerült. 


—Már ismerem a jakobinus összeesküvésről összetákolt vad 
elképzeléseit. Miben lenne más éppen ez a levél? 

—A keltezésében, mindenekelőtt. A levél, amelyet ön a kályhában talált, 
nem az utolsó levele volt, vagy csak egy piszkozat, amelyet végül aztán 
mégsem küldött el. Az utolsó levél, amely elhagyta a Madárdalt, az ez volt, 
amit ma éjjel sikerült megfejtenem és elolvasnom. 

Árnyék suhan át Balk ábrázatán, megborzong, mint akinek most léptek át 
a sírján. 

— Nincs itt szó semmiféle jakobinus összeesküvésről. Daniel Devall 
elbocsátását kéri a szolgálatból. Azt írja, ön ártatlan mindenben, amivel önt 
gyanúsította. Azt írja, hogy rátalált a szerelem, és viszontszeretik. Íme, a 
levél, a titkosírás kulcsa és az én tisztázatom. Olvassa csak. 

Halottfehér kéz nyúlik ki, és kiveszi Winge kezéből a levelet, olyan 
óvatosan, mintha attól félne, hogy a legkisebb érintésre porrá és hamuvá 
hullik szét. A zárka sötétjében Johannes Balk könnyei záporoznak a 
kezében reszkető papírlapokra, és fekete csíkokká mossák a sorokat. Winge 
figyelmesen fülel, hogy meghallja egy darabokra hulló lélek hangjait, de 
nem hall mást, csak zokogást és hüppögést. Tapintatosan elfordul, és csak 
nagy sokára szólal meg újból. 

— Boldog lehetett volna, Johannes, ha lett volna türelme, hogy 
megbizonyosodjon az igazságról. Szerette Danielt. Ő is szerette önt. Egy 
ártatlan élet így ért iszonyú véget. Mások is vannak hozzá hasonlók, 
Johannes, az emberiség sorai között, amelyet annyira gyűlöl, hogy a vesztét 
kívánja. Emberek, akik ugyanannyira megérdemlik a boldog életet, mint 
ahogy Daniel Devall megérdemelte volna, és ez elvezet minket a harmadik 
dologhoz, amiért jöttem. Van önnek egy ajánlatom. 


20. 


ANNA STINA KNAPP meglepetten tapasztalja, hogy a halál nem is fáj, aztán 
kinyitja a szemét, és rájön, hogy még nem halt meg. Kezei még mindig 
görcsösen szorítják a torkának szegezett kést, de a termetéhez képest 
meglepően fürge strázsa jobb öklével markolva tartja vissza a pengét. 
Lihegve fújtat az erőlködéstől, de fél kézzel nem bírja kicsavarni a lány 
kezéből a kést. Az erőfeszítéstől összepréselt fogai között sziszegve próbál 
szót érteni a lánnyal. 

— Ereszd el, az ég szerelmére! Nem bántalak. Azért jöttem, hogy 
Kristofer Blixről kérdezzelek. 

A lány remegő tagjaiból minden erő elszáll, és elereszti a kést. Cardell 
hagyja, hogy a kés a földre koppanjon, és összeszorítja a markát, hogy 
csillapítsa a vérzést. 


A férfi elmeséli a történetét, mialatt a lány kimossa a sebet, és gyolccsal 
bekötözi a kezét. Azután a lány is elmeséli a sajátját. Cardell összeszorult 
szívvel hallgatja. 

— Uramisten, kislány, még soha nem örültem ennyire, hogy semmi közöm 
az erkölcsrendészet viselt dolgaihoz. 

Hátraköp a válla fölött. 

—-És Kristofer Blix? Becsapott téged, mielőtt eldobta az életét. Még 
mindig haragszol rá? 

Anna Stina a fejét rázza. 

— Először dühös voltam. Azt ígérte, hogy segít megszabadulnom a 
gyermektől, aki akaratom ellenére fogant, és akkor azt hittem, ez az, amit 
mindennél jobban akarok. Amikor elkezdtem inni a teakeverékeit, a 
gyermek csöndes volt és mozdulatlan. Most már mindennap érzem, ahogy 


rúg. Azt hittem, lehetetlen szeretni egy gyermeket, és gyűlölni az apját, de 
most már tudom, hogy ez nem igaz. Valahányszor elkalandoznak a 
gondolataim, azt veszem észre, hogy tenyerem a hasamon pihen, hogy 
érezzem a szívverését. Kristofer mindkettőnk életét megmentette. Csak hála 
van bennem iránta, és szomorúság, hogy nem tudom már megköszönni, 
amit tett. 

Cardell tűnődve rábólint. 

— Amikről beszélsz, arról nem sokat tudok, de örvendek, hogy iszonyú 
élete végén Blix képes volt még valami jót tenni. Soha nem találkoztam 
vele életében, de amit írt, mélyen megrendített, és a levelei nélkül én és a 
társam hiába próbáltuk volna a rejtélyt megoldani. Mi sem tudunk neki 
köszönetet mondani. 

— És miért jött ma ide voltaképpen? Mit akar tőlem? Blix ugyan névleg a 
férjem, de semmi többet nem tudok róla, mint amit már elmeséltem. Egy 
idegen volt, aki jót tett velem akaratom ellenére. 

— Tulajdonképpen megkésett hozományt hoztam neked. Blixtől egy 
kártyapartin jelentős pénzösszeget csaltak ki, ez lett aztán a végzete. Volt 
szerencsém összefutni a hamiskártyásokkal, és miután kiosztottam a 
méltányos büntetést, arra is volt gondom, hogy behajtsam az adósságot. 
Blix biztosítani akarta a gyermeked jövőjét, és ami engem illet, a pénz a 
tiéd. 

Cardell kiemeli a zsebéből a súlyos erszényt, miközben szívből reméli, 
hogy Kristofer Blix, legyen bárhol is, a mennyországban vagy a pokolban, 
látja őt ebben a pillanatban. És tudja, hogy abból, amivel ő és Winge Károly 
Jánosnak adósai voltak, most törlesztett valamicskét. 

Jókora csörrenéssel leteszi az erszényt a lány elé az asztallapra, ami 
meghajlik a súly alatt. Anna Stina remegő ujjakkal bontja ki a zacskót, és 
meglepetésében eláll a lélegzete. Cardell nem tud elfojtani egy mosolyt. 

— Száz birodalmi tallér, meg még egy kevéske kamat. Elegendő ahhoz, 
hogy a még meg nem született gyermeked a legjobb esélyekkel induljon 
neki az életnek. Ez a pénz a biztosítékod. Az erkölcsrendészet minden 
további nélkül megvádol egy nincstelen leányanyát, de soha egy ujjal sem 
illetne egy vagyonos özvegyet. Ne öltözz úgy, mint egy cseléd, mutasd 
meg, hogy más vagy, mint aki voltál. Ez a legjobb védelem, amit csak 
biztosítani tudsz magadnak és a gyermeknek. 


Mialatt a padlóra csöpög a vér az ökléből, Cardell érzi, ahogy lelkében 
egy másik, mélyebb, régebbi seb összeforr és begyógyul. Amikor majd 
legközelebb megkísérti álmában Johan Hjelm elmerülése a mélyben, 
amikor majd érzi, ahogy az Ingeborg hajólánca elszorítja elveszített karját, 
amikor majd a rémület karmai szorongatják a torkát, és elakad a lélegzete, 
Anna Stina arca lesz, ami megjelenik előtte, és lelket önt belé. És Anna 
Stina Knapp, aki pedig szent esküvéssel fogadta, hogy soha többé nem fog 
sírni, érzi, ahogy arcán végiggurulnak a könnyek, másféle könnyek, mint 
amiket eddig sírt. 

— Visszajön még máskor is? 

Cardell töprengve az ajkába harap. 

— Megint leöntesz savval, ha bejelentés nélkül jövök? És mennyiért méri 
apád a pálinkát? 

DÉLUTÁN VAN MÁR, amikor Cardell bekukkant a Hamburg pincéjébe, és a 
zsibongó vendégseregen keresztül kiszúrja Wingét, aki az egyik jégvirágos 
ablak mellett kuporog, soványabban, mint valaha, fehérebben, mint a kint 
kavargó hóvihar, zsebkendőjét a szájához szorítva. Kint csontig hatol a 
hideg, de bent, a kocsma kandallójában vidáman ropog a tűz. A 
pincehelyiség zsúfolásig megtelt, ettől aztán még melegebb van. Cardell 
fakezét feltartva utat vág magának az asztal felé. Kimerülten rogy le 
Wingével szemközt az asztal mellé, végre lekerül a súly elgyötört lábairól. 
Elégedett mosollyal nyugtázza a társa előtt az asztalon álló poharat, és 
maga is rendel egy pohár meleg puncsot. Széles jókedve van. 

—-A mindenségit, micsoda tömeg van itt! De nem is csoda. Lenyakaztak 
egy feleséggyilkost az akasztódombon, ilyenkor egymást ölik a népek, hogy 
egyet kortyolhassanak a gyilkos szerencsét hozó poharából. Azt mondják, 
Márten Hösst még soha nem látták ennyire elázva, és azután a mészárlás 
után, amit ezzel a mai szerencsétlennel művelt, biztosan nem marad már 
sokáig a helyén. Fel nem foghatom, hogy miért éppen a Hamburgot 
választottad találkahelynek, mikor annyi más kocsma van. Tudod, hogy épp 
itt ültem aznap éjjel, amikor Károly Jánost kihalásztam? Mintha egy 
örökkévalóság telt volna el azóta! 

Cardell vadul fújva hörpölgeti a közben megérkezett forró italát, 
egykettőre fel is hajtja, s mondhatja tovább. Fülig ér a szája, a tubák majd 
kipotyog a szája sarkából. 

— Ott kellett volna lenned. A Fröman vénasszony összetoborzott egy tucat 
özvegyet, a felnőtt gyerekeiket, meg azoknak a gyerekeit, akiket valaha 
mind a leendő rendőrkapitány sikkasztása taszított a tönk szélére. 
Mindőjüket felraktuk egy szénásszekérre, és irány Ekensberg az Essingen- 


szigeten, ahol Blom szerint Ullholm az utolsó éjszakáját tölti, mielőtt 
bevonulna a városba. Tudod, hogy a háborút is megjártam, de esküszöm, 
ezeknél vérszomjasabb hordát még életemben nem láttam. Hajnalok 
hajnalán keltünk útra, hogy még azelőtt odaérjünk, mielőtt valaki felébred. 
Mire Ullholm — rusnya egy szerzet egyébként — megjelent az ajtóban, a 
mieink már kifogták és világgá zavarták a lovakat, és kiszedték a hintója 
kerekeit. Félútig ért az udvaron, amikor kezdett rosszat sejteni. Vigyen el az 
ördög, ha nem maga Fröman tiszteletesné volt, aki kiszagolta a 
trágyadombot, és rájött, hogy még nincs befagyva. Az övé volt az első 
telitalálat, egyenesen Ullholm homloka közepibe, hogy a parókája lerepült a 
fejéről. Szegény vak öregasszony, mi? Ullholm piszkosul ki volt csípve a 
ceremónia tiszteletére, hermelingalléros kabát, óralánc a combján, 
képzelheted! Tetőtől talpig trágyával borítva végül egy gyors vágtával, amit 
ki se néztem volna belőle, sikerült fedezékbe vonulnia a kapu mögé. Onnan 
aztán esélye sem volt kijutni. A vénasszonyok és a rokonságuk 
ostromgyűrűbe vonták a fogadót, azon aztán egy lélek se ki, se be. Késő 
éjszakáig tartott az ostrom, mire valahogy el tudtak szalajtani egy futárt, 
hogy értesítse a városi őrséget. Úgyhogy büszkén jelenthetem, a küldetés 
teljesítve. No és te, hasznosan töltötted az így nyert napodat? 

— Igen, Jean Michael. Mindent köszönök. Ennél nagyobb segítséget nem 
is kaphattam volna. 

— Befejeztétek a beszélgetést? 

— Be. 

Cardell hátradőlve dörgöli a szemét. 

— És a rejtély megfejtése nem egyéb, mint egy megtört szív? 

— Minden indíték közül a legősibb. Johannesnek igaza volt abban, amit 
először mondott. Szörnyetegnek nevelték, és az is lett belőle. De a szeretet 
meggyógyítja a gyűlöletet, és Daniel Devall közelében visszanyerte emberi 
mivoltát. Míg azt nem hitte, hogy a szeretet hazugság volt, és vissza nem 
tért a szörnyeteg, rettenetesebben, mint valaha. 

Csöndben üldögélnek egy darabig. Winge végül megszólal. 

— És most mihez kezdesz, Jean Michael? 

— Van még egy pár elvarratlan szál, úgy érzem, bőven lesz tennivalóm az 
Úr 1794-dik esztendejében is. Van némi elintéznivalóm Madame Sachsszal, 
ha a nyomára akadok. És mások is vannak még, akikkel szívesen váltanék 
egy-két szót. Nem lepne meg például, ha a rabszolgakereskedő Dülitz egy 


éjszaka fából faragott ököl csapásaira ébredne. S ha még lenne erőm, az 
Eumenidák rendje éppen megfelelő kihívást jelenthet valakinek, aki még a 
rendőrfőnöknek is keresztbe tett. 

Fenékig üríti a kupáját. 

— Feltéve persze, hogy nem zökkent ki a munkából a pálinkaivás. 
Találtam egy nekem való kocsmát, ahol ráadásul hitelbe ihatok. Vadmacska 
a neve. No és te? Mi lesz Balk törvényszéki tárgyalásával? 


Winge teljesen mozdulatlanul ül. Cardell aggódva figyeli felületes, heves 
lihegését, csak most veszi észre, milyen beesett az arca, szinte lyukas az 
arccsontja alatt, milyen karikás a szeme, valami megváltozott. Végigfut a 
hátán a hideg. 

— Valahogy más vagy. De nem a betegség miatt. Történt valami. Érzem, 
hogy valami baj van. 

Winge hangja annyira halk, hogy közelebb kell hajolnia, hogy értse. 

— Ahogy visszagondolok az életemre, Jean Michael, okok és okozatok 
hosszú láncolatát látom. Az ifjúkoromban megismert eszmék irányították 
tetteimet akkor is, amikor megbetegedtem, és enyhíteni akartam a 
feleségem szenvedéseit. Hogy a saját kínjaimat enyhítsem, elmentem 
Norlinhoz, és munkát kértem tőle. Szívességet tett nekem, és amikor ő kért 
tőlem szívességet, nem tagadhattam meg. Így találkoztunk mi ketten Károly 
János holtteste mellett, és így léptünk arra az ösvényre, amely idáig 
vezetett. 

Elfojt egy köhögést. Cardell áthajol az asztalon. 

— Mit csináltál? 

—Az élet olyan, mint két ellentétes irányban futó út. Az egyik az 
érzéseket, a másik az értelmet követi, én ez utóbbin haladtam végig. 
Johannes ismerte a nevemet és a híremet, és feltételezte, hogy mindvégig az 
értelem ösvényén fogok haladni, ahogy mindig is tettem. Biztos vagyok 
benne, hogy sikerült volna a terve, ha nem döntöttem volna úgy, hogy ez 
egyszer máshogy cselekszem, mint egész életemben. 

Cardell tehetetlenül csóválja a fejét az összefüggéstelen szavak hallatán. 

— Mondd el, mit tettél. 

— Megmutattam Johannesnek Daniel Devall utolsó levelét, azt, amit a 
rendőrségen találtunk, amelyikben Devall lemond a megbízatásáról, és 
bevallja szerelmét. Johannes egy ártatlan embert ölt meg. A szörnyeteg 


rájött, hogy mégis van lelkiismerete, hogy megérdemli a büntetést, és hogy 
alaptalanok azok a gondolatok, amelyek alapján az egész emberiséget meg 
akarta büntetni. Felajánlottam neki egy megoldást, amit hatalmamban állt 
megvalósítani. A Balk melletti cellában egy bizonyos Lorentz Johansson 
nevű feleséggyilkos ült, akit ma reggel kellett volna lenyakazni. Amint 
tudod, már a Kastenhofba szállításakor gondom volt rá, hogy Balk neve 
sehol se szerepeljen a fogda irataiban. Tegnap este felajánlottam 
Johannesnek, hogy átveheti Lorentz Johansson helyét a vesztőhelyen. 
Elfogadta. Zálogba csaptam a zsebórámat, és az így kapott pénzen 
megvettem az őr hallgatását. Amikor a hóhér legénye megérkezett a 
szekérrel, Johannes Balkot ültettük rá, és Johansson helyett őt küldtük a 
vesztőhelyre. 

— De hisz Devall levele titkosírással volt írva. Hogy tudtad megfejteni a 
tartalmát? 

— Nem tudtam. 

Cardell hátrahőköl, eláll a lélegzete. Winge csak mondja tovább. 

-Az idő, amit neked köszönhetően nyertem, arra kellett, hogy 
szerkesszek egy olyan kulcsot a titkosíráshoz, amivel elolvasva Devall 
levele úgy szól majd, hogy Johannes elfogadja az ajánlatomat. Nem volt 
könnyű, Jean Michael, nagy árat fizettem érte, de nagy nehezen, az utolsó 
pillanatban sikerült. Ezután már nem volt más hátra, mint későbbre 
dátumozni a levelet, azt, hogy ez a kis részlet más kézírással van, Johannes 
nem vette észre. 

Cecil Winge óvatosan áttol Cardell elé egy színültig töltött 
pálinkáspoharat. 

— Ez ugyanaz a pohár, amiből Johannes ma reggel kiitta az utolsó 
áldomást a vesztőhelyre menet. Fenékig ürítette a poharat, alig tízlépésnyire 
innen. Én is ott voltam, látott engem a bámészkodók között, és ahogy rám 
nézett, hála volt a szemében. A hazugságom bebizonyította számára, hogy a 
világ nem az a pokolbéli hely, amit annyira gyűlölt. Bízott bennem, és nem 
tudta, hogy amit valójában bebizonyítottam ezzel a tettemmel, az éppen az, 
hogy az emberi nem aljassága példa nélkül való. Megöltem őt, Jean 
Michael,  elpusztítottam a  papírjaimmal, ugyanúgy, mintha magam 
választottam volna el a fejét a testétől. Még utoljára visszanézett rám a 
szekérről, aztán nem láttam többet. A kocsmárosné egy szöggel belevéste a 
pohárba a dátumot és a Johansson nevet, bár az igazi Johansson éppen 


Fredrikshald városa felé tartott, hogy ott erősítse majd a hordókészítők 
céhét anyja leánykori neve alatt. Ez Johannes Balk pohara. Es most 
megkérdezem, Jean Michael, iszol-e utoljára az egészségemre? 


Cardell egy pár pillanatig némán ül, aztán kinyújtja bekötözött kezét az 
asztal fölött. A felindultságtól remegő kézzel megragadja a kis üvegpoharat 
a hanyagul rávésett betűkkel, és fenékig üríti. A pálinka csípi a torkát, 
sziszegve fújja ki a levegőt, ahogy Winge figyeli. 

— Egyszer kérdeztél a gyermekről, hogy az enyém-e, vagy a tizedesé. 
Tudni most sem tudom jobban, de szívből remélem, hogy az övé. 

Winge a széktámlára támaszkodva esetlenül feltápászkodik, és nekiindul 
az ajtó felé. Még félúton sincs, amikor Cardell remegő hangon utánakiált. 

— Mondtad egyszer, hogy milyen érzés egy szakadék szélén állni, és hogy 
megvigasztal a gyertyaláng, melyet a kezedben hordozol. Mostantól már 
csak a sötétség van hátra? 

Cecil Winge szomorkásan visszamosolyog, de mosolyában nyoma sincs 
megbánásnak, csak a belátás világít belőle, hogy nyereségnek, 
veszteségnek, az életben mindennek helye van. Stockholmra közben leszáll 
az év egyik utolsó éjszakája. Belepi a vár falait, felkúszik a kastély 
homlokzatán, végig a templomtornyok csúcsain. Végigsimít a tengeren, a 
Skeppsbron sétányán, a hidak szegélyezte belvároson, a Polhem zsilip 
mentén, ki, egész a Riddarefjárden öbléig. A város keskeny sikátoraiból 
válaszul árnyak emelkednek felfelé. 


Telnek az órák, és Cecil Wingét egyre gyakrabban fogja el a köhögés. Már 
nem tud uralkodni rajta, és nem is lát okot rá, hogy visszatartsa. Ahogy 
rámosolyog Mickel Cardellre, a kandalló fényében vérvörösen villannak 
meg a fogai. 


A SZERZŐ UTÓSZAVA 


AZ 1793 HATALMAS MENNYISÉGŰ történelmi forrásanyagra épül. Kezdetben, a 
munka elején megkerülhetetlen akadályként éltem meg a sok valóságos 
eseményt és körülményt, amelyek közé be kell erőszakolnom a cselekmény 
drámai ívét, az én saját 1790-es évtizedemet. Aztán kiderült, hogy 
valójában sokkal inkább fordítva áll a dolog. 

Az 1793-as esztendőt Johan Gustav Norlin rendőrfőkapitány miatt 
választottam, ő januárban lépett elődje, Nils Henric Aschan Liljensparre 
helyére, és ugyanannak az évnek a végén már le is váltotta a sikkasztó 
Ullholm. Ezek a tények képezték a könyv cselekményének hátterét. Amikor 
írni kezdtem a könyv harmadik részét, nyilvánvalóvá vált a körülmények 
kedvező együttállása, ahogy kiderült, hogy Gunnar Rudstedt csodálatos 
monográfiája a Lángholmen börtönszigetéről részletesen leírja a fonóházi 
viszonyokat, egyebek közt az emberölésért elítélt felügyelő, Petter 
Pettersson, Björkman igazgató és ősellensége, Neander tiszteletes viselt 
dolgait. A két utóbbinak ráadásul az 1793-as esztendő volt az utolsó éve a 
fonóházban, miután az év során kirobbant régi konfliktusuk. Ráadásul 1793 
tele volt emberemlékezet óta a leghidegebb, legalábbis az évszázad közepén 
megkezdett napi hőmérsékletmérések adatai szerint. És még sorolhatnám. 

A történelmi regények megírásával járó vesződséget jelentősen 
csökkentette az utóbbi idők információtechnológiai fejlődése. Csak 
egyetlen példa a számtalan közül: Rudstedt már említett monográfiájában a 
szerző leírja, hogy Björkman börtönigazgató úr a stockholmi opera 
baritonjaként Christoph Willibald Glück Alceste című operájában, Herkules 
szerepében nyújtott parádés alakítást. Bárki hozzáférhet az Alceste 
librettójának digitális változatához Johan  Henric Kellgren svéd 
fordításában, és végigolvashatja Herkules szerepét néhány témájában 


idevágó sorra vadászva, melyeket 1793 nyarán egy fonóházi büntetésre ítélt 
fiatal lány hallhatott kiszűrődni az igazgató ablakán. Emellett persze az 
egész opera felvétele letölthető a netről. Egy ilyen részlet kiderítése ma 
mindössze néhány kattintás műve. Az ember beleszédül a gondolatba, hogy 
ehhez képest micsoda óriási erőfeszítésébe kerülhetett az aprólékos 
kutatómunka alig négy évtizeddel ezelőtt a múlt század nagy svéd írójának, 
Per . Anders — Fogelströmnek — a Stockholmban játszódó híres 
regénytrilógiájához, melynek cselekménye részben ugyanezt az időszakot 
fogja át. 

Remélem, hogy a regénybe esetleg mégiscsak beférkőzött hibák és 
ellentmondások inkább oktalanságom számlájára írhatók, és nem 
buzgóságom hiányából fakadnak. A tények egy részét szándékosan 
hagytam figyelmen kívül: a Keyser-ház például, amely a Tegelbackennél, a 
Centralpalatset mai helyén állt, 1793-ban még nem volt kész. A ház mégis 
szerepel a regényben, részben, mert ez a körülmény hangsúlyozza, hogy a 
cselekmény a fantáziám terméke, és így nem kompromittálja az igazi 
tulajdonos ma élő leszármazottait, részben mint hommage az Ett 
Blodsdrama (Véres dráma) című, 1896-ban megjelent regénynek, mely egy 
gyilkosság helyszíneként ábrázolja az épületet, és állítja, hogy a házban 
Adolf Frigyes uralkodása óta bordélyház működött, holott azon a helyen 
akkor még csak egy mocsaras legelő terült el a Klára-tó partján. 

A munka végeztével az az érzésem, hogy kutatásaim eredményei az 1793 
megírásának — legfontosabb — hozadékai: a magamra kényszerített 
szemellenzőkkel a svéd történelem csupán egyetlen esztendejére fókuszálni, 
és látni a kezdetben még homályos kép egyre határozottabb kontúrjait. 
Minthogy az 1793 egy regény, nem pedig szakirodalom, egy forrásjegyzék 
csatolását erős túlzásnak érezném, de ettől még szeretném kifejezni 
mélységes hálámat és köszönetemet mindazoknak a szerzőknek és 
kutatóknak, akik a könyvem megírását lehetővé tevő tudás 
összegyűjtésének és megőrzésének szentelték az életüket. 

Fredrik Backman, te igazabb barátja voltál a kéziratomnak és nekem, 
mint amilyet valaha is ki tudok érdemelni. Te és én immár csaknem tíz éve 
majdnem mindennap irodalomról beszélgetünk, és senki másra nem 
bízhattam volna a még alig megkezdett munkámat. A tőled kapott kritika 
ugyanannyira érzékeny és konstruktív volt, mint amennyire korrekt. Csupán 
néhány szerencsés kezdő író érezheti a könyvét övező várakozást, mi, 


többiek — megtanuljuk elviselni a visszautasítást. — Amikor a 
legreménytelenebbnek tűnt a helyzet, te felajánlottad, hogy saját zsebből 
fedezed az 1793 kiadását. Ragyogó fény voltál a számomra a legnagyobb 
sötétségben, és ezt soha nem fogom neked elfelejteni. 

A kezdő író, aki még nem szerzett tapasztalatot a könyvkiadás világában, 
könnyen arra a téves gondolatra juthat, hogy a könyvkiadó dolga elsősorban 
a terjesztés, és gyanakvással tekinthet a kéziratába történő mindenféle 
szerkesztői beavatkozásra. Én azonban hamarosan azt tapasztaltam, hogy 
épp ellenkezőleg, a szerkesztőség a könyvkiadó szíve-lelke: hozzáértő 
emberek, akik látják egy kézirat erős és gyenge pontjait, és segíteni tudnak 
abban, hogy egy fésületlen kézirat összefüggő, fegyelmezett szöveggé 
nemesedjen, és akik — még akkor is, amikor nem ritkán húzást javasolnak a 
szövegből — mindig adnak, és soha nem elvesznek. 

A könyves világban elég igazságtalanul él az a szokás, hogy a 
természeténél fogva is szerény szerkesztői gárda névtelen marad, és a 
végeredményért a teljes dicsőség egyes-egyedül a szerzőé. Ezen szeretne 
változtatni az alább olvasható köszönetnyilvánítások sora. 

Köszönet illeti Adam Dahlint, a kiadómat, és John Hüággblom 
szerkesztőt, a kiadó kéziratcsőszét. Minden javaslatotok megerősítette azon 
kétségeimet a szövegemmel kapcsolatban, amik, bár megvoltak bennem, 
mégis reménykedtem, hogy tévedek, és ti rám mertétek bízni, hogy saját 
tetszésem szerint oldjam meg a fennmaradó problémákat. Ami engem illet, 
ennél jobb problémamegoldást el sem tudok képzelni. 

Mérhetetlenül hálás vagyok Andreas Lundbergnek, a szerkesztőmnek 
csalhatatlan nyelvérzékéért és a lelkesedésért, amellyel nekilátott a nyelvi 
baklövéseim kigyomlálását jelentő mélységesen hálátlan feladatnak. 
Javaslataidnak hála az 1793 sokkal jobb mű lett, mint egyébként lett volna. 

Köszönettel tartozom a Forum kiadó munkatársainak: ti sokkal inkább 
olyanok vagytok, mint egy család, nem mint egy cég, és olyan kedvesen 
fogadtatok körötökben, amit nem sokszor tapasztaltam felnőtt életem során. 
Éppen ezért különösen hálás vagyok nektek. 

Federico Ambrosini, attól a naptól kezdve, hogy felbukkantál az 
életemben és az ügynököm lettél, folyamatosan mellettem voltál, és 
segítettél jótanáccsal, kölcsön könyvvel és baráti figyelemmel, és nincs még 
egy ember a világon, aki olyan szép olaszosan csengő finnországi svéd 
kiejtéssel olvassa Töve Jansson műveit, mint te. 


Stephen Farran-Lee és Anna Hirvi Sigurdsson, mindketten rászántátok az 
időt, hogy véleményezzétek a kéziratomat, és mindkettőtöknek egy sor 
nyelvi és dramaturgiai változtatást köszönhetek, amelyek nélkül a könyv 
sosem lett volna az, ami végül lett. 

Apa, anya, Martin Ödman, Anna Nordenfeldt, Tobias Hellberg, 
köszönöm nektek, hogy magatokra vállaltátok a kézirat elolvasásának 
vigasztalan feladatát, és elmondtátok a véleményeteket. 

Drága feleségem, Mia, köszönöm a türelmedet és az egész közös 
életünket. 


smagyar 
nyomdatermék 
NYOMDA- ÉS PAPÍRIPARI SZÖVETSÉG 
A nyomtatás és a kötés a debreceni nyomdászat 
négy és fél évszázados hagyományait őrző 
Alföldi Nyomda Zrt. munkája 
Felelős vezető: György Géza vezérigazgató 
Megjelent 28,11 (A/5) ív terjedelemben 


Megjegyzések 


tek] 
Ockham borotvája — William Ockham, 14. században élt filozófus, ferences szerzetes elmélete. 
Eszerint két, az adott jelenséget leíró magyarázat közül azt érdemes választani, amelyik 
kevesebb feltételezést tartalmaz, egyszerűbb. , Borotváljuk le a felesleges részeket!" A mai 
értelemben vett tudományos gondolkodás előfutára. 


[ezi 


Tyst jelentése svédül: csendes. 

